
Capitolul 1 


VINERI, 27 NOIEMBRIE 


Sunetul telefonului o făcu pe Cristina să sară buimacă din 
aşternut, încurcîndu-şi tălpile desculțe în covorul violet. Privi 
ecranul prin ochelarii aşezaţi strimb chiar pe vîrful nasului. Suna 
Mihai. 

— Bună, şefa! Ce faci? 

Cristina înghiţi o înjurătură. Dormise prea mult, dar n-avea de 
gînd să recunoască asta. 

— Prin casă... Care-i treaba? 

— Am o ştire bombă! Dar s-ar putea să am nevoie de ajutorul 
lui Felix. 

Cristina uită de supărare. Mihai Oprean era un ogar singuratic, 
iar dacă voia să împartă laurii, trebuia să fi descoperit ceva cu totul 
ieşit din comun. 

— Zi, nu mă fierbe! spuse. 

— E belea mare la Centrul de Transfuzii. Au dispărut mai multe 
pungi cu sînge. 

— Ce înseamnă mai multe? 

— Încă nu ştiu. Oficial, se neagă orice problemă. 

Cristina fluieră uşor. Îşi trecuse pe răboj destui ani de presă ca 
să-şi dea seama că aveau de-a face cu un subiect exploziv. 

— Cine să fure sînge? Sursa ta e de încredere? 

— Am venit vreodată cu goange? ripostă Mihai. Nu am mai 
auzit de aşa ceva. De aia şi zic că e ciudat. 

— Cînd s-a descoperit lipsa? 


— Zilele trecute. Dacă e s-o spun pe-a dreaptă, am avut un 
noroc porcesc să aflu. 

— Îl sun pe Felix să vadă ce poate dezgropa... 

— Eu mă mai învârt pe aici. N-ar fi rău să vină şi Corina... 

Era rîndul Cristinei să se zburlească. 

— Nu era nevoie să-mi aminteşti! Tu vezi-ţi de ale tale, de restul 
am grijă eu. 

Alte două telefoane puseră treaba pe roate. Căscînd, Cristina 
rupse foaia calendarului şi citi data. Vineri, 27 noiembrie. Făcu 
îndată socoteala. Se împlinea încă un an, al optulea, de cînd intrase 
pe poarta ziarului, şi fiecare dintre ei însemnase tot mai multă 
muncă îndârjită, tot mai puţin timp pentru sine. Nu că ar fi avut cu 
cine-l cheltui... Nu, nu ai să te gîndeşti la Fabian! Nu te-a iubit. Ei şi ce? 
S-a sfîrşit lumea? Zi mersi că nu mori de foame. Ştii cît de norocoasă eşti că 
încă ai o slujbă? Aruncă o privire pe geamul de la bucătărie în timp 
ce-şi pregătea o tartină şi cafeaua, iar priveliştea nu o făcu să se simtă 
mai bine. Acelaşi cer plumburiu care o întimpinase în fiecare zi din 
acea săptămînă părea că stă să se prăbuşească peste blocurile gri de 
mahala. Termină repede felia mînjită cu un strat aproape străveziu 
de unt, acoperit de două bucățele subţiri de salam. La casa de copii au 
parte de un mic dejun mai consistent, obişnuia să-i spună Amalia, 
profesoara cu care împărțea apartamentul închiriat. 

Cristina se sculă de la masă cu sentimentul că ar fi putut să dea 
gata încă vreo trei tartine, dar oftă resemnată. În ultima vreme, 
încerca să reducă porţia zilnică de piine. Se privi autocritic în 
oglindă. Deşi trecuse de treizeci de ani, la înălţime o întrecea şi un 
copil de gimnaziu şi, ca la oricine care are puţin peste un metru şi 50 
de centimetri, fiecare kilogram în plus conta. Doar nu te aşteptai să 
slăbeşti peste noapte? Verifică dacă nu scosese din poşetă legitimaţia 
roasă la colţuri, agenda, pixul şi o zbughi spre staţia de tramvai. 


Avu nevoie doar de cîţiva paşi ca să priceapă că acea vineri nu 
avea să se numere printre zilele bune. Moviliţa maro era chiar în 
mijlocul drumului şi nici măcar nu se miră cînd intră în ea. A trecut 
pe aici Nero... Cristina nu încetini, consolindu-se cu ideea că 
întîmplarea ar trebui să-i aducă noroc. În fond, nu era vina vecinului 
cu şoricar bolnav că se dovedise iarăşi împrăştiată! 

Pînă la tramvai, îşi spălă botinele într-o baltă, deja cu mintea la 
subiectele sfîrşitului de săptimănă. Pînă după-amiază, lista avea să 
se lungească. Nu era zi fără vreun incendiu, accident, scandal 
suculent, numai bune pentru paginile Incomodului. Nu avea însă 
rost să-şi dorească măcar o vinere liniştită, îşi zise urcîndu-se în 
vagonul care părea gata să se transforme într-o masă de fier vechi. 
Lipsa întimplarilor notabile e doar cel mai mare duşman al unui ziarist! 
Tragediile care pe alţii îi făceau să scuipe în sîn erau primite de hiene 
cu entuziasm, iar asta n-o mai deranja de ani buni. 

În centru, se opri doar cît să-şi cumpere două portocale 
pipernicite, apoi coti spre redacţie. Ştia că va fi întimpinată de un 
prieten flămînd şi dezamăgit. Era o javră cu ochi de milog, pripăşită 
în curtea lor de ceva vreme. O aştepta la poartă, ca în fiecare 
dimineaţă, lăsînd speranţa într-o bucăţică de parizer sau nişte oase 
să se vadă din ritmul de elice al cozii stufoase. 

— Nu astăzi! Nu ţi-am adus nimic... 

Vocea ei avea un ton de scuză, dar nu se putea împiedica să se 
simtă prost. Fetiţa, aşa-i spunea Cristina, reuşea să-i arunce priviri 
pline de o asemenea covîrşitoare tristețe, încât i se rupea inima de 
fiecare dată. 

În redacţie nu era multă lume. Oamenii erau plecaţi pe teren, 
sau cel puţin aşa spera Cristina. Nu avea cum să-i verifice pe toţi şi 
ştia cît de enervant poate fi un şef care ţine lesa prea scurtă. În fond, 
aşa începuse şi ea, străjuind uşile cu orele şi luptindu-se pentru 


fiecare fărimă de informaţie, cu telefonul înroşit de apelurile iritate 
ale şefului. 

— A venit de dimineaţă un domn bine, la vreo cincizeci de ani, 
o informă semiconspirativ madam Coca, femeia de serviciu. A spus 
că are o problemă importantă, care priveşte organele... l-am zis să se 
întoarcă mai tirziu. 

— Mersi, zise din virful buzelor Cristina. 

Dimineţile îi erau de obicei consacrate turului pe net şi 
telefoanelor la amicii care i-ar fi putut picura la ureche vreo 
informaţie folositoare. Azi era deja în întirziere şi tipii „bine” care 
aduceau vorba despre organe nu îi îmbunătățeau prea mult 
dispoziţia. De fapt, în clipa aceea, mintea păcătoasă îi zugrăvea 
tabloul unui munte de fudulii în uniforme la patru ace. 

Cuprinsă de o combinaţie de veselie şi scîrbă, Cristina îşi 
deschise calculatorul şi, cu un rînjet, se apucă de sortat mailuri. 
Primele erau de la partidele nehalite care se băteau pentru o bucată 
cît mai mare din atenţia naţiunii. Pronunţată neapărat cu majusculă, 
pe acel ton sforăitor care o făcea pe Amalia să-şi îndrepte degetul 
spre gură, prefăcîndu-se că-i vine să vomite. Le şterse imediat. 

— Puteţi să vă duceţi unde şi-a înţărcat Cel cu coarne copiii! 
mormăi Cristina. 

— Bună dimineaţa, suavă domniţă! Aşa-ţi începi ziua? 

Cristina nu avea nevoie să se întoarcă pentru a-l identifica pe 
noul venit. Val Basarab, un lungan cu plete castanii şi urechi 
clăpăuge, reuşea întotdeauna să o facă să se lumineze, oricît de 
întunecată i-ar fi fost ziua. Fire molcomă, îndura cu stoicism 
ghinioanele fără număr pe care o karma chioară i le scotea în cale. 
Mama cred că a dormit în ziua în care s-a împărțit norocul, obişnuia să 
spună atunci cînd o roată a rablei îi intra în singurul cui de pe o 


distanţă de cinci kilometri ori cînd hoţii îl lăsau fără portofelul cu 
ultimii bani. 

— Văd că eşti vesel în dimineaţa asta, îi răspunse. 

— Doar mă ştii... Norii de furtună de pe cerul vieţii îmi fac 
zilele mai interesante. 

— Într-o zi ai să mă omori cu panseurile astea. Şi ştii ce o să-mi 
scrie pe cruce? Aici odihneşte Cristina, dovada faptului că prea mult 
optimism strică. 

— Nu-ţi face griji, dragă, am să vin des la mormîntul tău! Nici 
acolo n-ai să scapi de mine... Dar cine te-a supărat? 

— Ei, cine! Dumnezeu, zilele cu ploaie şi băieţii aştia în costume 
italiene, care trăiesc cu numele ţărişoarei pe buze şi cu propriul 
interes în minte. Dar asta chiar nu e o noutate... 

— Dacă mă întrebi pe mine, omul politic e o specie dăunătoare 
care ar trebui închisă în grădina zoologică. Undeva alături de cuşca 
maimutelor. Pe de altă parte, ce-am mai scrie dacă n-ar fi ei să se 
porcăie? spuse Val, aşezindu-se cîş pe birou. 

— Mda, trebuie să mîncăm şi noi ceva. 

— Vorbeşti ca o bunicuţă. Capul sus, lumea nu s-a terminat 
astăzi! Miine va fi mai rău... 

— De asta mă tem şi eu, răspunse Cristina. Dar dacă avem cu 
adevărat noroc, vom muri tineri şi frumoşi. 

Înainte ca Val să-i poată răspunde, în cameră intră o demoazelă 
roşcată, cu forme voluptuoase şi voce subţire, de copil. 

— Oameni buni, ce sînteți aşa de matinali? Mă complexaţi pur şi 
simplu, se jelui Alissa, îndreptîndu-şi cu un gest expert ciorapii din 
spatele biroului. 

— Cine se scoală de dimineaţă..., spuse Val. 

— Are minte de găină, completă Cristina. 


Alissa Pârâială purta grija vedetelor şi se prezenta, pe jumătate 
serios, drept o stea în devenire, deloc deranjată de alăturarea ciudată 
a numelui şi a prenumelui. Era în stare să-ţi spună şi în somn cea 
mai nouă bîrfă despre actorul preferat şi ultima lui iubită, iar lipsa ei 
de complexe întotdeauna o făcuse geloasă pe Cristina. Deşi era frig, 
purta o rochie roz, prea scurtă şi prea mulată, peste ciorapi negri de 
plasă, presăraţi cu trandafiri. Cred că îşi cheltuieşte mai bine de trei 
sferturi din salariu pe ciorapi. 

Încercînd să-şi ascundă zîmbetul, Cristina o urmări cum scotea 
din sacoşă un poster lucios, cu grija cu care ar fi mînuit un bebeluş. 

— Ia uitaţi ce v-am adus! Nu-i aşa că-i o bomboană? 

— Ai de gînd să-l agăţi pe perete? 

— Da, uite aici! Să-mi înveselească serile lungi de iarnă. Da’ nu 
sînt egoistă, puteţi să vă bucurati şi voi de el... 

Cristina examină, uşor exasperată, posterul. La fiecare două 
luni, Alissa îşi găsea o altă celebritate după care să suspine, în nici 
un caz în taină. lar acum era rîndul lui Alex Corbu. Studiindu-i 
chipul, Cristina trebuia să recunoască: promiţătorul candidat la 
preşedinţie avea tot ce trebuia pentru a face femeile să suspine. 
Tenul îi era uşor măsliniu, ochii migdalaţi, iar părul negru, bogat şi 
doar o idee ondulat, lucea sexy. Alex îi zimbea de pe pătratul de 
hârtie, întinzîndu-i mîna dreaptă, de parcă ar fi cerut-o de nevastă. 
Depinde doar de tine să trăieşti mai bine! Alege omul potrivit! 

Cristina îşi strînse buzele într-un rictus sceptic: milioane de 
români visau cu disperare să trăiască mai bine şi, în schimb, o 
duceau tot mai rău. Pentru ea, speranţele unei vieţi prospere se 
duseseră de ripă demult. Ultimele fărîmiţe de încredere se 
evaporaseră în anii lungi cînd îşi urmărise lumea eliberată prin sînge 
plonjind în haos şi corupţie. Uitată de o Europă măcinată de 
propriile crize, România pendulase între doctrine şi partide care, 


pînă la urmă, erau tot o apă şi-un pămînt. Din orice tabără ar fi fost, 
după ani de afaceri cu iz de puşcărie, îmbogăţiţii zilei îşi etalau fără 
ruşine sau teamă toaletele, maşinile, femeile şi palatele. Privind în 
jurul său, Cristinei nu-i mai venea să creadă că există cineva care să 
le aducă fericirea promisă. 

— Ei, nu ziceţi nimic? Frumos, deştept, cu legături importante 
în afară... Ce-şi poate dori mai mult o femeie? 

— Ştim şi noi destule despre Corbu, Alissa, ripostă Val, făcînd-o 
pe Cristina să ridice mirată privirea. 

Îi împărtăşea exasperarea, dar şi Alissa avea dreptate. 
Pretendentul la fotoliul suprem părea un vis împlinit. Avea amici 
sus-puşi şi o agoniseală considerabilă, moştenită de la o familie ale 
cărei începuturi se pierdeau în vremea cruciadelor. Promitea că-şi va 
pune relaţiile şi banii în slujba amăriţilor de aici, de care îl lega o 
obscură linie de singe ce justificase acordarea cetăţeniei. Cînd adăsta 
în vreo cafenea, Cristina urmărea reacţia femeilor la clipurile lui 
electorale — uitături languros visătoare, suspine şi satisfacția de după 
o partidă reuşită de amor. Acea parte a electoratului era, fără 
îndoială, cucerită. 

Alex Corbu era însă departe şi Cristina lăsă ploaia tristă să-i 
spele bezmetica nostalgie de o clipă după un prinţ şarmant cu 
numele pe buletinul de vot. Se îngropă în muncă, uitînd de toate 
pînă cînd apăru Felix Şantea. Bărbatul cu statură de băiat şi ochi 
albaştri, cu o claie rebelă de păr creţ, pentru a cărei aducere la o 
precară ordine folosea cantităţi impresionante de gel, se scutură pe 
hol ca o pisică. 

— Sînt ud pînă la oase! Încă vreo cîteva zile de felul ăsta şi dau 
în pneumonie. 

— Păi unde ţi-e umbrela? spuse Cristina. 


— Mi-a ros-o Matilda. Zău că nu ştiu de ce o păstrez, scîrba! 
Uneori, chiar mă gîndesc că e fiica Satanei. De data asta însă, s-a 
terminat! 

Cristina se făcu că nu-l aude. Matilda, miţa siameză a lui Felix, 
era cel mai capricios animal pe care-l ştia. Se obişnuise să zărească pe 
mîinile lui Felix urme roşii, lungi, ale atenţiei ei. Oricât ar fi jurat însă 
că o va arunca în stradă, nu-l lăsa inima să o facă. Pînă la urmă, 
vorbea mai mult despre ea decît despre fetele care-i treceau prin pat. 

— Care-i treaba cu sîngele? 

Felix se scărpină gînditor în creştet şi îşi puse apă la fiert în 
ibricul fără coadă. 

— Mihai avea dreptate cînd zicea că treaba-i încurcată! E o 
secretomanie de parcă s-ar fi furat bijuteriile coroanei. Nimeni nu a 
auzit nimic, nimeni nu spune nimic. Un adevărat zid al tăcerii. Tetea 
însă e un om plin resurse... 

Lăsă tăcerea să se instaleze, într-o pauză de efect. 

— Hai, frate! ţiţii Cristina. Zi dacă ai aflat ceva! 

— Mă cunoşti doar bine! Întrebarea e nu dacă am aflat, ci ce 
anume... Se pare că au dispărut vreo zece pungi cu sînge, de toate 
grupele. Se făcuseră recoltări, la sfîrşitul programului stocul a fost 
trecut în registru. A doua zi dimineaţă, cînd cu accidentul ăla, ia 
pungile de unde nu-s! Din cîte zice sursa mea de la Parchet, ancheta 
a cam bătut pasul pe loc. 

— Cum au intrat hoţii? 

— Păi tocmai asta e, că nu-s urme de forţare. Asistentele nu au 
văzut nimic deosebit, doar vînzoleala obişnuită. 

— S-a intrat pe fereastră, poate? 

— Doar dacă hoţii sînt supereroi. Depozitul e la etajul al treilea. 
Nu poţi ajunge acolo decît cu macaraua sau în zbor... 

— Bine, şi de ce se face aşa un secret din toată treaba asta? 


— Omul nu ştia, dar părea destul de speriat. Noroc că-l avem la 
mînă cu nişte mizerii, altfel... Se pare că toată treaba vine de la 
Bucale. La sfîrşitul conversaţiei mai că nu plîngea, deşi nu mi-a zis 
mare lucru. 

Cristina surise agasată. Lui Felix îi plăcea să se laude că a extras 
informaţiile cu cleştele, de parcă n-ar fi ştiut cu toţii ce bun reporter 
e. 

— Începe să scrii! Tre’ să vină şi Mihai. Eu mă duc în Biroul 
Oval. 

Biroul Oval, camera în care stătea redactorul-şef, era 
întotdeauna plin de fum. Ocupantul său, Andrei Beiu, termina două 
pachete de ţigări pe zi. Spunea adesea că, probabil, plămînii săi l-ar 
speria de moarte şi pe cel mai încercat doctor, iar Cristina era de 
acord. Şi acum, trăgea cu sete dintr-o ţigară. 

— Cum merge treaba? Că ancheta cămătarilor s-a cam răsuflat. 

— Felix are o confirmare pe surse şi ceva amănunte. Din câte a 
aflat, se încearcă o muşamalizare, dar încă îl aştept pe Mihai. 

— Indiferent care e poziţia oficială, dacă avem două surse de 
încredere, îi dăm drumul. lar după ce răscolim rahatul, cine ştie ce 
mai iese la iveală... 

Abia ieşind din încăpere, Cristina îşi permise să respire normal. 
Lasă, dragă, că tot îți doreai să trăieşti periculos! leşi pe prispă pentru o 
gură de aer curat. Fetiţa se apropie de ea şi Cristina o mîngtie pe 
creştetul blănos. 

— Viaţa e simplă pentru tine, nu-i aşa? Stai în cuşcă, aştepţi 
porţia de oase şi dai din coadă cînd te drăgăleşte cineva... 

Fetiţa se uita în ochii ei, gata să-i sară în braţe şi Cristina simți 
căldura care o cuprindea întotdeauna în apropierea ei. Făcu un pas şi 
curtea fu străbătută de un vînt tăios. Boscheţii foşniră supăraţi, 
poarta începu un fel de melodie bizară şi Cristina se zgribuli 


copilăreşte. Mai făcu încă un pas şi văzu muşchii cîinelui 
încordîndu-se. Fetiţa îşi dezveli dinţii într-un mîriit grav, cu ochii 
aţintiţi dincolo de poartă. Înfiorată, Cristina privi într-acolo, 
convinsă că va zări vreun boschetar rufos. Strada era însă goală. Nu 
se zăreau decât frunze întirziate, de un gălbui murdar, plutind în 
bălțile adînci. 

— Ce-ai păţit, nebuno? o întrebă pe cățeluşă. 

Fetiţa lătra prelung, cu părul zburlit pe spate, iar Cristina simţi 
că i se făcea pielea de găină. Orice i-ar fi spus simţurile, pur şi simplu 
ştia că ochi răuvoitori îi pîndeau fiecare mişcare. Inima îi bubuia, 
mai să-i rupă coşul pieptului, şi se surprinse hirîind asemenea 
ciinelui. Ar fi vrut să tacă, dar nu putea decît să stringă 
neputincioasă pumnii. O bucată de hirtie foşni chiar lîngă ea, 
transformată de vîntul puternic într-un zmeu jegos, iar Cristina se 
împletici. Îşi simţea tălpile grele, de parcă i-ar fi legat cineva de ele 
greutăţile unui halterofil ieşit la pensie. 

Cu un scheunat de cățeluş lovit, Fetiţa se ascunse după 
picioarele ei, dar Cristina era prea speriată ca să o liniştească. 
Tremurul cîinelui nu făcea decît să-i îndesească bătăile turbate ale 
inimii. Încremeniseră în mijlocul curţii, om şi animal, prinşi în acelaşi 
cerc nevăzut al terorii. Ce drăcovenie mai e şi asta? Ai înnebunit cu 
totul? Doar nu eşti copil de grădiniță... 

Se agăţă de ultima urmă de bun-simt. Lent, ca unui pluton de 
execuţie, îi întoarse spatele cerului sîngeriu. Era cu mîna pe clanţă, 
cînd cineva îi vorbi. 

— Frumoasă vreme, nu? 

Bubuitul din urechi era prea puternic pentru a recunoaşte vocea. 
Tresări şi se întoarse rapid, cu trupul pregătit pentru apărare. 

— Totul e în regulă, Cristina? 


Mihai o privea îngrijorat. Tunsoarea periuţă îi scoatea şi mai 
bine în evidenţă obrajii supţi. Ca întotdeauna, ochii căprui, obosiţi, 
erau blinzi. 

— Sigur, de ce n-ar fi? îi răspunse. 

— Eşti palidă rău... 

— Doar mă doare puţin capul, minţi Cristina. O cafea şi-mi 
trece. Mai bine zi ce-ai mai făcut! 

— Am alergat ca disperatul, spuse Mihai. Dacă omul cu 
informaţia nu m-ar fi scos de atitea ori din rahat, aş fi spus că e 
nebun. Toţi şefii cu care-am vorbit s-au crucit că nu e adevărat. 

— Ai însă dreptate. Vezi că Felix a început să scrie... Ciudată 
toată treaba! Dacă spărgea cineva casa prefectului şi fugea cu şpaga, 
înțelegeam secretomania. Dar aşa... Oricum, băgăm tare. Probabil, 
va fi deschiderea. 

— Bine! Am totuşi nişte amănunte interesante. Se spune că nu s- 
a întîmplat nimic, dar s-a schimbat sistemul de acces. Au pus un 
aparat pe bază de cod şi cartelă, o cameră video chiar lingă uşă. 
Interesant, la cîtă sărăcie e! „Era pe lista de investiţii”, bla, bla. 
Gargară... 

Intrară amindoi şi, în timp ce Cristina îşi pregătea o cafea dulce, 
Mihai se lipi de calorifer de parcă i-ar fi fost iubită. 

— Asistentele ce zic? întrebă Cristina. 

— Nu mare lucru, cel puţin atât timp cât pot fi văzute. Se poartă 
de parcă i-ar urmări Fratele mai mare! În fond, e doar un furt. Şi-n 
ţara asta aproape totul se fură! 

Cristina nu avu de ce să-l contrazică. După revoluţie, românii 
deveniseră prea repede infractori. Pentru cei de dincolo de graniţele 
în sfîrşit deschise, ei fuseseră cea mai nouă plagă. Valul de lăcuste 
lacome, care cerşeau, furau, violau, ucideau... Cînd criza şi 
ascensiunea extremei drepte le secaseră vesticilor îngăduința pentru 


puhoiul de venetici, inevitabilul se produsese. Românii n-aveau decit 
să stea în țara lor şi să-şi facă de cap! Mihai îi întoarse zimbetul 
amar. Izolarea lor era deja tristă istorie. 

— Ştii cine a fost mai vorbăreţ? Paznicul de noapte. Asta, după 
ce l-am cinstit cu o votcă şi l-am lăsat să-mi plingă pe umăr. De fapt, 
a vrut să-mi arate că nu e el de vină. Cică zilele trecute s-au tot 
învârtit pe acolo şi poliţişti din capitală. 

— Altceva? spuse Cristina. 

Mihai se strimbă dezgustat. 

— La un moment dat s-a cam pilit. A început să spună basme. 
Că asistentele de la CTS nu mai vor în ultima vreme să stea peste 
program. Se pling că aud zgomote ciudate cînd se întunecă. Au 
senzaţia că se furişează cineva pe holuri sau le urmăreşte... Ei, 
prostii! Probabil, s-a stîrnit un fel de isterie colectivă. Ştii şi tu cum e 
sexul slab, nevricos nevoie mare! Asta, excluzind persoanele 
prezente, fireşte. 

— Şi Corina unde e? 

— Nu ştiu. Doar n-o ţin de mînă toată ziua! A plecat după ce a 
făcut nişte poze de dinafară, că înăuntru abia am reuşit să mă strecor 
eu. Vorba vine, intră numai donatorii. 

Cristina nu comentă. Antipatia dintre Corina şi Mihai nu mai 
era demult un secret în redacţie. Nici ei nu-i prea plăcea tipa aceea 
înalta, tunsă băieţeşte, cu hainele şi machiajul cernite. O ducea cu 
gîndul la o puştoaică supărată pe viaţă, una care nu va putea 
vreodată să depăşească virsta rebeliunii. 

— Asta-i! La treabă! 

Urmărindu-i cum scriau, Cristina îşi aminti de senzaţia 
încercată în curte. Au impresia că se furişează cineva pe holuri, că le 
urmăreşte... Sună cunoscut? Şnuruindu-şi buzele, Cristina se apără de 


vocea din mintea sa ca de o muscă enervantă. Nu era cazul să-şi 
găsească motive pentru crize de nervi. Avea deja destule. 
Pe la ora şase, putu privi împreună cu Andrei titlul cu litere 
roşii, de-o şchioapă. 
Şocant: spargere la Centrul de Transfuzii! 
Cine are interes să muşamalizeze cazul şi de ce? 


În fundal, cerul întunecat dădea să cadă peste clădirea centrului. 
O asistentă intra grăbită, pe jumătate ascunsă sub umbrelă. Efectul 
era sinistru şi Andrei surise. 

— Ne vindem miine ca pîinea caldă! 

Cristina zîmbi aprobator. Într-o vreme în care oamenii abia 
aveau bani pentru mîncare, doar crimele şocante sau scandalurile 
bubuitoare le permiteau ziariştilor să-şi vîndă munca. Adică, să 
supravieţuiască. 

— A fost o zi bună, spuse Cristina. 


Capitolul 2 


OGLINDA SPARTĂ 


Încă o dimineaţă friguroasă, cu străzi ude şi cer de culoarea 
unui şoarece mort. De data asta însă, măcar Cristina putea lenevi în 
pat. Sîmbăta era singura zi liberă, prilej de mirare pentru restul 
lumii, de parcă ziarul de luni se scria singur. Se întinse între păturile 
încălzite de trupul său încolăcit, dorindu-şi cu disperare măcar un 
petic de cer albastru, poate între doi nori albi, pufoşi ca vata de zahăr 
a bilciului copilăriei. Gîndul îi stîrni foamea, dîndu-i ghes să se ridice 
din aşternut. 

În timp ce înghiţea cu noduri nişte iaurt cu fulgi de cereale, 
aruncă o privire vinovată spre bicicleta de fitness pitită în colţul 
holului. Era prima lor achiziţie comună, a ei şi a Amaliei, de cînd se 
mutaseră. În cîteva luni, va fi suportul perfect pentru haine, prevestise 
sceptică Amalia, iar acum Cristina recunoştea că avusese dreptate. 

— Te mustră conştiinţa, Cris? Şi-mi reproşai că sînt 
negativistă... 

Din uşa bucătăriei, Amalia zîmbea, cu mîinile în şolduri. 

— Uf, ştii că te urăsc atunci cînd faci asta! spuse Cristina. 

— Ce anume? se interesă ingenuu Amalia. 

— Cînd parcă îmi citeşti gindurile, doar ca să-mi reaminteşti că 
ai dreptate. 

— Lasă, nu e sfîrşitul lumii! Toţi avem zilele noastre proaste. 

Cristina o învălui într-o privire prudentă. Văzu cearcăne vineţii, 
o faţă trasă şi o expresie uşor absentă. Pînă şi surisul se desena bizar 
pe figura Amaliei. 


— Da” tu ce-ai păţit? Arăţi ca dracu! 

— Mulţumesc de compliment, Cris! Ştii să binedispui o fată de 
dimineaţă... 

Cristina însă nu avea de gînd să o lase să se eschiveze. O aşeză 
aproape cu forţa la masă şi îi întinse o ceaşcă de cafea. După ce 
Amalia luă prima înghiţitură, reluă discuţia. 

— Ai răcit sau ce se întîmplă? 

— Totu-i în regulă, sînt doar obosită. Alex e atît de greu de 
mulțumit! Trebuie să rescriu fiecare frază de patru-cinci ori. Mă 
înnebuneste... 

Nu era prima oară cînd Amalia i se plingea, dar Cristina ştia că-i 
convenea aranjamentul. Ca orice dascăl, ca să supravieţuiască 
trebuia să-şi completeze cumva leafa de mizerie, încasată de multe 
ori cu întîrzieri de săptămîni. Printr-o fostă colegă de liceu, ajunsese 
să lucreze pentru staff-ul electoral al PNP, adică al lui Alex Corbu. 
Plătea bine şi chiar faptul că reuşise să intre în legătură cu el era o 
şansă nesperată. lar banii veneau cu exactitatea unui ceas elveţian. 
Cristina o bătu încurajator pe umăr, apoi îi dădu încă o tartină. 

— Acuşica se termină campania şi scapi... 

Amalia îşi opri felia de pîine cu salam chiar înainte să muşte din 
ea. 

— Cred că putem anticipa că va cîştiga. Aproape toate femeile 
din ţara asta sînt moarte după el. Iar bărbaţii — după banii şi relaţiile 
lui. 

— Şi? 

— Un preşedinte are la fel de multă nevoie de discursuri bune 
ca un candidat la fotoliul suprem. Mai ales cînd trebuie să-şi 
împlinească promisiunile... Aş putea rămîne în echipă. 

Cristina se întoarse cu faţa spre geam, hotărită să nu spună 
nimic. Dacă i-ar fi amintit că tocmai i se plinsese, ar fi dat impresia că 


e invidioasă. Începu să spele cănile. 

— Ce faci azi? o întrebă Amalia. 

— Mă duc la cumpărături, dup-aia trec pe la Mihai. E ziua 
feciorului lui, împlineşte cinci ani. Te-a invitat şi pe tine, nu ţii 
minte? 

— Îmi pare rău, nu pot să vin. Mai am de lucru la discursul 
pentru dezbaterea televizată. L-am refăcut de atîtea ori, că-mi vine să 
vomit numai cînd mă gîndesc la el. 

— Mă duc să mă îmbrac, hotărî Cristina. Vrei ceva de la 
magazin? 

— Nu. Sau stai, poate nişte ciocolată... Mă face să gîndesc mai 
bine. 

Lăsînd-o pe Amalia cu nasul pironit în muntele de hirtii, 
Cristina se îndreptă spre staţia de tramvai. Urcă într-un vagon care 
trosnea şi se cutremura din toate încheieturile, ca o băbuţă silită de 
nepoţii ghiduşi să danseze foxtrot. Clănţănind din dinţi la fiecare 
curbă, Cristina şterse cu mănuşa geamul aburit. Îşi regretă imediat 
curiozitatea. Parcă ar fi tras cu ochiul prin cimitir. Treceau pe lîngă 
alte magazine de cartier care dăduseră ortul popii. E la fel peste tot. 
Mici afaceri, vise şi destine frînte de sărăcie. 

Cînd tramvaiul opri, Cristina socotea încă o dată banii din 
portofel. Cu doar cîteva zile înainte de leafă, bugetul i se subţiase 
pînă aproape de dizolvare, dar tot trebuia să cumpere ceva. 

Ocoli de la distanţă raionul de băuturi şi începu să studieze 
cutiile de bomboane. Băiatul lui Mihai, Dănuţ, era înnebunit după 
dulciuri. Dacă bomboanele erau singurul lucru pe care şi-l putea 
permite, măcar să fie gustoase. Le alese pe cele cu cremă de 
ciocolată, care şi pe ea o făceau să se lingă pe degete şi făcu scăderea. 
Nu-i rămînea mare lucru pentru raionul de carne. 


Fără pic de ruşine, se apucă de vrăfuit pungile, ca întotdeauna 
cînd îşi putea cumpăra dezamăgitor de puţin. Nu se opri nici cînd 
zări apropiindu-se o femeie la vreo 30 de ani, cu trup de manechin 
pe care costumul negru se mula apetisant chiar şi pentru ochii 
Cristinei. Tipa asta sigur nu face socoteli. De fapt, cred că ar putea mînca 
la restaurant în fiecare zi. E pur şi simplu nelalocul ei aici. 

O lăsă să treacă pe lingă ea, încercînd în zadar să nu se holbeze. 
Taiorul părea abia cumpărat de la un magazin din Paris, machiajul îi 
era fără cusur, iar preţul parfumului ei discret nici măcar nu putea 
să-l ghicească. Se opri la zece centimetri de ea şi Cristina simţi 
înțepătura invidiei pînă în stomac. Îi venea să se ascundă sau să-i 
dea o palmă. Să-i spună să plece dracului de acolo, să nu mai fluture 
pe sub nasul amărăştenilor ca ea spectacolul indecent al opulenţei. În 
loc de asta, o urmări cum stătea perfect nemişcată şi privea bucăţile 
de carne. 

După vreo zece secunde, femeia încrucişă brațele şi îi aruncă o 
privire perfect inexpresivă. Valul de frig care o izbi o luă pe 
nepregătite pe Cristina. Era ca şi cum s-ar fi mutat pe o banchiză cu 
galantar cu tot. Dincolo de necunoscută, magazinul parcă se topise şi 
o ceaţă le înconjura, acoperind oameni şi mărfuri. Deşi nu-i stătea în 
fire să lege conversații întimplătoare, Cristina simţi deodată nevoia 
să spună ceva. Orice, doar pentru a rupe tăcerea. 

— E o vreme tare urîtă, nu? şopti. 

Suna stupid, iar femeia nu reacţionă. Acum chiar că mă simt prost. 
Îşi alesese marfa şi ar fi trebuit să plece, dar picioarele parcă îi erau 
pironite de podea. Nici măcar privirea nu şi-o putea desprinde de 
necunoscuta care era iar imobilă, ignorînd-o cu desăvirşire. Nările îi 
tremurau, pupilele i se dilataseră uşor şi Cristinei i se păru că ochii 
albaştri ai femeii capătaseră o lucire hămesită. Nu poftă vedea în 
uşoara încruntare, ci foamea devoratoare a cuiva care nu a pus 


firimitură în gură de zile întregi. Femeia asta poartă o bluză care costă 
cît salariul tău pe vreo trei luni. Sigur îşi poate permite oricîte fripturi vrea. 
De ce să-i curgă balele în fața unui galantar? Nu are nici o noimă, e doar 
mintea ta bolnăvicioasă! Şi totuşi, nu se putea convinge că i se năzărea. 

Coborîndu-şi privirea spre degetele care ţineau baierele coşului, 
văzu că se albiseră. Încă puțin şi ai să faci pe tine lîngă cotlete! Revino-ți, 
ce-ai pățit? De parcă ar fi auzit vocea din mintea ei, necunoscuta îşi 
întoarse capul. O privi drept în ochi pentru a doua oară şi îi rînji, 
dezvăluind un şir de dinţi albi, perfecţi. Foamea nu dispăruse, doar 
obiectul ei se schimbase. Coşul scoase un clinchet ciudat şi Cristina 
tresări. Înţelese cu întîrziere ce se întîmplase. ÎI izbise de marginea 
galantarului. 

Privirea femeii, mai tăioasă decit lama celui mai dibaci călău, nu 
voia să se desprindă de chipul ei. Era în ea ceva hipnotic şi sinistru, 
iar Cristina nu reuşea să se uite în altă parte. Cu cît continua acel joc 
bizar, ale cărui reguli îi scăpau, cu atît i se părea că trăsăturile 
necunoscutei se schimbau. Sfidînd orice logică, zimbetul îi devenea 
rîinjet de hîrcă, ochii- hăuri roşii în care te puteai pierde pentru 
totdeauna şi, dacă ar fi putut scăpa din capcana lor cât să-i studieze 
trupul, sigur ar fi văzut ceva ce nu putea fi descris. Aerul era atit de 
înghețat, încît Cristina îşi căută aburul respirației. Cu greu îşi mai 
amintea că era în magazinul ale cărui zgomote familiare fuseseră 
înghiţite de atotstăpînitoarea ceaţă. Nici măcar greutatea coşului n-o 
mai simţea. Se transformase într-un copil care vedea ieşind de sub 
pat căpcăunul din basmele bunicii şi nu avea puterea să strige. 
Muşchii gâtului i se încordau, dar nu-şi regăsea vocea. Timpul se 
dilata, imposibil de măsurat, iar Cristina se surprinse dorindu-şi să 
se întîimple orice, chiar şi un incendiu devastator, numai să scape de 
acolo. 


Zimbetul necunoscutei dispăru ca retezat şi femeia plecă agale, 
fără să fi scos o silabă. Abia după un minut, inima Cristinei încetini 
pînă la ritmul unui atlet ajuns pe ultima sută de metri. Firicele 
fierbinţi de transpiraţie i se scurgeau pe spate, picioarele şi le simţea 
ca pe nişte macaroane. Înşfăcă la întîmplare o pungă de pulpe şi, cu 
pas tremurat, se îndreptă spre cea mai îndepărtată casă de marcat. 
Nu voia să rişte încă o întîlnire care să o aducă în pragul isteriei. 
Abia după ce plăti se uită la ceas. Nu petrecuse lîngă necunoscută 
mai mult de cinci minute. 

Amintirea acelor minute o bîntui ore bune. Încă era palidă şi 
seara, după ce se dichisise pentru mărunta ei sindrofie. Se îndrepta 
spre uşă, cînd auzi un strigăt de durere din camera Amaliei. 
Cuprinsă de presimţiri negre, năvăli înăuntru. 

— Totul e în regulă? 

Amalia strîngea nefiresc palma dreaptă. 

— Am scăpat oglinda şi m-am tăiat... 

Cristina răsuflă uşurată, deşi altădată s-ar fi panicat la vederea 
sîngelui. O urmări cum îşi strecoară palma sub jetul de apă rece 
pentru a opri hemoragia şi o ajută să aplice un bandaj steril. Amalia 
avea dreptate, tăietura era doar superficială, însă chipul i se 
înnegurase. 

— Capul sus, îţi trece pînă te măriţi! spuse Cristina. E doar o 
zgîrietură. 

— Ştiu, nu e vorba de asta... De fapt, e o prostie. Am spart 
oglinda. Asta aduce şapte ani de nenorociri. 

Cristina îşi scutură cu voioşie forțată capul. 

— Păi, cred că am trecut prin destui ani infecţi. Mai rău nu văd 
cum ar putea fi. Las că-ţi cumpăr alta de Crăciun! 

Amalia nu reuşi să zimbească. 


— Du-te la Mihai şi dă duhului amicele zurlii! Discursul o să mă 
aducă iar cu picioarele pe pămînt. 

Cristina plecă înainte ca Amalia să se reapuce de scris, într-un 
fel pervers uşurată că nu doar ea vedea totul în negru. Se felicită 
totuşi că nu-i povestise despre scena de la magazin. Hotărît lucru, 
erau amîndouă cu nervii la pămînt. Dar măcar ea avea să se simtă 
bine cîteva ore... 

Asta îşi repetă tot drumul pînă în Copou. Mihai o aştepta în 
pragul casei de cărămidă roşie, care de obicei i se părea Cristinei 
veselă şi primitoare. De data asta însă, avu impresia că tristeţea 
îmbibase grădina desfrunzită şi pereţii bătrîni, ba chiar şi flanela de 
un verde spălăcit în care Mihai arăta ca un moşuleț. 

— Eşti cea mai harnică! o întîmpină Mihai. Sărbătoritul e 
nerăbdător tare. 

Cristina îi întoarse surisul. Nu-i prea plăceau ţîncii, dar Dănuţ i 
se lipise de suflet. Poate şi fiindcă îl schimbase moartea mamei, 
strivită anul trecut de un şofer beat. 

— N-aş fi pierdut ziua lui pentru nimic, ştii doar! Ce mai face 
micul pirat? 

— Îşi încearcă jucăria nouă. Dar de ce te ţin în prag? Intră! 

În încăperea scundă, cu pereţii acoperiţi de icone afumate, soba 
împrăştia o căldură plăcută şi Cristina mai că nu se lipi de ea. De sub 
masa doar pe jumătate acoperită de farfurii cu gustări şi pahare se iţi 
Dănuţ, cu o basma neagră aşezată strimb pe frunte. O trase de 
mînecă energic. 

— Ai întirziat, marinar! Aş fi ordonat să fii trecut pe sub chilă, 
dar azi e ziua mea. Te iert. 

— Nu se va mai întîmpla, căpitane, promise solemn Cristina. 
Rechinii au fost de vină — m-au atacat în larg. Abia am scăpat de ei... 

— Da, apele astea sînt periculoase. Nu aveai pistolul la tine? 


— Nu, l-am uitat acasă. Dar ca să uiţi de greşeala mea... 

Îi întinse cutia ei de bomboabe şi îl urmări deschizînd-o. Alesese 
bine. 

— Bravo! Pînă la urmă, eşti un om de ispravă, spuse cu gura 
plină Dănuţ. 

Cristina văzu că Mihai vrea să-l dojenească şi îi făcu semn să-l 
lase în pace. 

— Ştii ce zice bătrinul Bill Picior de Lemn: aşa căpitan, aşa 
marinar! 

Ţirtitul soneriei îl făcu pe Mihai să se îndrepte din nou spre uşă. 
Patru copilandri şi părinţii lor umplură încăperea, iar Dănuţ o lăsă 
pe Cristina pentru a se făli cu darurile sale. Casa răsună mult timp 
de strigătele de luptă ale băieţilor, care intraseră iarăşi în jocul 
preferat. Aruncînd din timp în timp o privire la juniori, părinții 
discutau în surdină despre necazuri şi ponosite speranţe. Cristina 
rămase pe un fotoliu aplecat într-o parte, prea puţin dornică să audă 
aceleaşi refrene. Nu o deranja să stea deoparte, se obişnuise cu asta, 
iar singurătatea în doi i se părea mai dureroasă decît izolarea ei. Veni 
însă şi momentul cînd farfuriile se goliră, iar energia aparent 
inepuizabilă a copiilor se termină. Cu feţele îmbujorate de atîta 
alergătură, se striînseră în jurul mesei, pentru o ultimă prăjitură. 
Soarele apusese demult şi părinţii începeau să se uite la ceas. Plecară 
la fel de doboriţi de viaţă cum veniseră. Sau poate vezi tu totul în negru 
azi. De cînd cu... Blocă amintirea cu un efort dureros. 

— Te ajut să speli vasele, spuse Cristina pentru a acoperi tăcerea 
ce se instalase straniu după atita agitaţie. 

— Dacă vrei, răspunse Mihai. Mulţumesc. Pînă la urmă a ieşit 
bine, chiar dacă masa nu a fost plină... 

Cristina dădu din umeri: pentru copii, meniul conta mai puţin 
decît distracţia şi, în fond, ei fuseseră eroii acelei zile. Mai aveau 


timp să crească şi să se gîndească seară de seară cu ce vor umple 
masa a doua zi. 

— Vrei să-ți arăt desenele mele? o trase de mînecă Dănuţ cînd 
punea pe raft ultima farfurie. 

— Sigur, căpitane! Ai avut o pradă bună astăzi? 

— l-am bătut pe toţi. Hai, ce mai aştepţi? 

Cristina îl lăsă să o împingă spre canapeaua care odată fusese 
roşie, dar acum păstra doar o nuanţă vagă de roz. Dănuţ avea 
culorile în sînge şi desenele îi erau, ca şi vorbele, adesea mai mature 
decît ar fi trebuit. Deschise mapa şi apucă foile una cîte una. O casă 
într-o rînă, pe culmea unui deal. Un băiat adunînd frunze moarte în 
grădina unui castel. Figura blîndă a mamei învăluită în ceaţă, cu 
mîinile întinse într-o chemare mută... Nici o corabie de pirați, nici un 
tablou cu încleştări pe viaţă şi pe moarte între valurile zbuciumate. 
De la ultima ei vizită, tuşele lui Dănuţ deveniseră mai nervoase, 
culorile mai închise. 

Băiatul o urmărea în tăcere, fără a o întreba dacă-i place ce vede. 
Încă un lucru care îl deosebea de alţi copii. Mîngîindu-l uşor pe 
creştetul zburlit, Cristina se apropie instinctiv de sobă înainte de a se 
uita la ultimul desen. Sperase ca măcar acela să fie mai optimist, dar 
nu era aşa. Văzu ochi roşii, pătrunzători, pe fundalul de tăciune al 
unei glugi ascuţite. Nu putu să nu se întrebe, confuză, ce-l făcuse pe 
Dănuţ să aleagă o asemenea temă. Îşi pierduse mama, dar era 
înconjurat de oameni care îl iubeau şi aveau grijă de el. Se întoarse 
spre el. 

— Ce e asta, Dănuţ? 

Băiatul păru să-şi caute cuvintele. 

— Nu-ţi place? răspunse cu o întrebare. 

Cristina dădu din cap. 


— Ştii că-mi plac toate desenele tale. Doar că nu am mai văzut 
aşa ceva... 

Din nou, copilul zăbovi puţin. 

— L-am visat zilele trecute. Dar tata a zis să nu-mi fac griji. E 
doar un coşmar obişnuit, dintre acelea pe care le-am avut cînd mama 
a plecat la îngeri. 

Deşi vocea îi era liniştită, Dănuţ nu părea prea convins că 
părintele său avusese dreptate. Cristina îl privi întrebător pe Mihai, 
pe chipul căruia trecu o umbră uşoară. 

— l-am zis că e prea mare ca să se teamă de monştri, fiindcă nu 
există. Un pirat care se respectă nu se lasă înfricoşat de vise urite! 

Cristina zimbi strimb. Tonul lui Mihai o făcea să înţeleagă că 
desenul îl pusese şi pe el pe gînduri, chiar dacă nu voia să o 
recunoască. Studie din nou coala acoperită cu tempera, încercînd 
senzaţia absurdă că mintea din spatele ochilor pătrunzători se distra 
de minune pe socoteala lor. Se întoarse iarăşi spre băiat, dorindu-şi 
să ştie mai multe şi temîndu-se să afle. 

— Şi ce făcea urîtul ăsta în visul tău? 

Dănuţ îşi pironi ochii în podea înainte de a povesti şoptit. 

— Era la geam. Se uita la mine cu ochii ăia mari, cînd vineţii, 
cînd roşii. A stat aşa puţin, apoi m-a întrebat cum mă cheamă. Tata 
nu mă lasă să vorbesc cu necunoscuți, i-am zis. A început să rîdă. Foarte 
bine face. Dar dacă mă inviți înauntru, ne putem cunoaşte mai bine. lare 
mi-ar plăcea asta! 

Vocea i se stinse brusc şi Cristina începu să tremure uşor. Un 
sloi de gheaţă îi cobora pe şira spinării. Crezuse că avusese parte de 
destule coşmaruri pentru o zi şi iată că nu era aşa. Nu ştia ce să 
spună, dar Dănuţ înghiţi în sec şi continuă. 

— Nu mi-a plăcut. l-am zis că nu poate intra. S-a mai uitat 
oleacă şi a plecat. 


Cristina îşi frecă umerii, dorindu-şi să nu fi auzit nimic. Casa 
parcă se umpluse de piclă, sufocîndu-i. Asta chiar nu e atmosfera 
potrivită pentru un băiat de cinci ani, de ziua lui. ÎI prinse în braţe pe 
Dănuţ, ridicîndu-l spre tavanul coşcovit. 

— Tatăl tău are dreptate! Un căpitan de pirați nici măcar nu se 
gîndeşte la coşmaruri. Le scoate limba şi îşi vede de marinarii săi, 
care-i dau destul de furcă... 

Băiatul se uită la ea pe jumătate neîncrezător, pe jumătate fericit. 

— Nu se va întîmpla nimic rău nici cu tine, nici cu tati? Promiţi? 

— Promit, zise solemn Cristina, încercînd să alunge orice 
presentiment rău. Vom face un legămînt sacru. 

Apucînd pensula de pe masa şchioapă, o înmuie în culoarea 
albastră şi desenă un lanţ scălimb pe încheietura fiecăruia. 

— Acum apropiaţi-vă mîinile şi rostiţi după mine: Eu, pirat de 
nădejde, jur să apăr spatele tovarăşilor mei. Să fiu alături de ei în 
fiecare bătălie şi să nu las duşmanii să-i doboare. Aşa să-mi ajute 
Poseidon, zeul cel cumplit al mării! 

Bărbatul şi copilul reperată ascultători cuvintele ei. Ochii lui 
Dănuţ străluceau, iar culoarea din obraji îi revenise. Doar Cristina nu 
scăpase de frică. Spre deosebire de copil, ştia însă să şi-o ascundă. 

— Foarte bine! spuse. Vezi, nu ai de ce să-ţi faci griji! Nimic nu e 
mai puternic decit legămîntul piraţilor. 

Băiatul o cuprinse într-o îmbrăţişare lungă şi Cristina îl sărută 
pe frunte. Nu putea purta masca lipsei de griji multă vreme, o 
înţelese înainte să-l privească iar în ochi. Era timpul să-şi ia rămas 
bun. 

— E tirziu, Mihai. Trebuie să plec. Mulţumesc pentru tot! 

— Cred că eu trebuie să-ţi mulțumesc, ai avut o idee genială... 
Ne vedem mîine. 

— Să fiți cuminţi amindoi şi să nu mai aud de vise urîte! 


leşi în noapte, încă încercată de frisoane. Aruncă o ultimă 
privire spre ferestrele luminate ale căsuței şi, înfruntînd rafalele ce-i 
biciuiau faţa şi-i făceau fularul să fluture ca un stindard în ajun de 
bătălie, se îndreptă spre staţia de tramvai. Era singură pe străduţa 
îngustă şi prost luminată, amintind mai mult de o uliţă dintr-un sat 
uitat de lume. Crengile copacilor se luptau cu vîntul în fața şi în 
spatele ei, lovind cîte un geam cu pocnetul sec al oaselor unei moarte 
descărnate. O moartă în costum scump. După primii paşi, Cristina se 
surprinse că încearcă să desluşească secretele umbrelor adunate pe 
la colţuri. Mai mult decît văzul, auzul îi juca feste. Un foşnet ici, un 
scrişnet colo, o sclipire nelalocul ei întrezărită în ochii unei case 
părăsite. Bătăile aritmice ale ramurilor ascundeau zgomotele surde 
produse de cineva? Grăbi pasul, dar instinctul îi spuse că şi 
urmăritorul a cărui privire îi săpa în ceafă făcea acelaşi lucru, 
nerăbdător să-şi ajungă prada. Se uită repede în spate, aşteptîndu-se 
să zărească o siluetă care se prelingea necruţător în umbră, gata să o 
apuce. Îl simţea înaintînd pe urmăritorul ei, cît mai departe de 
cercurile slabe de lumină ale puţinelor becuri încă nestinse. 

Nu zărea nimic, dar asta nu o liniştea. Dimpotrivă, îşi dorea să-l 
vadă. Să se convingă că există şi e o făptură în carne şi oase, chiar şi 
un răufăcător ieşit la vinătoare. Un ctine nevăzut urlă tremurat şi 
Cristina se lipi de un gard de fier, ducînd mîna la inimă. Tuşele 
acelea hide zămislite de închipuirea unui copil naiv îi pluteau fără 
încetare în minte, în străfulgerări de gînduri absurde. Aproape 
alerga. 

O piclă deasă se lăsase pe aleea lungă. Semăna cu ceața din 
magazin, îi impregna hainele şi îi umplea gura. Se întreba dacă orele 
scurse de la întilnirea cu necunoscuta nu fuseseră doar un vis, O 
nălucire, dacă nu era tot acolo, printre rafturi, prizonieră într-o iluzie 
care avea să o ucidă. Nu mai zărea ieşirea spre bulevardul principal 


şi spre salvatoarea staţie de tramvai. Picla era atotstăpînitoare, cu 
mirosul ei de mlaştină şi Cristina scăpă un geamăt. Trebuie să termini 
cu prostia asta! Ultima fărîimă de rațiune îi spunea că stătea la 
marginea prăpastiei. Se opri brusc şi se întoarse, ridicînd pumnii 
sfidător. Aruncă provocarea cu o voce mult mai calmă decît se 
simţea. 

— Oricine ai fi, nu mi-e frică de tine! Arată-te! 

Paşi tîrşiiţi răsunară aproape de ea, urmaţi de o tuse groasă, 
bărbătească. Cristina nu apucă să mai facă vreun gest: un moşneag 
încovoiat răsări din pîclă, uitîndu-se la ea cu milă. 

— Aţi păţit ceva, domnişoară? 

Îmbujorîndu-se instantaneu, Cristina îşi feri privirea. 

— Nu, totul e în regulă! Mi s-a părut că aud pe cineva... 

Îl lăsă să treacă înainte, potrivindu-şi paşii astfel încît să nu-l 
piardă din vedere. Ştia că acţiona prosteşte, totuşi răsuflă uşurată 
cînd ajunse în sfîrşit în staţie şi constată că moşneagul aştepta şi el 
un tramvai. Se linişti pînă să vină tramvaiul. Era convinsă că ochii 
aceia cruzi, de monstru se ascunseseră iar în întunericul care le 
dăduse naştere. 


Capitolul 3 


Strada Armoniei 


Cristina terminase ritualul duminical al vizitei la mama, o oră 
petrecută la poveşti, înainte de a ajunge la slujbă. Femeie smeadă şi 
drăcoasă, Martha îşi revenise cu greu din şoc atunci cînd puiul îi 
zburase din cuib şi se consola oferindu-i ceva bun la fiecare vizită. 
De data asta, Cristina plecase cu jumătate de pandişpan şi, 
anticipînd dezmăţul caloric, hotărise să meargă pînă la redacţie pe 
Jos. 

Depăşise blocurile cu trei etaje, apropiindu-se de cele cîteva 
bordeie rămase ca prin minune în picioare printre cutiile de 
chibrituri urbane, cînd auzi urletul. Un strigăt ascuţit de femeie 
înspăimîntată pînă aproape de pierderea cunoștinței, terminat cu un 
gilgîit neputincios, de parcă cineva şi-ar fi încleştat degetele în jurul 
gitului ei, pentru a o reduce la tăcere. Nu era un zgomot pe care să-l 
ignori prea uşor şi Cristina încercă să-i depisteze sursa fără să mai 
cugete la faptul că, orice s-ar fi întîmplat, nu era o idee prea bună să 
se amestece. 

Înainte de a alege însă o direcţie, o poştăriţă se năpusti spre ea. 
Evitind ciocnirea în ultima clipă, Cristina observă că femeia nu părea 
să fi păţit ceva. Era pur şi simplu îngrozită, cu hainele în 
neorînduială, ochii căprui holbaţi şi lacrimile scurgîndu-se pe obrajii 
mai albi decît zăpada ultimilor ani. Fugea cu paşi împleticiţi, iar 
inevitabilul se produse mai repede decît anticipa Cristina. Picioarele 
îi cedară şi se prăbuşi în stradă. Cristina se apropie, o ajută să se 
ridice şi să se aşeze pe o bordură. 


— Vă simţiţi bine, doamnă? Să chem o salvare? 

Poştărița îşi mişca buzele fără să scoată un sunet. Cristina 
contempla ideea de a-i trage o palmă cînd femeia reuşi să vorbească. 

— S-a întîmplat ceva îngrozitor, am găsit... 

Vocea i se rupse din nou, în vreme ce cu o mînă tremurătoare 
arăta ultima casă. Cristina făcu doi paşi spre ea şi o scrută 
nedumerită. Nu se deosebea cu nimic de celelalte, doar că poarta 
rămăsese întredeschisă. Dincolo de ea se zăreau tufişuri desfrunzite 
şi o baracă pe jumătate putrezită, nimic din ce ar fi putut-o băga în 
sperieţi pe poştăriţă. Se întoarse să ceară lămuriri şi observă petele 
roşii de pe palma ei dreaptă. O bănuială începea să-şi facă loc în 
mintea Cristinei. Se aplecă asupra femeii aflate în pragul unei crize 
de isterie, oferindu-i un şerveţel ca să se şteargă. 

— Ce s-a întîmplat, doamnă? Liniştiţi-vă şi spuneţi-mi cum vă 
pot ajuta! 

— Domnul Turda e mort. Nu a răspuns şi am intrat în curte... E 
cumplit ce i-au făcut. 

Cristina decise că era timpul să ia taurul de coarne. Cu un gest 
hotărît, o îndrumă pe femeie spre banca şubredă de la poarta casei 
vecine. 

— Rămineţi aici şi încercaţi să nu vă mai gîndiţi la ce-aţi văzut! 
Am eu grijă de tot... 

Metalul ruginit scîrții uşor cînd împinse poarta, dar Cristina nu 
ezită. Oamenii morţi, oricît de cumplit ar fi fost sfîrşitul lor, nu o 
speriau. Viii erau cei periculoşi, o învăţaseră zecile de tragedii 
descrise cu lux de amănunte macabre în paginile ziarului. Păşi pe 
poteca îngustă dintre tufişuri, încă presărată cu frunze uscate, tot 
mai aproape de casa ce doar pe alocuri mai păstra urmele varului 
albastru de altădată. 


Se pregătise pentru un spectacol sinistru, totuşi nu-i fu mai uşor 
cînd îl zări. Era un bărbat între două virste, cu un început de calviţie 
care nu mai avea să se transforme într-o chelie adevărată, îmbrăcat 
în resturile unei pijamale ponosite, cu dungi late, maro. Nu avusese 
parte de o trecere uşoară în lumea cealaltă. Obrajii îi erau brăzdaţi de 
şanţuri adînci, ochiul drept i se transformase într-o masă amorfă de 
carne, iar buzele în pîinişoare vineţii. Cristina simţi că i se făcea 
greață, dar nu întoarse privirea, hotărită să vadă totul. Era singura ei 
şansă. 

Bluza de pijama atîrna sfişiată şi pieptul bărbatului era dezgolit. 
Aceleaşi cuțite lăsaseră urme cumplite, dar nu la întîmplare. Icnind, 
Cristina studie rănile, fără să mai înainteze. Omul era mort şi nimic 
nu-l mai putea ajuta, dar ziarista trebuia să desluşească mesajul pe 
care criminalul îl scrijelise în carnea victimei sale. Reuşi să o facă 
înainte ca greaţa să o biruie. Miţa curioasă o păţeşte rău. Învinsă în 
cele din urmă de slăbiciune, Cristina făcu cale întoarsă, cu oribila 
scenă încă plutind în faţa ochilor. Văzuse destule. 

Întii se convinse că poştărița îşi mai revenise şi suspina molcom, 
cu faţa îngropată în palme. Nu-i putea găsi vreo vină. Cele zărite în 
grădină puteau dobori şi un bărbat puternic. Apucă telefonul şi sună 
la Poliţie — era destulă treabă pentru ei. Se aşeză apoi alături de 
femeie pe bancă şi mai formă un număr. 

— Vino pe strada Armoniei, la numărul 5! E o mortăciune urită 
de tot, o anunţă în surdină pe Corina. 

Ştia că o asemenea veste avea să-i fie pe plac. Colega ei îşi făcuse 
un titlu de glorie din sîngele său rece şi avea o rezervă aparent 
inepuizabilă de poveşti pentru cei uşor impresionabili. Cea mai de 
succes istorie, care punea întotdeauna pe gînduri debutanţii în 
meseria lor păcătoasă, privea un accident feroviar. Fuseseră atunci 
vreo cinci morți în maşina transformată de locomotiva unui accelerat 


într-o învălmăşeală de fiare, iar Corina se lăuda oricui voia să o 
asculte cum a obţinut un instantaneu şocant. Am adunat cîteva 
bucățele de creier împrăştiate şi le-am pus alături, chiar pe linia ferată. A 
ieşit o poză beton! Acum era un moment potrivit pentru a constata cât 
adevăr se ascundea în spatele poveştii. Pînă cînd zona avea să se 
umple însă de oameni, putea încerca să mai afle câte ceva. 

— Îl cunoşteaţi bine pe domnul Turda? se întoarse spre 
poştăriţă. 

Femeia o privi fugar. Avea ochii roşii şi se smiorcăia încet. 

— Da, îi aduc scrisorile de cîţiva ani. Era un galanton şi, cînd 
treceam pe la el, îmi mai lăsa un pol sau doi. lar de 8 martie mă 
aştepta cu un buchet de garofiţe... 

— Avea familie? întrebă Cristina. 

— Nu, era singur, săracul! Zicea că-i motan holtei, că femeile 
sînt ca un pahar de vin bun - savurate mai rar, te încîntă mai mult. 
Tare îi plăcea să glumească şi uite unde a ajuns... 

Cristina îşi dădu seama că femeia era pe punctul de a reîncepe 
să hohotească şi o bătu încurajator pe umăr. 

— Turda şi mai cum îl chema? spuse. 

— loan. Pe 7 ianuarie, mă servea cu un păhărel de ţuică şi oleacă 
de tort... Nu primea niciodată felicitări de ziua lui şi zicea că-i sînt 
oaspetele cel mai credincios. 

Poştăriţa îşi suflă absentă nasul, cu un zgomot de trompetă, în 
şervețelul pătat de sînge. Abia cînd să-l împăturească îl privi cu 
atenţie şi reizbucni în plîns, părînd hotărită să nu se oprească pînă 
nu vărsa cel puţin cîteva găleți de lacrimi. Cristina nu mai încercă să 
o aline, mulțumindu-se să mai sacrifice un şerveţel. După cum se 
scutura din tot trupul fragil, părea imposibil ca să o liniştească 
cineva pînă cînd nu avea să atingă epuizarea nervoasă. În schimb, 


amănuntele pe care i le spusese aveau să dea bine în ziar, făcîndu-le 
pe cititoare să-şi caute batista. 

Cît de cinică ai devenit! Era însă doar constatarea unei realităţi. 
Pentru a supravieţui în acea lume nebună, în care slujba ei o aducea 
zilnic în contact cu atîtea nenorociri, avea nevoie de o doză straşnică 
de detaşare, de o perdea groasă de umor şi indiferenţă care să mai 
acopere negrul zilelor ei, aşa cum probabil îşi construiau medicii sau 
poliţiştii. 

O văzu pe Corina coborînd grăbită din maşina redacţiei şi se 
ridică, făcîndu-i un semn discret să o fotografieze pe femeia 
ghemuită pe bancă. Fără să pună întrebări, Corina o ascultă şi, chiar 
în timp ce sirenele unor maşini de poliţie începură să se audă din 
depărtare, o zbughi în curte. 

— Cum vă cheamă, doamnă? o interogă Cristina pe poştăriţă. 

— Elena Macri, îi răspunse aproape neinteligibil. 

— Eu sînt Cristina Man, de la Incomodul. Putem să folosim în 
ziar ce mi-aţi povestit? 

— Cred că da, îngînă femeia. Adică, nu o să ziceţi nimic rău de 
mine, nu? 

— Păi, ce am putea spune? A fost un ghinion cumplit să faceţi o 
asemenea descoperire, dar oamenii vor fi impresionați de curajul 
dumneavoastră! Şi despre domnul Turda aţi zis numai lucruri bune. 
Din ce aţi povestit, părea un om mai singuratic. Probabil i-ar fi plăcut 
să ştie că cineva îşi aminteşte cît de gentil a fost... 

Elena încuviinţă în tăcere, iar Cristina nu mai adăugă nimic. Îi 
strînse doar mîna, într-un gest necalculat de compasiune. O primă 
maşină se opri la marginea trotuarului, cu scrişnet de frîne şi 
Cristina îl zări coborînd pe comisarul Eduard Truşescu. Polițistul 
masiv, pe a cărui faţă pătrăţoasă străluceau ochi mari, căprui, dădu 
să intre pe poartă, dar o zări şi coti spre ea. 


— Bună dimineaţa, comisare, îi spuse Cristina. Deşi, după ce am 
văzut acolo, numai bună nu e... 

Truşescu se număra printre cunoştinţele ei vechi. Biroul său 
fusese printre primele la a căror uşă bătuse pentru informaţii şi încă 
erau amici destul de buni. 

— Să înțeleg, că ţi-ai băgat nasul pe acolo? întrebă comisarul. 

— Păi, mă ştii destul de bine, nu? Am auzit-o pe doamna țtipînd 
şi am văzut-o cum a țişnit ca urmărită de toți dracii. Normal că am 
intrat să văd ce s-a întîmplat. Am încercat să nu ating nimic şi să vă 
încurc cît mai puţin. Şi apoi, eu v-am chemat... 

În loc să continue cu reproşurile, polițistul o ameninţă pur şi 
simplu cu degetul. 

— Nu te mişti de aici pînă nu îţi spun că poţi pleca, ai înţeles? 
Iar cu dumneavoastră, doamnă, o să discute colegii mei. Urmaţi-mă! 

Lăsată singură, Cristina îşi căută agenda. Terminase de scris ce-i 
spusese Elena Macri cînd o văzu pe Corina scoasă din ogradă de doi 
inşi în uniformă. 

— Ei, mai încet, că nu sînt un sac de cartofi! îi apostrofă 
fotografa, rînjind însă satisfăcută. Bună treabă, Cris! De multă vreme 
n-am făcut aşa nişte poze reuşite... 

— Aha, admise dezgustată Cristina. Sînt destule senzaţii tari cât 
pentru o săptămînă, într-un singur instantaneu. Am crezut că o să 
dau la rațe chiar acolo... 

— Eşti prea sensibilă, dragă! Puțin sînge nu înseamnă nimic. Îţi 
închipui că ai intrat într-o măcelărie şi treaba e rezolvată. Oricum, o 
crimă nu e ca un accident nasol, cu maţe şi creieri întinşi pe şosea 
sau, dacă ai noroc, un picior aruncat pe cîmp. 

Cristina îşi ascunse surisul: chiar se întreba cînd va aduce 
Corina vorba despre părţi anatomice împrăştiate. Trebuia însă să-i 


dea Cezarului ce era al Cezarului: nici nu clipise cînd ieşise din curte 
şi deja scotocea prin geantă după un pachet de biscuiţi. 

— Am făcut casa, curtea, pe tipă jeluindu-se după ce a găsit 
mortul, destule poze cu nenea şi doar una cu poliţiştii... Mai vrei 
ceva? 

— Nu, oricum am avut noroc că te-ai mişcat aşa de repede. Eu 
mai trebuie să rămîn prin zonă, Truşescu vrea să discute cu mine. 

— Şi să te tragă puţintel de urechi, nu? Pe mine mai că nu m-au 
luat la bătaie. 

— Las” că-i trece! Doar nu o să ne aresteze fiindcă ne-am făcut 
treaba. Arată-i tu pozele lui Andrei şi pune-l la curent. Probabil eu 
voi ajunge după terminarea şedinţei. 

Corina molfăia mulţumită dintr-un biscuit recuperat de pe 
fundul încăpătoarei genţi pe care o ţinea la îndemină, probabil, şi în 
somn. Îi făcu doar un vag semn de despărţire şi se eclipsă, lăsînd-o 
să se lămurească singură cu polițistul furios. Îi studie placidă pe 
agenţii care băteau pe la porţi şi începu să fluiere. Cînd Truşescu 
veni la ea, avea faţa albă. 

— E o treabă nasoală, nu? Numai un nebun putea face aşa ceva, 
încercă marea cu degetul Cristina. 

— Ştiu că ai tupeu, fată dragă! Întâi tropăi prin curte, ba îți mai 
chemi şi fotograful să se încurce printre picioarele noastre, apoi 
încerci să mă tragi de limbă. 

— Dacă nici asta nu e ştirea zilei... 

Polițistul țiţii uşor. 

— O să-ţi luăm amprentele digitale şi pe cele ale papucilor, ştii 
deja care e procedura. La fel pentru fotografă... Acum spune-mi ce 
căutai pe aici! 

— Am trecut pe la maică-mea şi mă îndreptam spre slujbă. Am 
auzit-o pe poştăriţă urlînd... Restul îl ştii, spuse Cristina. 


— Dă-mi adresa mamei. O să trimit pe cineva să schimbe două 
vorbe cu ea. Pe la ce oră ai plecat de la dînsa? 

Truşescu o privea încă bănuitor. 

— Era vreo zece jumate cînd am ieşit pe uşă. Asta-i bună, doar 
nu mă consideri suspectă? Nu aş fi fost nebună să fac aşa ceva, să 
zăbovesc pe aici pînă apare un martor şi apoi să vă chem. 

— Trebuie să te verific, n-am ce face dacă îţi vîri nasul unde nu- 
ţi fierbe oala. Pînă una alta, amprentele tale o să apară în cîmpul 
infracțional. 

Ridicînd din umeri, Cristina îi scrise pe un colțişor de hîrtie 
adresa mamei. Ştia că era o operaţiune de rutină şi înţelegea iritarea 
comisarului, confruntat cu un caz de-a dreptul scîrbos. Probabil că îl 
enerva la culme să dea ochii încă de la început cu o ziaristă 
băgăcioasă, aşa că se răzbuna ţinînd-o din scurt. 

— Să înțeleg, că aveţi o oră aproximativă a morţii? se interesă. 

— Cum, nu l-ai pipăit pe tip să vezi dacă e ţeapăn? Atiţia ani de 
presă şi tot n-ai învăţat nimic... 

— Eram prea ocupată să mă abţin de la vomat! replică Cristina. 
Singurul lucru pe care l-am făcut a fost să o trag puţin de limbă pe 
femeie, dar nu mi-a spus nimic ieşit din comun. Ce mai ştiţi despre 
mort? 

— Deocamdată, nu mare lucru. Identitatea i-ai aflat-o deja. 
Lucra la Parchet ca grefier. Mai multe date, poate spre după-amiază, 
cînd te aştept pentru amprentare. Pînă atunci, nu te mai rețin. 

Aproape îi venea să-i arate limba, dar se abţinu. Îşi luă la 
revedere şi tropăi spre serviciu. Pînă să ajungă, schiţase deja în minte 
prima parte a articolului. 

În Biroul Oval, Andrei pufăia de zor. 

— Am văzut fotografiile, sînt superbe! Asta e deschiderea de 
mâine! Am înțeles că te-ai călcat pe bătături cu Truşescu? 


Cristina îşi spuse că nu ar fi folosit niciodată cuvîntul „superb“ 
pentru ceea ce văzuse, deşi împărtăşea entuziasmul redactorului şef. 

— Da, şi-a ieşit nițeluş din pepeni. Am să trec pe la el spre 
după-amiază, dar, pînă atunci, vorbesc cu Felix să mai afle cîte ceva 
despre Turda de la Parchet. Familie am înţeles că nu avea. Mai 
băgăm nişte declaraţii plingăcioase de la tipa care l-a descoperit — ce 
băiat bun era, holtei convins, cum îi dădea bacşiş... 

— Vă dau măcar jumătate de pagină pentru asta, aşa că aflaţi şi 
cum bate toaca în cer. Băgăm pe prima o poză şi în interior două, 
una cu gagica şi alta cu mortul. 

— Sigur, şefu'. Mai vedem şi de o urmare la chestia de la CTS de 
vineri... 

— Vedeţi ce vă iese. La lucru! 

Colegii aflaseră noutatea şi o priveau ca şi cum ar fi cîştigat 
lozul cel mare. Ignorîndu-le întrebările, Cristina îl sună pe Felix. 

— Unde eşti? 

— Am ajuns la Parchet, dar e o atmosferă tare sinistră. Am 
încercat să iau legătura cu sursa mea şi la interiorul lui a răspuns un 
coleg. Mi-a trîntit-o că tipul nu a venit încă şi apoi a încercat să mă ia 
la întrebări. 

În mintea Cristinei începu să se formeze o bănuială sinistră. 

— A fost ucis un grefier. Tocmai i-am văzut cadavrul şi zău că 
nu era o privelişte frumoasă. Truşescu se ocupă de cercetări, încă e 
acolo. Pe mort îl chema loan Turda, îţi spune ceva numele? 

Urmă o tăcere lungă, de parcă interlocutorului îi retezase cineva 
coardele vocale. 

— Alo, mai eşti acolo? 

— Da, îşi drese glasul Felix. loan Turda ai zis? 

— Aha! Cineva i-a transformat faţa într-o bucată de plăcintă cu 
carne şi i-a săpat cu cuțitul un mesaj în piept. Oricine ar fi criminalul, 


e foarte supărat. 

— Dumnezeule, dar ăsta e omul meu! şopti Felix. Eşti sigură că 
aşa îl cheamă? 

— Foarte! Avem nevoie de cît mai multe date despre el, ştii şi tu 
cum merge treaba. 

— Încerc, promise răguşit Felix. Ziceai că i-au scris ceva pe 
piept? 

— Da. Miţa curioasă o păţeşte rău. 

Felix scoase un fel de horcăit. 

— Oare are vreo legătură cu informaţiile pe care mi le-a dat? 
Părea atît de speriat, spuse. 

— E greu de zis, încercă să-l liniştească Cristina. Chiar dacă ar fi 
aşa, n-ai de ce să te simţi vinovat. Nu era mare lucru şi sigur nu i-ai 
smuls vorbele cu cleştele. Nu te mai gîndi la asta, hai să ne facem 
treaba! 

— Bine. Te mai sun după ce aflu câte ceva. 

— Şi încă un lucru... Să-i pomenesc ceva comisarului? 

Felix ezită din nou cîteva secunde, apoi răspunse cu jumătate de 
gură. 

— Faci cum crezi de cuviinţă. Dacă îi putem ajuta să-i prindă pe 
cei care au făcut mirşăvia asta... 

Cristina puse telefonul pe masă, fixînd posterul cu Alex Corbu 
fără să-l vadă. ÎI încurajase pe Felix, dar ştia că, în locul lui, ar fi 
simțit şi ea muşcătura vinovăţiei. lar dacă bietul grefier o păţise 
numai pentru cîteva amănunte şoptite la un colţ de stradă, ce îi 
aştepta pe ziariştii care făceau săpături în acest caz? Se întoarse în 
biroul redactorului şef. Era un lucru pe care trebuia să-l ştie. 

Mina lui Andrei Beiu înţepeni în aer şi redactorul-şef chiar uită 
să mai tragă din ţigară. Faptul că o deşcă bătrînă ca el, care îşi tocise 


pingelele prin redacţii încă de pe vremea împuşcatului, reacţiona 
astfel spunea multe. 

— E sigur? o întrebă Andrei după o pauză. 

— Da. Felix mai că nu plingea cînd i-am zis. Şefu', e oare posibil 
să aibă legătură cu materialul nostru de vineri? 

Andrei lansă gînditor câteva cercuri de fum. 

— Pare exagerat, nu? Şi apoi, judecînd după ce am văzut în 
fotografii, toată istoria asta e isprava unui dezaxat. 

Cristina aprobă. În fiecare lună parcă tot mai mulţi nebuni se 
plimbau liberi pe străzi, aşa că suspecţii de serviciu nu lipseau. 

— Continuăm ancheta? spuse Cristina, deşi bănuia răspunsul. 

— Da. Cea mai bună apărare e atacul şi nimeni nu a încercat să 
ne spună să ne liniştim. Zi-le băieţilor însă să se mişte cu cît mai 
multă atenţie. Doamne fereşte! Nu avem nevoie de reporteri aduşi în 
sicrie... 

Gîndul că unul sau chiar mai mulţi maniaci ar putea sta cu ochii 
pe ei nu era deloc reconfortant. Amintirea momentelor de spaimă 
absurdă trăite în ultimele zile îi răsări în minte, făcind-o să rămînă 
înţepenită în mijlocul holului. Poate nu a fost totul o închipuire. 

— Nu e drept! Toate lucrurile interesante ţi se întîmplă ţie. Eu n- 
am mai văzut un mort de o sută de ani, îi şopti în ureche Val. 

Cristina îşi opri la timp strigătul. Se întoarse spre el cu mîinile în 
şolduri. 

— Termină, Val! Şi aşa sînt cu nervii în pioneze, nu mai trebuie 
să mă sperii şi tu. 

— Iartă-mă! Am vrut să te înveselesc, dar se pare că nu a fost o 
glumă prea reuşită... Lasă-mă să am grijă de tine, domniţa mea! 

Cristina îl ascultă, lăsîndu-se să cadă pe primul scaun. Val îşi 
puse mîinile pe umerii ei şi începu să o maseze uşor. 

— Aşa... E mai bine, nu? o întrebă după vreo două minute. 


— Da, e foarte bine, cavalerul meu în armură strălucitoare. Îmi 
pare rău că m-am răstit la tine. 

— Ai avut o dimineaţă grea, asta-i tot. 

Felix are parte de una şi mai grea. Nu avea să mai povestească 
despre asta altcuiva. Era alegerea lui Felix dacă să le spună colegilor 
despre legătura specială cu Ioan Turda. 

— Am însă şi o veste bună, spuse Val. Cel puţin aşa pare pentru 
trei sferturi din suflarea feminină a redacţiei. Alissa e deja într-al 
nouălea cer. 

— Zău? Care e aceea? încercă să zimbească Cristina. 

— Preferatul naţiunii soseşte în urbea noastră umilă pentru a se 
arăta în carne şi oase nu doar doamnelor şi domnişoarelor din 
capitală, ci şi ieşencelor care suspină după el. 

— Vine Alex Corbu? 

— Da, tocmai am primit un comunicat. Ne invită la conferinţa 
de presă. Va fi şi un miting al susținătorilor PNP, în piaţa centrală. 
Cine merge, eu sau Mihai? 

— Cînd e? 

— Conferinţa - marţi, la 10, la „Prezident”. Mintingul e 
programat mai pe după-amiază. 

— Oho, Corbu are bani de cheltuit dacă a ales un asemenea 
local! 

— Păi, dacă nici el n-o avea... 

Cristina aruncă o privire în agendă. 

— Îl mai întreb pe Mihai dacă are ceva plănuit pentru marți, 
dar, în principiu, zic să meargă el la chestia de dimineaţă, iar tu, la 
minting. 

— Dorinţa ta e lege pentru mine. Mă anunţi dacă se schimbă 
ceva... 


Capitolul 4 


INVITAŢIA 


Sediul Poliţiei nu era un loc menit să creeze asociaţii plăcute, 
oricît de cinstit ai fi fost, dar anii petrecuţi acolo făcuseră din el, 
pentru Cristina, o a doua casă. Una în pereţii căreia se impregnase 
toată răutatea miilor de infractori, dar care îşi purta urîțenia cu un fel 
de mîndrie disperată. Cristina o salută ca pe un prieten vechi şi se 
apropie de masa ofițerului de serviciu, arătîindu-i legitimaţia. 

— Comisarul Truşescu mă aşteaptă! 

Omul în uniformă o fixă cu o urmă de suspiciune profesională 
înainte de a ridica receptorul. Privindu-l cum discuta, Cristina se 
întrebă ce figură făcuse maică-sa cînd se trezise cu poliţiştii la uşă. 
Nu apucase să o sune ca să o liniştească. 

— Urcaţi la etaj, îi spuse ofițerul, dînd impresia că îl 
nemulţumea faptul că nu-i putea reproşa nimic. Biroul de pe colţ... 

— Ştiu unde stă domnul Truşescu, replică pe un ton răguşit 
Cristina. 

Lăsîndu-l în urmă pe la fel de posacul om al legii, urcă scările 
încet. Odată ce intra în birou, nu avea să mai fie loc de întors. Bătu la 
ultima uşă de pe holul neprimitor şi surprinzător de pustiu. 

— Intră, auzi vocea comisarului. 

Truşescu nu împărțea cu nimeni biroul mic - privilegiul 
gradului. Studia pozele împrăştiate pe masă, într-o dispoziţie ce nu 
părea să se fi îmbunătăţit de dimineaţă. 

— Ia uite, a catadicsit să vină şi domnişoara ziarist! 


— Ooo, nu e cazul să fii aşa ostil, comisare! Ai zis spre după- 
amiază, nu ai specificat o oră. Aveam şi eu treburi prin redacţie. 

— Cred că e agitaţie mare acolo, replică amar polițistul. Mizeria 
asta e o mană cerească pentru vulturi. 

— Azi chiar e o zi proastă pentru amindoi! N-are rost să ne 
certăm. În fond, şi vulturii trebuie să mănînce în fiecare zi, ca şi 
poliţiştii. 

Pentru prima dată de la începutul conversaţiei, Truşescu îşi 
permise un zîmbet şters, ridicîndu-se. 

— Hai să-ţi murdărim degetele, Cristina. Şi pantofii? 

Fără cuvinte, îi întinse punga în care pusese perechea de botine 
purtată dimineaţă. 

— Bine! Să mergem! 

Cristina simţi privirile curioase ale celui care îi apăsa degetele 
acoperite de tuş pe foaia pentru amprente. Zvonurile zburau repede 
şi nu prea credea că i se mai întîmplase să facă asta cu un gazetar. 
Ştergîndu-se cu şerveţelul oferit de agent cu un rînjet, îl urmă pe 
Truşescu înapoi în cabinet. 

— Acum, că am făcut-o şi pe asta, poate îmi spui cîte ceva, 
comisare, îi zise chiar din prag. 

— Păi, nu văd de ce aş face asta, Cristina... Poate nu te-am 
exclus încă din cercul suspecţilor. 

Vocea îi era serioasă, însă ochii i se înveseliseră puţin. 

— Ei, zău! Chiar mă poţi închipui hăcuind pe cineva? Şi apoi, 
am putea face schimb de informaţii. 

Tăcerea se înstăpîni pentru cîteva momente. Truşescu lăsa 
impresia că îşi cîntăreşte opţiunile, fixînd-o. 

— Să ascundă date legate de o anchetă o poate costa scump 
chiar şi pe o ziaristă, spuse în cele din urmă. 

Cristina ridică din umeri. 


— E mai mult o bănuială. Vă poate ajuta sau, dimpotrivă, vă 
poate încurca mai mult. Hai, comisare, doar sîntem amici! 

— Fie, păru convins Truşescu. Dar asta e tot ce-ţi pot spune: ora 
decesului, deocamdată aproximativă, e cinci, iar cauza, o hemoragie 
internă. 

— A fost „tatuat” aşa după ce şi-a dat duhul? 

Polițistul oftă uşor, înnegurat. 

— Era conştient cînd a fost torturat. Era însă mort cînd i-au scris 
pe piept mesajul. 

Cristina se înfioră imaginindu-şi chinul cumplit prin care 
trecuse bietul om, frica şi durerea, implorările lui zadarnice. 

— Şi toată grozăvia asta s-a întîmplat la ora cinci? Era încă 
întuneric, totuşi nu miez de noapte. Trebuie să fi urlat. Nimeni nu a 
auzit nimic? 

— E ciudat, dar asta e. Acum aştept să aud de la tine ceva. 

Era rîndul Cristinei să-şi aleagă cuvintele. 

— loan Turda era sursa unui coleg. Zilele trecute, i-a dat nişte 
informaţii. Ne-au folosit pentru deschiderea de simbătă, cea cu 
spargerea de la Centrul de Transfuzii. Şi, fiindcă tot veni vorba de 
ea, de ce s-a ţinut aşa un secret? 

Truşescu se făcu că nu-i auzise întrebarea. 

— Despre ce coleg e vorba? spuse comisarul. 

— Felix Şantea, băiatul de pe speciale. Dar nu-mi pot imagina că 
acele crîmpeie de informaţii pe care grefierul ni le-a strecurat ar 
putea justifica aşa ceva. 

— Vom vedea. Oricum, prima ipoteză de lucru e că au fost mai 
mulți atacatori. 

Cristina tăcu. Ideea unei haite de torționari era şi mai cumplită 
decît aceea a unui nebun setos de sînge, totuşi instinctul îi spunea că 
era cea adevărată. Comisarul îşi aţintise gînditor privirea pe singurul 


geam din încăpere, care dădea într-o curte interioară destul de 
murdară. Sticla era gri de atita jeg şi imaginea se vedea înceţoşată, 
dar Cristina îşi spuse că, probabil, peisajul cîştiga astfel în calitate. 
Rămase în aşteptare, preferînd să nu privească pozele împrăştiate pe 
biroul ponosit, în care culorile predominate erau roşul şi vineţiul. 
Ştia prea bine ce conţineau şi numai ideea de a le studia îi întorcea 
stomacul pe dos. 

— Cred că asta e tot, pentru moment, se întoarse spre ea 
Truşescu. S-ar putea să-l chem la o discuţie pe Felix. ÎI ştiu pe băiat, e 
destupat la minte... 

Lăsă fraza în suspensie şi Cristina îşi spuse că era timpul să se 
ridice din scaunul incomod. Deodată, simțea nevoia să iasă la aer. 
Truşescu deja nu-i mai dădea atenţie şi ziarista se strecură din birou, 
ocolind masa cu privirea. Întîmpină burniţa rece care învăluia 
strada, acoperind casele  dărăpănate, ca pe o adevărată 
binecuvântare. 

Senzaţia de greață nu o părăsi pînă seara. Undeva înăuntru, se 
contracta de fiecare dată cînd îşi aducea aminte de scena de 
dimineaţă. Şi era imposibil să o uite, atita timp cât chipul desfigurat 
al lui loan Turda se lăfăia pe prima pagină a ziarului, iar în interior — 
imaginea trupului său răstignit în grădiniţa desfrunzită. O durere 
atroce de cap o cuprinse cu mult înainte să se facă ultimele retuşuri 
la pagină şi să iasă din redacţie. 

Cînd ajunse acasă, o găsi pe Amalia agitindu-se prin bucătărie. 
Prepara una dintre supele ei cu explozii de arome, în care arunca 
aproape tot ce găsea prin frigider. Asemenea amestecuri erau, cel 
mai adesea, rezultatul unei inspiraţii de moment, iar Amalia se 
apuca de ele doar cînd era bine-dispusă. De data asta, chiar fredona 
fals în fața aragazului, amestecînd în oala aburindă. 


— Înţeleg că, în sfîrşit, discursul tău i-a plăcut lui Alex, 
concluzionă Cristina, iar Amalia îi răspunse cu un zîmbet. 

— Era şi cazul, nu? Încă puţin şi înnebuneam... Dar tu eşti cam 
palidă, s-a întîmplat ceva? 

Cristina dădu obosită din cap. Nu se simţea încă în stare să-i 
povestească prin ce trecuse în acea zi. Fireşte, în ziua următoare avea 
să citească în ziar despre crimă, dar nu şi despre faptul că ea fusese 
acolo. 

— Am avut azi o migrenă groaznică, îi răspunse, şi nici măcar 
nu minţea. Am auzit că şeful tău ne va onora marți cu o vizită... 

— Da, aşa mi s-a spus şi mie. Şi uite ce ai primit! 

Îi întinse un plic subţire, cu dungi aurii pe fond negru. 

— Ce e asta? zise întorcîndu-l pe toate părţile. 

— Deschide-l! o îndemnă Amalia. 

Îi făcu pe plac şi scoase un dreptunghi elegant de hîrtie, 
inscripţionat în relief. Caracterele gotice sclipeau misterios în lumina 
chioară a becului economic şi Cristina miji ochii, intrigată. Domnul 
Alex Corbu vă invită să-i faceți onoarea de a participa la recepţia care va 
avea loc luni, de la ora 20, la restaurantul „Mon amour”. Tinuta de seară 
este obligatorie. 

Cristina se holbă aproape un minut la cele cîteva rînduri, înainte 
de a-şi muta privirea spre Amalia. 

— Ciudat, dar în programul primit la ziar nu zicea nimic de o 
recepţie, bolborosi. 

— Probabil fiindcă e o chestie elitistă. Pentru cei care l-au ajutat 
în campanie şi pentru oficialități. 

— Păi, şi eu cum am ajuns pe lista invitaţilor? se strimbă 
Cristina. Nu prea cred că Alex Corbu ar prefera să mă vadă pe mine 
în locul directorului ziarului, să zicem. 


— Eşti invitata mea, Cris. Tot staff-ul de campanie a primit cîte 
un plic dintr-ăsta, pentru a-şi aduce un invitat. Eu te-am ales pe tine. 
Oricum, nu pot spune că am un partener sexy la braţul căruia să 
strălucesc... 

Cristina nu comentă. Vieţile lor amoroase erau un adevărat 
dezastru de ceva vreme, iar ea, una, se resemnase. 

— N-ai să mă laşi să mă învârt pe acolo singură, nu-i aşa? 

Vocea Amaliei era rugătoare. 

— Vrei neapărat să mergi la recepţia asta? o întrebă Cristina. 

— Nu cred că ar fi potrivit să lipsesc. Am petrecut atitea ceasuri 
muncind pentru oamenii ăştia şi să pierd toată distracţia? Şi apoi, nu 
vrei să-l vezi pe Alex în carne şi oase? 

— Fie, deşi numai de recepţie nu-mi arde, spuse Cristina. Da' 
eşti sigură că nu vei avea probleme dacă aduci o ziaristă? 

— Nu văd ce necazuri ar putea apărea, răspunse Amalia 
fluturînd din lingură. E doar o sindrofie, nu punem la cale un război. 
Şi nu cred că ai de gînd să-i sari în faţă cu reportofonul onorabilului 
nostru candidat ori să tragi vînturi la masă... 

Cristina chicoti uşor. Nu era greu de imaginat expresia de pe 
feţele pline de morgă ale primarului şi prefectului dacă s-ar fi dat în 
stambă. 

— Nu, nici nu mă gîndesc să fac aşa ceva, promise cu un rînjet 
larg. Poate doar să nu folosesc tacimurile şi să scuip mîncarea pe fața 
de masă. 

— Las’ că-ţi mai predau un curs rapid de bune maniere, ca să nu 
mă faci de ruşine, îi întoarse zimbetul Amalia. Rămîne deci stabilit? 

— Aha, încuviinţă cu jumătate de gură Cristina. Mai rămîne de 
rezolvat problema rochiei de seară. Şi să ştii că nu dau bani pentru 
una nouă doar ca să mă plimb prin faţa îmbuibaţilor ăstora. 

— Stai liniştită, că nici eu nu îmi înnoiesc ținuta. 


— Poate rochia neagră... lar ţie ţi-ar sta minunat în aceea aurie 
pe care ai purtat-o la nunta Mariei. 

— Dacă ne îmbrăcăm aşa, o să fim asortate cu blazonul lui Alex. 

Noaptea trecu liniştit şi abia dimineaţă ploaia se transformă 
într-o zăpadă apoasă, cu fulgi mari care se topeau imediat ce 
atingeau pămîntul. Durerea de cap se mai potolise, dar se ascundea 
prin apropiere. Tot drumul pînă la redacţie, cu gîndurile risipite 
auirea, Cristina desenă cu degetul arătător pe geamul aburit al 
tramvaiului. Abia cu o staţie înainte de destinaţie, văzu într-adevăr 
rodul creaţiei ei. O mulţime de ochi fără pleoape o privea fix, iar 
Cristina simţi un junghi la inimă. Cobori ca din puşcă din bătrinul 
tramvai, împreună cu o babă cu un neg mare pe frunte. 

— Nu mai au pic de ruşine vatmanii ăştia! bodogăni bătrîna. 
Păi, aşa era pe vremea mortului? Nu mai bine îl lăsam în pace, nu-l 
împuşcam ca pe un cîine în sărbătoare sfintă? Acum ne bate 
Dumnezeu pentru păcatele noastre! 

Cristina făcu un gest nelămurit, care putea fi interpretat 
deopotrivă ca o aprobare sau ca o expresie de dezacord. Nu îi plăcea 
să lege astfel de conversații întîimplătoare despre lucruri care, din 
păcate sau din fericire, nu puteau fi schimbate. Viaţa lor era aşa cum 
era, iar regretele tirzii nu aveau cum să întoarcă minutarul ceasului. 
O lăsă în urmă pe femeia care încă boscorodea în legea ei şi se opri la 
moş, pentru ritualul de dimineaţă. De data asta, cumpără un pachet 
mic de biscuiţi cu cremă de lămîie. Portofelul îi era tot mai uşor, dar 
trebuia să se descurce pînă la salariu. Nu-i plăcea să împrumute de 
la maică-sa. 

Redacţia era goală. Cristinei îi plăceau acele momente de linişte 
de la începutul zilei, cînd încăperea nu se umpluse încă de zumzetul 
conversaţiilor, al ştirilor de la televizorul deschis în permanenţă. Din 
poster, Alex îi zimbea în continuare şi Cristina încercă neliniştitorul 


sentiment că ochii săi chiar o urmăreau în timp ce-şi aşeza lucrurile 
pe birou. Dincolo de fereastră, o perdea albă părea să izoleze ograda 
de restul lumii lipsită de orice podoabă, estompînd chiar şi sunetele 
obişnuite ale dimineţii. Pe la cerceveaua roasă trăgea curentul şi 
Cristina deschise caloriferul, chiar dacă ştia că doar se va dezmorți. 
În redacţie se făcea economie la toate - de la căldură, la hîrtie 
igienică sau săpun, îndoit vîrtos cu apă. 

Nu-i era dat însă să aibă parte de linişte prea mult timp. O tuse 
groasă se auzi din dreptul scărilor, urmată după doar cîteva secunde 
de o bătaie puternică în uşă. Cristina îşi strecură capul pe hol şi dădu 
cu ochii de un ins înalt, slab ca degetul şi cu o privire uşor confuză. 

— Da, spuse pe un ton pe care îl simţea nu prea prietenos. 

Bărbatul se mută de pe un picior pe altul, cu o mină nehotărită. 

— Am fost şi zilele trecute pe aici, dar nu era decît doamna de 
serviciu. 

Un beculeţ roşu se aprinse în mintea Cristinei. Trebuie să fie 
țicnitul acela care a vorbit cu doamna Coca... 

— Spuneţi! îi zise. 

— Doamnă, am o problemă foarte serioasă şi nimeni nu vrea să 
mă ajute. Am fost pe la Poliţie, ştiţi... 

— În primul rînd, ziceţi-mi cum vă numiţi, îl întrerupse 
Cristina. 

— Vă spun la sfîrşit, scutură din cap bărbatul. Deocamdată să 
vă expun problema, aşa, în linii mari, că e destul de complexă. Dacă 
vă va interesa, putem petrece şi cîteva ore discutind detaliile. Am 
timp destul! 

Nu şi eu. Experienţa îndelungată a comunicării cu tot felul de 
inşi sonaţi o făcea să fie pe trei sferturi sigură că întilnise încă unul, 
însă rămase deocamdată în expectativă. 

— Vă ascult... 


— Ei bine, lucrurile stau cam aşa, stimată doamnă. Şi încep cu o 
paranteză: sînt inginer diplomat — ştiu şi cum se construieşte o navă 
spaţială, şi multe alte lucruri care, din păcate, nu mai folosesc acum 
la nimic. Ca mulţi alţii, mă aflu într-o situaţie financiară extrem de 
precară şi nedreaptă, pe motiv de şomaj. Cum am o familie de 
întreţinut, nu mi-am permis însă să mă las cuprins de disperarea 
inerentă unei astfel de adversităţi a sorții. 

Spusese totul fără nici o pauză şi se opri să ia o gură de aer, cu 
mina unui scafandru ajuns la suprafaţă chiar cînd butelia de oxigen 
se golise. E genul de intelectual prețios. Îmi imaginez cum trebuie s-o fi 
impresionat pe femeia de serviciu. 

— Am căutat deci să găsesc orice slujbă, continuă bărbatul, chiar 
şi sub pregătirea mea, lucru care m-a adus în contact direct cu 
diverse medii sociale. lar unele dintre ele, drept să vă spun, nu sînt 
dintre cele mai plăcute... 

— Poate ajungeţi totuşi la subiect, zise Cristina. Ştiţi, sînt foarte 
ocupată. 

— Bine, deşi e vorba de o temă de maximă importanţă. Am să 
încerc însă să fiu cît mai succint. 

Încă un moment de pauză îi dădu ocazia Cristinei să spere că 
sunetul telefonului sau apariţia unui coleg va precipa lucrurile. Ce 
Dumnezeu, a intrat toată lumea în grevă? 

— Deci, eu lipsind foarte des de acasă pentru a căuta un loc de 
muncă, şi cum soţia are încă o slujbă modestă, fiica noastră a rămas 
mai mult singură. Bineînţeles, i-am explicat importanţa misiunii 
mele şi a înțeles, în ciuda vîrstei ei fragede. Acum două săptămîni, a 
început să-mi spună însă tot felul de istorii bizare cînd mă întorceam 
din peregrinările mele, vai, atît de lipsite de rezultate. Iniţial, am 
crezut că e vorba de imaginaţia specifică vîrstei. Vorbea despre 
lumini sîngerii sau violet, despre zgomote lugubre în noapte. 


— Şi care este totuşi problema? încercă din nou Cristina să 
scurteze conversaţia. 

— Stimată doamnă, dar nerăbdătoare mai sînteți! Problema e că 
fiica mea a dispărut şi nimeni nu mă ajută să o găsesc! 

Omul izbi cu pumnul stîng în biroul Cristinei. Masca de 
intectual gomos i se spulberă, lăsînd loc disperării. 

— Cînd a dispărut? întrebă Cristina. 

O încerca o vagă părere de rău pentru felul cum îl tratase. 

— Acum zece zile. De atunci, am fost şi pe la secţia de poliţie de 
care ţinem, şi la sediul central, şi chiar în audienţă la comandant. Am 
trecut şi pe la Parchet, dar toţi au dat din umeri. Sînt disperat, nu 
mai ştiu ce să fac... 

Cristina îl fixă neîncrezătoare. Oricât de blazaţi şi de prost plătiţi 
ar fi fost poliţiştii, gîndul că toţi ar fi ales să ignore dispariţia unui 
copil i se părea ciudat. 

— Dar cum şi-au motivat pasivitatea? îl întrebă. Trebuie să vă fi 
spus ceva. 

— Au fost absurzi, bineînțeles. Au zis că nevastă-mea e de 
vină... Că a făcut ceva cu ea. 

— Cu cine? 

— Cu Steluţa, fireşte. 

— Adică soţia dumneavoastră v-a ascuns copilul? 

— Da, sau poate mai rău. E o nerozie! Ilona nu i-ar fi făcut 
niciodată nimic rău Steluţei, chiar dacă acum nu se simte bine. 

— Nu se simte bine? repetă Cristina. 

— Of, ce e aşa de greu de priceput, stimată doamnă? 

Cristina simţi cum i se ridica tensiunea, dar îşi muşcă buzele şi 
reuşi să păstreze un ton rezonabil. 

— Explicaţi-mi în două propoziţii scurte şi clare, aşa, ca pentru 
proşti! 


— Au dus-o pe Ilona la Spitalul numărul şapte, după ce au găsit 
în dulapul său o jachetă de-a Steluţei pătată cu sînge... Copilul acela 
cuminte şi isteţ, mîndria noastră, a dispărut, iar soţia mea s-a 
prefăcut într-un nimic cu ochi goi. Stă nemişcată într-un colţ al 
încăperii cu orele şi uneori nici nu mă recunoaşte. Orice ar fi văzut, a 
fost şocată. Am întors casa cu susu-n jos, poate poliţiştilor le-a scăpat 
ceva. N-am găsit decât asta... 

Clipind necontrolat, omul îi băgă sub nas un desen. Din foaia 
boţită pe la colţuri, ochi roşii-vineţii, cunoscuţi deja, o ţintuiră pe 
Cristina. 

— Ce-i asta? întrebă cu vocea scăzută. 

— E ultimul desen pe care l-a făcut Steluţa. Ajutaţi-mă, vă 
implor! 

Oare Dănuț e bine? strigă o voce în mintea Cristinei. Decise 
imediat să pună capăt conversaţiei care nu ducea nicăieri, dar reuşea 
să-i alimenteze nevrozele. 

— Am înţeles problema. Vom vedea ce putem afla. Scrieţi pe 
hîrtiuța asta datele dumneavoastră - nume, prenume, adresă şi 
număr de telefon. Colegii mei vă vor căuta dacă va fi cazul. Nu vă 
pot promite însă că vom scrie ceva, să vedem ce iese. 

— Asta e tot? Aş putea să vă povestesc atitea... 

— Înţeleg, dar sînt foarte ocupată. Îmi pare rău, asta e tot ce 
putem face acum. 

Omul trecu cîteva rînduri pe foaia ruptă din agenda ei şi 
Cristina văzu că îl chema Septimiu Stavropol. Se uită în altă parte, ca 
să nu-i mai încurajeze logoreea. Stavropol îi întinse coala cu un gest 
oprit la jumătate şi continuat după o pauză de implorare mută. Cu 
buzele strînse, Cristina îl conduse pe prispă, dorindu-şi să-l vadă cât 
mai repede ieşind din curte. 


— Vă dau adresa unui cunoscut, un psiholog foarte bun, îi 
spuse şi îi întinse o carte de vizită. Face şi muncă pro bono, aşa că 
banii nu ar trebui să fie o problemă. Sînt convinsă că o vizită de-a lui 
i-ar face bine soţiei. Poate v-ar ajuta şi pe dumneavoastră să mai 
scăpaţi de stres... 

Citeva secunde, Stavropol dădu impresia că ezită între a se 
stropşi la ea şi a-i mulţumi pentru ofertă. Apoi ridică din umeri, într- 
un fel stîingaci care îi făcu inima să se strîngă. Nu lăsă însă părerea 
de rău să o copleşească. 

— Sincer, spuse Stavropol, nu cred că ar fi altceva decît o 
pierdere de timp. 

— Totuşi, luaţi-o! îi răspunse Cristina. Dacă vă hotăriţi să treceţi 
pe la el, spuneţi-i doctorului Sorescu că v-am trimis eu. 

— Mulţumesc, stimată doamnă. Îmi pun însă mai mari nădejdi 
în rezultatele anchetei dumneavoastră şi în posibilităţile de a face 
presiuni asupra poliţiştilor, ca să descopere adevărul. Ştiu că, dacă 
într-adevăr veți dori, veţi face o treabă bună. 

— Vom încerca, zise Cristina. 

Rămase cîteva clipe pe prispă, înfrigurată, privind în urma 
bărbatului care se îndepărta cu paşi mărunți. Cînd intră înapoi în 
birou, pasul îi era mai greoi. Săptămîna asta se deschide cam la fel de 
bine cum s-a terminat precedenta. De pe perete, Alex Corbu îi rînjea a 
zeflemea şi Cristina îi scoase limba. Slavă Domnului că nu mai e 
nimeni, să vadă cum te țicneşti pe zi ce trece! Gata! La treabă cu tine! 

Îi întoarse spatele celui mai fermecător bărbat al României, 
învingîndu-şi dorința de a-i desena cu markerul coarne sau mustăţi, 
cum obişnuia să le facă portretelor din cartea de istorie. Mintea însă 
pur şi simplu nu voia să se întoarcă spre rutină şi zbură la recepţia 
lui Alex. Era curioasă să-l întilnească pe viitorul preşedinte, dar 
trebuia să recunoască măcar pentru sine că gîndul o intimida puţin. 


Oricum, îi promisese Amaliei că o va însoţi şi avea să se ţină de 
cuvînt. 


Capitolul 5 


NEGRU ŞI AURIU 


Cristina cobori prima din taxiul boţit într-o parte, de o nuanţă 
incertă, călcînd oarecum nesigur pe dalele alunecoase şi ciuruite cu 
care era pavată piaţa. Purta singura ei pereche de pantofi de ocazie, 
cu toc o idee mai mărişor, şi nu se simțea deloc confortabil. Prefera 
încălțămintea uşoară, cu talpa plată, aproape de copil şi oricum, de 
cele mai multe ori, nici nu avea de ales. Cînd cauţi papuci ieftini, 
mărimea 34, oferta nu e prea variată. Aruncă o privire în spate: 
Amalia tocmai se socotise cu şoferul. Avea să-i plătească partea ei a 
doua zi, la leafă. Deocamdată, portofelul îi era la fel de gol ca inima 
unei măicuţe. Umăr la umăr, se îndreptară spre treptele 
restaurantului „Mon amour”. Marmura era acoperită de un covor 
gros, vîrstat în negru şi auriu şi Cristina nu putu să nu aplaude în 
sinea sa atenţia pentru detalii a celor care puseseră pe roate 
sindrofia. 

— Bine aţi venit la noi! le ură un ins care părea să aibă o minge 
lipită de burtă, aşezat strategic în capul scărilor. Sîntem onoraţi să 
avem oaspeţi de seamă. Dacă vreţi să mă urmaţi... 

Le conduse pe un hol larg, drapat cu fîşii de pînză în aceleaşi 
culori, pe care răsuna discret o muzică instrumentală medievală. 
Paşii lor stîrneau un ecou ciudat şi Cristina aproape se aştepta să 
zărească undeva, într-un colţ, un cavaler în armură strălucitoare, 
gata să sară în ajutorul prinţeselor la ananghie. Lui Val i-ar fi plăcut 
aici... Cu un gest larg, maître d'hotel deschise uşa unui salon 
încăpător, transformat într-o adevărată orgie negru-aurie. Nimic nu 


fusese lăsat la întîmplare — feţele de masă, şervețelele, perdelele, 
totul era în una dintre cele două culori, aducînd privitorul aproape 
de saturaţia senzorială. Crini galbeni împodobeau mesele, iar 
pilpiirile a sute de lumînări îi dădeau întregului tablou o notă de 
mister. Cristina observă că încăperea era doar pe jumătate plină şi nu 
se zărea nici picior de Alex Corbu. Probabil îşi va face apariția odată cu 
sosirea oficialităților, îşi zise, fără să regrete faptul că deocamdată, cu 
excepţia călăuzei lor, nimeni nu părea să le bage în seamă. După un 
slalom grațios printre mese, acesta se opri în faţa uneia pentru două 
persoane, destul de aproape de centrul salonului. 

— Aceasta este masa dvs, le anunţă plin de morgă şi îl zăriră 
făcîndu-i discret semn unui chelner să se apropie. 

Cu gesturi experte, cei doi le ţinură scaunele, apoi maître d'hotel 
îşi pregăti ieşirea. 

— Silvian vă stă la dispoziţie! Vă doresc petrecere plăcută. 

Privindu-l cum reia în sens invers cursa cu obstacole, păstrind 
acelaşi ritm solemn, Cristina zimbi. Niciodată nu o impresionase 
prea mult fastul şi, cu cît mesenii erau mai preţioşi, cu atît se distra 
mai bine observîndu-i. Amalia îi adresă un surîs complice, în timp ce 
chelnerul le umplea paharele cu un lichid gros. 

— Domnişoarele ar dori aperitivul casei? se interesă pe tonul 
cuiva sigur că răspunsul va fi pozitiv. 

— De ce nu? răspunse Amalia. 

Cristina zări fulgerînd pe chipul ospătarului o expresie pe care o 
traduse prin „ştiam eu, calicelor”. 

— Imediat, spuse Silvian. 

Rămase singure, Cristina şi Amalia pufniră în rîs. 

— Nu cred că am mai fost vreodată aici.. Da ştiu că au muncit la 
pregătirea chermezei! spuse Cristina. 


— Da, aprobă Amalia, din cîte am auzit, s-au băgat o grămadă 
de bani. Se pare că Alex are planuri mari pentru oraşul nostru. 
Oricum, putem comanda ce ne trece prin cap. PNP va plăti pentru 
tot. 

— Gazda noastră este însă cam scumpă la faţă! Cuceritorul Alex 
se teme că vor sări toate femeile pe el? 

— Nu mai ai răbdare să-l vezi? Parcă spuneai că nu-ţi place... 

— Măcar ceva să-mi trec şi eu pe răboj după seara asta, în afară 
de aperitivul casei şi ce-o mai fi pe masă. În plus, abia aştept să-i 
povestesc Alissei cum am ciocnit un pahar cu preferatul ei! Poate să 
inventez şi nişte complimente venite din partea lui. 

— Doamne fereşte! Vrei să facă infarct? surise Amalia. 

Chelnerul se întoarse cu două farfurii cu margine neagră, 
încărcate de bunătăţi decorate cu cîte un moţ de pastă aurie, iar 
Cristina să ridică privirea spre tavan. 

— Zău că e deja prea mult! spuse. Dacă mai văd ceva auriu sau 
negru, cred că am să vomit! 

— În nici un caz nu le-am dori aşa ceva oaspeților noştri, auzi o 
voce amuzată şi pentru prima dată o văzu pe Amalia roşind. 

Se întoarse şi îl zări pe Alex Corbu. Covorul pufos trebuie să-i fi 
amortizat zgomotul paşilor. Era chiar lîngă ele, adresîndu-le ceea ce 
părea unul dintre cele mai cuceritoare zimbete ale sale. Costumul 
negru, simplu dar din stofă de cea mai bună calitate, cădea pe corpul 
lui ca turnat, fața smeadă îi era ciudat de familiară, iar Cristina îşi 
zise că, probabil, nu avea un aer prea inteligent cum se holba la el, 
într-o stare de confuzie moderată. Alex părea însă obişnuit să 
provoace o asemenea reacţie şi luă din nou iniţiativa. 

— Despre domnişoara Amalia ştiu de ceva vreme că este una 
dintre cele mai valoroase colaboratoare ale noastre. Ne considerăm 


norocoşi să avem printre noi o condeieră atît de inspirată. lar 
dumneavoastră trebuie să fiți invitata ei... 

În sfîrşit, Amalia ieşi din înțepeneală. 

— Mulţumesc pentru aprecieri, chiar dacă nu ştiu cât sînt de 
meritate. Cristina, dă-mi voie să ţi-l prezint pe Alex Corbu. 

Cristina îi întinse mîna lui Alex, care o duse la buze cu un gest 
lin, de o eleganţă rafinată. Simţi răsuflarea lui pe pielea ei şi, deşi 
nimic din mişcările lui nu depăşea limitele politeţii, avu impresia 
distinctă că se dedau la un act pervers. 

— Domnişoara Man este prietena mea cea mai bună şi, totodată, 
colega de apartament care îmi face dimineţile suportabile, spuse 
Amalia. 

Nu a suflat vreun cuvințel despre faptul că sînt ziaristă, îi trecu prin 
minte Cristinei. 

— E o plăcere să vă cunosc, reluă cu acelaşi ton grav Alex. 

— Plăcerea e de partea mea, răspunse Cristina, chinuindu-se să- 
şi şteargă zimbetul timp. Am urmărit cu mult interes campania 
dumneavoastră şi, fără îndoială, sînteţi candidatul cu cele mai mari 
şanse la preşedinţie! 

Alex îşi permise o fluturare neglijentă a mîinii, de parcă 
rezultatul alegerilor nu l-ar fi interesat deloc. 

— O, nu cred că are rost să vorbim despre astfel de lucruri 
triviale într-o asemenea companie! Oricum, campania electorală este 
pe sfirşite. În curînd, dilemele noastre, ale tuturor, îşi vor găsi 
rezolvarea. 

Cu coada ochiului, Cristina îl zări pe prefect făcîndu-şi apariţia, 
cu nevasta la braţ. Era ea mai înaltă decît el cu un cap. Deşi stătea cu 
spatele la uşă, Alex păru la rîndul său să perceapă apropierea 
oficialităților. 


— Sper din toată inima că această seară vă va lăsa numai 
amintiri plăcute, spuse Alex. Îmi cer scuze că trebuie să vă părăsesc, 
dar mă cheamă datoria către ceilalți oaspeţi. Sînt sigur însă că vom 
mai discuta. 

Cristina îl urmări îndreptîndu-se spre cei doi şi, deşi nu auzea 
ce spunea, după figurile lor încîntate fu sigură că îi fermecase. Abia 
cînd grupul se îndreptă spre masa centrală, reîncepu să respire 
normal. 

— E ceva, nu? Nu poti înţelege efectul Alex pînă nu dai ochii cu 
el, concluzionă Amalia. 

— Aşa este! Pînă şi pe mine aproape m-a lăsat fără replică, fu 
Cristina nevoită să recunoască. 

Un lucru e sigur: nu vei spune nimănui despre felul în care ți s-a 
înfiorat carnea cînd ti-a sărutat mîna! Nici chiar Amaliei. Mai ales Amaliei. 
Evitind privirea prietenei ei, sorbi din paharul cu picior înalt şi 
începu să taie bucăţelele de brînză cu diverse condimente 
împrăştiate printre felii de somon afumat şi lămîie. Cîteva minute, 
nici una dintre ele nu vorbi, iar Cristina fu recunoscătoare pentru 
tăcerea prelungită care îi permitea să-şi mai potolească emoţiile 
bizare. Luă încă o înghiţitură din lichidul pe care nu-l putea 
identifica, dar care îi umplea nu doar gura de un parfum dulce- 
acrişor. Măcar aici a nimerit-o Mister Candidat! Sigur îmi voi aduce 
aminte ceva vreme de petrecerea lui... 

Sala se umplea încetul cu încetul şi Cristina mai văzu cîțiva 
oameni de afaceri proeminenţi, pe şeful Poliţiei, vreo doi doctori de 
VIP-uri... Gesturile stereotipe ale porţionării mîncării, udată din 
belşug; cu licoarea căreia renunţase să-i găsească un nume, o ajutară 
să revină la starea amuzat-sceptică. Slavă Domnului, şi Amalia, care îl 
cunoaşte pe Mister Right, a părut destul de stînjenită. Nu am fost singura 
care a dat în bîlbîială! Era o slabă consolare pentru o persoană căreia 


nu i se scurseseră niciodată ochii după Alex Corbu, dar măcar 
lucrurile reveniseră la normal. Nu-şi făcea griji în privinţa unui alt 
moment de confuzie. Alex îşi făcuse datoria, jucînd pentru ele rolul 
unei gazde perfecte, iar acum se putea dedica oaspeţilor cu adevărat 
importanţi. Fără să vrea, aruncă o privire spre masa centrală, destul 
de greu de desluşit în semiîntuneric. Pilpîirile lumînărilor de pe 
pereţi şi de pe mese, din centrul aranjamentelor florale, îi permiteau 
să vadă fără probleme conţinutul farfuriei, dar nu şi să-i spioneze pe 
ceilalţi meseni. Ceara care se topea încet răspîndea un parfum greu 
de categorisit, iar Cristina încerca o uşoară senzaţie de euforie, 
împărtăşită şi de Amalia, dacă era să judece după chicotitul ei 
repetat, fără ţintă. Mijind ochii, desluşi silueta primarului, cufundat 
într-o discuție aprinsă cu Alex. Omul gesticula larg, uşor 
dezordonat, iar gazda părea cu totul absorbită de cuvintele lui. Mă 
întreb dacă n-o fi ceva în neregulă cu lumînările sau cu băutura. Poate în 
curînd vom simți cu toții nevoia să dansăm goi pe mese, iar Alex va căpăta 
astfel destul material cît să şantajeze cei mai importanți oameni ai 
oraşului... Era o idee năstruşnică, însă pentru cîteva momente i se 
păru perfect logică. Haida-de! Dacă tu n-ai habar de nimic atunci cînd 
vine vorba de alcool, alții chiar se pricep. În plus, chiar trebuie să fii dus cu 
pluta ca să încerci aşa ceva cînd printre invitați e şi şeful Poliției! 

— La ce te gîndeşti? o întrebă Amalia. 

— Că nu mi-ar strica să iau puţin aer, se hotărî Cristina. Parcă 
am zărit un balcon, şi aş vrea să-mi dau şi cu puţină apă pe faţă. Vrei 
să mă însoţeşti? 

— Nu, scutură din cap Amalia. Am văzut printre ultimii oaspeţi 
veniți un prieten din Bucureşti cu care am rupt de ceva vreme 
legătura. Mă duc să-l salut. Nu te deranjează, nu-i aşa? 

— Nici pe departe. Distrează-te cum vrei! îi spuse, ridicîndu-se 
de la masă. 


Stringînd în jurul umerilor şalul roşu, Cristina păşi uşor 
nesigură înspre acea parte a sălii unde întunericul părea 
atotstăpînitor. Tocurile i se înfundau în covorul gros, capul începea 
să i se învîrtă şi, pentru o secundă, se întrebă dacă nu avea să se facă 
de ruşine leşinînd ca o jună cu un corset prea strîns. În cele din 
urmă, atinse cu virful degetelor uşa cu geam cît un stat de om, îi 
învîrti mînerul aproape pe bijbiite şi se trezi în aerul rece şi umed al 
nopţii. Luminile oraşului se vedeau sub ea, ca nişte faruri antice 
luptîndu-se cu ceața deasă pentru a călăuzi navigatorii rătăciţi. 
„Mon amour” avea un amplasament reuşit, trebui să să recunoscă 
Cristina, unul ales ca să-i confere un plus de stil, de parcă ar mai fi 
avut nevoie de aşa ceva. Din balcon, problemele ei şi ale celorlalţi 
păreau insignifiante, ca şi cum s-ar fi zărit prin sticla unui telescop. 
Ameţeala îi dispăruse şi ziarista se simţea mult mai bine. 

— Noaptea e minunată, nu-i aşa? Acoperă urițenia vieţii 
noastre, ne îngăduie să fim liberi cu adevărat. Noaptea putem uita 
de compromisuri, putem nădăjdui la orice... 

De data asta nu mai avea nevoie să se întoarcă pentru a şti cui îi 
aparţinea vocea. Vîntul se învîrteji doar pentru o clipă în jurul ei, 
făcînd-o să se acopere mai bine cu şalul. Sau poate cuvintele lui 
aveau efectul acesta. 

— Totodeauna faceţi aşa? îl întrebă, rămînind nemişcată. 

— Cum? spuse Alex şi îl simţi şi mai aproape. 

— Răsăriţi ca o nălucă... E a doua oară într-o seară cînd discuţia 
noastră începe aşa. Mă întreb dacă nu e un obicei. 

Îi ghici zîmbetul, deşi nu se uita la el. 

— După cum o spuneţi, sună cumva sinistru. Îmi pare rău dacă 
v-am speriat, nu asta a fost intenția mea. V-am zărit în balcon şi m- 
am gîndit că v-ar prinde bine puţină companie. 


Abia acum, Cristina îl privi. Era atit de destins, în costumul lui 
scump, rezemîndu-se cu spatele de uşa de sticlă, parcă s-ar fi 
cunoscut de cînd lumea. 

— Nu m-aţi speriat, şopti... Atmosfera era înăbuşitoare 
înăuntru, iar noaptea m-a făcut să mă pierd în gînduri. 

— O, sper că totul e în regulă! Am încercat să fiu o gazdă atentă. 

— Sînteţi, fără îndoială. Deşi una enigmatică. 

— Enigmatică? repetă Alex. De ce? 

— Toate luminările acelea, penumbra şi muzica, vorbele în doi 
peri... E o strategie de campanie? 

Alex surise din nou şi Cristina simţi că se încălzea pe dinăuntru. 

— O jurnalistă rămîne jurnalistă chiar şi la petreceri, se pare. 
Am nevoie de o asemenea strategie pentru dumneavoastră? 

— Nu am vrut să vă jignesc, se scuză Cristina. 

— Nu m-aţi supărat, spuse Alex şi îi prinse doar pentru o 
secundă palma stingă. Seara asta e deosebită pentru mine... Alt 
răspuns n-am, aşa că va trebui să vă mulţumiţi cu el. 

— Nu am de gînd să vă bat la cap şi sper ca Amalia să nu aibă 
probleme pentru că m-a invitat. Dar dacă tot vorbim despre asta, 
ştiaţi cu ce mă ocup cînd m-aţi salutat? 

— Recunosc, habar nu aveam. Dar asistentul meu e foarte 
competent şi m-a lămurit. Mă ajută să fiu un amfitrion mai bun dacă 
ştiu cu cine-mi petrec seara. 

— Sînt sigură că e o seară importantă pentru dumneavoastră şi 
partid... De fapt, dacă tot sîntem la ora sincerităţii, nici nu credeam 
că vă veți mai găsi timp pentru mine. Sau e tocmai fiindcă sînt 
ziaristă? 

Alex îşi încrucişă braţele pe piept şi se încruntă. Ochii îi luceau 
ciudat şi Cristina se surprinse dorindu-şi să continue discuţia pînă 
dimineaţă. 


— Vă plac întrebările incomode, constat, spuse Alex. 

—  Deformaţie profesională. Nu e nevoie să-mi răspundeţi, 
fireşte. 

— De ce nu? Îmi găsesc întotdeauna timp pentru oamenii care 
îmi par interesanţi. Vă displace compania mea? 

— Nu, şopti Cristina, cuprinsă de o bruscă sfială. Îmi pare rău 
dacă am dat impresia asta... 

— Atunci permiteţi-mi să vă însoțesc înăuntru înainte să 
înghețaţi. E totuşi o noapte friguroasă, zise Alex şi, fără să-i mai 
aştepte răspunsul, îi făcu palma prizonieră într-a sa. 

Cristina îl urmă supusă, tremurînd uşor. Păşea alături de el, fără 
nici cel mai mic zgomot, în sala care părea numai a lor. Alex se opri 
înainte să iasă dintre umbre. 

— Îmi acordaţi onoarea unui dans? îi spuse Cristinei. 

Întrebarea i se părea Cristinei desprinsă dintr-un roman cu 
jupiîniţe sfioase, dar asta n-o împiedica să se bucure că rămînea 
alături de el. 

— Sigur, îngăimă. Numai să nu fie un vals. 

— Nu vă faceţi griji, nu am de gînd să vă supun la o asemenea 
caznă! 

Muzica începu în aceleaşi moment, deşi Alex nu le spusese nici 
măcar un cuvînt instrumentiştilor. Era o melodie lentă, parcă 
împletită cu suspine. Putea să-i urmeze uşor paşii şi, pentru prima 
oară, îi mulţumi pentru penumbra din încăpere. Orice greşeală ar fi 
făcut, avea să fie greu de observat. Alex se mişca lin şi-i zimbea, fără 
a-i da de înţeles prin vreun gest că dansul acela era mai mult decât o 
formă politicoasă de a-i acorda atenţie. Totuşi, inima Cristinei începu 
să bată mai repede. Palma lui îi stringea uşor degetele, cu perfectă 
indiferență, dar şi-l închipuia trecindu-şi buzele peste gitul ei, 
mîngiind-o cu răsuflarea lui şi silind-o să-i inspire tot mai adînc 


parfumul floral, exotic. Cîntecul părea să dureze de o veşnicie şi, 
oricît ar fi încercat, Cristina nu se putea elibera de gindurile 
nebuneşti. Se forță să-şi aducă în faţa ochilor cea mai şocantă 
imagine la care se putea gîndi, cea a trupului schingiuit pe care-l 
zărise în grădină. Nu o ajută însă să se elibereze de dorinţă. 

Cînd muzica încetă, era gata să geamă şi o luă la fugă, 
bolborosind ceva nelămurit pentru Alex. Trebuia să ajungă repede la 
baie. Nu-i păsa ce gîndea gazda serii despre ea, voia doar un alt 
moment de singurătate. 

Se aplecă asupra chiuvetei de un roz pal şi îşi udă de două ori 
fruntea şi obrajii. Închise ochii, cu degetele încleştate de faianță. Nu 
se mai recunoştea. A fost doar un moment de nebunie temporară. Se 
agăţă de speranţa că bărbatul după care suspinau atitea femei nu 
percepuse nimic din zbuciumul ei şi îşi cufundă din nou palmele în 
jetul rece. Atunci îi simţi atingerea. Dar era chiar el sau doar îşi dorea 
asta? Acelaşi parfum îi invadase nările. 

— Închide ochii! auzi o şoaptă răguşită şi o ascultă. 

O întoarse cu faţa spre perete, ridicîndu-i braţele şi presîndu-i-le 
de faianţa roz. Palmele lui calde îi frămîntau mătasea rochiei, 
periculos de aproape de decolteu. Ştia că trebuie să protesteze, să se 
desprindă, să se întoarcă şi să-l privească în ochi. Să vadă dacă e 
Alex, să-l pălmuiască şi să plece. Nu făcu însă nimic din toate astea, 
cuprinsă de o moleşeală imposibil de învins. Degetele lui îi 
eliberaseră deja sînii din capcană, aproape sfişiind pînza. Auzea doar 
răsuflarea lui şi apoi un geamăt profund. Era al ei, îşi dădu seama, în 
vreme ce dinţii lui îi prindeau lobul urechii drepte. Nu mă interesează 
cine e, doar să nu se oprească. A doua zi avea să regrete cele întîmplate, 
dar acum era cu totul în puterea lui. Nu mai făcuse niciodată aşa 
ceva, simplul gînd că s-ar putea lăsa posedată de un necunoscut în 


baia unui hotel ar fi făcut-o să izbucnească în hohote isterice. Parcă 
Alex ar fi aruncat o vrajă asupra ei, una de care nu putea scăpa. 

Era şi el stirnit, îl simţea tare, lipit de fesele ei, dar strinsoarea lui 
era sigură. Gîndul că îşi pierduse controlul era ca un afrodiziac şi 
Cristina gemu iar cînd Alex, sau poate nu el, îşi plimbă buzele pe 
ceafa ei şi palmele spre abdomen. Respira sacadat şi încercă să-şi 
întoarcă fața spre el, dar o opri brutal, şi asta o excită şi mai tare. 

O atinse pînă o aduse la doar o mîngiiere de tremurătoarea 
eliberare. Îşi dorea doar să-l cuprindă înăuntrul ei, era dezgolită 
pentru el, şi după felul cum îşi mişca vînjos coapsele îşi dădu seama 
că, în fine, avea să o pătrundă. Într-o străfulgerare umedă, îşi 
imagină ochii lui Alex, îşi reaminti surisul lui şi deodată ştiu că, 
oricît ar fi vrut, nu putea să-l lase să o aibă. 

— Nu, te rog! murmură. Nu aşa... 

El mirii şi se depărtă de ea, iar Cristina nu îndrăzni să deschidă 
ochii. Îi părea rău că-i ceruse să se oprească şi strînse buzele ca să 
nu-l implore să continue. Ultimul ei geamăt adună dorinţă şi durere, 
dar nimeni nu-i răspunse. Cînd, după un minut, deschise ochii şi 
întoarse capul, era singură în baie. Se simţea beată, ruşinată şi 
îngrozitor de dezamăgită. Dumnezeule, ce s-a întîmplat aici? Prin ce 
nebunie am trecut? Cum voi şti vreodată dacă a fost Alex? Şi dacă a fost 
Bli 

Reuşi cumva să-şi aducă hainele în orînduială şi să iasă din 
grupul sanitar. Încă tînjind după mîngiiere, îi zîmbi prefăcut Amaliei 
şi trase o duşcă zdravănă din pahar. Fără un cuvînt, începu să taie cu 
repeziciune friptura suculentă, cu garnitura ei delicioasă de cartofi 
natur aburinzi, acoperită de ceea ce părea un sos de vişine. Nu-i era 
foame, dar asta o ajuta să nu plingă. 

Plecară printre primii oaspeţi, fără să-şi ia rămas bun. 

— Eşti cam tăcută, remarcă Amalia cînd intrară în apartament. 


— Sînt puţin obosită. Am să mă culc imediat ce fac un duş, dacă 
mai e apă caldă. Miine e o zi obişnuită de lucru pentru mine... 

— Îmi pare rău dacă seara asta a fost o corvoadă, spuse Amalia. 
Te-ai plictisit chiar aşa de tare? 

Cristina clătină din cap cu o sinceritate ce ascundea cea mai 
mare minciună. 

— A fost o petrecere neaşteptat de interesantă, şopti, dar mă 
simt epuizată de-a dreptul. Noapte bună! 

Nu mai aşteptă răspunsul Amaliei şi intră în baie ca o păcătoasă 
în mănăstire. Se săpuni energic, parcă ar fi putut astfel înlătura 
urmele nebuniei. Ar fi zăbovit acolo o oră, doar ca să fie sigură că nu 
va mai da ochii cu Amalia. Dar apa era destul de rece şi, înfofolită 
într-un halat crem, Cristina ieşi cu fereală pe hol şi respiră uşurată. 
Amalia intrase în camera ei. Ziarista se aruncă în aşternut, 
amintindu-şi încă atingerea lui. Mîine, totul are să mi se pară un vis. 


Capitolul 6 


DUPĂ GRATII 


Dimineaţa începu pentru Cristina cu o durere rebelă de cap, dar 
şi cu un intens sentiment de vină. Episodul din seara precedentă nu 
părea deloc îndepărtat ca un vis pe jumătate uitat şi se privi lung în 
oglindă. Avea mina pisicii care a scăpat la borcanul cu smîntînă şi 
nu-şi mai poate scoate lăbuţa din el. Nu mai avea cum întoarce 
timpul înapoi, chiar să o fi vrut, aşa că se pregăti să înfrunte din nou 
lumea, cu secretul ei murdar cu tot. De fapt, nu e chiar aşa de murdar! 
Că a fost Alex sau nu, doar te-a mîngiiat... Pur şi simplu, viața ta 
amoroasă e de atîta vreme prea cuminte, iar acum ai compensat printr-un 
moment de excentricitate care nu te caracterizează. Nu e însă sfîrşitul 
lumii... 

Singurul moment plăcut al dimineţii fu vizita la casierie, însă nu 
era de ajuns pentru a-i schimba starea de spirit. O privi pe Alissa, 
care fixa languros posterul de pe perete. Mă întreb, îşi spuse Cristina, 
ce ar face să ştie cum mi-am petrecut seara? Cred că aş reduce-o la tăcere 
pentru întreaga zi, dacă nu pentru vreo două-trei... Cristina învățase să 
facă abstracţie de pălăvrăgeala ei, dar presimţea că în acea zi avea să- 
i fie mai greu decît de obicei. Îi aruncă Alissei o privire scurtă, 
încercînd să-şi dea seama în ce dispoziţie era. Remarcă imediat că 
purta ţinuta ei visătoare — rochie de stofă cu romburi mari, trei 
şiraguri de mărgele mari cât cireşele şi la fel de roşii. 

— Ai cam întirziat astăzi, Cristina! remarcă Alissa, 
desprinzindu-şi în sfîrşit privirea de la figura lui Alex. Ai petrecut 
astă noapte? 


Tonul era mai degrabă neîncrezător, iar Cristina îşi ascunse cu 
greu un zîmbet. Fusese pe punctul de a trece sub tăcere prezenţa ei 
la recepţie, dar replica Alissei o făcu să se răzgîndească. 

— Ai ghicit, dragă! Pun însă pariu că nici prin cap nu-ţi trece cu 
cine am chefuit... 

Alissa se învioră subit, pregătindu-se pentru o birfă suculentă. 
Ochii i se rotunjiră, obrajii plini i se înroşiră şi, pentru o secundă, 
Cristinei i se păru că pînă şi urechile se ascuţiseră puţin. Era, fireşte, 
o iluzie, dar Cristina se simţi satisfăcută de efect. 

— Zi, iubire, nu mă ţine pe jar! spuse Amalia. Ai fost la o 
sindrofie simandicoasă sau la un chef nebun cu băieţi musculoşi, 
dezbrăcaţi? 

Cristina prelungi puţin pauza, apoi aruncă bomba. 

— Azi Alex Corbu are nişte acţiuni prin tirg. A venit însă de 
aseară. Şi-a dat o petrecere... 

Alissei cuvintele părură să i se oprească în gît, în timp ce ochii i 
se bulbucau. 

— Nu se poate! Ai fost şi tu acolo? Cine te-a invitat? Cum a fost? 
Zi-mi tot, nu vreau să pierd nici un amănunt. 

Cristina îşi drese glasul, atentă să nu dezvăluie mai mult decât 
trebuia. 

— Ştii că Amalia îi scrie discursurile. Am însoţit-o la recepţia 
pentru oficialități şi staff-ul PNP. Trebuie să recunosc că sindrofia a 
fost reuşită. 

— Unde s-a întîmplat? 

— La „Mon amour”. 

— Ooo, ştiu localul. Are clasă, dar e scump în draci, oftă Alissa. 
Presupun însă că Alex îşi poate permite ce-i mai bun. Şi ai discutat 
cu cel mai chipeş candidat? 


— Da, a fost gazda perfectă. A risipit complimente în stînga şi-n 
dreapta , ba chiar m-a invitat la dans. Nu s-a supărat cînd i-am pus 
vreo două întrebări incomode şi mi-a făcut o destăinuire. 

Alissa aproape sări de pe scaun. 

— Tu nu eşti sănătoasă, zău! Ai fost în braţele unui asemenea 
macho man şi tot la întrebări incomode te-ai gîndit? Eu m-aş fi topit 
de-a dreptul. Nici nu ştiu dacă eram în stare să mai scot un cuvînt. 

Cristina privi lung pe fereastră, de parcă lapoviţa ar fi fost un 
spectacol ieşit din comun. 

— Da, e mult mai atrăgător în persoană decit în poze sau la 
televizor. Sînt sigură însă că ştie prea bine ce efect are asupra 
femeilor şi îl explotează la maxim. 

— Trebuie să-mi spui cuvînt cu cuvînt tot ce ţi-a zis. Cum era 
îmbrăcat şi cum s-a purtat în timpul dansului... Altfel n-am să mai 
vorbesc cu tine niciodată! 

— A fost un gentleman perfect. Nu cred că ţin minte chiar totul, 
dar am să fac un rezumat. Mai tîrziu însă, acum am puţintică treabă. 

— Eşti imposibilă, zău aşa! Răzbunarea mea va fi cumplită dacă 
nu aflu totul! 

Cristina o ignoră şi, apăsînd în sfîrşit butonul calculatorului, 
înşfăcă un ziar. Cu o zi înainte plecase mai devreme, ca să se 
pregătească pentru petrecere, iar acum voia să vadă paginile. Chiar 
de la prima, înțepeni cu gura întredeschisă. Cu litere de-o şchioapă, 
titlul se lăfăia în frumuseţea greu de măsurat a greşelii: 

Revoltă cu oasele pe umeri 
Aduşi la disperare de dările prea mari şi de dictatura samsarilor, 
ţăranii au protestat ieri la Prefectură 

În poza care ocupa aproape jumătate de pagină, grupul de 
săteni îmbrăcaţi sărăcăcios se îmbulzea pe treptele Prefecturii. 
Oamenii aveau figuri obidite, iar pe umeri purtau sape, coase ori 


furci. Cristina privi nedumerită titlul, apoi izbucni într-un rîs nervos, 
făcînd-o pe Alissa să tresară. 

— Ce ai păţit? spuse Alissa. 

— Tu n-ai văzut deschiderea de azi? 

Alissa se scărpină în creştet şi apucă ziarul. 

— Protest cu oasele... Aoleu! 

— Aha! Chiar că-i aoleu şi vai de mine... Andrei o să turbeze 
de-a dreptul. 

Izbucnirile redactorului şef erau rare, dar cînd se petreceau, 
toată suflarea ziarului mergea pe vîrful picioarelor. 

— Hai să verificăm dacă materialul avea titlul bun. Măcar să 
ştim cine o încasează întîi, propuse Cristina. 

Avu nevoie de mai puţin de un minut pentru a se convinge că 
pocinogul nu-i aparţinea lui Val. 

— Asta e, concluzionă filozofic. Băieţii de la tehnic vor avea 
fundurile tăbăcite astăzi. 

Şi noi de asemenea, îşi spuse în gînd, fiindcă Andrei are să se lege de 
toți. Anticiparea unei explozii de mînie îi iuţea pulsul şi se apucă să- 
şi revadă planurile. Primul apel îi aduse însă şi prima dezamăgire: 
Felix avea telefonul închis. Bătu uşor darabana în tăblia biroului 
albastru, încărcat de un talmeş-balmeş de hirtii mizgălite, agende, 
pixuri, bucăţi de fax şi foi pentru listat. Aruncă o privire la ceas şi 
oftă: pe Mihai nu avea rost să-l sune. La ora aceea, sigur era încă la 
conferinţa de la „Prezident”. Îşi țuguie uşor buzele. 

— Meditezi la nemurirea sufletului, scumpă domnişoară? 

Cristina se întoarse spre Val, care îşi agăța în cuier paltonul de 
blană artificială ros pe la mîneci. 

— Nu, îi răspunse, mă întreb cum să fac rost cît mai repede de- 
un blindaj pentru poponeaţă. 


Val se mulţumi să o privească întrebător, cu un zîmbet aproape 
parşiv. Continuînd scena mută, Cristina îi întinse ziarul şi surisul i se 
şterse instantaneu. 

— Că bine zici în ce priveşte fundul! spuse Val. Ai verificat? 

— Da, e de la tehnic. Ştii însă ce zi va fi. 

— Din păcate, ai desăvirşită dreptate, minune şatenă! 

Repetînd gestul ei de mai devreme, Val începu să se agite în 
jurul telefonului şi Cristină îl lăsă să-şi vadă de ale lui. Ea avea să-i 
mai facă o vizită comisarului Truşescu, dar întîi voia să mai treacă pe 
undeva. Şi avea să plece din redacţie chiar atunci! 

Cînd ieşi pe trotuarul crăpat, se zgribuli. Mintea i se întorcea 
fără să vrea la momentul în care zărise trupul schingiuit al lui loan 
Turda. Dorinţa de a revedea locul crimei nu avea prea multă logică, 
dar nu i se putea opune. Curtea şi casa trebuie să fie sigilate... Doar nu 
vrei să ţi-l pui pe Truşescu în cap iarăşi! Era vocea bunului-simţ, dar nu 
se putea convinge să o asculte. 

Iar cînd ajunse din nou în faţa căsuţei, simţi că îi îngheţa totul pe 
dinăuntru. Cineva trecuse pe acolo înaintea ei şi nu îşi făcuse atitea 
scrupule. Banda galbenă, care ar fi trebuit să se întindă între stilpii 
porţii, zăcea pe caldarim ca un şarpe mort. Cristina se apropie şi 
aruncă o privire atentă în jur. Nu se zărea nimeni nici pe stradă, nici 
în ogradă, doar banda începuse să fluture, rău prevestitor. Era sigură 
că, dacă va păşi peste ea şi va intra iarăşi în curtea rămasă fără 
stăpîn, avea să dezlănţuie asupra ei o forţă a răului. Prostii! se 
apostrofă. Oricum, va trebui să dai din nou explicații în fața comisarului. 
Măcar să ştii de ce. Răsuflă adînc şi atinse poarta cu batista, auzind 
acelaşi scîrțiit, care acum însă îi părea mai ascuţit. Vîntul îi învălmăşi 
banda la picioare şi călcă pe ea, intrînd în curte. Înainta cu paşi mici, 
deşi era sigură că printre boscheţi nu se ascundea nimeni. Un contur 
spălăcit şi o pată mare, roşie marcau încă locul unde zăcuse trupul 


grefierului. Ograda era pustie, doar vîntul huia a singurătate şi 
dezolare. 

Cristina stătea în cumpănă. Duminică, ajunsese doar pînă aici. 
Vederea cadavrului mutilat îi oprise orice dorință de explorare, dar 
acum ar fi putut arunca o privire şi în casă. Dacă oaspetele 
răufăcător lăsase şi acea uşă deschisă... Şi dacă, oricine ar fi, încă mai 
cotrobăie printre lucrurile mortului? Ai vrea să dai nas în nas cu el şi să 
rişti, în cel mai bun caz, o lovitură care să te doboare? Şi nu prea cred că a 
fost un hot oarecare... Adusă de un vîrtej, o frunză moartă i se opri pe 
obraz, făcînd-o să icnească înfundat. Fără să se mai gîndească la 
pericolul căruia i se expunea, Cristina depăşi conturul trasat cu cretă 
şi, cu ochii fixaţi pe pereţii căminului lui loan Turda, străbătu pe 
nerăsuflate distanţa care o mai despărțea de el. Uşa era închisă. Dar e 
şi încuiată? Măcar nu văd vreun sigiliu... Folosind aceeaşi batistă, 
pentru a nu încurca de tot socotelile criminaliştilor, Cristina apăsă 
încetişor clanţa, atentă să nu facă zgomot. 

Uşa se deschise imediat şi, pentru o secundă, Cristinei aproape 
îi păru rău. Acum, nu mai avea nici o scuză pentru şovăieli, în afară 
de teama care îi uscase gura şi îi accelerase pulsul. Curiozitatea era 
însă mai puternică şi ziarista făcu primul pas poticnit în holul 
întunecos, cu inima duduind, gata să-i spargă pieptul. Miţa curioasă o 
păteşte rău. De data asta, tu ai putea juca rolul miîtei, draga mea... Scutură 
din cap. Dacă era să se joace cu focul, măcar să scoată din asta 
maximum posibil. Deschise geanta şi apucă unul dintre aparatele 
Corinei pe care, din acelaşi impuls nedefinit, îl luase din redacţie. 
Corinei nu-i plăcea să-i fie folosite sculele de către reporteri fără o 
dăscăleală prealabilă, dar oricum nu ar fi putut-o însoţi, doar plecase 
cu Mihai la conferinţă. Şi, fireşte, nimeni n-ar fi putut anticipa ce 
avea să găsească aici. 


Răsuflind precipitat, ca după o alergare lungă, Cristina începu 
să studieze holul pe care înainta încet. Zări un cuier care părea să 
aibă aceeaşi vîrstă cu proprietarul, de care atirnau o umbrelă verde şi 
o pălărie veche de pai. Pe podea era aşternută o scoarță cu dungi 
roşii şi negre, iar după încă un pas văzu o poză înrămată, alături de 
o oglindă, singurele ornamente ale acelei încăperi. Din fotografia 
uşor îngălbenită, un tînăr chipeş zîmbea ştrengar, stringînd de mînă 
o fată cu păr lung, negru. Îi trebuiră cîteva secunde ca să-şi dea 
seama că băiatul cu o frizură aiuristică era loan Turda. Cu ochi 
luminoşi, fericiţi şi, evident, îndrăgostit de fata de alături. Cine e? 
Oare ştie că a murit? 

În faţa Cristinei era o uşă, pe stînga şi pe dreapta — alte două. 
Toate erau închise. Cea din faţă avea un geam atît de murdar că 
devenise fumuriu, iar celelalte erau doar din lemn. Al/a-bala-portocala! 
Pe care o alegi? În spatele căreia te poate aştepta cineva cu o bîtă? Era într- 
adevăr o alegere dificilă, iar liniştea din casă, asemănătoare celei 
dintr-un cavou, începea să-i pună nervii la încercare. Dînd din 
umeri, Cristina alese uşa din stinga şi o deschise cu aceeaşi 
precauţie. Aruncă o singură privire şi se convinse că era dormitorul, 
apoi făcu acelaşi lucru cu uşa din dreapta — o bucătărie mică. În fine, 
în capătul holului se afla baia. Nu se vedea nici un intrus. Uşurată, 
Cristina îşi îndreptă atenţia spre dormitor. Era camera care trebuia 
să conţină cele mai numeroase mărturii ale vieţii lui Turda, dar părea 
destul de sărăcăcioasă. Uşile şifonierului erau larg deschise, iar cele 
mai multe dintre haine fuseseră aruncate pe podea sau pe patul 
dublu, de fier. Un pat pentru două persoane, dar pe care se vedea o 
pernă solitară, cu maci. 

Gustul amar stîrnit de rămăşiţele unei vieţi amărite, curmate 
brutal, îi umplea fiinţa Cristinei, însă ştia că intră în criză de timp. 
Nu îi era clar dacă dezordinea fusese opera poliţiştilor sau a 


vizitatorului misterios, dar era cazul să-şi suflece minecile pînă nu 
dădea cineva peste ea. Decise că mormanul de haine, unele curate, 
alte purtate mai multe zile, nu conţinea nimic interesant, dovadă 
fiind şi felul cum fuseseră lăsate să zacă acolo. Inventarie rapid restul 
lucrurilor din încăpere: un televizor alb-negru pe o noptieră scundă, 
mai multe rafturi suspendate, două fotolii violet cu tapiseria scâlciată 
lîngă o măsuţă. Banii nu-l dăduseră afară din casă pe loan Turda sau 
preferase să-i investească în altceva decît în înnoirea mobilierului. 
Ori a garderobei, din ce se vede... Se apropie de rafturi, înălțindu-se pe 
vîrful picioarelor pentru a ajunge la ultimul. Şi aici se umblase, 
cîteva cărţi erau aruncate pe podea, desfăcute, cu foi rupte. Ridică 
una dintre ele, un cod penal, cu semne colorate la diferite articole. 
Nimic anormal pentru un om care-şi cîştiga existența trudind la Parchet. 
Pe polite mai rămăseseră cîteva romane şi tratate de istorie, o Biblie, 
alte cărţi de drept... 

Se întoarse spre noptieră, dar conţinutul sertarelor fusese deja 
cercetat. Oricum, nu era mare lucru — un amestec de perii, piepteni, 
parfum ieftin, vată, spirt. Cu excepţia celei din hol, nu zărea alte 
fotografii, de parcă loan Turda ar fi vrut să-şi şteargă trecutul. 
Scrumiera de pe măsuţă era goală. Probabil, conţinutul ei ajunsese în 
laboratorul Poliţiei. Nu se vedeau posibile ascunzători pentru un 
seif, asta în cazul în care cineva cu mintea foarte sprinţară l-ar fi 
bănuit pe mort că avea ce ţine într-unul. Cristina aruncă o privire la 
ceas şi constată că se scursese aproape o jumătate de oră de cînd 
ajunsese pe Strada Armoniei. Trebuia să se grăbească şi, după ce 
făcu cîteva poze, trecu în viteză spre bucătărie. 

Aici mirosea a mîncare arsă şi Cristina strimbă din nas, 
descoperind imediat şi sursa. Pe aragazul cu doar două ochiuri, o 
tigaie îşi arăta fundul înnegrit. Probabil, în ultima zi a vieţii sale, 
loan Turda se trezise devreme şi se apucase să-şi pregătească micul 


dejun. Unul de care însă nu mai apucase să se bucure. Mare lucru că 
nu a luat foc casa! De fapt, asasinul sau asasinii trebuie să fi avut grijă de 
asta. Mobila era la fel de puţină şi Cristina cotrobăi repede printre 
farfurii, pahare sparte, tacîmuri şi plicuri cu sare, boia ori piper. În 
frigiderul acum scos din priză se mai aflau un borcan de castraveți 
muraţi şi o sticlă de vin, iar în dulap, jumătate de pîine care începuse 
să se înverzească, nişte zahăr şi o cutie aproape plină de cafea. 
Numărul destul de redus al ustensilelor de bucătărie o convinse că 
răposatul nu era gurmand. Probabil, multe dintre mesele lui constau 
dintr-o bucată de mezel sau nişte cartofi prăjiţi, înfulecaţi pe 
marginea mesei. Viaţa lui Turda îi părea Cristinei tot mai săracă în 
emoţii şi bucurii, şi nu putea să nu se întrebe de ce. 

Coşul de gunoi era gol, la fel şi cel de rufe din baie, lîngă a cărei 
uşă atirnau două prosoape simple, albastre. Unul era mai mic, altul 
măricel şi Cristinei nu-i veni să le atingă -— s-ar fi simţit de parcă 
profana un mormiînt. Baia era la fel impersonală, cu pasta de dinţi şi 
cea de ras ieftine, hîrtia igienică scorțoasă şi piatra rotundă pentru 
călctie. Rezervorul toaletei nu ascundea nici un pachet. Oi fi crezut că 
e ca-n filme, fraiero! 

După destulă vreme petrecută în casă, Cristina tot nu putea 
spune mare lucru despre proprieratul ei. Nu văzuse nimic din ce s-ar 
fi putut dovedi un secret, nici o probă a vreunei pasiuni, deşi 
aproape fiecare om are una, nici prea multe mărturii despre trecutul 
mortului. I se părea că şi altcineva decît poliţiştii scotocise prin casă, 
dar habar n-avea dacă şi găsise ceva. Se întoarse în hol, făcu două 
instantanee cu singura poză întilnită şi ieşi în curte. Ştia că trebuia să 
vorbească repede cu Truşescu despre acea istorie şi anticipa că 
reacţia lui va fi violentă. 

Ceva o făcea totuşi să nu părăsească încă ograda. Nu era mare 
lucru de văzut în ea, în afară de rămăşiţele unei barăci, pe vremuri 


probabil depozit de scule. Acum pereţii, din tăblii subţiri, stăteau să 
cadă. Era imposibil ca vreun lucru de valoare să se mai afle acolo, 
totuşi Cristina trase de uşă, întrebindu-se dacă nu va rămîne cu ea în 
mînă. Pe ceea ce fusese un banc de lucru adăstau o şurubelniţă cu 
mînerul crăpat, o capcană de șoareci ruginită şi cîteva şuruburi. Să le 
atingi părea reţeta perfectă pentru tetanos. Cristina se strimbă 
dezamăgită şi, într-un gest reflex, dădu cu şutul unei conserve care 
zăcea pe jos. Tabla zdrăngăni, se roti încet şi Cristina mai distinse un 
sunet care nu-şi avea locul în ecuaţie. Un clinchet de sticlă, poate? Se 
aplecă şi o apucă. „Ghivec...” Atât se mai desluşea din denumire, iar 
Cristina ezită. Dacă dădea cu nasul de un şoarece care nu mai 
ajunsese în capcană ori de cine ştie ce gînganie scîrboasă? Se speriase 
însă degeaba. Înăuntru era doar un borcan cu o jumătate de coală 
împăturită. Uau! Tocmai ai dat peste ceva care le-a scăpat tuturor. Zău că 
meriti o primă pentru asta. Sau măcar să scapi de şuturi în fund. Înşfăcă 
borcanul şi se uită din nou la ceas. Era cazul să anunţe la redacţie că 
va lipsi de la şedinţă, dar dintr-un motiv întemeiat. lar apoi trebuia 
totuşi să-l sune pe Truşescu. 

Folosind o batistă, extrase hiîrtia, ruptă dintr-un blocnotes. 
Scrisul era foarte mărunt şi o pată albastră acoperea partea din 
dreapta a biletului. Surescitarea şi enervarea îi făceau mîna să 
tremure. Poate acele cuvinte îl costaseră viaţa pe bietul om... Nu 
înțelegea mai nimic, dar instinctul îi spunea să nu tărăgăneze 
lucrurile. Poză mesajul pe nerăsuflate, îl chemă pe Felix şi formă 
numărul lui Truşescu. Discuţia cu polițistul se încheie cu un urlet: 

— Ajungem în zece minute. Să nu îndrăzneşti să te mişti din 
faţa porţii! 

Felix sosi însă primul, cu maşina redacţiei. 

— la asta, îi întinse Cristina aparatul. Du-l în redacţie şi 
descarcă chiar tu pozele, undeva unde să nu le vadă nimeni. 


Deocamdată, e de ajuns să ştim doar noi de ele. 

— Dar ce s-a întîmplat? spuse Felix. 

— N-am timp să-ţi explic! Trebuie să apară Truşescu şi nu vreau 
să te vadă. 

Vizibil nedumerit, Felix se urcă în Dacia care plecă smucit. Abia 
se făcuse nevăzut, cînd Cristina auzi sirenele maşinilor de Poliţie. 
Răsuflă adînc, pregătindu-se să înfrunte mînia lui Truşescu. 

Încă o dată, comisarul ieşi val-vârtej din Volkswagen. Numai că 
acum faţa îi era roşie, ochii scăpărau şi Cristina fu sigură că o va lua 
la bătaie. 

— Ce e prea mult e prea mult! strigă polițistul. Ce-ai căutat aici? 

— Am vrut să mai arunc o privire, spuse Cristina. Zău că nu am 
anticipat ce voi găsi, comisare. Cine s-ar fi gîndit că banda va fi ruptă 
şi casa răscolită? 

Truşescu o prinse de braţ cu atita putere, încît Cristinei îi 
clănţăniră dinţii. 

— Adică, atunci cînd ai văzut că s-a umblat la poartă, în loc să 
pui mîna pe telefon şi să nu mai faci un pas, ai intrat în casă? Cît 
timp crezi că voi avea răbdare cu amestecul tău grosolan în anchetă? 

Cristina înghiţi în sec. Polițistul era chiar mai supărat decât se 
aşteptase ea. 

— Nu am vrut să vă încurc, comisare. M-am gîndit că poate mai 
e cineva înăuntru şi, dacă apuc măcar să-l zăresc... Şi am găsit şi 
ceva care v-a scăpat, zise, întinzindu-i cutia. Cum am văzut că e o 
hîrtie înăuntru, v-am chemat. 

Exagera doar cu puţin. 

— De unde ştiu că, de fapt, n-a fost nici un intrus? Dacă toată 
această tevatură nu e doar opera unei ziariste care a întrecut măsura 
în goana după senzaţional? 

Cristina îl privi şocată. 


— Mă ştii prea bine ca să crezi aşa ceva! 

Polițistul scuipă scîrbit într-o parte. 

— Nu sînt sigur de asta, Cristina! Ai explicaţii serioase de dat! 

Fără a-i da timp să protesteze, o împinse spre maşina lîngă care 
adăsta placid secundul său, subinspectorul Bogdan Agrişan. 
Cătuşele zăngăniră pe încheieturile ei, dar Cristinei tot nu-i venea să 
creadă că era luată pe sus. 

— Agrişane, du-o la sediu şi ţineţi-o la răcoare! Cred că 
domnişoara Man are nevoie de ceva timp de reflecţie. 

— Comisare, doar nu vorbeşti serios! spuse Cristina. Nu mă poţi 
reține fără un motiv întemeiat. 

Vorbea însă în pustiu: subinspectorul o înghesui pe bancheta 
din spate, despărțită prin gratii de scaunul şoferului. Maşina demară 
şi Cristina îşi dădu seama că nu avea rost să mai spună ceva. Mai 
bine îşi păstra energia pentru următoarea întîlnire cu Truşescu. 

Drumul pînă la sediul Poliţiei Cristina îl petrecu încercînd să 
accepte fără a intra în panică strinsoarea rece a metalului şi bizara 
perspectivă care i se deschidea. Frica începea să o gâtuie cînd 
Agrişan o duse în arest. 

— Percheziţionaţi-o şi găzduiţi-o într-o celulă, le spuse cu voce 
albă agenţilor. 

Lucrurile se mişcau parcă prea repede pentru Cristina. 
Conţinutul genţii îi fu vărsat pe masă şi catalogat, iar ea nu putu 
decît să se felicite pentru manevra cu Felix. Amprentele ei erau deja 
în sistem şi, pentru o clipă, speră că va scăpa de momentul 
percheziţiei corporale. Nu era însă aşa. O agentă cu trăsături 
bărbăteşti o însoţi într-o încăpere alăturată şi Cristina trebui să-şi 
lepede hainele. Ştia că se îmbujorase, dar nu avea ce face. Cu aceeaşi 
atenţie rece, profesională, femeia îi exploră corpul şi durerea fu 
întrecută de umilința de a-i simţi degetele înmănuşate în ea. Trebui 


să-şi strîngă pumnii pentru a-şi opri icnetul şi lacrimile. Femeia nu se 
grăbea, iar Cristina închise ochii şi se gîndi la Alex. În clipa aceea, 
avea nevoie să creadă că fusese el, că o dezmierdase, cuprins de 
aceeaşi dorinţă ca şi ea. Amintirea plăcerii era singura care putea 
opri obida să se reverse. 

Veni şi momentul cînd agenta îi făcu semn să se îmbrace. O făcu 
în tăcere, ocolindu-i privirea. Nu-şi descleştă buzele pînă nu o 
închise într-o celulă mică şi întunecoasă. 

— Nu am dreptul la un telefon? strigă. 

Nu primi nici un răspuns şi nu-i rămase decit să se aşeze pe 
patul tare, acoperit de o pătură cenuşie, găurită. Dimineaţă, cînd se 
gîndise la o discuţie cu Truşescu, în nici un caz nu avusese în vedere 
asemenea circumstanţe. 

Minutele treceau greu şi Cristina îşi dorea ca poliţiştii să-i fi 
lăsat măcar ceasul. În fond, ce-ar fi putut face cu el? Nu putea spune 
cât trecu pînă cînd Agrişan îşi făcu din nou apariţia. 

— Voiai să dai un telefon? Hai! îi zise. 

Cristina se făcu că nu vedea batjocura din ochii lui. ÎI urmă într- 
un birou anonim, acum gol. Subinspectorul îi făcu semn spre 
aparatul de pe masă, fără a da de înţeles că avea de gînd să o lase 
singură. Resemnată, Cristina formă numărul redacţiei. 

— Alo, Alissa, tu eşti? 

— Cristina! Ce faci, mamă? Andrei aproape a turbat. Cînd 
ajungi în redacţie? 

— Din păcate, nu ştiu. A ieşit o încurcătură şi sînt reţinută la 
Poliţie. 

Alissa chicoti surprinsă. 

— Da” ce ai făcut, iubire? Ai agresat sexual un poliţist? 

— Mi-am făcut treaba prea bine, se pare. Oricum, sper că lui 
Truşescu îi va veni mintea la cap. Anunţă-l pe Andrei. Dacă pînă 


seara nu mai dau vreun semn de viaţă înseamnă că am nevoie de un 
avocat. A, şi spune-i că încercam să aflu cine a intrat la locul crimei 
de duminică şi a răscolit tot... 

— Sigur, Cristina. Sper să se rezolve cât mai repede. Sau măcar 
să te păzească nişte băieţi drăguţi de tot. 

Cristina oftă, exasperată. Alissa era imposibil de scos dintr-ale 
ei, chiar şi cînd lucrurile erau împuţite rău. Puse receptorul în furcă 
şi se uită întrebător la poliţist. Avea să se întoarcă în celulă sau o 
aştepta un interogatoriu? 

— Ştii deja drumul, îi spuse Agrişan. 

Cristina încercă să-şi ascundă dezamăgirea. Nu suferea de 
claustrofobie, dar dacă rămînea mult în celulă, anticipînd noi 
umilinţe, avea să de dea cu capul de pereţi. Încercă să-şi spună că 
reținerea era mai degrabă un joc al nervilor, unul în care nu-şi putea 
permite să cedeze. Asta nu-i făcea însă aşteptarea mai uşoară şi 
petrecu următoarele ore măsurînd celula cu paşi mici. Din cînd în 
cînd, obosită, se aşeză pe pat, doar pentru a se ridica nerăbdătoare 
după câteva minute. Hai, comisare, cît puteau să-ți ia cercetările! 

Cînd în sfîrşit uşa se deschise, ziarista abia se aşezase pe pat şi 
tălpile o dureau de atîta mers. Se ridică rapid, înregistrind micul 
surîs parşiv al subinspectorului. 

— Vă place şederea la noi, domnişoară Man? o întrebă. 

— E mai ceva ca la sanatoriu, răspunse Cristina. Aţi venit să-mi 
oferiţi confort sporit? 

— Nu, cred că va trebui să vă mulţumiţi cu o plimbare. 

— Unde? 

— Nu prea departe... 

Cristina nu mai insistă. Nu voia să pară disperată, deşi păşise pe 
panta asta. Pe la jumătatea drumului, ghici oricum destinaţia. Se 
îndreptau spre biroul comisarului şi, judecînd după cele întîmplate 


pînă atunci, întîlnirea avea să fie destul de dezagreabilă. Era însă 
oricum mai bună decât alte ore de perpeleală în celulă, îşi spuse, 
potrivindu-şi pasul după cel al lui Agrişan. Nici unul dintre ei nu 
rupse tăcerea pînă ajunseră în faţa uşii biroului lui Truşescu. 
Subinspectorul bătu scurt. 

— Da, se auzi vocea comisarului. 

Tot fără o vorbă, copoiul apăsă pe clanţă şi, în acelaşi stil abrupt, 
o împinse înăuntru. Truşeşcu era sprijinit de colţul mesei, haina i se 
odihnea pe spătarul scaunului, gulerul îi era desfăcut, minecile — 
suflecate. Totdeauna păruse adeptul unei ţinute la patru ace şi 
Cristina nu putea să nu se întrebe dacă ţinuta sa nu era un semn al 
felului în care avea să decurgă discuţia. Sau mai degrabă 
interogatoriul? Comisarul îi făcu semn din cap să se aşeze pe scaunul 
din faţa biroului, dar nu-şi schimbă poziţia nici măcar cu un 
centimetru. O fixa rece şi Cristina îi întoarse o privire la fel de puţin 
binevoitoare, conformindu-se îndemnului său mut. Cu gesturi 
măsurate, Truşescu îşi aprinse o ţigară, fără să o întrebe dacă fumul 
o deranja, deşi ştia că ziarista nu fuma. Încă o atenţionare nu prea 
subtilă asupra poziției mele precare. Trebuie să fiu foarte atentă, conversaţia 
asta se poate sfirşi prost! 

— Cum ţi-a plăcut arestul nostru? vorbi polițistul. E prima dată 
cînd îl cunoşti şi sper că nu ai de ce te plinge... 

— În afară de faptul că nu aveam ce căuta acolo? Nu, pe lîngă 
asta nu voi reclama nimic! 

— Bine, fiindcă nu aş vrea să ne învinuieşti că sîntem gazde rele. 
Cît priveşte locul în celulă, aş spune că ţi l-ai cîştigat cu vîrf şi 
îndesat. 

Cristina îl privi lung, încercînd să-şi dea seama cît de departe va 
duce jocul. Figura comisarului era însă inexpresivă, ochii luceau 
glacial, iar degetele strîngeau ferm ţigara pe jumătate fumată. 


— Poate îmi vei spune de ce mă acuzi, comisare! Din cîte văd 
eu, de fapt v-am ajutat în anchetă... 

— Ce-i al tău e al tău: impertinenta nu-ţi lipseşte. Poate nu ai 
petrecut destul timp în celulă. Alte cîteva zile te-ar ajuta să-ți 
limpezeşti mintea. 

Cristina avu nevoie de un efort substanţial pentru a opri teama 
să i se arate pe faţă. Nu-şi putea permite să se lase intimidată. Nu-i 
putea mărturisi tot ce făcuse dacă voia să iasă de acolo. 

— Sint convinsă că cititorii noştri vor savura istoriile unui ziarist 
închis pe nedrept, spuse. Poate voi încasa şi o primă... 

— Ca să scrii, trebuie să ieşi de aici. Şi, cu fiecare cuvînt pe care-l 
rosteşti, perspectiva asta devine tot mai îndepărtată. 

Cristina respiră adînc, simțind că pămîntul îi fugea de sub 
picioare. Glasul îi rămase însă calm. 

— Comisare, hai să nu pierdem timpul cu jocuri fără rost! Nu ai 
pentru ce mă reţine şi, dacă încerci, un avocat decent mă va scoate de 
aici cît ai zice peşte. lar apoi voi striga despre abuzul la care am fost 
supusă. Nu vreau însă să ne războim şi sînt convinsă că dorinţa e 
reciprocă. Dosarul de care te ocupi e şi aşa destul de păcătos. 

Truşescu îşi întinse lin mîna şi aruncă mucul de țigară în 
scrumiera plină. Se întoarse spre Agrişan, cu o privire grăitoare. 

— Du-te să-mi aduci o cafea. 

— Imediat, şefu'! 

— Nu te grăbi. 

Felul în care pronunţase ultima replică nu-i plăcu deloc 
Cristinei. În ultimii ani, circulaseră destule zvonuri despre anchete 
făcute cu bastonul de cauciuc, însă nu putea să creadă că Truşescu l- 
ar fi folosit pe pielea ei. Se ştiau doar de atîta vreme! Polițistul îi 
prinse încheietura dreaptă, unde încă se zărea urma roşie a 
cătuşelor. Cristina gemu încet. 


— Te-am găsit călcînd în picioare dovezile, şopti Truşescu, ba 
chiar chemîndu-ţi şi fotograful ca să tropăie prin scena unei crime! 
Te-am luat totuşi cu uşurelul şi ce răsplată am primit? Să rupi sigiliul 
e o încălcare a legii, iar ziariştii răspund pentru asta la fel ca oricare 
cetăţean. Nu sînteţi preşedinţi, ca să aveţi imunitate! 

Cristina simţea că i se învîrtea capul. Dacă lucrurile continuau 
aşa, interogatoriul avea să se transforme într-o şedinţă de tortură. 

— Cînd am ajuns, răul fusese deja făcut, îngăimă. Altcineva a 
rupt banda, sigiliul dispăruse, eu doar am aruncat o privire. 

— Povesteşte-mi tot ce ai făcut şi ai văzut, în cele mai mici 
amănunte! 

Cristina reuşi la început doar să dea afirmativ din cap, cu bluza 
udă la spate de transpiraţie şi pulsul accelerat. Polițistul se ridică, 
aprinzîndu-şi încă o ţigară. Cristina îşi drese glasul înainte de a 
vorbi. Truşescu o urmărea cu privirea dresorului care vrea să facă 
leul să sară prin cercul de foc. Îi trebui ceva timp pentru a descrie 
dorinţa subită de a mai arunca un ochi la casa lui Turda, priveliştea 
benzii galbene sfişiate şi tot ce îi urmase. Nu îşi desprindea ochii de 
chipul comisarului, tocmai pentru a-l lăsa să vadă că nu mintea. 
Ascundea doar un amănunt minor, acela că avusese şi un aparat de 
fotografiat... Răguşise cînd veni momentul să-şi pună cenuşă în cap. 

— Recunosc, nu trebuia să intru în casă, însă hai să fim sinceri: 
ce ziarist ar fi rezistat unei asemenea tentaţii? Am folosit o batistă 
cînd am atins orice, am fost atentă să nu schimb locul nici unui 
lucru. Şi apoi, am avut ochiul bun, nu? Probabil, am găsit tocmai ce 
căuta oaspetele misterios. Atunci v-am chemat şi am predat obiectul. 
Poate meritam o admonestare, dar nu un asemenea tratament. Mai 
ales de la cineva care mă cunoaşte atit de bine. 

— Tocmai pentru că sîntem aproape amici, ai scăpat atit de 
uşor. Ai fost tratată cu mănuşi mai fine decît meritai, Cristina! 


Era prima dată cînd îi spunea pe nume şi ziarista o luă ca pe un 
semn bun. 

— Dacă percheziţia pînă la piele şi un interogatoriu brutal asta 
înseamnă, mă întreb ce se întîmplă cînd daţi jos mănuşile! 

Truşescu pufni uşor, întorcîndu-şi însă pentru o clipă privirea. 

— Fii serioasă! Suferinţa pe care ţi-am provocat-o e un mizilic. 

Cristina se înfioră. Descoperea o faţă a poliţistului pe care nu ar 
fi bănuit-o. 

— Am trecut şi pe la redacţie, continuă comisarul, pentru o 
discuţie cu colegii tăi. 

Pentru o clipă, inima Cristinei se opri. Oare descoperise pozele? 

— Ai noroc: dacă găseam ceva şutit de la locul crimei, chiar 
aveam grijă să înfunzi puşcăria. 

Cristina îşi cobori privirea spre unghii, atentă să-şi ascundă 
uşurarea. 

— Atunci pentru ce tot spectacolul ăsta? îl întrebă. 

— Ca să-ţi bagi minţile în cap, Cristina! Nu poţi continua astfel 
dacă vrei să n-o păţeşti! Şi, tocmai pentru că sîntem cunoştinţe vechi, 
aş prefera să nu ajung la înmormintarea ta şi nici să nu-ţi trimit 
pîrjoale cu praştia la puşcărie. 

Cristina dădu din umeri. După toate întîmplările acelei zile, 
grija poliţistului nu o impresiona prea mult. Truşescu nu-şi 
terminase însă şirul întrebărilor. 

— Mai vreau să ştiu ceva. Ai citit ce scria pe foaie? 

— Nu, răspunse. 

— Minunat! spuse comisarul. Poate am să te las să pleci, dar să 
fim înțeleşi: nu vreau să vă mai încurcaţi printre picioarele noastre. 

— Putem totuşi da ceva pe mîine? Măcar despre faptul că 
ograda mortului a fost vizitată de răufăcători... În fond, tot chinul 
meu doar nu a fost degeaba. 


Truşescu se holbă neîncrezător la ea, apoi izbucni în rîs. 

— Eşti de spaimă, Cristina! Bine, hai să facem un tîrg. Scrieţi, 
dar nu pomeniţi nimic despre descoperirea ta. Şi sînt mai serios decît 
moartea în privinţa asta, altfel veţi da ancheta de tot peste cap. Dacă 
mâine citesc în ziar măcar un rînd pe tema asta, mă întorc şi nu vei 
mai scăpa aşa uşor. Să nu zici că n-ai fost avertizată... 

Cristina nu se îndoi nici măcar o clipită că aşa avea să facă şi-l 
aprobă cuminte chiar în timp ce uşa se deschidea din nou. 

— Uitaţi cafeaua, şefule! spuse Agrişan, evaluînd rapid situaţia. 

— Mulţumesc. Însoţeşte-o pe domnişoara Man la ieşire. Am 
terminat cu ea. Ai grijă să-şi recupereze toate lucrurile. 

Cuprinsă de o euforie pe care n-o mai putea ascunde, Cristina se 
ridică de pe scaun. Vocea comisarului o întoarse chiar de lîngă uşă. 

— A, un ultim lucru! Nu e cazul să mă aştept la descrieri 
patetice ale discuţiei noastre? 

— Nu, promise Cristina. Vom fi însă primii anunţaţi dacă găsiţi 
asasinii, nu-i aşa? 

— Fii pe pace, ne vom auzi chiar mai des decît ai vrea. Oricum, 
sper că-ţi dai seama că principalul cîştig; al acestei zile, aşa păcătoasă 
cum a fost, e că încă mai răsufli... 

Cristina nu zise nimic. Truşescu avea dreptate. Însoţită iar de 
Agrişan, ieşi din biroul comisarului. Pasul îi era mult mai uşor decât 
cu cîteva ore în urmă. 


Capitolul 7 


UMBRELE SE ADUNĂ 


leşind din clădirea Poliţiei, Cristina se opri în mijlocul 
trotuarului şi închise ochii pentru o clipă. Îi era greu să creadă că, 
doar cu mai puţin de o zi înainte, dansa cu acela care, probabil, avea 
în curînd să devină cel mai puternic bărbat al ţării. Şi poate nu doar 
am dansat... Se scutură uşor, de parcă ar fi putut îndepărta astfel 
urmele trecerii prin arest şi se îndreptă spre redacţie. 

Cînd intră în birou, zumzăitul discuţiilor încetă brusc. Încăperea 
era plină, cuprinsă de acea agitaţie specifică după-amiezii. Unii 
butonau de zor, alţii îşi aşteptau rindul la cele două telefoane ale 
redacţiei. Toţi ochii se ridicară imediat spre ea, chiar şi Alissa îşi lăsă 
în suspensie replica. Cristina le adresă tuturor un surîs pe care-l 
simțea transformat în grimasă. 

— Mulţumesc pentru entuziasm! Nu era cazul să vă bucurati, n- 
aţi scăpat de mine... 

Aşa cum tăcuseră la unison, toţi începură să vorbească, într-o 
bulibăşeală generală. 

— Păstraţi-vă întrebările, trebuie să vorbesc întîi cu Andrei. 

Se întoarse şi intră în Biroul Oval, unde fumul era şi mai des 
decît de obicei. Andrei Beiu vorbea la telefon. Se uită la ea cu atenţie, 
apoi rosti în receptor: 

— Tocmai s-a rezolvat problema, maestre! Vă mulţumesc pentru 
timpul sacrificat. 

După încă vreo două „hm”, „da” şi „cum să nu”, redactorul-şef 
puse punct discuţiei şi unei alte ţigări. 


— Bună, Cristina! Totul e în regulă? Tocmai vorbeam cu 
avocatul despre cum să te scoatem de la răcoare. 

Cristina decise într-o fracțiune de secundă că, oricât ar fi pătimit 
la Poliţie, nu avea să se plîngă. 

— A fost o experienţă pe care n-aş dori s-o repet. Truşescu s-a 
enervat şi a decis să-mi dea o lecţie. Totul este însă bine cînd se 
termină cu bine! 

— A fost şi pe aici mai devreme, şi-a băgat nasul peste tot. Am 
ezitat între a-i arăta uşa şi a-l lăsa să-şi facă numărul. Pînă la urmă 
am decis că ultima variantă e mai bună pentru tine. Spunea ceva 
despre un amestec nepermis în anchetă. Ce s-a întîmplat de fapt? 

— Felix n-a zis nimic? 

— Doar ceva despre casa lui Turda, că a fost vizitată de 
infractori. 

Din nou, Cristina înşiră evenimentele care se terminaseră cu 
interogatoriul de gradul trei, păstrind sub tăcere descoperirea sa. Era 
cea mai bună ştire a zilei, dar, dincolo de ameninţarea comisarului, 
instinctul îi spunea să nu vorbească despre ea pînă nu vedea ce scria 
pe bilet. Andrei o lăsă să-şi termine povestea, apoi slobozi gînditor 
cîteva cercuri de fum spre tavanul scorojit. 

— Vei avea un sfert de pagină, cu trimitere pe prima. Dacă nu 
era vizita lui Alex şi, mai ales, dacă aveam o poză bună, făceai 
deschiderea mare. Aşa, va trebui să te mulţumeşti cu cea mică. La 
treabă, că e deja tirziu! 

— Nici o problemă, mă încadrez în timp. 

Era cu mîna pe clanţă, cînd Andrei îşi drese glasul. 

— Mai voiai să-mi spui ceva? se întoarse Cristina. 

— Doar că Truşescu a avut dreptate într-o privinţă. Ţi-ai asumat 
azi un risc uriaş şi sînt bucuros că eşti alături de noi, într-o singură 


bucată. Ultimele zile au fost foarte ciudate şi ceva îmi spune că 
grozăviile abia încep. 

Grijuliu, Mihai îi aduse o cafea, care însă se răci neatinsă. 
Cristina tasta cu viteza unei maşini, încercînd să pună în cuvinte tot 
ce simţise în căminul lui Turda, toată părerea de rău încercată pentru 
viaţa cenuşie a omului, pentru sfîrşitul lui cumplit. Era la capătul 
textului cînd Felix se apropie de ea. 

— Am făcut cum mi-ai cerut. Nu am spus nimănui despre poze 
şi le-am pus pe un CD. Totuşi, de ce toată secretomania asta? 

Cristina dădu din umeri. 

— Drept să-ți spun, nici eu nu ştiu. Aşa mi-a venit. Te-ai uitat 
peste ele? 

— N-am apucat decît să văd că-i un bilet. Le-am dosit cînd şi-au 
făcut apariţia copoii şi ne-au luat pe toţi la întrebări. Nu voiam să 
risc să le găsească. 

— Nu e vorba doar de un bileţel fără miză! Nu era pe masa lui 
sau în vreun sertar, îl ascunsese bine. Atit de bine că nici poliţiştii, 
nici asasinii nu l-au găsit. 

— Vrei să spui că a fost torturat pentru el? şopti Felix, deodată 
palid. 

Cristina încuviinţă cu un oftat. 

— Da, a fost un om cu adevărat tare. Orice scrie acolo, trebuie să 
fi fost extrem de important. 

Se priviră în tăcere, loviți de acelaşi gînd. Dacă un om şi-a pierdut 
viața, în chinuri cumplite, pentru o bucată de hîrtie, viitorul tuturor celor 
care intrau în posesia ei nu era foarte roz. Cristina vorbi din nou, cu o 
nuanţă de scuză în voce. 

— Îmi pare rău că te-am amestecat în toată povestea asta. Dă-mi 
CD-ul şi să ne prefacem că nu s-a întîmplat nimic. Eu deja am minţit 
poliţiştii şi mi-am pus pielea la saramură. 


— Aha! mormăi Felix, cu o figură scîrbită. 

La sfîrşitul zilei, cu ceva cumpărături în plasă, Cristina deveni 
brusc optimistă. CD-ul din geantă nu o mai ardea, amintirea 
momentului de rătăcire din ziua precedentă se mai estompase. Tot 
ce îşi dorea era să petreacă un timp într-o cadă plină, poate să 
îmbuce ceva înainte de a trece la ultimul act al zilei. 

Şi chiar aşa procedă cînd ajunse acasă. Era singură în 
apartament. Amalia are alte sarcini de campanie... Îmbrăcată în halatul 
ei preferat, aşezat peste flanela deşirată păstrată din ultimul an de 
facultate, se aşeză comod în faţa monitorului, scoase din geantă CD- 
ul şi apăsă butonul unităţii centrale. O clipă, se întrebă dacă n-ar fi 
fost mai bine pentru toţi, dar mai ales pentru ea, să spargă CD-ul şi 
să uite că l-a avut. Era însă un fior de laşitate peste care trecu repede. 
Copie pozele pe hard disk, ronţăind cîteva pişcoturi de şampanie, 
prima cumpărătură făcută din leafă. Din emoția descoperirii, mîna îi 
mai tremurase puţin şi cîteva imagini erau în ceaţă. 

Dădu click pe prima poză clară. Fluieră dezamăgită: scrisul era 
parcă şi mai încâlcit decît îşi amintea, literele se înghesuiau una în 
alta ca un roi de insecte minuscule. Înţelegea perfect de ce Felix, 
lucrînd în grabă, nu putuse desluşi mare lucru. Mări cât de mult 
putu poza şi, cu un oftat, se apucă de migăloasa sarcină pe care şi-o 
trasase. După zece minute, descifrase începutul. 

Ce ciudată e viaţa asta, Ioane! Am vrut să te văd, dar mi- 

au spus că lipseşti. Nici procurorul nu e. Voiam să mă 

sfătuiesc cu tine... 

Cerneala astupa cuvintele următoare şi Cristina drăcui. Spre 
deosebire de poliţişti, ea nu avea originalul şi nici nu putea apela la 
serviciile unui laborator pentru a descoperi ce era sub stratul 
albastru închis. Se ridică de pe scaun şi făcu cîțiva paşi prin cameră. 


Deocamdată, nu ştia dacă pierdea amănunte esenţiale sau totul era o 
prostie. Nu putea decât să-şi reia munca. 

Propoziţiile din mijloc le descifră ceva mai repede. Probabil, 
ochii i se obişnuiseră deja cu scrisul. 

Poate ar fi trebuit să-i spun. N-are legătură cu noaptea 

spargerii, totuşi nu-mi iese... Tu mă ştii, loane, nu văd cai 

verzi pe pereţi. 

Cristina închise ochii pentru o clipă. Lăcrima din cauza 
efortului, dar cel mai mult o deranja că încă nu înţelegea nimic. Se 
duse la baie, îşi dădu cu puţină apă rece pe faţă şi se întoarse la 
calculator. 

Am văzut ceva zilele trecute, ceva pentru care greu 

găsesc... Mi-e frică, Ioane. În tine am încredere să-ţi... 

Rodica. 

Era unul dintre acele momente cînd Cristinei îi părea rău că nu 
era fumătoare. Tare şi-ar fi aprins o ţigară! Aşa, se mulţumi să 
ronţăie ultimul pişcot şi să se uite la ceas: era ora unu. Ziua fusese 
infernală, iar rezultatul tuturor încercărilor prin care trecuse era încă 
o piesă dintr-un puzzle foarte complicat. Oftă şi scrise numele femeii 
în agendă. Avea logică să presupună că lucra la Centrul de 
transfuzii. Sau poate îmi doresc asta şi-mi pun ochelari de cal... Mâine, să- 
i Zic lui Mihai să verifice dacă o astfel de angajată există. Poate să încerce să 
vorbească pe furiş cu ea, pentru a nu o pune în pericol. 

Apucase capătul firului şi asta o intrigase şi mai mult. Căscă 
prelungit, listă o poză şi le şterse pe toate din calculator. Nu de 
dovezi avea nevoie, ci de alte indicii. 

Adormi la doar un minut după ce ajunse în pat. Somnul îi era 
însă agitat, iar Cristina se răsucea şi se încolăcea, prinsă în vise 
tulburi, roşii, nelămurite. Fierbinţeala o făcu să arunce păturile. 
Umbre lungi se întindeau de după colţuri, o înconjurau într-un balet 


sinistru, pe o muzică doar de ele auzită. Respira sacadat, încerca să 
fugă de ele, să le respingă, dar muşchii nu o ascultau. O siluetă de 
tăciune înainta spre ea, plutind, zburînd, gata să o acopere, să o 
cuprindă într-un perversă şi terifiantă îmbrăţişare. Lumini sîngerii îi 
slujeau drept ochi şi privirea lor o prinsese în chingi. 

Se apropie la o jumătate de braţ şi Cristina scînci. O prezență 
străină îi invada mintea şi îi punea stăpînire pe trup. Fără să mai ştie 
dacă era vis ori realitate, Cristina se surprinse ridicînd braţul drept şi 
atingîndu-şi pieptul. Unghiile ei deveniră străine şi începură să frece, 
să se adincească în piele, gata să-i dezgolească inima. Cristina zîmbi, 
deşi frica rămînea undeva în adînc, bulgăre de gheaţă amestecată cu 
lavă. Îşi umezi buzele. Voia să-i facă pe plac făpturii din negură. 
Aducătoare de durere transformată în plăcere, pilpiirile roşii 
pătrundeau prin orbite pînă înăuntrul craniului. Erau acolo, oricât ar 
fi închis ochii, imposibil de îndepărtat, ca un vierme care şi-a făcut 
culcuş în creier. 

— Acum! şopti cu vocea altcuiva. Fă-o şi mă vei sluji! 

Se aplecă înainte. Pielea i se înfioră de răcoarea nopţii, dar 
închise ochii şi se lăsă în voia pulsaţiei singerii. Mai era doar o clipă 
pînă cînd totul avea să se termine. Sau doar să înceapă? 

— Cristina, ai înnebunit? 

Era vocea Amaliei şi Cristina tresări. Amalia nu avea ce căuta 
acolo... De fapt, unde era? Respiră adînc şi deschise ochii. Era goală, 
în faţa geamului deschis. Amalia o prinsese de mînă şi, după un 
moment de buimăceală totală, Cristina roşi. Tocmai fusese surprinsă 
în cea mai stupidă postură posibilă. Închise fereastra cu o mişcare 
scurtă şi îşi adună de pe podea hainele. 

— Te simţi bine? întrebă Amalia. 

Cristina dădu din umeri. Nu ştia ce tocmai se întîmplase, dar nu 
se bănuise vreodată de somnambulism. 


— Da, nu-mi dau seama... spuse în şoaptă. Cit e ceasul? 

— E aproape trei. Nu te-am mai văzut vreodată făcînd aşa ceva. 
Eşti sigură că totul e în ordine? 

De data asta, Cristina dădu din cap, deşi mințea. Habar nu avea 
ce amoc o cuprinsese în miez de noapte şi, mai ales, ce se pregătea să 
facă atunci cînd o întrerupsese Amalia. Cam multe momente de rătăcire 
în ultima vreme, nu? Chiar n-ar trebui să mai amin vizita la doctorul 
Sorescu... Spuse însă cu totul altceva: 

— Tu abia acum ai venit? 

— Alex parcă s-a dus cu capul! răspunse Amalia. Încă nu a 
plecat la Bucale şi nu ştiu cît mai are de gînd să rămînă aici. Mi-a dat 
atita de lucru, că am crezut că voi petrece toată noaptea acolo. Ca să- 
ţi spun drept, am cam dezertat. Mi se închideau ochii şi nu mai 
puteam gîndi cum trebuie. Am intrat în casă şi te-am auzit vorbind 
pe un ton ciudat, parcă nu mai erai tu... 

Continua să se uite la ea de parcă se întreba dacă să cheme 
salvarea, însă Cristina îşi revenise. 

— Pur şi simplu, am avut cîteva zile mai stresante. Orele 
petrecute în arestul Poliţiei au înrăutățit totul. Oricum, miine, de 
fapt, azi, am să trec pe la doctor. Nu-ţi face griji, du-te şi te culcă! 
Arăţi dărimată. 

Amalia zîmbi amar. 

— În arestul Poliţiei? În fine, îmi explici la micul dejun... Să nu 
crezi însă că tu arăţi mai bine. Dacă te culci, să laşi uşa deschisă. Aşa 
am să fac şi eu. 

Cristina nu se împotrivi. Acum, că se trezise, ideea reluării 
visului o înfricoşa. Ce ar fi făcut dacă ar mai fi durat măcar un 
minut? O privi pe Amalia cum se ducea în camera ei şi îşi spuse că ar 
fi trebuit să se întoarcă în pat dacă voia să funcţioneze cît de cît 
normal dimineaţă. Înainte însă de a o face, deschise sertarul cel mai 


de jos al noptierei. Avea acolo cîteva lucruşoare lăsate de bunica, 
într-o cutie de lemn. Cu gesturi nervoase, le răvăşi şi se opri la o 
cruciuliţă de argint. Nu o purtase niciodată. 

O mîngñe încet: era mică, simplă, agăţată pe un lănţişor din 
metal vulgar, nimic spectaculos pentru cineva pasionat de bijuterii. 
O ridică, ţinind-o în faţa ochilor pentru cîteva clipe. Avea o relaţie 
ciudată cu Dumnezeu, una care nu implica decât vizite ocazionale la 
biserică, fără a participa la slujbe, şi o aversiune structurală pentru 
fariseismul slujitorilor săi. Acum însă, vederea cruciuliței o liniştea 
şi, după doar o secundă de ezitare, o prinse la gât. Metalul îşi găsi 
imediat locul pe piele. Cristina surise împăcată şi adormi din nou, 
fără vise, fără fierbințeală şi fără zvîrcoliri. Era ca şi cum o lumină 
liniştitoare ar fi înconjurat-o. 


Capitolul 8 


LECTIA DIN CAMION 


Primul lucru pe care Amalia îl simţi cînd îşi reveni fu durerea 
atroce de cap, de parcă un făurar nebun i-l folosise întreaga zi pe 
post de nicovală. Întredeschise cu greu pleoapele, nu prea mult, dar 
destul cît să-şi dea seama că se afla în semiîntunericul unei maşini 
mari, probabil un camion. Simţi apoi răceala şi, mai ales, strinsoarea 
implacabilă a oțelului în jurul încheieturilor înţepenite şi deschise 
ochii larg, panicată. Mişcîndu-şi haotic mîinile, înțelese că erau 
prinse cu cătuşe de ceva ce părea o bară transversală şi, în aceeaşi 
clipă, îl zări pe el. Bărbatul era mai mult o siluetă neclară în 
penumbră. O privea în tăcere, aşteptînd ca ea să-şi revină îndeajuns 
pentru a pricepe şi mai ales a simţi orice urma să i se întîmple. De 
fapt, ce se întîmpla? Ultimul lucru pe care şi-l amintea era că păşea 
grăbită prin pasajul dărăpănat, spre şcoală. Nu-i plăcea să ajungă în 
cancelarie doar cu cîteva minute înainte de începerea cursurilor. 
Auzise un zgomot înfundat undeva în spatele ei şi... nimic. 

— S-a trezit! comentă pe un ton plat bărbatul. 

Sînt doi, înţelese Amalia şi nivelul panicii îi crescu, deşi nu ar fi 
crezut că era posibil. Din cîte îşi dădea seama, răpitorii o loviseră pe 
la spate şi o ridicaseră pur şi simplu de pe caldarîm. Acum era 
imobilizată, cu mîinile ridicate, petrecute de o parte şi de alta a acelei 
bare care străbătea spaţiul îmbibat cu un miros greu. Tălpile îi 
atingeau podeaua acoperită cu un fel de mizgă şi, în ciuda fricii, nu 
putu să nu se întrebe ce transporta de obicei camionul. Nu era însă 
momentul potrivit pentru astfel de dileme. Îşi dădu seama de asta 


atunci cînd îl văzu pe bărbat scoţind un cuţit cu lamă lungă, ce lucea 
rău-prevestitor. ÎI etală sub ochii ei încet, întorcîndu-l pe toate 
părţile, şi abia cînd răsuflarea femeii se transformă într-un gîffit, îi 
atinse cu el obrazul. Amalia îşi reţinu cu greu un scîncet, simțind că 
ochii i se umpleau de lacrimi. 

— Cine sînteţi? Ce vreţi? întrebă gâtuit. 

— Cine ţi-a dat voie să vorbeşti, tirîtură? Tu trebuie să taci şi să 
asculţi: avem un mesaj pentru tine! 

Replica fu punctată cu o împunsătură cu vîrful cuţitului, cât să 
facă o picătură de sînge să-i răsară pe obraz. Oţelul cobori spre gît, 
dar nu se întîmplă lucrul de care se temea. Nu încă. Lama îşi 
continuă drumul, alunecînd uşor pe una dintre bluzele cele bune ale 
Amaliei, cumpărate de la Renato's. O să-ți strice bunătate de haină, îi 
trecu prin minte şi începu să chicotească isteric. 

— Ti se pare amuzant? se stropşi răpitorul. Las’ că-ţi tai pofta de 
ris! 

Amalia nu mai apucă să se sperie în timp ce cuțitul descrise o 
mişcare lină, secţionind nasturii şi lîna, dar nu şi carnea. Micile 
buburuze de metal căzură pe podea cu un zgomot care, în tăcerea 
încordată, răsună ca un şir de explozii. Îi desfăcu larg bluza şi o 
admiră cîteva secunde, plescăind pofticios, de parcă era un copil în 
faţa vitrinei unei cofetării. În semiîntunericul închisorii improvizate, 
Amalia roşi, deşi ştia că nu e vinovată de nimic, decît poate că nu 
purta sutien, făcînd sînii plini să i se dezvăluie mai uşor. Nu fi 
proastă, se apostrofă, lenjeria ar fi avut aceeaşi soartă cu bluza. 

El se hotărî în sfîrşit să treacă la acţiune şi Amalia anticipă mai 
mult cu sctrbă decit cu frică violul. Era inutil, dar încercă să se 
îndepărteze. Nu reuşi decît să-şi facă muşchii să se încordeze 
dureros. 


— Unde crezi că pleci, drăguță? spuse răguşit bărbatul, lipindu- 
şi din nou cuțitul de gâtul ei. Dacă vrei să ieşi vie de aici, mă laşi să- 
mi văd de treabă! 

Amalia renunţă să se mai zbată şi închise ochii. Acum, că era 
lipit de ea, îi simțea şi mai bine duhoarea. Mirosea a alcool prost, 
transpiraţie şi a ceva nelămurit, primejdios şi întunecat. Îşi întoarse 
fața într-o parte, singurul gest de revoltă pe care şi-l mai permitea în 
timp ce mîinile lui îi frămîntau brutal carnea. Se împingea în ea, 
degetele lui aspre, cu pielea crăpată, îi ciupeau sînii, învineţindu-i. 
Amalia gemu înfundat. 

— Aşa, guiţă ca un porc înjunghiat! o îndemnă bărbatul, în timp 
ce se descheia la pantaloni. 

Amalia strîngea din dinţi, dorindu-şi să nu se mai fi trezit în 
pîntecele acelui monstru mecanic pentru a simţi durerea şi umilinţa. 
Nu voia să dea vreun semn de slăbiciune, era singurul lucru de care 
se putea agăța în acel coşmar devenit realitate. Răpitorul îşi trecu 
palmele noduroase peste fusta ei, ridicînd-o deasupra mijlocului. 
Mina dreaptă îi frămîntă lenjeria, vrînd parcă să treacă prin pînză 
spre carnea înfiorată de aşteptarea supliciului. Din nou, metalul rece 
o lăsă fără apărare în faţa mîngñerilor lui brutale. 

— Acum am să te iau aşa cum meriţi, tîrfă! îi şopti răpitorul în 
ureche. 

Cu un gest smucit, îşi trecu mîinile pe sub fesele ei, depărtindu-i 
picioarele. Muşchii umerilor şi ai braţelor Amaliei protestară prin 
junghiuri care se transmiseră în întreg corpul, rivalizînd cu senzaţia 
de sfişiere stîrnită de mişcările lui viguroase înăuntrul ei. În sfîrşit, 
lacrimile îndelung reţinute începură să-i curgă pe obraji. Amaliei i se 
păru că dura o veşnicie pînă cînd bărbatul termină. Abia cînd, cu un 
icnet, ieşi din ea, îndrăzni să spere că, poate, calvarul ajunsese la 


sfîrşit. Răpitorul o privi satisfăcut şi îşi înfipse degetele în părul ei, 
smulgîndu-i cîteva fire. 

— Asta ar trebui să te dezveţe să-ţi mai bagi nasul unde nu-ţi 
fierbe oala! 

Buzele lui îi striviră gura într-un dezgustător sărut final şi 
Amalia aproape leşină din cauza mirosului de putreziciune pe care îl 
emana răpitorul. Reacţionă instinctiv şi îl muşcă de buză pînă la 
sînge. Cuţitul lui trasă o dungă subţire pe umărul ei drept şi, pentru 
o clipă, în timp ce sîngele începea să-i curgă spre piept, Amalia fu 
convinsă că avea să o ucidă. 

— Ia te uită, tîrfa muşcă! exclamă torţionarul. 

— Cred că nu i-ai transmis destul de clar mesajul, prietene, 
vorbi pentru prima oară celălalt. 

Dacă primul răpitor avea o voce răguşită, de docher bătrîn care 
băuse toată viața prea mult, glasul celui de al doilea era jos şi 
melodios. O făcu să se înfricoşeze mai mult decît atenţiile brutale de 
care avusese deja parte. Mai mult îl simţi decit îl auzi apropiindu-se, 
pînă cînd nou-venitul fu la câţiva centimetri de spatele ei. 

— Cred e rîndul meu să am grijă de tine, spuse bărbatul pe un 
ton gînditor. 

Ceva din intonaţia lui o determină pe Amalia să creadă că, de 
fapt, el era vioara întîi a acelui spectacol. Palmele lui începură să 
alunece pe spatele ei, reci, cu pielea catifelată ca a unei femei cochete. 
Atingerile nu-i erau deloc dureroase, totuşi pielea Amaliei se făcu ca 
de găină. Îi zăbovi pe fese, mîngîindu-le încet. 

— Ştii, Amalia, totdeauna am socotit că femeile au doar de 
cîştigat dacă le priveşti din spate. Nu crezi? 

Îi răspunse printr-un fel de mormăit dezarticulat, de parcă o 
mînă invizibilă i-ar fi cuprins gâtlejul şi o împiedica să respire. Deşi 
ştia că nu are nici un sens, ajunsese să regrete violența primului. Cu 


fiecare secundă care se scurgea, cu fiecare mîngñiere, în sufletul ei se 
întărea credinţa că avea să se întimple ceva chiar mai cumplit decât 
un viol. Dar nu putea decît să aştepte, mută. Nu mai avea lacrimi de 
risipit. 

— Colegul meu a încercat să-ţi explice, în felul său, că lucrurile 
rele li se întîmplă mai ales celor care le caută cu luminarea. Miţa 
curioasă o păţeşte rău. 

Atingerile lui conteniră, dar nu se îndepărtă, continuînd să-i 
răsufle în ceafă. Auzi hirşiitul unui chibrit şi ghici că îşi aprindea o 
țigară. 

— Să-l muşti pe amicul meu a fost un gest necugetat, mai ales că 
stăpînirea de sine nu se numără printre punctele lui tari. Norocul tău 
e că sînt adeptul celei de-a doua şanse. 

Vorbea liniştit, dar Amalia simţi un junghi în piept. 

— Totuşi, va trebui să te pedepsesc, înţelegi asta? Şi zău că aş fi 
preferat să-mi petrec ziua altfel. 

Minţi, ticălosule! Sigur savurezi fiecare minut de tortură... urlă 
mintea Amaliei, dar apoi durerea muşcătoare acoperi totul. Ca şi 
cum ar fi folosit o scrumieră, bărbatul îşi stinse ţigara pe fesa ei 
dreaptă. Amalia ţipă, se smuci, cătuşele îi intrară în încheieturi pînă 
la sînge, iar mirosul de carne arsă umplu spaţiul şi aşa îmbicsit. Cu 
groază, îl auzi scoțînd încă o ţigară din pachet şi ştiu că avea să se 
repete chinul. 

— Nu, te rog, nu e nevoie! imploră pentru prima dată. Spuneti- 
mi unde am greşit şi voi fi ascultătoare, promit! 

— Nu te cred, spuse torţionarul. Şi apoi, îmi place simetria. 

Încă o explozie de durere îi scutură trupul, aducînd-o în pragul 
leşinului. Şi mai cumplită însă decît suferinţa era detaşarea cu care 
acționa gidele fără chip. De parcă era un chirurg în sala de operaţie, 
rece, sigur de el, fără întrebări privind necesitatea tuturor gesturilor 


sale. În ciuda frigului, trupul femeii era ud de transpiratie şi îşi 
pierduse şi ultima urmă de rezistenţă. El trebuia să-şi fi dat seama de 
asta. 

— Şi acum, că ţi-am captat în sfirşit toată atenţia, e timpul să 
pricepi mesajul. E foarte simplu, de altfel. 

Îşi apropie gura de urechea ei şi rosti cîteva fraze, articulînd rar 
cuvintele. Ochii Amaliei se rotunjiră de surpriză, care păli însă în 
fața durerii atunci cînd îi atinse neglijent rănile cu buricul degetului. 
Era ca şi cum ar fi fost curentată şi, de data asta, Amalia chiar îşi 
pierdu cunoştinţa. 

Nu-i era însă dat să-şi găsească liniştea în neştiinţă. O treziră cu 
o lovitură în faţă. O clipă fu pe punctul de a se îneca în propriul 
sînge, năboit din nas şi buza spartă, dar reuşi să tragă spasmodic o 
gură de aer. El era în continuare lîngă ea, răbdător şi nemilos. O 
prinse de ceafă ca pe o pisică vagaboandă. 

— Ai înțeles, Amalia? Sau e cazul să continuăm discuţia asta 
epuizantă?  Mărturisesc, nu-mi place să pierd vremea prin 
camioane... 

— Am înţeles. Vă implor, nu mai vreau! 

— Zău? Ce vei face? 

Amalia plingea în hohote, lacrimile amestecîndu-se cu sîngele 
care îi curgea nestingherit. Repetă încet, aproape imperceptibil, 
porunca, terorizată de perspectiva ca tortura să continue. 

— Bine, spuse bărbatul şi o mîngiie pe creştet. Fireşte, dacă sufli 
o vorbă despre ce s-a întîmplat, toate atenţiile noastre de acum ţi se 
vor părea o plimbare prin parc faţă de ce va urma. 

Îşi sublinie cuvintele cu fîşiitul unui ultim chibrit şi, înainte ca 
Amalia să poată cere îndurare, punctul roşu al ţigării i se lipi între 
omoplaţi, făcînd-o să ţipe iar. 


După un minut, simţi cum era eliberată din cătuşe şi întinsă pe 
podea. Maşina se puse în mişcare cu o hurducătură şi rulă 
prevăzător o vreme. lar cînd camionul se opri, primul torţionar se 
aplecă deasupra ei. Cu un sughiţ dureros, Amalia închise ochii şi îi 
redeschise abia după ce o aruncară la marginea drumului ce 
străbătea zona industrială. Printre stirvurile fabricilor, strada şerpuia 
spre ieşirea din oraş şi pustietatea cîmpurilor nelucrate. Probabil, 
răpitorii doreau să fie găsită, altfel ar fi dus-o mai departe. 

Frigul ar fi ucis-o totuşi, dar după o vreme îşi făcu apariţia un 
Trabant. Poticnit, rabla opri şi un bărbat mărunt ieşi grăbit. O atinse 
încet şi încercă să o ridice de pe caldarimul rece. Era o sarcină prea 
grea pentru el sau, poate, se temu să nu-i facă mai mult rău... Se 
urcă în maşină, cu aerul hotărît al unuia care pleca în căutarea unui 
poliţist. 

În fine, o ambulanţă îşi găsi drumul pînă la ea. Fu ridicată şi 
aşezată pe o targă, în vreme ce criminaliştii îşi începeau forfota. Abia 
atunci Amalia încercă să vorbească. 

— Sst! spuse asistenta. Stai liniştită, totul e în regulă! Te ducem 
la spital... 

Amalia se lăsă moale pe spate şi două lacrimi, poate nu ultimele 
din acea zi, se iviră în colţul ochilor. Asistenta rămase aplecată 
desupra ei, supraveghind atentă perfuzia. Abia după ce se convinse 
că nu era nici o primejdie, puse prima întrebare: 

— Îmi poţi spune cum te cheamă? 

— Amalia... Amalia Pârvu. 

— Bine, draga mea. Acum, ce s-a întîmplat? 

De data asta, răspunsul se lăsă aşteptat. După aproape un 
minut, Amalia închise ochii şi clătină încet din cap. 

— Nu-mi aduc aminte nimic. Mergeam la serviciu... 

Asistenta îi atinse lin fruntea, într-un gest liniştitor. 


— Nu-i nimic, nu contează! O să avem grijă de tine şi totul va fi 
bine. Principalul e acum să te oblojim. Vrei să anunţăm pe cineva? 

— Da, spuneţi la şcoală... Şcoala numărul 13. 

La uşa unităţii de primire a urgenţelor îi aşteptau deja un doctor 
şi o altă asistentă, iar Amalia închise din nou ochii, lăsîndu-se în voia 
lor. Deocamdată, nu voia să vorbească şi nici să asculte pe nimeni. 
Spusese că nu-şi amintea nimic, dar era o minciună. Degetele 
pricepute ale doctorului o întoarseră pe toate părţile, inventariindu-i 
şi oblojindu-i rănile. Şi aveau destul de lucru: pe lîngă urmele lăsate 
de cuţit şi cătuşe, pe lîngă arsuri şi semnele însîngerate de pe faţă, 
felul brutal în care fusese posedată o rănise pe dinăuntru. O asistentă 
cu trăsăturile încremenite luă probe din ea, iar Amalia o lăsă să-şi 
vadă de treabă fără vreun cuvînt. Era toată un ghem de durere, dar 
măcar trăia şi era conştientă că asta se întîmpla tocmai fiindcă 
răpitorii nu-i doriseră cu adevărat moartea. 

Un poliţist îşi făcu apariţia în uşa salonului. Amalia ar fi vrut să 
mai amine discuția cu el, dar ştia că nu avea rost. Era mai bine să 
termine totul, mai ales că oricum nu avea să-şi schimbe povestea. 

— Bună ziua, sînt subinspectorul Agrişan. Medicul a zis că e în 
regulă să vorbim cîteva minute. Totuşi, nu e nici o problemă dacă 
doriţi să revin. 

— Nu, şopti Amalia, doar să nu ne lungim... 

— Sigur, vor încerca să fiu cît mai scurt. Am înțeles că vă numiţi 
Amalia Pârvu... 

— Da, spuse Amalia. 

— Şi sînteţi profesoară la Şcoala 13? 

— Da, de română şi engleză. 

— lar adresa dumneavoastră este... 

— Strada Zimbrului... 50. 

Ezită un moment, apoi reluă: 


— Împart apartamentul cu o prietenă, Cristina Man. 

Pixul poliţistului încremeni pentru cîteva secunde în aer, înainte 
de a atinge, aparent nepăsător, carnețelul. 

— Cu ce se ocupă doamna Man? 

— E ziaristă. 

— Aha! Acum, ştiu că trebuie să vă fie foarte greu să retrăiți 
calvarul prin care aţi trecut, însă ca să prindem ticălosul sau ticăloşii 
care au făcut asta, vă rog să faceţi o încercare. Povestiţi-mi ce s-a 
întîmplat! 

Amalia se chirci în aşternutul rece, apoi scutură violent din cap. 

— Îmi pare rău. Nu pot... Nu-mi amintesc... 

Subinspectorul o privi lung, fără a se arăta surprins ori 
neîncrezător. 

— Care e ultimul lucru pe care vi-l amintiţi? 

— Mergeam la şcoală. Mă grăbeam... 

Vocea i se frînse brusc şi Amalia întoarse capul spre peretele 
care odată fusese bej. Răbdător, polițistul aşteptă aproape un minut 
înainte de a reînnoda discuţia. 

— Şi apoi? 

— M-an trezit în salvare. 

Agrişan o atinse liniştitor pe umăr. 

— E în regulă. Uneori, în condiţii de stres extrem, mintea ne 
joacă feste. Va veni şi momentul în care vă veţi aminti. 

Amalia îşi acoperi faţa cu palmele, dar durerea rănilor o făcu să 
renunțe repede la poza aceea. Se simţea cu adevărat sfirşită şi tot ce 
îşi dorea era ca polițistul să plece. Subinspectorul îi înțelese foarte 
bine gîndul şi îşi drese glasul. 

— Înainte de a pleca, doar două întrebări. Spuneaţi că eraţi în 
întîrziere. S-a întîmplat ceva deosebit? 

— Nu, şovăi aproape imperceptibil vocea Amaliei. 


Din nou, Agrişan nu comentă. 

— În fine, aveţi duşmani, v-aţi certat cu cineva în ultima vreme, 
v-a amenințat cineva? 

— Nu. 

— Deci nu vă puteţi gîndi la cineva care să vă vrea răul, care să 
viseze la răzbunare. Un coleg invidios, un părinte supărat de notele 
odraslei, un fost iubit care nu a primit prea bine despărţirea? 

— Nu, repetă Amalia. 

— Nu aţi observat în ultima vreme să vă urmărească cineva, n- 
aţi zărit persoane suspecte? 

Amalia clătină din cap. Putea doar să spere că polițistul nu-i 
simțea nesinceritatea. Că era aşa sau nu, subinspectorul închise în 
cele din urmă carneţelul şi îi întinse cartea sa de vizită. 

— Nu vă mai obosesc! Zilele viitoare, cînd vă veţi simţi mai 
bine, voi reveni cu nişte întrebări. lar dacă vă aduceţi aminte ceva, 
oricît de puţin important vi se pare, anunţaţi-mă! Însănătoşire 
grabnică! 

— Mulţumesc, îi răspunse şi închise ochii. 


XX 


Cristina termina de golit cana de cafea, cu posteriorul lipit de 
caloriferul încălzit anemic şi cu mintea aiurea, cînd o undă de 
nelinişte puternică o lovi. Era la fel de tulbure şi, aparent, 
inexplicabilă ca şi alte crize de angoasă din ultima vreme, dar nu o 
putea nega. Îşi văzu degetele desprinzîndu-se de mînerul cănii şi 
evită în ultima clipă jetul fierbinte, care se scurse pe podea. Plecase 
înaintea Amaliei de acasă, ca să evite un schimb prea jenant de 
replici. După o perioadă destul de lungă în care îşi împărtăşiseră 
toate speranţele şi dezamăgirile, vieţile lor păreau să se desprindă tot 


mai mult, iar Cristina nu ştia cum să reacționeze. Amalia era singura 
prietenă pe care s-ar fi bazat în orice situaţie. Următorul pe lista 
extrem de scurtă a celor apropiaţi era Mihai, dar aici interveneau 
constrîngerile inevitabile ale unei relaţii şef — subordonat, de care 
timpul petrecut cu Amalia era liber. Şi totuşi, secretele pe care le 
păstra faţă de ea se înmulțeau pe zi ce trecea. Vorbeau tot mai puţin 
şi, mai ales, tăceau despre tot mai multe. 

Cu un gest nervos, îşi dezlipi fundul de calorifer, întorcîndu-se 
în birou. Înainte de a se aşeza, cu un gest inconştient, atinse încetişor 
cruciuliţa. Decisese să n-o mai scoată de la gît, dar, din nou, n-ar fi 
putut explica de ce. Scurta atingere o linişti cît să se apuce de studiul 
concurenţei. Principalul adversar pe piaţa locală supravieţuia graţie 
şantajului şi stipendiilor consistente încasate, mai ales în campaniile 
electorale, de la anumite partide. 

Un tablou cumplit ne-a întîmpinat la locul accidentului. 

Cadavrele erau aruncate pe şosea, la ceva distanță de 

maşină. Nu mai mişcau. 

Cristina surise şi îşi mută privirea spre un material mai mare, 
dedicat vizitelor pe care le făcea cu regularitate o obscură vedetă pop 
la coafor. Diva se jeluia cît pătimise la începutul carierei, înainte de 
a-şi descoperi stilistul personal, acela care ştie să-i pună în valoare 
farmecul natural. 

Am fost chiar nevoită să mă ridic de pe scaun şi să plec, în 

mijlocul şedinţei! Le sfătuiesc pe toate femeile să facă aşa, 

nu să accepte să fie uriţite. Da, nu mi-a fost teamă să ies pe 

uşă cu jumătate de cap coafat şi restul lăsat pe umeri! 

De data asta, Cristina izbucni într-un ris sănătos. Îşi imagină 
blonda păşind ţanţoş-nervos, cu tărtăcuţa tăiată curat pe mijloc şi 
bucata din dreaptă lăsată neglijent într-o parte... 


Încă rîdea, cînd intră Truşescu. Cu greu îşi reținu o strimbătură 
mirată în timp ce-i ieşea în întîmpinare. 

— Bună ziua, comisare! Cred că ai văzut ziarul. Nu poţi avea 
reclamaţii, ne-am ţinut de cuvînt. 

— Da, am văzut. Nu e vorba despre asta, Cristina. 

— Atunci, ce s-a mai întîmplat? Sau ai nişte informaţii pentru 
mine? 

— Mă tem că am o veste neplăcută. 

Tonul semioficial al poliţistului o puse în gardă. 

— Ascult. 

— Ai o colegă de apartament, Amalia Pârvu? 

Cristina strînse pumnii. 

— A păţit ceva? 

— A fost violată şi bătută rău, e la spital. 

Aproape că o lăsară picioarele. 

— Dumnezeule! Dar îşi va reveni, nu-i aşa? 

— Da, din fericire. 

Cristina îşi înşfăcă geanta. 

— Vreau să o văd! 

— Te duc eu. Oricum, vreau să te mai întreb cîteva ceva. 

Din doi paşi, Cristina era lîngă maşină. 

— Mulţumesc pentru ajutor, spuse. Dacă vrei însă să mă întrebi 
cine a putut face o asemenea grozăvie, n-am nici cea mai mică idee. 
E o fire foarte blajină şi nimeni nu i-ar putea dori răul. Nu are amici 
nepotriviţi, nici duşmani. Poate a fost aleasă la întîmplare, de un 
psihopat. Ea ce zice? 

Truşescu îi deschise uşa, îşi potrivi centura de siguranţă şi abia 
apoi răspunse. 

— Cam nimic! Dar ia zi-mi, a plecat azi dimineaţă mai tirziu 
decît de obicei? 


Cristina nu se putu opri să se îmbujoreze, deşi ştia că polițistul 
nu pornise încă maşina tocmai pentru a-i urmări reacţiile. 

— A venit tîrziu aseară. Am înțeles că au ţinut-o mult la treabă 
ăştia de la PNP... 

— De la PNP? 

— Scrie discursuri pentru Alex Corbu. 

În loc să dispară, roşeaţa din obraji fu intensificată de referirea la 
Alex. Totuşi, comisarul nu dădea semne că l-ar fi interesat reacţia ei. 
Cu un mormăit meditativ, demară în sfîrşit. 

Cristina ştia că Amalia îndurase un adevărat supliciu, totuşi nu 
era pregătită pentru priveliştea trupului ei chinuit, parcă golit de 
energie. Amalia avea ochii închisi şi respira greu, iar fața îi era 
aproape de nerecunoscut. Cristina nu-şi putea da seama dacă 
dormea sau pur şi simplu nu era gata să dea ochii cu ea, dar decise 
să nu o deranjeze. Truşescu intrase cu ea în spital şi părea hotărît să 
nu o scape din ochi, dar Cristinei chiar nu-i păsa de asta. Întinse 
mîna spre fruntea prietenei sale, dornică să-i aducă măcar un strop 
de alinare, dar se opri la jumătatea gestului. Ceva îi spunea că 
Amalia nu ar fi dorit încurajarea ei, indiferent dacă dormea sau doar 
se prefăcea. De fapt, cu atît mai mult ar prefera să o las în pace dacă 
ultima variantă e cea corectă. Lacrimile dădeau să-i mijească şi, 
înghițind în sec, se întoarse ca să discute cu medicul care o îngrijise. 

— Cum se simte prietena mea, doctore? întrebă Cristina. 

— Are cîteva arsuri, probabil de ţigară, vinătăi, excoriaţii, 
contuzii şi tăieturi, mai ales pe faţă şi încheieturi, dar şi răni la vagin. 
Toate sînt dureroase, dar nu-i pun viaţa în pericol, slavă Domnului! 
Singurul lucru care mă îngrijorează e amnezia asta, poate cauzată de 
lovitura la cap, poate de stresul posttraumatic. Am făcut nişte 
analize, altele urmează. Atunci vom şti mai multe. Oricum, va mai 
rămîne internată. Acum vă rog să mă scuzaţi, mă aşteaptă restul 
bolnavilor. 

Un straniu sentiment de vinovăţie pentru acea nenorocire 
muşca din Cristina, iar după el veni furia. Se săturase să se simtă 


vinovată pentru nenorociri al căror tîlc nu-l pricepea. 

— Revin mai încolo, să-i aduc nişte haine şi ceva mîncare. Dacă 
ne bazăm pe lăturile din spital, moare de foame, gîndi cu voce tare. 

Trebuia să se concentreze asupra a ce putea face pentru a o ajuta 
pe Amalia. Se întoarse spre poliţist. 

— Mulţumesc că m-ai adus pînă aici, deşi am impresia că nu a 
fost un gest total dezinteresat. Altfel nu m-ai fi urmărit cu atita 
atenţie şi n-ai fi fost atît de secretos în ce priveşte primele date ale 
anchetei. 

Truşescu zimbi strîmb. 

— E greu să te pui cu instinctul unui gazetar, nu-i aşa? Mă 
întreb însă ce se ascunde în spatele tuturor fărădelegilor ăstora. E a 
treia oară cînd apari în mijlocul anchetei, într-un fel sau altul. 
Trebuie să recunoşti că-i prea mult! 

Cristina nu-l contrazise. Să fi fost în locul lui, şi ei i s-ar fi părut 
suspecte toate coincidenţele. Nu-şi dădea seama ce se întîmpla, dar 
avea senzaţia că evenimentele se precipitau spre un final deloc 
fericit. Era însă, din nou, grăbită: trebuia să ajungă acasă, să ia cîteva 
lucruri, să se întoarcă la ziar şi apoi să tragă încă o fugă la spital. 
Truşescu parcă îi citi gîndurile: 

— Cred că m-am cam transformat în şoferul tău... Hai, te duc 
pînă acasă! 

— Nu e nevoie, comisare. Mă descurc şi singură. 

— Nu e nici o problemă! Oricum aş vrea să văd camera Amaliei. 
Cum sînteţi colege de apartament, aşa cîştigăm amindoi timp. Doar 
n-ai vrea să cred că tu sau ea aveţi ceva de ascuns... 

Cristina dădu resemnată din umeri. Ideea ca Truşescu să-şi bage 
nasul prin lucrurile ei, fiindcă era sigură că aşa avea să facă, nu-i 
prea suridea. Nu vedea însă cum putea să-l refuze, mai ales că şi ea 
dorea să ştie cine o atacase pe Amalia. Urcă din nou în maşină, 


răminînd tăcută. Nu putea decît să fie mulţumită că, înainte de a 
pleca la slujbă, avusese grijă să nu lase la vedere rezultatul 
eforturilor din noaptea precedentă. 

Cînd urcară umăr la umăr scările, îl văzu pe Truşescu strimbînd 
din nas. Avea şi de ce: mirosea a urină de cîine. Probabil, Nero iarăşi 
nu-şi putuse controla vezica bătrînă şi îşi dăduse drumul pe scări. 
Da, aşa era, i-o confirmă balta întilnită la etajul al doilea, pe care 
comisarul o ocoli la mustață. 

La etajul al treilea, Cristina scotoci în poşetă după chei. Intrară 
în apartament şi Cristina se îndreptă direct spre camera Amaliei. 
Fără să dea impresia că o făcea dinadins, Truşescu se uita peste tot, 
însă nu avea mare lucru de văzut. Pe masă era doar un teanc de 
lucrări pe jumătate corectat, alături de un pix roşu şi un dosar cu 
ciornele vechilor discursuri ale lui Alex. Pe o etajeră se odihneau 
cîteva poze, în rame simple: Amalia alături de părinţi, în ograda 
plină de pomi înfloriti, apoi împreună cu Cristina, zimbind şăgalnic, 
într-una dintre puţinele ieşiri la iarbă verde din studenţie şi, în fine, 
la catedră, înconjurată de elevii cărora le era dirigintă. 

Lăsîndu-l pe comisar să-şi vadă de treabă, Cristina adună într-o 
geantă o pijama, ceva haine de schimb şi obiecte de toaletă. Mai 
trebuia doar să se ocupe de mîncare şi deschise smucit uşa 
frigiderului. Apucă o bucată de şuncă şi nişte brînză, pregătind 
rapid cîteva tartine. O banană completă meniul subţire şi Cristina se 
întoarse din bucătărie, căutîndu-l cu privirea pe Truşescu. 

Aşa cum se aşteptase, polițistul profitase de momentele de 
răgaz ca să arunce un ochi şi prin camera ei, cu haine aruncate 
neglijent pe pat sau pe scaun şi cosmeticele amestecate cu agende 
mai vechi. Comisarul se uită lung la calculator, dar nu zise nimic şi 
Cristina se hotărî să-l tragă de mînecă. 


— Mai aveţi ceva de văzut? Chiar trebuie să mă întorc dacă 
vreau să ajung, la şedinţă... Pe ultima am pierdut-o fiindcă eram în 
arest. Nu vreau să-i ridic iar tensiunea şefului. 

— Nu, pe moment am terminat, răspunse Truşescu. Te las la 
redacţie, e-n drumul meu. Cît despre primele date ale anchetei, zău 
că nu sînt multe de spus. Amalia a fost descoperită în stare de 
inconştienţă, la marginea drumului, în fosta zonă industrială. 
Doctorul ţi-a zis că suferă de amnezie. Îşi aminteşte doar că mergea 
spre serviciu, apoi s-a trezit în ambulanţă. 

— Mulţumesc. Sper că veţi descoperi mai multe. Oricine a făcut 
asta e un ticălos care merită să putrezească în puşcărie! 

Nu rosti însă şi restul gîndului. Cine ar fi putut dori să o 
schingiuiască pe Amalia? Pentru ce fusese chinuit bietul Turda ştia 
cît de cât, însă nici prin cap nu-i trecea ce informaţii valoroase ar fi 
putut ascunde Amalia sau pentru ce păcat i s-ar fi putut aplica o 
asemenea corecție. Însă era în viaţă şi doar asta conta. 

Ajunsă înapoi la redacţie, Cristina îşi dădu seama că avea două 
motive să răsufle uşurată: de data asta nu întîrzia la şedinţă, iar 
Truşescu nu-i descoperise secretul. Intră cu pas rapid în Biroul Oval, 
urmată de ceilalţi şefi de secţie. Andrei Beiu o privi numai pe ea. 

— Ce s-a mai întîmplat? o întrebă. 

— Amalia e la spital. A fost bătută bestial şi violată, îi răspunse. 

— Îmi pare rău, Cristina! Se ştie cine a făcut-o? 

— Nu, deocamdată totul e-n ceață. lar Truşescu m-a luat în 
vizor pentru mult timp, cred. Spune că s-au adunat prea multe fire 
care mă leagă de anchetele lui ca să fie o simplă coincidenţă. Din 
păcate, tind să-i dau dreptate. 

— Lucrurile se vor lămuri pînă la urmă. Între timp, n-ar strica să 
fii cît mai atentă, fiindcă nasul comisarului nu se înşală des. Pînă 
vom descifra misterul nebuniei ăsteia, s-ar putea să fii în pericol. 


Cristina surise chinuit, cu gîndul la conţinutul secret al agendei. 
Andrei nici nu-şi dădea seama cîtă dreptate avea cu sfaturile lui! 

— Lăsînd veştile proaste la o parte, ce avem pentru azi? spuse 
Andrei. 

— Terminăm o chestie spumoasă, cu mici secrete murdare din 
licee. Profesoare de religie care, în timpul liber, se transformă în 
prostituate de lux. Avem şi poze cu una surprinsă chiar în exerciţiul 
funcțiunii. Arată bine, n-ai ce zice! anunţă Cristina. 

Cu gîndul tot la Amalia, lăsă să-i treacă pe lingă ureche 
subiectele celorlalţi. Oricum, era clar că materialul Ramonei avea să 
facă deschiderea. lar cînd ieşi de la Andrei, chiar Ramona fu prima 
pe care o zări, răpăind la tastatură. 

— Produci cu tainele perverse? E subiectul zilei, îi spuse 
Cristina. 

— Păi, cum altfel, iubire? răspunse Ramona fără să o privească. 
Mi-a luat aproape o lună să adun toate informaţiile, dar zău că a 
meritat! Ar trebui să mă împuşti ca să mă opreşti din scris. 

— Nici nu mă gîndesc să te opresc! Bagă tare, că pozele sînt 
superbe. 

— Materialul e şi mai şi! Doar una e Ramona Vargă. Mi-s 
vărguța destinului şi cei care nu cred asta ar fi bine să-şi pregătească 
fundurile păroase! 

Cristina zîmbi, deşi auzise gluma de nenumărate ori. Era replica 
preferată a Ramonei, care însă avea dreptate într-o privință. Atunci 
cînd lua urma unui subiect, doar moartă ar fi putut-o dezlipi de el. 
Slabă ca un băț, de parcă numele îi fusese predestinat, purta 
întotdeauna o pereche de pantaloni ponosiţi, azi asortaţi cu un 
pulover lălii, de un portocaliu spălăcit. 

— Vrei nişte cafea? o întrebă pe Ramona. A mai rămas ceva în 
ibric. 


— Sigur, ca să-mi înmoi oasele bătrîne! 

Se alinta. Era doar cu vreo doi ani mai în vîrstă decit ea şi, 
oricum, nimeni nu şi-o putea imagina decât agitîndu-se. Îi plăcea să 
fie mereu în mişcare şi, calitate extraordinară, putea produce într-o 
oră un reportaj care îţi rupea sufletul sau un lanţ savuros de 
cancanuri de cea mai bună calitate. 

— Te las să scrii, spuse Cristina. Dacă întreabă cineva de mine, 
sînt la spital. Mă întorc cît de repede pot. 

— Bine, iubire. Pînă atunci, am terminat. 

Alergă la spital şi respiră uşurată cînd văzu că, de data asta, 
Amalia nu mai dormea. Îşi pironise ochii spre tavan, dar părea în 
regulă, cel puţin atît cît putea fi cineva care trecuse printr-o 
asemenea încercare. 

— Bună, rosti Cristina şovăitor, remarcînd că, în prima secundă, 
Amalia îşi ferise privirea de ea. Ţi-am adus cîte ceva. 

— Da. Mulţumesc... 

— Cum te simţi? întrebă Cristina şi imediat îşi muşcă limba. 
lartă-mă, e o replică stupidă, n-o lua în seamă! 

Amalia clătină încetişor din cap. 

— Am avut şi zile mai bune! Nu te supăra, dar nu vreau să 
vorbesc despre asta. 

— Vom discuta cînd şi dacă vei dori. Uite, ţi-am pregătit de-ale 
gurii. Destul de puţin, dar mai cumpăr pe seară. Ai vrea ceva 
anume? 

— Nu, îmi ajunge asta. Nu-i nevoie să mai treci... Ai fost pe aici 
şi cînd dormeam. Te-ai agitat de ajuns pentru o zi. 

Cristina începea să simtă că prezenţa ei o deranja pe Amalia. 
Oricare ar fi fost cauza, nu voia să fie un motiv de disconfort, aşa că 
se pregăti de plecare. Chiar în timp ce se ridica, Amalia o prinse de 
mînă. 


— Iartă-mă! N-am vrut să fiu morocănoasă. 

Cristina se aplecă şi o sărută pe obraz. 

— Ai tot dreptul să fii în cea mai proastă dispoziţie din lume. 
Mă întorc mîine. Pînă atunci, uite şi nişte bani. 

Ar mai fi vrut să adauge ceva, dar orice ar fi zis ar fi sunat fals. 
Se îndreptă spre uşă, întrebindu-se încă o dată ce îi ascundea 
Amalia. Orice ar fi fost, o ştia prea bine: era vorba de ceva foarte 
serios. Cu inima strinsă, reluă goana nebună sub semnul căreia 
stătuse acea zi, de data asta în direcţie inversă. 

În redacţie, Ramona se plimba cu paşi mari pe hol. 

— Ai terminat? o întrebă Cristina. 

— Mă gîndesc la titlu. Termin acuşica! 

Cristina o lăsă în boii ei. Se aşază epuizată pe scaun, uitîndu-se 
în jur: Mihai îşi frunzărea agitat carneţelul, drăcuind de mama 
focului. 

— Ce-ai păţit? 

— Caut un număr de telefon. L-am scris pe aici, pe undeva, dar 
nu-l mai găsesc... 

Cristina îşi ascunse un zimbet. Obiceiul lui Mihai de a nota 
informaţiile importante pe bucățele de hîrtie care apoi dispăreau îi 
jucase nenumărate feste. 

— Cât cauţi, să te întreb ceva. Pe cine ştii de la Centrul de 
Transfuzii? 

Mihai o fixă contrariat. 

— De ce? 

— E o chestie personală. 

Era o minciună sfruntată, dar nu voia să-l amestece într-o istorie 
care se putea termina prost. Mihai se scărpină în creştet. 

— Păi, şeful este unul Zaharia, un tip destul de tînăr şi care 
arată bine. E unul dintre cei mai titraţi doctori din laşi. În general, 


gagicile îi mănîncă din palmă. Vrei să-ţi fac legătura? 

— Încă nu. Dar dacă poţi, discret, vezi dacă au o asistentă 
Rodica. 

Privirea lui Mihai se umpluse de întrebări, dar Cristina le 
ignoră. 

— Bine, dar nu promit că-ţi dau răspunsul azi, spuse Mihai. 

— Şi miine e bine. Oricum, discreţia e cuvîntul principal! 

— Am înțeles, nu-ţi face griji... Ei, drăcia dracului, cred că am 
scris pe un bilet de tramvai şi l-am aruncat! 

Ramona bolborosea în faţa monitorului, ca o vrăjitoare 
nemulțumită de rezultatul descîntecului, Felix era încă pe teren, 
ceilalţi colegi îşi vedeau de treburile lor. Cristina respiră adînc şi 
hotărî să ia o pauză, ca să-şi tragă sufletul. În doar câteva zile se 
întîmplaseră atitea, că se simţea copleșită. 

leşi pe prispă, dar rămase acolo doar cîteva secunde. Simţea 
nevoia să se mişte, de parcă asta ar fi ajutat-o să gîndească mai bine, 
să descilcească iţele misterelor care o înconjurau. Se opri la marginea 
fişiei de asfalt. Lumea ei parcă suferise un cutremur în ultimele zile 
şi faliile se lărgeau, ameninţind să o înghită. Nălucile ei şi ale altora, 
spaimele greu de înţeles, furtul de la Centrul de Transfuzii, cadavrul 
însîngerat al lui Turda, momentele de pasiune de la banchet, 
descoperirea ei, nenorocirea care i se întimplase Amaliei... Nu 
reuşea să-i găsească o logică acestui şir de întîmplări. Simțea că 
adevărul era chiar alături, că o despărțeau de el doar cîţiva 
centimetri, însă parcă un lanţ îi fusese aruncat în jurul picioarelor, 
împiedicînd-o să străbată acea distanţă. Iar dacă ar fi priceput totul, 
s-ar fi putut apăra pe sine şi pe alţii. 

Nu ştia de ce i se părea că totul se învirtea în jurul ei, de ce 
anticipa alte dureri. Din nou, chipul Amaliei îi răsări în minte, însoţit 
de vocea comisarului Truşescu: E a treia oară cînd apari în mijlocul 


anchetei, într-un fel sau altul. Trebuie să recunoşti că este prea mult! 
Oricum ar fi privit lucrurile, singura soluţie era să încerce să afle cât 
mai multe. În această încrengătură de evenimente bizare, 
cunoştinţele erau, probabil, singura armă pe care o avea. Abia cînd 
strănută îşi dădu seama că trecuse ceva vreme de cînd ieşise în curte. 

Urcă treptele cîte două şi deschise uşa larg, gata să glumească 
pe seama propriilor spaime. Încremeni în prag. 

— Închide-o repede! strigă bărbatul care ținea cuțitul la gâtul 
Alissei. 

Cristina se mişcă încet, studiindu-l pe cel care îi teroriza colegii. 
Omul îi părea cunoscut, deşi era într-o stare de agitaţie extremă. 
Trăsăturile îi erau crispate, ochii holbaţi şi împăienjeniţi. Sudoarea i 
se prelingea pe chip, hainele mototolite păreau să fie pătate de sînge. 
Era bărbatul cu care discutase zilele trecute, cel cu fiica dispărută. 
Septimiu Stavropol? Dumnezeule, am uitat cu totul de el, în toată zăpăceala 
asta! După cîte se vede, el nu a uitat însă de noi. Îşi drese încet glasul, 
rotindu-şi privirea prin încăpere. Palizi şi muţi, ceilalţi erau aşezaţi 
pe scaune şi nu îndrăzneau să se mişte. Cu coada ochiului, îl zări pe 
Mihai întinzînd lent palma spre telefonul mobil. 

— Tu, cel de acolo, aruncă telefonul la picioarele mele! ordonă 
Stavropol. Toţi faceți la fel! Dacă cineva mişcă măcar un deget, îi tai 
gitul grăsanei. 

Îşi văzu colegii ascultîndu-l, o auzi pe Alissa suspinînd încet. 
Omul se întoarse spre ea şi Cristinei nu-i plăcu deloc sclipirea 
dementă din privirea lui. 

— Tu, trage un birou în uşă! Nu vreau să ne deranjeze nimeni. 
Cu tine am treabă... 

Făcu ce-i spusese, cu gîndurile rotindu-se ameţitor. Mai 
devreme sau tirziu, vreun tehnoredactor trebuia să încerce să intre. 


— Domnule Stavropol, liniştiţi-vă, vă rog! spuse Cristina. Ştiu 
că aveţi probleme grave, îmi amintesc discuţia noastră, dar vom face 
tot ce putem ca să vă ajutăm! Numai că astfel de lucruri cer timp, îi 
vorbi încercînd să păstreze un ton calm. 

Bărbatul scoase un zgomot straniu, pe jumătate bocet, pe 
jumătate hohot de ris, iar Cristina văzu mîna care păstra lama lîngă 
bărbia Alissei tremurînd. Nebunul o ţinea pe Alissa în faţa sa, iar 
spatele şi-l proptise în perete, astfel încît să vadă pe toată lumea. 
Cristina se îndoia că, deocamdată cel puţin, puteau să-l surprindă 
fără să rişte viața Alissei. Oare cum de a căzut păcatul tocmai pe ea? 
Probabil, era chiar lîngă uşă. Aşa se întîmplă cînd lucrezi într-o casă 
bătrînească, fără portar şi nici o oprelişte pentru neghiobi. Trebuia să-l 
liniştească rapid pe zurliu. 

— Vă rog, lăsaţi cuțitul! spuse. Sînt sigură că nu-i nevoie de el ca 
să ne înțelegem. 

De data asta, ochii lui o fixară cu o duşmănie fierbinte. 

— Cum să nu! Aşa am crezut cînd am vorbit prima dată, cînd v- 
am lăsat datele mele şi am aşteptat un telefon. M-am lămurit că a 
fost o prostie să vin aici. 

Ultimele cuvinte le urlă, îndoindu-şi trupul şi silind-o pe Alissa 
să-i urmeze mişcarea. Abia atunci Cristina observă că palma stingă a 
bărbatului, cea care apăsa abdomenul Alissei, era înfăşurată într-o 
cârpă însingerată. 

— E adevărat, nu v-am căutat, însă am avut citeva zile foarte 
aglomerate, se justifică. Asta nu înseamnă că am uitat de Steluţa. 

Cristina improviză, încercînd să facă abstracţie de pata care se 
forma pe bluza Alissei şi pe podea 

— Totul va fi bine, dar nu vă putem ajuta dacă nu ne ajutaţi şi 
dumneavoastră... Dacă lucrurile vor degenera, nu va fi bine pentru 
nimeni! Orice şansă de a o găsi pe Steluţa se va pierde. Încă nu s-a 


întîmplat nimic rău, hai să ne liniştim! Lăsaţi-o pe colega mea să se 
aşeze lîngă noi! 

La început, i se păru că-l convinsese, dar logica nu-şi mai găsea 
drumul pînă în creierul său. 

— Taci! Nu mă zăpăci! Nu vrei să mă ajuţi! grohăi Septimiu. 

Lama glisă periculos, lăsînd o dîră subţire pe pielea ostaticei. 
Alissa icni terorizată, iar Cristina, albă la faţă, apucă doar să ridice 
palma dreaptă, într-un slab gest prevenitor. Situaţia se deteriora 
rapid şi nu vedea nici o cale de a întoarce lucrurile pe făgaşul 
normal. Nimeni nu a încercat încă să intre... Unde sînt toți şi ce se va 
întîmpla cînd cineva va apăsa clanta şi va descoperi că uşa e blocată? 
Ţicnitul e o bombă cu ceas, trebuie oprit imediat, dar cum?! Miraculos, 
omul se potoli şi, vreme de un minut, rămaseră cu toţii într-o tăcere 
perfectă. Cristina îşi dădu seama că Val, aflat chiar lîngă unul dintre 
geamuri, îi căuta privirea. Încercă să-şi dea seama ce voia să-i spună. 
Jaluzelele erau trase doar pe jumătate şi geamul era întredeschis, dar 
nu ştia cum puteau valorifica asta. Orice ar fi vrut Val să facă, decise 
că era momentul să-i distragă atenţia lui Stavropol. 

— Cum se mai simte Ilona? întrebă. 

Efectul îi întrecu toate aşteptările. Bărbatul se smuci de lingă 
perete şi, din câţiva paşi, străbătu jumătate din încăpere, tîrînd-o pe 
Alissa după el. Se opriră chiar lîngă ea şi Cristina îşi dădu seama că 
era ceva în neregulă la conturul palmei înfăşurate în cîrpa de acum 
scorţoasă. E ca şi cum... Nu se poate! Nu, mi se pare, trebuie să mi se 
pară! Încă încerca să se convingă că nu văzuse bine, că toate degetele 
erau la locul lor, cînd nebunul o împinse pe Alissa la podea. Cu o 
mişcare fulgerătoare, îşi înfipse mîna teafără în umărul Cristinei, 
făcînd-o să icnească. Lama era acum lîngă gâtul ei, în vreme ce Alissa 
răminea, probabil leşinată, la podea. Mai clar decît oricind în 
ultimele zile, Cristina privea moartea în față, dar se simțea nu 


înspăimîntată, ci mai degrabă amorţită. Acum, că mîna stîngă a lui 
Stavropol era aşezată pe umărul ei, îşi dădu seama că nu se înşelase 
— degetul arătător lipsea. Ce Dumnezeu l-a scos aşa din minți? Şi cînd îl 
va dobori pierderea de sînge? Sper că nu va fi prea tîrziu pentru noi... 

— Ce mai face soţia mea, ticăloaso? îi şuieră Stavropol în 
ureche. Parcă nu ai şti, tu şi amicii tăi criminali care aţi pus la cale 
totul! O să-ţi scrijelesc în obraji toate păcatele, toate crimele şi 
murdăriile. 

— E o greşeală aici! N-am nici un amestec în necazurile 
dumneavoastră, zise Cristina încet. 

Nu îl putea însă convinge şi Stavropol i-o dovedi imediat. Virful 
cuţitului i se înfipse ziaristei în bărbie şi un firicel cald începu să i se 
scurgă pe gât. Se sili să nu leşine. Dacă voia să scape cu viaţă din acea 
încercare, trebuia să-şi păstreze calmul. 

— Domnule Stavropol, colega noastră spune adevărul, auzi ca 
prin ceaţă vocea lui Val. Să nu ne pierdem cu firea! Vă rog, daţi-mi 
cuțitul şi vă promit că vă vom ajuta. 

— Taci, am spus! Numai cu ea vreau să vorbesc. Nu vă mai 
amestecați sau o omor, jur! 

— Val, e în regulă, reuşi Cristina să vorbească. Eu şi domnul 
Stavropol ne vom înţelege, sînt sigură... 

— Nu mai spune prostii! o apostrofă Stavropol. N-am nevoie să 
recunoşti că eşti de-a lor, ştiu deja că am intrat atunci în bîrlogul 
duşmanului. Am văzut-o pe Ilona azi pentru ultima oară. Mi-a spus 
că pînă mîine voi muri şi eu. O cred. Acum însă doar Steluţa 
contează. Unde e? Spune-mi sau îţi scot ochii! 

Cristina strînse din dinţi, nepermiţindu-şi să se lase doborită de 
slăbiciunea care creştea în ea ca o buruiană. Privirea disperată a lui 
Val, pironită într-a ei, îi spunea că era doar o chestiune de secunde 
pînă cînd avea să-şi ia rămas bun de la viaţă. Avea nevoie de o 


schimbare radicală de strategie, şi încă imediat. Îşi drese glasul şi 
porni pe singurul drum pe care îl mai vedea deschis. 

— Ai dreptate, Septimiu, spuse cu o voce rece şi sigură. Nu te 
voi mai păcăli! Nu sînt însă un simplu instrument în mîna altora. Ai 
grijă ce faci dacă vrei să-ţi salvezi fiica! 

Îi înțelese şocul din tresărirea mîinii, îl văzu pe Val privind-o 
nedumerit, întrebindu-se probabil ce voia să facă. Am intrat în hora 
nebunului, acum trebuie să joc. 

— Ştiu unde e Steluţa, spuse Cristina. Deocamdată, e în ordine 
şi te pot ajuta să o recapeţi. Însă numai dacă faci ce-ţi spun! 

— Nu te cred, bolborosi el. 

Părea nesigur şi Cristina păstră tonul poruncitor. 

— Tocmai ţi-am confirmat ce ştiai deja! Ascultă-mă şi vei avea 
parte de un final fericit. Fă pe nebunul şi fiică-ta va ajunge în 
mormiînt! 

Era la fel de zărghită ca el acţionînd aşa, totuşi tactica părea să 
dea roade. Pentru prima dată, cuțitul cobori la o distanţă 
nepericuloasă. 

— Priveşte-mă în ochi! îi comandă Cristina, riscînd să se 
întoarcă. 

Îşi tinea răsuflarea, aşteptînd în orice secundă lovitura fatală, 
dar dreapta lui rămînea nemişcată. Se aflau față în faţă, amindoi 
palizi şi încordati. 

— Nu-ţi voi spune nimic atît timp cât ai cuțitul! Dă-mi-l şi vei 
afla unde e Steluţa, continuă Cristina. 

Ignoră durerea şi panica şi întinse mîna spre el, privindu-l în 
ochi. Asta era cacealmaua vieţii ei. Stavropol se dădu înapoi cu un 
pas, apoi cu încă unul, apropiindu-se de geam. Cristina înainta, 
urmărindu-i mişcările. Îşi dorea cu disperare să-i sară cineva în 
ajutor, însă colegii erau încă aşezaţi, în spatele ei. Hai, leşină, 


nenorocitule! Doar sîngerezi ca un porc! Frica se lupta cu speranţa, 
făcînd-o să lase garda jos. Stavropol o taxă imediat. Ceva din 
nesiguranța ei răzbătuse în priviri şi bărbatul ridică din nou cuțitul. 

— Nu! Nu te las să mă abureşti încă o dată! strigă Stavropol. 

Cristina ştiu că totul se terminase. Se pregăti pentru ultimul 
atac. Degeaba se ridicau din scaune Val şi Mihai. Nu aveau cum să 
ajungă lingă ea la timp, iar ea nu avea forţa sau priceperea să-i facă 
față lui Stavropol. Eşuase în încercarea de a-l stăpîni şi avea să 
plătească preţul. Zurliul făcu un pas înainte şi Cristina ridică pumnii 
într-o încercare sortită din start eşecului de a se apăra de lama 
acoperită de sînge. Val ajunsese la doi paşi în spatele ei, dar era prea 
târziu. Timpul se dilată şi Cristina se întrebă dacă istoriile altora erau 
adevărate, dacă avea să-şi vadă toată viaţa înainte de a muri. Fu 
ispitită să închidă ochii, dar o urmă de încăpăţinare o sili să se 
holbeze la chipul morţii. Respiră adînc şi aşteptă atingerea lamei ce 
se apropia de faţa ei. 

Un ghem miţos se năpusti fulgerător prin geamul deschis şi colţi 
ascuţiţi se înfipseră în umărul nebunului. Stavropol se clătină, 
dezechilibrat de atacul Fetiţei. Lama atinse fugar pumnul stîng al 
Cristinei, slabă pavăză pentru obraz şi se întoarse spre duşmanul cu 
patru picioare. Acum clipele se năpusteau una după alta, într-o 
goană pe care Cristina ar fi vrut să o oprească. Strigă şi se îndoi, 
privind hipnotizată sîngele ce țişnea din pumnul ei. Mihai şi Val 
erau în sfîrşit lîngă ea, repezindu-se la Stavropol, ajutind-o să se 
îndeparteze. Corina dădu la o parte biroul din uşă şi o luă la 
sănătoasa pe hol, strigînd după ajutor... Abia atunci, lumea din jurul 
Cristinei se întunecă şi ziarista nu mai auzi nimic. 


Capitolul 10 


MOARTEA ÎŞI ÎNVÎRTE COASA 


Cînd îşi reveni, era aşezată pe scaun, iar Val o stropea cu apă. 
Preţ de cîteva secunde, încăperea se clătină curios şi Cristina îşi roti 
panicată privirea. 

— L-am legat pe nebun. Sîntem în siguranţă, îi ghici gîndul Val. 
Tu cum te simţi? 

Cristina ezită înainte de a răspunde. De fapt, nici ea încă nu ştia 
cum se simțea. Camera se opri din valsul fără muzică şi Cristina îl 
văzu pe Stavropol ghemuit într-un colţ. Îşi pipăi bărbia, amintindu- 
şi de felul cum tăişul cuţitului lucise întîi pe pielea Alissei, apoi pe a 
ei. Întîlni ceva lipicios. 

— E în regulă, doar te-a zgîriat puţin, spuse Val. 

Gestul îi trezise o durere ascuţită în pumnul stîng. Îl examină de 
parcă ar fi fost un obiect străin. Cineva grijuliu îi înfăşurase rana 
într-o batistă care deja se înroşise. 

— Nu sînt o asistentă prea bună. Îmi pare rău, spuse Val. 
Probabil că te doare ca dracu’, dar nu e o tăietură adîncă. Poliţiştii şi 
salvarea sînt pe drum. 

Cristina încercă să facă abstracţie de pulsaţia îndărătnică din 
mînă. Avusese un noroc chior. De fapt, Fetita m-a salvat, şi pentru asta 
merită să o hrănesc numai cu cotlete... Abia atunci îşi dădu seama că ar 
fi trebuit să o zărească sau să-i audă lătratul. 

— Unde e Fetiţa? întrebă. 

I se păru că Val îşi ferea privirea şi inima i se strînse. 

— Ce s-a întîmplat? spuse Cristina. 


În sfîrşit, Val prinse glas. 

— Îmi pare rău, ştiu cât de mult ţineai la ea. Nu a scăpat. l-am 
dus trupul în curte... 

Durerea veştii acoperi junghiurile cărnii şi Cristina nu-şi găsi, pe 
moment, cuvintele. Gîndul că prietena ei cu patru picioare nu avea 
să o mai întîmpine dimineaţa, că sclipirea jucăuşă din ochi i se 
stinsese pentru totdeauna, o amuţise. Îşi acoperi faţa cu mîinile, 
încercînd să-şi oprească lacrimile. Timpul lor avea să vină mai tîrziu, 
cînd va fi singură. 

Declicul inconfundabil al aparatului de fotografiat o trezi. 
Corina ţăcănea ca apucata, pozindu-l pe Stavropol din toate 
unghiurile. Bărbatul nu mai reacţiona, căzut într-un fel de stare de 
prostraţie. Cristina îl privi cu milă: orice i-ar fi stîrnit furia care era să 
o coste viaţa, omul era o victimă. Nu o întrebă pe Corina ce făcea. 
Cînd o asemenea istorie se petrecea la tine în redacţie, trebuia să fii 
dus cu pluta ca să nu profiţi de exclusivitatea căzută din cer. Corina 
încerca să producă o grămadă de poze pînă la apariţia poliţiştilor şi a 
medicilor, care aveau să încuie nebunul sub şapte lacăte. Probabil, o 
să-i țină companie nevestei, la Spitalul 7. Bietul de el, într-un fel a obtinut 
ce a vrut. După ce s-a întîmplat, despre disparitia fiicei sale va afla tot 
oraşul. 

Deşi nu se simţea foarte sigură pe picioare, se ridică. Val rămase 
lîngă ea, gata să o sprijine, iar în uşă ziarista zări figura lui Andrei 
Beiu. Avea o mină sumbră şi în acelaşi timp uşor entuziasmată. Se 
apropie de el cu pas şovăitor, ţinînd pumnul rănit departe de corp. 

— Cristina, totul e în ordine? o întrebă. Ambulanţa ajunge în 
vreo zece minute. 

Cristina încercă un suris. 

— Îmi trece pînă mă mărit! Încă nu pot pricepe cum de s-a 
întîmplat aşa ceva, dar presupun că vrei să deschidem cu asta. 


Materialul Ramonei mai poate aştepta o zi... 

Andrei dădu din umeri, încercînd să nu pară prea bucuros. 

— E clar că nu putem rata subiectul. Alţii ar face moarte de om 
ca să le pice aşa ceva în poală. 

Se opri la vederea strimbăturii de durere a Cristinei. 

— Fireşte, vom avea grijă de tine! Redacţia va acoperi 
cheltuielile medicale... După ce terminăm cu poliţiştii şi medicii, ia-ţi 
ceva zile libere! 

Cristina clătină încet din cap. Gîndul de a se duce acasă, de a 
rămîne singură între patru pereţi, pentru a retrăi cele întimplate şi a 
se îndopa cu calmante, nu o încînta deloc. 

— Nu e nevoie, mulțumesc! spuse răguşit. Singurătatea nu mă 
atrage deloc, acum că şi Amalia e în spital. 

— Cum vrei, dar măcar nu te înhăma la vreo treabă! Stai cu 
mîinile în buzunare. 

Era încă o întorsătură nefericită a frazei şi Cristina observă o 
uşoară roşeaţă întinzîndu-se pe obrajii redactorului şef. 

— Cred că ies puţin la aer, spuse. 

— Val, ai grijă de ea! ordonă Andrei, iar Cristina nu protestă. 

Cristina ieşi în aerul îngheţat al după-amiezii, urmărită atent de 
Val. În ciuda durerii, se simţea mai vie decît oricînd. Fireşte, 
aventura ei nu se compara cu încercarile prin care trecuse Amalia, 
dar acum înţelegea mai bine dorinţa ei de a evita întrebările. Era 
greu să povesteşti despre momentele în care viaţa îţi fusese pusă în 
cumpănă, despre nodul acela în gît şi bătăile mai rapide ale inimii, 
care parcă se grăbea să-şi facă norma pentru ani întregi în cîteva 
clipe. Merse fără să ştie încotro, dar priveliştea o opri repede. Întinsă 
pe asfalt, cu botul însîngerat şi ochii sticloşi, Fetiţa îşi dormea 
somnul cel lung. Văzînd-o, Cristina se clătină. Braţul sigur al lui Val 
o sprijini, dar ziarista îl opri: avea să-şi revină. 


Fără să-i pese că se murdărea, îngenunche lîngă trupul ctinelui. 
ÎI mângâie încet pe creştet, amintindu-și atîtea momente în care 
repetase acest gest şi fusese răsplătită cu o clătinare şăgalnică a cozii 
ori o întindere jucăuşă a lăbuţei. Fetiţa fusese o parte din viaţa sa, o 
prietenă poate mai iertătoare, sigur mai puţin invidioasă şi mai 
statornică decât unii oameni, iar acum murise pentru ea. Nu avea să 
o mai aştepte cu botul în vînt, să traverseze strada în fugă pentru a i 
se alătura, să-i murdărească pantalonii în zilele ploioase căţărindu-i- 
se îndărătnic în poală. Lacrimile începură să curgă pe obrajii 
Cristinei şi, de data asta, nu încercă să le oprească. 

— lartă-mă, murmură la urechea Fetiţei. Nu te voi uita 
niciodată! 

Val o lăsă să-şi dea frîu liber emoţiilor. Îi era recunoscătoare 
pentru asta şi încercă să-l facă să înţeleagă printr-o strîngere de 
mînă. După ceva vreme, o picătură rece ateriză pe obrazul Cristinei, 
atenuînd fierbinţeala lacrimilor. Privi în sus şi văzu norii adunaţi 
deasupra lor, într-un zid negru, de parcă doliul din inima ei s-ar fi 
întins pe cer. Încă o picătură, apoi a treia, a patra se îngrămădiră pe 
urmele primeia. Val îi atinse cotul, atent să nu o rănească. 

— Hai să intrăm înapoi, Cristina! 

Înainte să-i răspundă, auzi sunetul familiar al sirenelor. În 
sfîrşit, ambulanţa se apropia şi, într-o replică inconştientă, pumnul o 
săgetă violent. Îl ascultă pe Val şi se îndreptă spre adăpostul relativ 
al prispei. Chiar dacă rana nu mai sîngera, ajutorul medicilor nu 
avea să-i strice. 

— Ce e cu Alissa? întrebă. Cînd mi-am pierdut cunoştinţa era 
încă întinsă la podea... 

Val dădu din umeri. 

— E în regulă, cred! Se pare că a cuprins-o, cu întîrziere, un atac 
de panică. De cînd l-am imobilizat pe nebun, vomită şi plînge. S-a 


încuiat în baie. Îşi va reveni. Eu prefer să mă ocup de tine. 

— Mulţumesc, Val! Asta contează pentru mine, să ştii. 

Lunganul flutură nelămurit din palma stîngă. 

— De cînd visam să fiu cavalerul în armură strălucitoare al unei 
domniţe neajutorate... Nu mă gîndeam însă că tocmai aşa mi se va 
împlini fantezia. 

Cristina rămase tăcută, urmărind ambulanţa cum intra în curte. 
Era o maşină veche şi timpul de reacţie nu fusese cine ştie ce, dar 
măcar ajunsese la ei cît toată lumea mai era în viaţă. Era greu să ceri 
mai mult de la oameni obosiţi şi prost plătiţi, care lucrau cu 
echipamente hîrbuite. Un medic încercănat, la vreo treizeci de ani şi 
o asistentă căruntă săriră din maşină, apropiindu-se de ei. 

— Am înţeles că sînt mai mulți răniţi, spuse medicul. 

Val luă iniţiativa, de parcă s-ar fi temut de o tentativă a Cristinei 
de a se eschiva de la îngrijiri. 

— Domnişoara Man are tăieturi la bărbie şi la pumnul stîng, 
mai avem o colegă cu răni superficiale tot la gât, iar agresorul pare să 
fie rănit serios. El şi Alissa sînt înăuntru. 

— Cred că ar trebui să aruncaţi întîi o privire la bărbat, interveni 
Cristina. Am impresia că are un deget retezat şi a sîngerat puternic. 
Apoi l-a atacat şi cîinele nostru. 

Medicul o privi curios, dar nu ceru lămuriri. 

— O las atunci pe Dana să se ocupe de dumneavoastră. 

— Val, du-te cu domnul! Eu şi doamna asistentă ne descurcăm, 
propuse Cristina. 

Cristina o privi pe asistentă cum desfăcea cu gesturi sigure 
batista şi examina rana. Nu încerca să pară mai curajoasă decît era şi 
sisii de durere în timpul ritualului dezinfectării. Oricum, femeia 
părea obişnuită cu aşa ceva, fiindcă nu-şi schimbă ritmul nici măcar 
o secundă. 


— Aveţi noroc, tăietura asta nu are nevoie de copci. Domnul 
doctor vă va prescrie nişte analgezice. Mai aveţi nevoie de un 
antitetanic. 

În mod normal, ideea unei injecții nu ar fi încântat-o deloc pe 
Cristina, dar acum acceptă cu stoicism înfigerea acului. 

— Aşa! zise asistenta. Acum poftiţi înăuntru. 

Stavropol era leşinat, iar cîrpa care îi învelise mîna zăcea pe 
podea, înlocuită de un strat gros de bandaj. Din braţul sănătos ieşea 
linia unei perfuzii, pe care o susţinea ascultător Mihai. Aplecat pînă 
atunci asupra rănitului, doctorul se ridică brusc la vederea asistentei. 

— Cealaltă domnişoară nu a păţit nimic serios, dar bărbatul are 
un deget amputat şi a suferit o pierdere masivă de sînge. Trebuie 
dus de urgenţă la spital. Domnilor, ajutaţi-ne să-l urcăm pe targă şi 
să-l ducem la maşină. 

Colegii Cristinei se conformară şi Stavropol fu urcat în salvare. 
Ea se procopsi cu o reţetă indescifrabilă. 

— Scapă cu viaţă, doctore? mai apucă să întrebe înainte ca 
ambulanţa să demareze. 

— Vom vedea, răspunse medicul. E greu de zis şi cum a rezistat 
pînă acum... Vom face tot posibilul. Anunţaţi poliţiştii că l-am dus la 
spital. 

Ultimele cuvinte fură acoperite de urletul sirenei. Ploaia răpăia 
nerăbdătoare pe parbriz şi salvarea se aruncă spre stradă ca un 
monstru marin diform. Cristina rămase pe prispă cîteva minute, 
tremurînd. Apoi auzi paşi şi se întoarse încet. Felix urca scările. 

— Ce mama dracului s-a întîmplat? spuse Felix. Am sunat în 
neştire şi nu mi-a răspuns nimeni. Voiam să anunţ o chestie ciudată 
la spitalul de zuzulici. 

Cristina nu-i răspunse, doar intră împreună cu el. Îl lăsă pe 
Mihai să-i povestească prin ce trecuseră. Scotoci în poşetă după un 


algocalmin, pe care îl înghiţi fără apă. 

— Truşescu ni s-a tot învîrtit printre picioare, spuse, iar acum, 
cînd e nevoie de el, nu i se zăreşte nici umbra. 

— Vorbeşti de lup şi lupu-i la uşă, se auzi din uşă vocea gravă a 
comisarului. E cazul să mă mut cu arme şi bagaje la voi în redacţie, 
ca să economisesc timp? Fiindcă văd că doar pe aici ajung... 

Era secondat de subinspectorul Agrişan şi, preţ de aproape o 
oră, în biroul lui Andrei, Cristina şi colegii ei fură luaţi pe rînd la 
întrebări. În vreme ce Truşescu îi punea să povestească fiecare 
moment al coşmarului lor, Agrişan îşi băga nasul peste tot prin 
încăperea comună. Bliţurile criminaliştilor ţăcăneau, iar praful 
pentru amprente umplu în curînd birourile. Cristina profită de răgaz 
pentru a discuta cu Ramona şi, mai ales, cu Felix. Văzu că Agrişan 
trăgea cu urechea, dar se făcu că nu observase. 

— Ziceai de o chestie la nebuni? îl întrebă pe Felix. 

— Da, e destul de spectaculoasă, deşi ce s-a petrecut aici o 
întrece pe departe. E vorba de-o femeie internată nu demult, se pare 
suspectă într-o anchetă care cam bătea pasul pe loc, una de 
dispariţie. Nu se ştie cum, în miezul zilei, a reuşit să-şi taie venele. 

Un ghimpe de îndoială se înfipse în inima Cristinei, făcînd să-i 
tremure uşor glasul. 

— Ştii cum o cheamă, cîţi ani are? întrebă. 

— M-am chinuit o grămadă şi am aflat doar prenumele. Ilona. 

Cristinei i se tăie respiraţia. 

— Şi e sigur sinucidere? 

— Cel puţin la prima vedere, aşa pare. Erau secţionate adînc 
venele, cică prin salon era sînge ca la abator. Dar te simţi bine? Te-ai 
făcut deodată palidă ca un strigoi... 

— Sînt în regulă. Cine a găsit-o? spuse Cristina. 


— O asistentă. Se pare că, în ultimele zile, era mai lucidă şi 
ceruse să i se permită să deseneze. Nu credeau că au motive să o ţină 
imobilizată. Se vede că au greşit... 

— Era singură în salon? 

— De obicei nu, dar colega ei s-a ales cu o toxiinfecţie 
alimentară şi au dus-o de dimineaţă la Urgenţe. Aşa şi-a putut face 
de cap, deşi nimeni nu ştie de unde a făcut rost de bisturiu, cuţit sau 
ce-o fi fost. 

Se opri brusc, zgîindu-se la Cristina. 

— Vrei să spui că tipul nostru are legătură cu zurlia? 

— Exact! răspunse Cristina. E nevastă-sa şi părea tare sigur că 
amindoi vor muri pînă miine. 

Felix fluieră încetişor. 

— Mă ocup de asta imediat, cu Mihai. 

— Bine, şi să vedem ce putem afla de la vecinii lor. Stau prin 
mahala, la Trei Boieri. Uită-te în sertar, cred că mai am hirtia cu 
datele lui. Dumnezeule, dacă aş fi ştiut atunci ce nenorocire se va 
întîmpla! 

Felix îi puse mîna pe umărul drept. 

— Nu aveai cum să prevezi că omul o va lua razna, nici ce va 
face nevastă-sa. Nu-ţi face reproşuri, e o prostie! 

— Părea unul dintre aiuriţii care ne bat mereu la uşă, spuse 
Cristina. Nu chiar ca ăia de se pling că vecinii îi iradiază prin ţevi, 
dar nici întreg la cap. Mă întreb dacă a fost pe la doctorul Sorescu? 
N-ar strica să-i dau un telefon... 

Amicul său nu-i răspundea şi Cristina ascultă sfatul lui Andrei, 
lăsîndu-i pe ceilalţi să se agite, în vreme ce ea lenevea. Se întuneca şi 
ziarista se mai ocupă de un singur lucru. Fetiţa nu putea fi lăsată să 
zacă în ploaie ori aruncată aiurea. O îngropară într-un petec de 
pămînt care primăvara se transforma într-un fel de grădină sălbatică. 


Aveau să-i ţină de urît păpădiile, iar pînă atunci, Cristina puse în 
vîrful moviliței o piatră rotundă ca o floarea-soarelui. Pulsaţia din 
pumn, adormită pentru ceva vreme, se trezise din nou şi Cristina 
simți epuizarea adunîndu-se în spatele pleoapelor şi în curbura 
umerilor. 

— Gata! sparse tăcerea Val. E de ajuns pentru azi. Du-te acasă! 
la maşina redacţiei, îi zic eu lui Andrei c-ai plecat. 

Cristina nu mai fu în stare să protesteze. Drumul îl petrecu într- 
o stare de amorțeală dusă pînă spre somnolenţă. Nu voia să mai 
schimbe măcar un cuvînt cu cineva, dar cînd intră în apartamentul 
tăcut, i se păru mai pustiu ca oricînd. Aranjă florile în glastra de lut 
ars, adusă de Amalia de la Colţun, rîndui cîteva cărți pe o etajeră, 
deschise uşa frigiderului şi privi absentă conţinutul doar pentru a o 
închide la loc. Energia i se termină brusc şi Cristina se lăsă să cadă pe 
pat, fără să se mai dezbrace. 

Nu era însă un somn odihnitor, care să o scape de durere. De 
acum vechi prietene, străfulgerările sîngerii şi vineţii reveniră. 
Icnind, Cristina se trase periculos de aproape de marginea patului 
transformat în hău. 

— Ai noroc. Îţi mai dau o şansă... 

Umbra căpătase iar glas şi Cristina nu ştia ce să-i răspundă. 
Rana parcă îi luase foc şi ştiu că de vină era ea. Degete nevăzute, 
lungi şi subţiri, îi rupeau carnea chinuită. Nu mai simţea nici urmă 
din plăcerea care o făcuse să se dezgolească în faţa ferestrei, doar 
durere. 

— Aah, murmură. 

— Vrei ca suferinţa să înceteze? şopti umbra. 

Un fel de energie ciudată iradia spre ea, învăluind-o, 
amenințînd-o şi alinînd-o. Pulsația rănii scădea şi ar fi fost atît de 
uşor să se lase în voia ei, uitînd de toate. O atinse pe umărul stîng cu 


un braţ croit din beznă. O atingere fierbinte ca gura cuptorului din 
care ieşeau plăcintele copilăriei şi rece ca primul fulg de nea căzut pe 
obraz. Nu-i vedea chipul, doar lava ochilor, dar ştia că suridea. Dacă 
Amalia nu ar fi trezit-o atunci, deja i-ar fi fost slujnică. Gîndul la 
Amalia îi dădu putere. 

— Nuu! strigă Cristina, căutînd cruciuliţa. 

Simti mirosi de carne arsă şi un urlet o făcu să se încovoaie. 

— Îndrăzneşti să mă înfrunţi? 

Degetele umbrei, înroşite de sîngele mîniei, o ţintuiau. Vocea 
căpătă răceală de oţel. 

— Ce s-a întîmplat azi nu te-a învăţat minte? Prea bine. Fugi 
dacă vrei să scapi cu viaţă! Ascunde-te în gaură de şarpe! 

Silueta se destrămă şi Cristina putu să respire, chiar dacă 
durerea revenise. Deschise ochii, încă neştiind pe ce lume se afla. 
Apucă deşteptătorul: era trecut cu cîteva minute de miezul nopții. 
Puloverul îi era ud, sudoarea îmbibase cearşaful şi păturile 
transformate într-un fel de cocon protector. Parcă îşi clătise gura cu 
pelin. Gemu şi se ridică din pat, uimită de forța coşmarului. 

Obrajii îi ardeau şi îşi îngropă faţa în jetul de apă rece pentru a 
uita de atingerea monstrului cu ochi de foc. Nici măcar nu ştia dacă 
i-ar fi putut da atributele unui gen. Să-i spună femeie ori bărbat ar fi 
fost la fel cu a caracteriza leoaica drept o pisică mai mare. 

Privi pe geam. Strada era pustie şi întunecată, ca şi cum toată 
lumea ar fi încremenit în aşteptarea apocalipsei. Degetele îi erau 
îngheţate, dar nu frigul nopţii o făcea să tremure. Strînse spasmodic 
halatul în jurul trupului şi simţi cruciuliţa. Căldura ei o linişti puţin. 
Se întoarse în pat şi se sili să închidă ochii. 


Capitolul 11 


PROPUNEREA 


Dacă n-ar fi fost bandajul, ar fi înţepat-o spinii trandafirului. Era 
prins de clanţă cu o panglică groasă şi primul gînd al Cristinei fu 
cum de nu ajunsese acesta în vaza unui vecin iute de mînă. Probabil, 
abia l-a pus aici... Dar cine? Petalele mari erau de culoarea tăciunelui 
şi Cristina se gîndi dacă se trezise şi plecase spre slujbă ori doar 
plonja în alt vis. Nu mai văzuse un trandafir negru decît în poze. Nu 
putea rămîne însă pironită în faţa propriei uşi, chiar dacă trandafirul 
îi părea mai degrabă o prevestire rea decît promisiunea unei 
aventuri galante. Îşi luă curaj şi îl atinse cu grijă, de parcă ar fi putut- 
o muşca. Pînă şi textura petalelor părea alta, iar parfumul — menit să 
încînte doar mirosul celor aleşi. Panglica avea inscripţionat un mesaj, 
cu litere negre. Sînt chiar lîngă tine, Cristina! 

Primul impuls fu să arunce floarea în coşul de gunoi, dar se 
întoarse în casă şi o aruncă în glastra pestriță. Nu se obosi să pună şi 
apă: dacă avea să supravieţuiască aşa pînă seara, bine. Dacă nu, nu 
avea să plingă. Se întrebă ce-ar fi spus Amalia, care credea în semne 
ca orice fată crescută la ţară. Bănuia că nu i-ar fi găsit un tîlc prea 
optimist. 

Dar cînd chiar o văzu pe Amalia, se gîndi doar că arăta ceva mai 
bine, deşi norul negru care o învăluia nu se risipise. Doar Dumnezeu 
ştie cînd se va întîmpla asta. Îi zîmbi prietenei sale cu voioşie pe care 
nu o simţea. 

— Bună! Am mai venit cu daruri. 


Amalia îi întoarse un suris la fel de fals. Măcar nu-şi mai fereşte 
ochii de mine. Se lăsă o pauză pe care amîndouă simţiră nevoia să o 
umple pînă nu devenea prea apăsătoare, însă Amalia vorbi prima. 

— Ce-ai păţit la mînă? 

— Ei, nu e nimic serios, răspunse Cristina. A fost un nebun pe la 
redacţie şi a făcut ceva scandal... 

— Poate-l rogi pe doctor să arunce o privire. 

— M-a văzut ieri o asistentă. N-ai de ce să-ţi faci griji pentru 
mine. Tu doar gîndeşte-te cum să te faci bine cît mai repede! 
Apartamentul e pustiu fără tine şi mă tem că-l voi aduce într-o stare 
iremediabilă de zăpăceală. 

De data asta, Amalia zimbi sincer. 

— Aaa, de fapt îţi lipseşte gospodina! 

Cristina chicoti încet. 

— Arăţi mai bine, să ştii! Doctorul ce spune? 

— Mă mai ţine azi aici, răspunse Amalia. Poate mîine... Rămîn 
oricum în concediu măcar pentru o săptămînă. Şi era tocmai 
perioada tezelor... 

— Îmi închipui ce supăraţi vor fi vlăjganii slinoşi pe care insişti 
să-i numeşti elevi, deşi mie mi s-au părut întotdeauna o adunătură 
suspectă! Şi Alex ce-a spus? 

Privirea Amaliei se înfipse în tavan. 

— Încă nu am reuşit să-i anunț pe cei de la PNP. Nu mi-a stat 
mintea la asta. 

Cristina ar fi vrut să întrebe de ce mediile erau mai importante 
decît eventualele probleme ale unui candidat prezidenţial, şi încă la 
final de campanie, dar îşi muşcă limba. 

— Vrei să-i anunţ eu? fu singura replică pe care o găsi. 

Privirea Amaliei se lumină. 

— Dacă ai timp, te rog! Uite, îţi dau un număr la care să suni... 


— Al lui Alex? întrebă Cristina, încercînd să-şi oprească 
îmbujorarea. 

Chiar în momentul în care se oferise să o ajute pe Amalia o 
încercase o urmă de regret, iar perspectiva de a purta o conversaţie 
cu Alex Corbu o răcea pe dinăuntru. Răsuflă uşurată cînd Amalia 
dădu din cap. 

— Nu, e al asistentului lui. E un tip de treabă. Adam Volk îl 
cheamă. Citeodată, mi se pare că trăieşte doar pentru a-i sluji lui 
Alex, ca un scutier din vremea cruciadelor. A venit cu el în laşi. 

Cu ultimele cuvinte, Amalia îşi lăsă capul pe pernă, fluturînd 
obosită din pleoape. Cristina simţi o înțepătură în inimă, dar încercă 
să rămînă zîmbitoare. 

— Bine, spuse, îl sun în zece minute. 

Aruncă o privire la ceas şi Amalia îi citi gestul. 

— Du-te, e deja tîrziu! Trebuie să ajungi şi la slujbă. 

Cristina se ridică abrupt de pe scaun. Se apropie de uşă cu paşi 
mici, dar se întoarse chiar înainte să o deschidă. 

— Am uitat să-ți spun! Am un admirator secret. 

Amalia miji ochii. 

— Nu mai spune! Tocmai asta să uiţi? De unde ştii? 

Cristina ezită un moment, supărată că o luase gura pe dinainte. 

— Mi-a lăsat o floare în uşă. Întîi am crezut că era pentru tine, 
dar avea şi un mesaj. 

Tăcu, dar Amalia nu părea dispusă să lase lucrurile aşa. 

— Doar n-ai de gînd să arunci bomba şi să pleci? Ce spunea în 
mesaj? Pe cine bănuieşti? 

— Habar n-am! Mi-a zis că e mereu lingă mine... 

— Şi floarea? spuse Amalia. 

— Un trandafir. 


— Un admirator bogat! Pe vremea asta, trebuie să-l fi costat o 
avere. Roz, roşu? 

Încă o dată, Cristina îşi strînse buzele. Fu pe punctul de a spune 
o minciună, dar se răzgîndi în ultimul moment. În fond, poate 
devenise pur şi simplu paranoică. 

— Negru. Cred că sînt foarte rari! 

Amalia amuţi şi păli. 

— Amalia, spuse Cristina, te simţi bine? Să chem pe cineva? 

— Nu, nu-i nevoie. Am fost doar surprinsă. 

— Surprinsă? A fost ca şi cum aş fi anunţat sfîrşitul lumii. Ia zi, 
ce înseamnă de fapt trandafirul negru? Că tu ştii toate semnele! 

Era rîndul Amaliei să ezite. Nu o privi cînd îi răspunse. 

— Nu trebuie să le iei în serios... Trandafirul negru e semn rău. 
Poate omul care l-a trimis nu ştie sau nu crede în superstiții. A ales 
doar cel mai scump exemplar ca să-şi demonstreze opulenta. 

— Cit de rău? insistă Cristina. 

Încă o pauză, şi mai lungă. 

— De moarte. Îmi pare rău, eu aşa ştiu... Dar nu mă băga în 
seamă! E clar că omul a vrut să te impresioneze. 

Cristinei i se părea straniu că, după ce aproape leşinase, Amalia 
încerca acum să o liniştească. Alte roluri ar fi trebuit să joace fiecare, 
conversaţia mergea pe dos. Îi făcu din mîna teafără un semn de 
despărţire. Discuţia nu prea o ajutase să înceapă ziua într-o stare 
optimistă, deşi faptul că Amalia avea să se întoarcă în curînd acasă 
era o veste bună. 

La ieşirea din spital, scotoci în geantă după telefon. Voia să se 
achite cît mai repede de obligaţia asumată. Formă numărul şi ascultă 
tîrîitul prelung. Se pregătea să închidă, cînd o voce plăcută şi sigură 
îi răspunse. 

— Da... 


— Domnul Volk? 

— Da, bună ziua! 

Un accent nefamiliar, dar foarte discret, îi făcea glasul să sune 
ciudat. 

— Buna ziua! Cristina Man mă numesc şi vă sun din partea 
Amaliei Pârvu. Sînt colega ei de apartament. 

— Îmi pare bine să vă aud, domnişoară Man! Ştiu cine sînteţi şi 
e o plăcere să vorbesc cu dumneavoastră. Vă pot ajuta cu ceva? 

În ce priveşte politetea, îi calcă pe urme lui Alex. 

— De fapt, voiam să vă anunţ că Amalia e în spital. Ne pare rău 
că v-am anunţat cu oarecare întirziere, dar ieri a fost o zi nebună 
pentru amîndouă. 

— Nu e nici o problemă! Sper că nu e bolnavă serios? După cum 
probabil ştiţi, avem medici foarte buni în rîndurile noastre. Dacă îi 
putem fi în vreun fel de folos... 

Cristina se blocă pentru o clipă. Bănuia totuşi că nu era genul de 
poveste pe care Amalia ardea de nerăbdare să o împărtăşească. 
Oricum, ea nu avea de gînd să le spună nimic. 

— Mulţumim pentru ofertă, dar nu cred că e nevoie. Din cîte am 
înţeles, Amalia e programată să părăsească în curînd spitalul. Sînt 
însă sigură că va aprecia propunerea dumneavoastră. 

Schimbul acela de politeţi începea să-i stirnească o senzaţie 
neplăcută, ca un desert în care bucătarul scăpase prea mult zahăr. 
Cum nu mai găsea nimic de spus, se pregăti să încheie conversaţia. 
Adam îi pregătea însă o surpriză. 

— Lăsînd la o parte aceste probleme neplăcute, e foarte bine că 
m-aţi sunat! De fapt, chiar voiam să iau azi legătura cu 
dumneavoastră... 

Inima începu să-i bată mai repede, fără să ştie de ce. 


— Da? fu singurul cuvînt pe care-l putu spune fără ca vocea să-i 
trădeze tulburarea. 

— Dacă aveţi timp şi disponibilitate, aş dori să ne întîlnim 
astăzi. Alex s-a întors în capitală, dar eu sînt încă în laşi pentru câteva 
zile. 

— Despre ce aţi dori să discutăm? se interesă Cristina, reuşind 
cu greu să păstreze un ton nonşalant. 

— Aş prefera să vă spun cînd vom fi faţă în faţă. Sigur, dacă 
aveţi jumătate de oră liberă... Dacă nu, poate programăm o întâlnire 
pentru altă zi. 

Pe moment, Cristina nu ştiu ce să răspundă. Nu vedea nici un 
motiv să-l refuze şi dorea să lege un chip de acea voce ale cărei 
inflexiuni o făceau să se simtă mai bine. 

— Am putea încerca să ne întîlnim pe la ora unu. Atunci sînt 
mai liberă. Aş prefera însă un loc cît mai aproape de redacţie. Noi 
sîntem pe... 

— Ştiu unde e redacţia Incomodului. Pe strada alăturată s-a 
deschis de curînd un bistro drăguţ. Nu pare cine ştie ce la exterior, 
dar serviciile sînt ireproşabile. Poate aţi şi fost pe acolo, Le petit chef 
se cheamă. 

— Nu mi-e cunoscut, dar dacă e aproape, n-am nimic împotrivă. 
Rămine stabilit pentru ora unu, domnule Volk? 

— Nu va fi pentru dumneavoastră o pierdere de vreme, vă 
asigur! 

— În regulă! Vă spun atunci la revedere. 

— O zi bună vă doresc! 

Ajunsă la redacţie, îşi întinse imediat mîna spre telefon. Primul 
pe care avea să-l sune era doctorul Sorescu. De data asta avea noroc: 
după doar două ţiriituri, vocea cunoscută, uşor graseiată, îi 
răspunse. 


— Bună, George! Bine că te-am prins. Le-am căutat şi ieri... 

— Bună! Am văzut apelul pierdut abia noaptea. Am zis să nu 
mă înjuri dacă te trezesc. 

— Nu-i bai, discutăm acum. În primul rînd, aş vrea să fac o 
programare. Ar fi trebuit să te caut încă de săptămîna trecută. 

— Miine e bine? Pe la nouă-zece, cum poţi... Sau vrei să mă vezi 
neapărat azi? 

— Nu, miine la nouă e minunat. Acum, că am stabilit-o pe asta, 
să te întreb ceva pentru un articol. Ai văzut ziarul nostru de azi? 

— Nu, îl am pe masă, dar încă nu l-am răsfoit. 

— Pe scurt, a intrat peste noi un bărbat cu oarece probleme la 
bibilică. Avea un cuţit, ne-a ameninţat... Abia am scăpat întregi. 
Septimiu Stavropol îl cheamă. Îţi spune ceva numele? 

— Nu. Ar trebui? 

Cristina oftă, boţind colţul ziarului. Ar fi fost prea uşor! 

— A mai trecut pe la noi săptămîna trecută. Era supărat că-i 
dispăruse fiica. l-am dat cartea ta de vizită, cu sfatul să treacă pe la 
tine. Înţeleg că nu l-a urmat... 

— Acum aud prima oară de el. Dar tu eşti în regulă? Şi ceilalţi? 

— M-am ales cu o rană superficială la mîna stîngă, nimic serios. 
Despre restul vorbim mîine. 

Dovedind încă o dată că era un psiholog bun, George nu insistă. 

— Atunci te las să-ţi vezi de treabă. Ne vedem miine! 

— O zi bună, George. Mulţumesc pentru ajutor. 

— Cu plăcere, dragă. 

Aproape fără pauză, Cristina mai căută un număr în agendă. 

— Salut, Felix! 

— Bună dimineaţa, şefa! Cum te mai simţi? 

— Sînt în regulă. Tocmai am ajuns în redacţie. Ziarul a ieşit bine, 
dar azi trebuie să dăm o urmare babană. 


— Parcă n-aş şti! Alerg ca nebunul de la Poliţie la Parchet! Vreau 
să văd ce mai spun ăştia cu Ilona, încerc să discut şi cu zurliul... 
Deocamdată însă, slabe şanse! Iar concurenţa e pe aici. 

— Ai nevoie de ajutor? Oricum, îl mai sun pe Truşescu... 

— Dacă vrei... 

— Sună-mă dacă mai afli ceva. 

Abia atunci, Cristina îşi permise un răgaz. Treaba era pusă pe 
roate, iar ea se putea delecta căutînd perle în alte gazete. Nu putea 
începe decît cu aceeaşi Cronică neagră din Dimineaţa devreme. Încă 
un accident mortal deschidea rubrica. 

Bărbatul, ameţit de aburii alcoolului, mergea pe marginea 

şoselei pe cărări cînd a fost lovit de un autoturism, acesta 

decedînd. Acesta nu a fost însă singurul eveniment rutier 
fericit de ieri. 

Cristina rînji cu toată gura. Umbla vorba că redactorii Dimineţii 
se simțeau mai inspirați dacă trăgeau o duşcă înainte de a se apuca 
de scris. Zvonul părea să fie apropiat de adevăr. 

Aşa o surprinse Alissa cînd deschise uşa. Cristina ridică privirea 
şi puţin lipsi să nu se crucească. Era prima dată cînd o vedea pe 
Alissa în pantaloni, deşi nu-i stătea mai rău decît în fustă. Cu un 
salut destul de stins, colega ei se aşeză pe scaun. Cearcănele vineţii 
dovedeau că nu dormise prea bine. O undă de solidaritate o cuprinse 
pe Cristina. Dintre toţi cei din redacţie, o înțelegea cel mai bine pe 
Alissa. Se ridică şi o bătu uşor pe spate, un gest tăcut de încurajare la 
care Alissa răspunse cu o strîngere de mină. Palma dolofană îi era 
fierbinte ca un reşou. 

— Azi va fi o zi mai bună, spuse Cristina. Măcar am avut o 
deschidere de zile mari. 

Alissa dădu din umeri, cu buzele strînse într-un rictus nefericit. 

— Să mă bată jalea dacă mă ajută gîndul ăsta! 


— Trebuie să ne consolăm şi noi cu ceva! 

— O mărire de salariu, pe motiv de spor de risc, m-ar consola 
mult mai bine. 

Cristina dădu din mînă a lehamite. Era mare lucru că încă nu 
ajunseseră pe drumuri. 

— E cam pustiu pe aici, nu? reluă discuţia Alissa. După ce s-a 
întîmplat ieri, m-aş simţi mai bine dacă ar fi mai multă lume. 

— Ai mult de lucru? o întrebă Cristina mai mult ca să se afle în 
treabă. 

— Nu prea. N-am putut să dorm astă noapte şi mi-am scris 
mare parte din materiale. Poate-mi fac o zi scurtă. 

Cristina surise amar. Remarcase deja că gîndul la o zi cu 
program decent aducea cu sine o avalanşă de evenimente 
importante, care prelungeau lucrul mult peste normă. Nu era însă 
cazul să-i prevestească un astfel de noroc şi Alissei. Cine ştie, poate 
la ea năpasta asta nu funcţiona, mai ales că nu era încă vineri. Abia 
atunci, o izbi faptul că trecuse doar o săptămînă de la momentul în 
care telefonul lui Mihai îi anunţase o ştire mai puţin obişnuită. Parcă 
a trecut un an de atunci... 

Gîndul acesta, sictitor ca un țînțar, îi bizii prin minte pînă la 
momentul şedinţei, una mai scurtă decît de obicei, fiindcă lucrurile 
erau clare. Cu spatele asigurat prin ancheta rămasă în rezervă, 
oamenii îşi puteau vedea liniştiţi de treabă. Andrei nu se obosi să 
dea prea multe indicaţii — fiecare ştia ce are de făcut, iar o tuse rebelă 
îl făcea să vorbească greu. Văzîndu-l cum se îndoia, pe punctul de a- 
şi scuipa plămînii, Cristina îşi spuse că era puţin probabil ca 
redactorul lor şef să ajungă la adînci bătrineţi. Totuşi, o ţigară 
fumega între degetele sale îngălbenite de nicotină, iar Andrei nu 
dădea semne că ar fi fost gata să părăsească liniştit cimpul de bătaie. 
Le făcu semn să iasă din încăpere în mijlocul unui alt acces violent, 


iar sunetul opintelilor lui îi urmări pe holul strîmt. Avea să facă aşa 
toată ziua, probabil, dar nu însemna o scurtare a programului, ci 
doar că va fi mai cusurgiu decît de obicei. De fapt, de cînd lucra ea la 
ziar, Cristina nu-şi amintea ca Andrei să fi intrat în concediu, iar unii 
glumeau că omul se va opri doar odată cu sfîrşitul lumii. 

Cristina aruncă o privire spre ceas şi constată că se apropia 
momentul întîlnirii cu Adam Volk. Nu-i plăcea să întirzie, nici măcar 
cu sfertul academic. De fapt, ajungea de obicei mai devreme la 
întâlniri, fie că erau de serviciu ori personale. Îşi împrospătă doar 
rujul şi lăsă vorbă că avea să se întoarcă repede. Nu vedea de ce 
discuţia lor ar fi durat prea mult, chiar dacă era destul de curioasă 
privind conţinutul ei şi, în acelaşi timp, uşurată că nu avea să se afle 
în faţa lui Alex Corbu. 

Le petit chef era chiar aproape şi Cristina se întrebă cum de nu 
remarcase pînă atunci deschiderea locantei. Probabil, fiindcă nu 
atrăgea atenţia prin nimic. Era o clădire fără podoabe, cu faţada gri 
proaspăt zugrăvită, ferestre acoperite de draperii în acelaşi ton 
mohorît şi o firmă la fel de discretă, lipsită de orice zorzoane. 
Oamenii ăştia or să aibă clienți cînd m-or face pe mine preşedinte! 
prognoză Cristina. Oricum, zona nu era prea potrivită pentru un 
bistro, iar Cristina se întrebă ce le venise patronilor să o aleagă. Îşi 
privi ceasul: mai erau cinci minute pînă la ora stabilită, dar nu avea 
rost să rezeme pereţii. Deschise uşa. În timp ce un ins spilcuit îi ieşea 
în întimpinare, remarcă interiorul intim, cu măsuțe joase luminate de 
veioze cochete, scaune roşiatice, tapisate şi un bar strălucind de 
curăţenie. 

— Am fixată o întîlnire cu un domn, Adam Volk. Nu ştiu dacă a 
sosit deja... 

— Cum să nu! Vă aşteaptă. Permiteţi-mi să vă conduc. 


Cristina trecu în minte un prim punct pe răbojul lui Adam. 
Fusese chiar mai punctual decît se aştepta ea. Făcu slalom printre 
mese pentru a ajunge chiar în capătul încăperii şi îl văzu pe omul de 
încredere al lui Alex. Era înalt şi bine făcut, dar, dincolo de asta, 
toată înfăţişarea sa contrasta cu aceea a patronului său. Dacă primul 
era brunet, părul inelat al lui Adam era de un blond care aproape te 
făcea să închizi ochii. Îi cădea pînă spre umeri, încadrînd un chip cu 
trăsături perfect proporţionate. Dar, odată ce-ţi aţinteai privirea spre 
el, rămînea pironită în ochii de un albastru intens, care iradiau 
căldură. Îi apucă bărbăteşte palma, apoi se aplecă să i-o sărute şi 
Cristina îşi dădu seama că, orice avea să-i spună, întilnirea lor va fi 
cel mai agreabil moment al zilei. 

— E o plăcere să vă cunosc, domnişoară Man! Vă mulţumesc, în 
primul rînd, că v-aţi sacrificat din timp ca să ne putem vedea. 

Cristina zîmbi larg. 

— Plăcerea e de partea mea, domnule Volk. Recunosc, aţi ştiut 
să-mi stîrniţi curiozitatea, care e cel mai mare păcat al unei ziariste. 
Chiar dacă nu ar fi fost aşa, tot era interesant să-l întîlnesc pe omul 
care ştie toate secretele viitorului nostru preşedinte. 

La ultimele ei cuvinte, un muşchi de pe obrazul lui Adam 
tresări. După o secundă însă, totul revenise la normal, iar Cristina se 
întrebă dacă nu cumva i se năzărise. Spera că nu fusese deplasată, 
dar dacă îl supărase în vreun fel, nu mai avea ce face. Parcă 
simțindu-i îndoiala, interlocutorul ei surîse şi tot chipul i se lumină. 

— Sper că tot ce veți afla va fi pe măsura aşteptărilor 
dumneavoastră! Ce vă pot oferi? 

— O apă minerală şi o cafea sînt de ajuns, mulţumesc. 

— Şi pentru mine la fel, îi spuse Adam chelnerului care 
rămăsese lingă ei. 

Omul se eclipsă în viteză. 


— Pentru început, îndrăznesc să vă rog să primiţi acest modest 
semn de prețuire din partea patronului meu. Întîlnirea cu 
dumneavoastră i-a produs o impresie puternică. 

Cuvintele lui Adam erau neutre şi politicoase, nu dădea vreun 
semn că ar şti ceva despre scena pe care Cristinei îi era tot mai dificil 
să şi-o amintească. Totuşi, obrajii i se împurpurară. Pe masă apăruse 
o cutiuţă lungă şi subţire. În mintea Cristinei răsăriră fără voie fraze 
din romanele franțuzeşti, cele în care Ludovic al nu ştiu cîtelea îşi 
recompensa ultimă curtezană cu o bijuterie, după o noapte 
furibundă de amor. Îi era greu să-şi mascheze încurcătura, dar 
Adam dovedi încă o dată un tact ieşit din comun, examinîind cu 
îndărătnicie zigzagurile feţei de masă. Cutia stătea nemişcată între 
ei. Cristina nu îndrăznea să o atingă, de parcă ignorarea ei ar fi făcut- 
o să dispară. Pauza se prelungea însă prea mult şi ziarista îşi drese 
glasul. 

— Nu ştiu cu ce l-am putut impresiona pe domnul Corbu, dar 
zău că nu era cazul... 

Vocea i se rupse şi Cristina se întinse după paharul cu apă 
minerală ca după o frînghie salvatoare. Cînd ridică în sfîrşit ochii, 
zări în privirea lui Adam un licăr de înţelegere. Trecu însă şi acesta 
la fel de repede ca umbra de la începutul discuţiei, lăsînd-o pe 
Cristina să se întrebe ce văzuse cu adevărat. 

— Îmi pare rău să insist, dar şeful meu mi-a spus să nu mă mai 
întorc dacă nu vă pot convinge măcar să deschideţi cutia. Aşa că vă 
rog, faceţi-mi serviciul ăsta! Doar dacă nu am reuşit deja să vă supăr 
într-atât încît să mă vreţi aruncat în drum. 

Tonul era şugubăţ, dar Adam nu zîmbea şi cu ochii. Înghiţind 
cu noduri nişte apă minerală, Cristina atinse în cele din urmă cutia 
cu fereala cu care ar fi apucat un şarpe. O deschise şi respiră uşurată. 
Pe mătasea neagră nu se odihnea o bijuterie, ci un pix auriu care 


părea al dracului de scump. Era un dar cuminte. Proasto, îți faci griji 
degeaba! Omul vrea doar să-şi asigure bunăvoința unei ziariste pe final de 
campanie, se aprostrofă. 

— E foarte frumos şi apreciez gestul, spuse, dar nu sînt sigură 
că-l pot primi. 

— O, e doar un fleac! Alex speră că va sluji la scrierea multor 
articole precum acelea care l-au încîntat atât. 

Cristina se încruntă uşor. 

— Nu ştiam că domnul Corbu îmi citeşte editorialele... 

— După ce v-a cunoscut la banchet, mi-a cerut să-i fac o selecţie 
a articolelor dumneavoastră şi le-a găsit foarte inspirate. Deci nu e 
un fan vechi, dar asta nu înseamnă că nu e sincer... 

Cristina îşi ridică privirea de la pix, sorbi gînditoare o gură de 
cafea şi decise să aducă discuţia pe alt făgaş. 

— Dacă tot sîntem la ceasul mărturisilor, poate îmi veţi dezvălui 
şi motivul pentru care ne-am întîlnit... 

— Nu-i un mare secret, dar am vrut să vă prezint propunerea 
lui Alex faţă în faţă. După cum aţi spus şi dumneavoastră, e clar cine 
va ieşi învingător din cursa prezidenţială. 

Cristina îl aprobă din cap. N-avea rost să fie ipocrită. 

— Domnul Corbu poate fi felicitat de pe acum, aşa e! 

— Ei bine, Alex şi-a făcut planuri importante. Vedeţi, aşteaptă 
de multă vreme şansa de a schimba ceva în ţara asta. Nu doar pentru 
sine, ci pentru toţi conaţionalii săi. A avut deci vreme să se gîndească 
la multe, să-şi aleagă în tihnă calea cea mai potrivită. 

— Cred că asta speră toţi cei care sînt gata să-l voteze, îi replică 
Cristina. Va fi greu însă să le îndeplinească aşteptările. Atîtea lucruri 
merg, prost... 

— Aşa este! Tocmai de aceea, domnul Corbu va avea nevoie de 
oameni bine pregătiţi şi integri. Profesionişti pe care să se poată 


bizui, care să-l ajute să-şi pună în practică visul. Şi crede că a găsit o 
astfel de persoană în laşi. 

Cristina îl privi neîncrezătoare. I se făcea o ofertă de serviciu, 
dar nu îi era încă foarte clar conţinutul ei. Ce-ar fi putut ea face 
pentru un om care, fără îndoială, avea mijloacele de comunicare în 
masă din capitală la picioare? 

— Continuati, spuse scurt. 

— V-aţi dat deja seama, cred. Alex ar vrea să vă ofere un post 
important în aparatul guvernamental. Mai exact, şefia 
Departamentului de comunicare. 

Cristina fu gata să scuipe pe masă ultima înghiţitură de cafea. 

— E o propunere foarte flatantă, desigur, însă nu înțeleg de ce 
domnul Corbu s-a gîndit tocmai la mine... Sigur găseşte candidați 
mai buni în capitală sau în străinătate... 

Adam clătină încet din arătătorul stîng. 

— Mi-a spus că veți zice asta. Nu are nici cea mai mică urmă de 
îndoială că sînteţi alegerea potrivită, iar reacția aceasta nu face decît 
să-i confirme părerea. 

Oare cîtor oameni le-a mai făcut promisiuni ca să dea cît mai bine pe 
sticlă şi în paginile ziarelor? se întrebă Cristina, încercată de un 
amestec de amuzament şi dezamăgire. Adam parcă îi ghici gîndul. 
Într-un gest impulsiv dar nu nepoliticos, o apucă de mînă. 

— Să nu credeţi că e o manevră pe care o foloseşte în cazul 
ziariştilor potenţial incomozi! E o propunere sinceră, adresată doar 
dumneavoastră! Mă pun chezaş pentru asta... 

Luată prin surprindere de o asemenea întorsătură dramatică a 
discuţiei, Cristina amuţi din nou,. 

— De altfel, continuă Adam, domnul Corbu nu aşteaptă de la 
dumneavoastră, pînă la alegeri, decît aceeaşi mediatizare obiectivă 
oferită oricărui candidat. Propunerea sa nu e condiţionată de nimic. 


Vine dintr-o apreciere corectă a capacităţilor şi potenţialului ziaristei 
Cristina Man. 

— Vă cred, totuşi... 

— Vă rog, o întrerupse Adam, nu-mi daţi acum un răspuns 
definitiv! Aveţi timp să vă gîndiţi pînă la scrutin şi sper că veţi face 
alegerea bună. Ştiţi deja numărul meu. Puteţi suna la orice oră din zi 
sau din noapte. 

— Bine. Deşi nu vreau să vă faceţi iluzii, e puţin probabil ca 
răspunsul meu să se schimbe. Traiul în capitală nu mă atrage deloc. 

— Viaţa e imprevizibilă, dădu din umeri Adam. Nu vă grăbiţi! 
Şi eu am fost reticent cînd a venit vorba să lucrez pentru Alex, iar 
acum sînt cel mai apropiat colaborator al său. Trebuie să recunosc, 
ştie cum să convingă oamenii să i se alăture. 

— Vom vedea! Oricum, cred că e cazul să mă întorc în redacţie, 
spuse Cristina. Vă mulțumesc pentru ofertă, pentru cafea şi pentru 
conversaţia agreabilă. 

— A fost o onoare pentru mine, domnişoară Man. Sper că vom 
mai avea ocazia să ne întîlnim. 

Nu e o perspectivă prea rea să-i mai întîlnesc privirea asta liniştitoare, 
recunoscu Cristina, ridicîindu-se de la masă. 

— Vă rog, nu uitaţi modestul nostru dar! Măcar atît să-i pot 
spune lui Alex... O voi considera ca pe o favoare personală. 

Cu inima îndoită, Cristina puse în poşetă cutiuţa. Spera că, 
totuşi, pixul nu era prea scump şi ştia că nu avea să-i facă vreun 
favor lui Alex. Nu în paginile ziarului, orice ar fi sperat el. 


Capitolul 12 


FAMILIA DECIMATĂ 


Cu pixul atîrnînd greu în geantă, Cristina se întorcea la redacție. 
Nu pierduse decît vreo jumătate de oră şi, înainte de a intra în curte, 
scoase iar din geantă telefonul. După doar primele note, Truşescu 
răspunse răstit. 

— Da! 

— Bună ziua, comisare! Cristina Man sînt. Cred că ştii de ce am 
sunat. 

— Să încerc să ghicesc... Vrei să afli ce se mai întîmplă cu 
nebunul care v-a terorizat ieri? Au amuşinat pe aici tot felul de 
presari, inclusiv băiatul ăla, Felix. 

— Şi au aflat ceva sau ai păstrat o exclusivitate pentru mine? 

— Nu am mare lucru a le spune nici lor, nici ţie. Omul a fost 
operat, e la Terapie Intensivă. Nu am reuşit să vorbim cum trebuie. 
Ieri a mai apucat să bolborosească aceleaşi inepţii pe care ţi le-a zis şi 
ţie. 

— Şi în cazul neveste-sii? E sinucidere clară sau mai aveţi 
îndoieli? 

— Aşteptăm încă rezultatul expertizei medico-legale. Va veni 
mai pe după-amiază. 

— Dar nasul ce-ţi spune, comisare? Trebuie să ai o părere... Hai, 
dă-mi şi mie un os de ros! 

— Sună-mă peste vreo două ore şi poate voi avea ceva. Acum 
sînt ocupat. 

— Mulţumesc! Revin atunci... 


— Am zis poate, nu te grăbi cu mulţumirile. La revedere! 

Cristina închise, convinsă că nu putea decît să aştepte. Cînd 
intră în redacţie, primul cu care dădu ochii fu Mihai. 

— Cum merge treaba? îl întrebă, aruncînd poşeta pe masă. 

— Se putea şi mai bine, recunoscu cu jumătate de gură Mihai. 
Cred că mi-am pierdut din şarm, fiindcă în ultima vreme e aproape 
imposibil să fac oamenii să vorbească. Am pierdut o grămadă de 
vreme pe la Spitalul Şapte. Am bătut la cap o mulţime de doctori şi 
asistente, dar nu am aflat mare lucru. Totuşi, am adus ceva. Nu cred 
că va sesiza cineva că l-am şterpelit! 

Gîndul că Mihai furase din spital o făcu pe Cristina să-şi 
bulbuce ochii. Era ultimul om de la care s-ar fi aşteptat la aşa ceva, 
deşi breasla gemea de personaje dintre acelea care, la puţinele 
evenimente unde li se oferea mincare, îşi umpleau nu doar burta, ci 
şi geanta. Ba chiar, în preajma unora era bine să-ţi păzeşti portofelul. 
Mihai era însă unul dintre cei mai cinstiţi oameni pe care-i ştia 
Cristina şi acum îl privea siderată. Cu mişcări de prestidigitator, 
Mihai scoase din geantă o foaie de hirtie pătată de sînge într-un colţ. 

— Voilă! 

Cristina studie atent pătratul colorat. Era un desen, fără 
îndoială, unul făcut de o mină destul de stingace, pentru care 
pensulele nu erau vechi prietene. Pictorul amator ar mai fi avut 
nevoie de ceva lecţii, dar nu-i putea fi negată pasiunea pusă în tuşele 
nervoase. Un talent nativ robust, probabil ar aiura criticii, cu o viziune 
destul de întunecată asupra lumii. Dire singerii înconjurau silueta mai 
mult schițată a unui copil ghemuit, dungi formînd un fel de cuşcă. 
Siluete negre se apropiau de cuşcă, lungi, nelămurite, sinistre. 
Cristinei i se uscă instantaneu gura. 

— E ultimul desen al Ilonei. Probabil făcut chiar în ziua cînd şi-a 
pus capăt zilelor. 


— Cum de nu l-a luat Poliţia? întrebă Cristina. 

— Asistenta pe care am vrăjit-o l-a găsit azi dimineaţă, sub 
covor. Probabil că le-a scăpat copoilor. Celelalte le-au luat, însă nu 
păreau prea impresionați. Nu le găsesc vină. Sînt doar creaţiile unei 
tipe cu sisi la scufiță. 

Cristina netezi desenul şi îl studie atent. Chiar că-ți face pielea de 
găină... Privirea i se opri în colţul din dreapta sus al foii. 

— Uită-te aici, Mihai! Ceva a fost şters... 

După aproape un minut, Mihai fu de acord cu ea. 

— Ei, drăcia dracului! Am s-o duc la un băiat pe care-l ştiu. E 
restaurator la Muzeul de Artă. Poate reuşeşte să ne ajute să desluşim 
ce era? 

— Te rog! Poate-i o prostie, dar poate nu... 

Mihai se îndreptă spre uşă, dar se opri chiar înainte să o 
deschidă. 

— Aaa, bine că mi-am adus aminte! Mă rugaseşi să mă interesez 
de o asistentă de la CTS. Rodica Mihăilescu o cheamă... 

— Da! 

— La puţin timp după spargere, a intrat în concediu fără plată. 
De fapt, a fost cam ciudat. A trimis doar o cerere prin poştă. I-a fost 
aprobată şi de atunci nimeni nu a mai auzit de ea. Am încercat să fac 
rost de adresa ei, dar şi ăsta parcă e secret de stat. Te mai pot ajuta cu 
ceva? 

— Nu, e suficient! Mulţumesc. 

Vestea nu-i plăcea deloc Cristinei, dar trebuia să ia lucrurile aşa 
cum erau. Se juca fluierînd cu pixul, cînd telefonul țîrîi. Era Truşescu 
şi Cristina aruncă foaia pe care desenase capete de mort. 

— Nu au trecut două ore, comisare! spuse Cristina. Ai vreo 
veste pentru mine? 

— Poţi să vii la Urgenţe? 


Cristina se uită la ceas şi ţuguie buzele. 

— Cred că da... Ce s-a întîmplat? 

— Stavropol şi-a revenit, dar vorbeşte despre moartea nevestei 
şi dispariţia fiicei doar după ce te vede pe tine. Aşa că m-am gîndit 
să-i faci o vizită. Nu cred că ai ceva împotrivă. 

Cristina sări de pe scaun. 

— Glumeşti, comisare? Cum să mă deranjeze? Vin într-un 
suflet! 

— ÎL trimit pe Agrişan cu maşina după tine. 

— Aştept! 

Cristina intră val-vîrtej în biroul lui Andrei, pentru a-i anunţa 
neaşteptata întorsătură a situaţiei. Era o şansă nesperată de a 
produce un articol de zile mari, chiar dacă nu avea cum să fie însoţit 
de poze proaspete ale nebunului. E drept, aveau desenul Ilonei... Şi 
aici Cristina căzu pe gînduri, întrebîndu-se dacă să-i spună despre el 
lui Truşescu. La urma urmei, nu era vina lor că poliţiştii nu fuseseră 
destul de meticuloşi în cercetarea salonului. Ştia însă că o astfel de 
logică n-o putea feri de o nouă izbucnire de mînie, iar perspectiva 
altor ore petrecute în arest era greu de acceptat. 

Scrişnetul de frînă al Volkswagenului lui Truşescu o determină 
să lase îndoielile la o parte şi să iasă pe prispă. Subinspectorul 
Agrişan era la volanul maşinii parcate ostentativ în mijlocul curţii, 
iar Cristina se urcă pe scaunul din dreapta sa. Cursele cu maşina 
Poliţiei deveneau rapid o altă obişnuinţă la care ar fi renunţat cu 
plăcere. Drumul îl parcurseră într-o tăcere pe care Agrişan nu părea 
să simtă nevoia s-o tulbure, iar Cristina nici atât. Îi era greu să încerce 
vreo urmă de simpatie pentru cel care închisese după ea uşa celulei, 
chiar şi la ordinul altcuiva. Agrişan fluiera nepăsător, iar Cristina se 
uita indiferentă pe geam. 


Cînd maşina se opri la intrarea în Spitalul de Urgenţe, Cristina 
cobori fără să-şi ia rămas bun. Chiar la intrare îl văzu pe comisar, 
care trăgea cu nesaţ dintr-o ţigară. 

— N-a durat mult, nu? spuse Cristina. 

Truşescu aruncă pe caldarim chiştocul şi îl zdrobi înverşunat cu 
călcîiul. Probabil, ideea că e nevoit să apeleze la ajutorul meu îl calcă pe 
nervi, îşi spuse Cristina. Îi surîse larg, în încercarea de a dezamorsa 
tensiunea care le putea încurca amîndurora socotelile. 

— Să mergem! răspunse polițistul. 

Cristina îl urmă pe holul înţesat de bolnavi şi oameni în halate 
albe, decisă să lase lucrurile să curgă în ritmul dorit de comisar. Era 
deja o izbîndă să poată schimba două vorbe cu Stavropol. Tactica ei 
se dovedi cea potrivită. Văzînd-o că nu spunea nimic, polițistul se 
mai destinse. 

— Să fie clar un lucru, îi spuse Truşescu. În discuţia cu 
Stavropol, eu rămîn vioara întîi. Dacă îţi fac semn să taci, închizi 
gura. Dacă-ţi cer să ieşi din salon, te conformezi. Ţine minte că vrem, 
în primul rînd, să aflăm dacă şi-a ucis nevasta. Apoi, ce i-a spus Ilona 
despre dispariţia fiicei... 

— Deci e vorba de crimă în cazul llonei, interveni Cristina. 

— Da, avînd în vedere orientarea leziunilor şi nişte echimoze de 
pe braţe. În plus, am găsit sîngele altcuiva sub unghiile ei. 

— Al soţului? 

— E sînge de aceeaşi grupă cu a lui, B. Ea avea grupa AB. 

Erau la doi paşi de uşa salonului, cînd o asistentă mai albă la 
față decât halatul ieşi în fugă, intrînd în Truşescu. Deşi era slabă ca 
tirul, îl dezechilibră puţin. 

— Ce s-a întîmplat? strigă comisarul. Acum un sfert de oră, 
totul era în regulă. 

— E mort, bolborosi asistenta. 


— Ce mama dracului? Nu se poate! Doctorul a spus că pericolul 
a trecut. Omul putea deja să vorbească! 

— Are gîtul tăiat, mai apucă să spună femeia înainte ca 
Truşescu să o arunce într-o parte. 

Polițistul se năpusti în salon şi Cristina îl urmă. Priveliştea îi 
încremeni pe amindoi. După o clipă de înţepeneală lungă cît o oră, 
Cristina îşi duse palma la gură, oprind un spasm. Nu avea însă de ce 
să-i fie ruşine: cît era de experimentat Truşescu, şi el se făcuse vînăt. 
Cristina închise pentru o clipă ochii, luptînd cu greaţa, apoi îşi 
întoarse privirea spre patul transformat în abator. Un şanţ lat se 
căsca în gîtlejul lui Stavropol, de la un capăt la altul, dezgolindu-i 
indecent carnea. Hemoragia fusese masivă şi extrem de rapidă, iar 
sîngele acoperise, fără discriminare, pijamaua, păturile şi cearşaful, 
ajungînd pe podea. În cîteva minute, trupul deja slăbit al celui care o 
terorizase cedase. Acum, Cristina nu simţea decît milă pentru el, 
dublată de o curiozitate morbidă în ce priveşte identitatea 
monstrului care-l ucisese. 

Cum de nu s-a auzit alarma instrumentelor medicale? se întrebă cu 
întîrziere Cristina. Imediat îşi dădu răspunsul: ştecherul aparatului 
care măsura ritmul cardiac şi alţi parametri se odihnea pe podea. 
Criminalul avusese grijă să nu fie deranjat. În fine, Truşescu ieşi din 
înțepeneală şi se întoarse, făcîndu-i semn să-l însoţească. 

— Agrişane, unde eşti? urlă din uşă. 

— Aici, şefule! se auzi din apropiere. 

— Închide imediat uşile! Nimeni nu mai iese! Stavropol tocmai a 
fost ucis. 

— Am înțeles! Nu putem însă opri bolnavii şi ambulanţele să 
intre... 

— Aşa e, dar mă interesează să nu părăsească nimeni spitalul. 
Poate avem noroc şi ucigaşul e încă aici. 


Slabe sperante, îşi spuse Cristina. Omul care avusese destul sînge 
rece şi îndemiînare să facă asta sigur nu zăbovise pe acolo, riscînd să 
fie prins. Nu-l întrebă pe Truşescu de ce Stavropol nu era păzit de un 
agent. Poliţia suferea de o cronică lipsă de oameni, iar nebunul, în 
starea în care se afla după operaţie, nu fusese socotit o ameninţare. Îl 
privi iar şi, sub marea de sînge, zări licărirea oţelului la încheieturile 
mortului. Fusese prins de pat cu cătuşe, o precauţie luată mai mult 
din exces de zel, dar care poate îl împiedicase să se apere. Nu că ar fi 
avut multe şanse... Sper măcar că dormea sau leşinase cînd a venit 
asasinul. Aşa s-ar explica şi de ce nu a strigat după ajutor. Avea totuşi de 
pus o întrebare comisarului. 

— Pot să anunţ la redacţie? 

Truşescu dădu din umeri, negru de supărare. 

— Nu văd ce rost ar avea să ascundem crima. Asasinul ştie 
foarte bine ce a făcut. La fel şi complicii săi, dacă a avut. 

— Crezi că au fost mai mulţi? 

— Nu ştiu, se răsti comisarul. Am văzut şi eu cît tine. Lasă-mă 
să-mi fac treaba! 

Cristina se făcu mică. Înţelegea perfect enervarea comisarului, 
depăşit de evenimentele din ultimele zile. Pe biroul său se 
aglomeraseră o mulţime de dosare fără răspunsuri. Cristina fu 
sigură că nu era momentul să pomenească despre desenul luat de 
Mihai. Doar i-ar fi dat prilejul să-şi verse asupra ei toată furia 
acumulată în acele zile de bătut pasul pe loc. În plus, era foarte 
posibil ca acea coală acoperită cu tuşe grăbite să nu aibă nici o 
importanţă. Să vedem întîi dacă amicul lui Mihai ne poate ajuta... 

Cît timp ea căzuse pe gînduri, Truşescu şi Agrişan nu stătuseră 
cu mîinile în sîn. ÎL zări pe comisar parlamentînd cu un doctor 
supărat. Gesticulau amindoi larg, dar Cristina decise să nu se 
amestece în gîlceavă, al cărei subiect nu era dificil de ghicit. Decizia 


de a pune lacăt pe uşile spitalului era greu de înghiţit de către 
prizonierii fără voie. Printre care te numeri şi tu, fiindcă Truşescu nu ti-a 
spus că poți pleca. Deşi chiar el e alibiul tău. Nu că ai vrea, de altfel. E încă 
o ocazie de a urmări ancheta, chiar dacă pentru asta un om a murit. Un 
nebun care a fost cît pe ce să te trimită pe lumea cealaltă, şi în acelaşi timp 
un spirit chinuit. Dumnezeu să-l ierte, a plătit un pret cumplit! 

Numărul poliţiştilor creştea pe măsură ce soseau întăririle 
cerute de Truşescu. Criminaliştii, în costumele lor albe, îşi făceau 
treaba, iar Agrişan interoga asistentele şi medicii care se ocupaseră 
de Stavropol. Era un lucru destul de greu de făcut în zăpăceala 
generală. Sub asediu sau nu, cursa pentru salvarea vieților îşi păstra 
ritmul ei infernal. Oamenii în halate albe primeau în continuare 
marfă. Pe lîngă Cristina treceau tărgi cu suferinzi, unii despărțiți de 
moarte doar de cîteva minute, alţii pregătiţi pentru ore sau zile de 
chin. Cu greu, reuşi să convingă o asistentă grăbită să-i schimbe 
pansamentul. 

Stăruinţa poliţiştilor părea însă zadarnică. Nimeni nu văzuse 
nimic. Stavropol ieşise cu bine din operaţie. Spitalul nu-şi permitea 
să păstreze permnanent la căpătiiul lui un om, iar rude care să-l 
vegheze nu avea. În sfertul acela de oră în care se întîmplase 
tragedia, medicii trataseră un tip care-şi înfipsese prea adînc în fund 
o sticlă şi un copil căruia maică-sa îi scăpase în cap oala de borş 
tocmai luată de pe plită. Abia avuseseră timp să respire, darămite să 
ţină nebunul de mină. 

Agrişan trecu pe lîngă ea cu o figură acră, pentru a-i da raportul 
comisarului. 

— Îmi pare rău, şefu'! Asasinul şi-a găsit cel mai bun moment ca 
să-şi pună planul în aplicare, toată lumea era ocupată pînă peste cap. 
Un străin s-ar fi putut plimba pe aici ca vodă prin lobodă, fără să-l 
tragă nimeni de mînecă. 


— Asta, dacă a fost un străin, şi nu un doctor ori o asistentă. 

Agrişan nu avea de ce să-l contrazică. 

— Am scotocit spitalul, dar nu am găsit arma crimei, nici vreun 
suspect. Am notat datele de stare civilă ale tuturor, i-am întrebat 
unde se aflau la momentul aproximativ al crimei... Îi mai ţinem aici 
pe cei care vor să plece? 

Truşescu dădu din mînă a lehamite. 

— Nu, n-are rost! Spune-le să nu plece din oraş zilele astea şi 
dă-le drumul. Nu aveam prea multe speranțe că vom prinde 
criminalul. Dar trebuia să încercăm. Cît priveşte arma crimei, poate 
omul nostru a plecat cu ea în buzunar. Aş zice că a fost un bisturiu, 
dar să vedem ce mai spune legistul. Am făcut tot ce-am putut, 
Bogdan, într-o situaţie împuţită! 

Abia atunci, Truşescu se întoarse spre Cristina, care citi oboseala 
cronică în ochii lui injectați. 

— Presupun că nu vreţi să scriu că ancheta s-a împotmotlit chiar 
de la început, nu? îl întrebă. 

Polițistul se strimbă de parcă ar fi primit porţie dublă de ulei de 
ricin. 

— Vezi că ştii? Spune că omul a fost găsit cu gitul tăiat şi că 
urmărim mai multe piste. 

— Bine, dar ne-ar trebui alte amănunte să le oferim cititorilor. 
De exemplu, ce se aude cu dosarul privind dispariţia Steluței. 

Încă o dată, Truşescu nu păru deloc fericit de întrebare. Dar nu 
era prima dată cînd făceau un astfel de troc. 

— Asta întreabă de dimineaţă corbii, spuse Truşescu. 

— Fără să primească un răspuns lămuritor, ghici Cristina. Se fac 
cercetări, avem mai mulți suspecți, dar încă nu putem oferi 
amănunte, bla-bla. lar dosarul e pus sub şapte lacăte. 


— Aha, încuviinţă Truşescu. Vei avea o exclusivitate, dar din 
surse neoficiale. 

— Sigur. 

— Bine! Părinţii au reclamat dispariţia fetei. A plecat la şcoală şi 
nu s-a mai întors. Era elevă în ciclul primar... 

Cristina notă în minte că Truşescu vorbea despre Steluţa la 
timpul trecut. ÎI lăsă însă să continue. 

— A plecat pe la doişpe jumate de la şcoală, cu o colegă. 
Mergeau împreună, locuiau aproape una de alta. De obicei le însoțea 
bunica fetei celeilalte, dar în acea zi nu a apărut. Fetele au aşteptat cât 
au aşteptat, apoi au decis să plece singure. Poate altfel ar fi stat 
lucrurile dacă învăţătoarea le-ar fi oprit, dar nu a făcut-o. Sau poate 
n-ar fi contat... În fine, au ajuns la casa colegei, şi-au luat la revedere, 
Steluţa a plecat mai departe. Atunci s-a rupt firul... 

— Am înţeles că poliţiştii o bănuiau pe Ilona, interveni Cristina. 

— Erau două variante de lucru, nu? Ori cineva a răpit-o în acele 
ultime minute, ori a ajuns acasă şi aici i s-a întîmplat ceva rău. E 
drept, zona Trei Boieri e destul de izolată. Întăi, băieţii s-au gîndit că 
a urmărit-o vreun pervers. Nu au descoperit însă nimic care să le 
confirme ipoteza şi atunci s-au întors la părinţi. Au dat peste tot felul 
de desene trăsnite şi apoi, bingo! În dulapul Ilonei, sub cearşafuri, 
haina fetei, stropită cu sînge. 

— Şi femeia ce-a spus? 

Truşescu oftă încet, scoase o ţigară din pachet şi o îndesă înapoi. 
Cîteva fire de tutun se risipiră pe podea. 

— A avut un comportament ciudat de la început. Părea că 
ascunde ceva, îşi ferea privirea şi devenea tot mai incoerentă. lar 
cînd au dat peste jachetă, a devenit imposibil să se înţeleagă cu ea. 
Aşa că au dus-o la Spitalul şapte. 

— Şi nu au continuat cercetările şi pe alte piste? spuse Cristina. 


— Ba da, dar nu a mai ieşit nimic folositor la iveală. Au fost 
verificaţi pedofilii, au vorbit cu vecinii... 

— Crezi că fetiţa e moartă, nu? puse Cristina în sfîrşit întrebarea 
care o frămînta. 

— E foarte probabil. Mai ales dacă ne gîndim ce au făcut părinţii 
ei după aia. Cine ştie cînd şi dacă vom găsi trupul său. Vin zăpezile 
cele mari, iar prin pădure au apărut în ultimele săptămîni şi lupi. 
Dacă i-au îngropat trupul, vor avea grijă de el... 

Cristina se înfioră. Era cumplit cum se destrămase deodată 
familia aceea, care doar în urmă cu o lună era, probabil, ca multe 
altele din oraş. Părinţii se zbăteau să facă față greutăților zilnice, 
consolindu-se cu singura lor bucurie, Steluţa... lar acum, copila era 
pierdută, poate hrană pentru lupi, Ilona şi Septimiu ajunseseră sub 
cuțitul legistului... 

La asta se gîndi tot drumul spre redacţie. Ramona o aştepta 
aşezată pe biroul ei, biţiind din piciorul stîng. 

— Dintre vecinii nebunului a mai rămas o singură babă cu care 
n-am vorbit, spuse Ramona. Cică e vrăjitoarea cartierului. După cum 
arată curtea, îi calcă în curînd pe urme lui Stavropol. 

Cristina îşi rezemă fruntea de podul palmei drepte. Nu voia să- 
şi amintească scena din salon. 

Bătu în uşa Biroului Oval şi îl zări pe Andrei Beiu butonind 
televizorul, cu o figură chiar mai acră decît de obicei. Îi dădu 
raportul în doar câteva cuvinte. 

—  Negociem publicitate electorală foarte consistentă, spuse 
Andrei cu jumătate de gură. 

— Cu PNP? 

— Cu cine altcineva? Deşi nu înţeleg; de ce mai aruncă banii pe 
fereastră. 


— Dacă au bani de dat, de ce să nu-i luăm? răspunse Cristina. 
Mai bine să intre-n punga noastră decât la Dimineaţa devreme. 

— Aşa-i! 

Cristina avea mîna pe clanţă, dar Andrei încă nu terminase. 

— Am auzit că fermecătorul nostru viitor preşedinte are o 
simpatie deosebită pentru tine. 

Cristina tresări. 

— Da? Cine spune? întrebă, ferindu-şi privirea. 

— Am stat azi la taclale cu prefectul. Mi-a zis că te-a văzut la 
banchetul dat de Alex. Ce zici de asta? 

— Da, l-am cunoscut graţie Amaliei. Am înţeles de ce suspină 
toate gagicile după el. Dacă mă apreciază, nu am făcut eforturi 
pentru asta. Nu văd însă cum ne-ar strica o asemenea simpatie. 

Simţea că mai era ceva despre care Andrei nu-i vorbea, dar nici 
ea nu-i spusese despre oferta primită. Şi nici despre altele... 

— Da, să te placă preşedintele e minunat, atît timp cât ține. Dar 
să fii atentă, da? Te poţi trezi băgată în cine ştie ce intrigi 
mizerabile... 

— Întotdeauna sînt atentă! Ştiu cum e chestia cu troaca... 


Capitolul 13 


MISTERE 


Aşezată pe canapeaua veche, dar comodă încă, din biroul 
doctorului Sorescu, Cristina răsuflă adînc. Abia după ce îi povestise 
toate întîimplările ultimei săptămîni, toate coşmarurile şi spaimele ei 
nelămurite, îşi dădea cu adevărat seama prin cîte trecuse. Nu mai 
fusese de ceva vreme pe la el, dar cabinetul nu se schimbase. Tocmai 
acea atmosferă atît de familiară şi conştiinţa faptului că George îi era 
amic vechi şi auzise destule nebunii o ajutau să i se destăinuie. Era 
însă pentru prima dată cînd omul făcea o pauză atît de lungă după 
ce o lăsase să vorbească în voie. 

— Ce crezi tu despre toate astea? întrebă George. 

— Nu ştiu! răspunse Cristina. Am trecut printr-o grămadă de 
grozăvii şi nu e de mirare să-mi fie nervii zdruncinaţi. Dar temerile 
au început să mă chinuie înainte să se întîmple nenorocirea cu 
Turda. Deşi, în ziua de azi, tot e bine că nu sărim să ne muşcăm unii 
pe alţii de fund... 

Sorescu îşi permise un surîs scurt şi îşi mişcă aparent fără noimă 
vîrful pixului pe un carnet albastru. 

— Aici ai dreptate, spuse Sorescu. Cît priveşte visele... 

— Sînt reacţia inconştientului la ceea ce se petrece în viaţa mea, 
abia apoi la adresa lumii nefericite în care ne mişcăm cu toţii. O 
ştiu... 

Cristina îşi aţinti privirea în sucul de portocale de pe fundul 
paharului. Gîndul o ducea la alte ore petrecute pe aceeaşi canapea. 


Ore cînd vorbise despre dezamăgire şi singurătate. Despre Fabian... 
Trecuse ceva vreme de atunci, dar cicatricea îi brăzda încă sufletul. 

— Toate nălucile astea îmi zic, de fapt, că-i timpul să las pe 
cineva să intre-n viața mea? 

De-aia m-am lăsat pipăită în baia unui hotel? completă în gînd. 

— O asemenea interpretare ţi se pare plauzibilă? îi întoarse 
întrebarea Sorescu. 

Cristina puse paharul pe măsuţa scundă. 

— E posibil, recunoscu. Dar dacă asta e problema, rezolvarea e 
la îndemînă, nu? Doar ţi-am povestit despre misteriosul admirator... 

— Al cărui dar ţi-a stîrnit însă un presentiment rău, punctă 
Sorescu. 

Cristinei nu îi era deloc greu să-i urmărească firul 
raționamentului. 

— Atitudine izvorită din frica de a mă implica într-o relaţie, 
completă. Din frica de a nu fi rănită din nou. 

— Tu ai spus-o, nu eu! 

— Voi vedea dacă e aşa cînd omul va face următoarea mişcare... 
Atunci, instinctul îmi va spune ce riscuri trebuie să-mi asum. 

Sorescu mizgăli ceva în carnet, fără să comenteze. O făcu pentru 
el tot Cristina. 

— Şi, din nou, pun semnul egalităţii între o întîlnire şi asumarea 
unui risc. Oricit aş vrea însă, nu pot renunța la prudenţă. 
Deocamdată. 

— Puţină prudenţă e sănătoasă. Trebuie doar să ştii cînd să tragi 
linia. Şi, oricum, ai avea nevoie de puţină odihnă. Slujba ta e foarte 
stresantă, nu-i nevoie să ţi-o spun eu. O pauză ţi-ar prinde bine, mai 
ales că tocmai ai trecut printr-o luare de ostatici. După o astfel de 
întîmplare, e normal să vezi ameninţări peste tot. De fapt, chiar m-aş 
îngrijora dacă n-ai face-o. 


— Să iau o pauză acum? Poate după alegeri. Dar pînă se 
liniştesc apele, pînă se formează guvernul şi se mai schimbă şefii 
locali, tocmai bine vine minivacanţa de Crăciun. 

— Am să-ţi prescriu deocamdată nişte somnifere uşoare. Şi cred 
că ar fi utile încă vreo două şedinţe. 

— Tu eşti doctorul. Ascult şi mă supun. 

Sorescu se apucă să scrie reţeta, dar Cristina nu mai avea 
răbdare să stea pe canapeaua maro, cu pielea crăpată chiar la 
margine. Se apropie de geam, privind distrată spre strada liniştită. 
Soarele strălucea anemic, dar era oricum mai bine decit în ultimele 
zile. Cristina îşi spuse că şi în sufletul ei era mai senin, acum, că 
vorbise cu doctorul. Îşi întoarse faţa de la geam, rotindu-şi privirea 
prin încăperea cunoscută, cu miros vag de tei. Prietenul ei terminase 
de scris reţeta şi se îndrepta spre el. Ochii i se opriră pe colțul unui 
desen care ieşea dintr-o mapă întinsă pe biroul bătrîn. Probabil că 
pălise, fiindcă Sorescu se ridică, gata să o susţină. 

— Ce s-a întîmplat? o întrebă. 

Cristina îşi studie unghiile înainte de a răspunde. 

— Ştiu că e o rugăminte neobişnuită, dar pot să văd desenul 
ăla? 

Sorescu ezită cîteva clipe şi Cristina fu sigură că avea să-i spună 
nu. Dar ea simţea că e foarte important să vadă acel desen. Liniştea 
abia dobîndită se topea ca nisipul din clepsidra întoarsă. Poate ceva 
din panica ei bruscă i se transmise şi lui, fiindcă îi făcu pe plac. 
Cristina luă foaia cu degete tremurînde şi o studie atent. Din nou, 
ochi purpurii, cruzi, o aţinteau din gluga unei umbre. lar la 
picioarele acelei siluete se învolburau rîuri de sînge. 

— Cine a făcut desenul ăsta? şopti Cristina. 

— Poţi întreba, dar asta nu înseamna că-ţi voi răspunde. 


— Nu vreau să încalci confidenţialitatea relaţiilor cu pacienţii. 
Dar măcar aşa, în linii mari... 

— E foarte important pentru tine? 

— Da. 

— Bine atunci! E desenul unui copil care are probleme cu 
somnul în ultima vreme. Mai mult chiar nu-ţi pot zice. Acum spune- 
mi de ce ai vrut să ştii cine-i autorul. 

— Pentru că aceiaşi ochi i-am zărit tot în desenul unui băiat. 
Zicea că acea creatură i-a apărut la geam... Şi dacă pe pacientul tău 
nu-l cheamă Dănuţ Oprean, o imagine bizară care să-i bîntuie pe 
amîndoi e o coincidenţă cam mare, nu? 

Doctorul o fixă uimit şi Cristina nu avu nevoie ca Sorescu să-i 
răspundă pentru a-şi da seama că era vorba de copii diferiţi. 

— Ai dreptate, spuse Sorescu. Dar eşti sigură de asemănare? 

— Da, dădu hotărît din cap Cristina. Şi, dacă stau să mă gîndesc, 
ceva similar, făcut de fiică-sa, mi-a adus la redacţie nebunul. Iar 
nevastă-sa desena şi ea lucruri ciudate. Am să-ţi arăt o poză zilele 
astea, poate îmi spui ce crezi despre ea... 

— Ne mai vedem luni, tot dimineaţă? Adu atunci tot ce vrei. 

— Ne-am înţeles! Trec sîmbătă şi pe la Dănuţ, să văd dacă a mai 
avut coşmaruri. Cine ştie, poate ne dăm seama despre ce drăcovenie 
e vorba! 

Luîndu-şi la revedere, Cristina cobori în fugă scările clădirii cu 
patru etaje în care se afla cabinetul. Ca mulţi alţi medici, în 
încercarea de a micşora pe cît posibil cheltuielile, omul amenajase în 
scopuri profesionale jumătate dintr-un apartament cu patru camere, 
iar în restul îşi ducea traiul. Cu o urmă de zîmbet, Cristina remarcă, 
pe la etajul al doilea, că artiştii amatori îmbogăţiseră iar pereţii. 
Laura e o proastă, concluziona un scriitor anonim, iar o mină mai 
puţin sigură, dar la fel de lipsită de inhibiţii, îi replicase: Cini zice 


ăla ieste, boule! Cum riposta îi aparţinea, probabil, Laurei, Cristina 
îşi spuse că autorul primului mesaj cam avea dreptate. 

Aşezată pe scaunul cu vopseaua scorojită din tramvaiul care o 
hurduca spre centru, încercă să se concentreze asupra sarcinii 
primite de la Andrei, însă gîndurile tot i se împrăştiau. Rar i se 
întîmpla să nu-şi poată focaliza toată fiinţa spre un singur subiect, 
uitînd de orice alte griji, dar ultima săptămînă părea să facă excepţie 
de la regulă. Poate, după ce beau o cafea... 

Val era deja în redacţie şi, împreună, se chinuiră să adune o listă 
de subiecte „tari”, însă înainte de şedinţă, rezultatul efortului lor 
părea destul de subțire. Între timp, odaia se mai umpluse de colegi, 
printre care Coca naviga nepăsătoare cu mopul, bombănind despre 
durerea din oasele ei bătrîne. Ca într-un fel de dans tribal, unul după 
altul se ridicau de pe scaun, pentru a-i face loc să deretice. Pe 
Cristina întotdeauna o enervase obiceiul de a face curat printre 
picioarele oamenilor, dar nu avea ce face: ăsta era programul Cocăi. 
Femeia stătea departe de centru, într-o zonă rău famată a cărei 
străbatere pe jos devenea o aventură periculoasă într-o perioadă a 
anului cînd întunericul se risipea greu. Aşa că putea doar să insiste 
să nu i se spele cana cu buretele de o culoare greu de definit folosit, 
bănuia de ceva vreme, şi pentru ştergerea meselor. Şi să încerce să 
nu se sperie prea tare la bubuitura inevitabilă a scrumierei de metal 
scăpate pe podea de către Coca, în tentativa de o aşeza mai pe 
mijlocul mesei. 

Coca încă mai trebăluia, oftind demonstrativ, cînd Cristina se 
îndrepta spre uşa Biroului Oval. lar cînd pătrunse în încăpere, îşi 
zise că ar fi preferat să prezinte o listă mai substanţială de propuneri. 
N-avea însă rost să se gîndească la drobul de sare gata să pice şi, cu o 
imperceptibilă ridicare din umeri, se aşeză pe scaun, primul din 
rîndul celor puse, aproape ca la şcoală, în fața mesei lui Andrei. 


— Am pus lista de subiecte în reţea, luă Cristina taurul de 
coarne. În plus, mai pregătim... 

Nu apucă să-şi termine vorba. Andrei, roşu la faţă ca un ins de 
vreo două sute de kilograme aflat în pragul crizei de apoplexie, 
începu să urle. 

— Chiar trebuie să muncesc în locul vostru, oameni buni? 
Pentru ce sînteţi plătiți? Am văzut lista, Cristina! E o porcărie! 

Cristina îşi aţinti privirea pe peretele din spatele redactorului- 
şef. Învăţase de ceva vreme că a încerca să-l contrazică, chiar şi cînd 
nu avea dreptate, era o misiune sinucigaşă dacă îi sărise ţandăra. lar 
acum, şi ea credea că s-ar fi putut descurca mai bine. Rămase tăcută, 
aşteptînd să treacă furtuna. Dar Andrei abia se stirnise. Se plimba 
turbat de la un perete la altul, iar Cristina nu s-ar fi mirat dacă s-ar fi 
năpustit cu pumnii la ei. 

— V-aţi lăsat pe tînjală! Parcă aţi uitat în ce rahat sîntem, cît 
trebuie să tragem pentru a ne păstra fiecare cititor pe o piaţă aproape 
moartă. Cine crede că munceşte prea mult e liber să plece! Meseria 
asta se face în primul rînd din pasiune... Ştiţi la fel de bine ca şi mine 
cîți ziarişti cu state vechi trag mîța de coadă! Sînt zece candidaţi la 
fiecare post disponibil... 

Trebuie să fi fost chemat la raport de direcțiune, îşi zise Cristina. I-au 
frecat ridichea pentru ceva, iar acum îşi revarsă năduful pe noi. Tocmai azi 
mi-am găsit să nu mă uit în ziar... Probabil Andrei ar fi strigat încă o 
vreme, dar tusea îi opri avîntul. Rămas fără suflu, aruncă pe masă un 
calc şi Cristina o văzu pe Alissa pălind. Deşi îi părea rău pentru ea, 
nu putea decît să respire uşurată — problema, oricare ar fi fost, nu 
avea să o lase pe ea fără piine. Urmări privirea lui Andrei pînă în 
colţul din stînga sus al paginii, prima listată din ziarul de a doua zi. 

Formele Evei nu sînt naturale! 


* Deşi o neagă, artista a suferit în secret o operaţie 
estetică la o clinică din Anglia 

Cristina îşi mută privirea la imaginea care însoțea cele cîteva 
rînduri şi încremeni. În locul unei poze care să le crească tensiunea 
bărbaţilor, pe hîrtie se lăfăia un slip negru, mulat pe o sculă cu 
adevărat impresionantă. Ascunzîndu-şi zimbetul, Cristina recunoscu 
ilustraţia de la reportajul de anul trecut despre cocotele masculine. 
Prin ce încurcatură ajunsese acea imagine din arhivă în ediţia de 
mîine? 

— Nu-mi dau seama ce s-a întîmplat, vorbi în sfîrşit Alissa. Poza 
e veche... 

— Zău? Păi, uite că era să deschidem o pagină cu ea, în locul 
tîtelor Evei! Ai ceva explicaţii de dat, dacă vrei să mai lucrezi aici. E a 
doua greşeală majoră de săptămîna asta. E timpul să vă treziţi cu 
toţii, dacă nu vreți să ajungem pe caldarim! 

Cristina continua să păstreze o tăcere prudentă, iar 
încăpăţinarea ei de a nu riposta la admonestările redactorului şef îşi 
arătă roadele. Andrei se întoarse spre ea cu o figură mai calmă. 

— Vreo două dintre ideile voastre merg, însă ne trebuie acel 
contract de publicitate, Cristina! Semnarea lui e programată pentru 
amiază şi n-avem nevoie de surprize... 

Nu era cazul să continue. Pierderea contractului putea face să 
cadă multe capete, începînd cu cel al redactorului şef. 

— Să iau legătura cu staff-ul lui Alex? încercă Cristina marea cu 
degetul. Poate găsim ceva care să surprindă cititorii. Oamenii sînt 
întotdeauna avizi de amănunte siropoase. Amintiri din copilărie, 
despre primul sărut, prima slujbă etc. 

— Sună-i! spuse Andrei. N-are ce strica. 

Lăsînd-o în urmă pe Alissa, căreia încă nu-i revenise culoarea în 
obraji, Cristina ieşi ca din puşcă. Bănuia că discuţia care o aştepta pe 


Alissa era şi mai neplăcută decît ce înduraseră cu toţii şi se întrebă 
de ce era Andrei chiar atît de supărat. Totuşi, evitaseră dezastrul. 

Înainte să sune la Adam Volk pentru a-şi îndeplini promisiunea, 
Cristina deschise pagina web a PNP. Grafica era impresionantă, deşi 
nu aveau nevoie de ea pentru a atrage alegătorii. Ar fi fost suficientă o 
galerie de poze ale lui Alex şi aveau în buzunar jumătatea feminină a 
electoratului. Căută cu sîrg o biografie oficială. Dacă mă gîndesc bine, 
nu ştiu mai multe despre Alex decît restul nației. E chipeş, e bogat, cu sînge 
albastru şi a venit de peste mări şi țări ca să ne fericească... De ce nu s-a 
căsătorit? Are copii din flori ascunşi pe undeva? Dar părinții? Nu 
pomeneşte de ei niciodată... Omul ăsta e un mister pe două picioare. E 
drept însă, unul care-ţi taie răsuflarea! După aproape un sfert de oră, se 
convinse că nu avea să afle mai mult decît spuneau cele cîteva 
rînduri de sub galeria foto. 

Alex Corbu a împlinit 35 de ani. Are dublă cetăţenie, 

britanică şi română. Familia sa se află pe locul al 

douăzecilea în clasamentul celor mai bogate din Marea 

Britanie, iar una dintre liniile ei de sînge poate fi urmărită 

pînă la Edward I, încoronat rege al Angliei pe 19 august 

1274. D-1 Corbu şi-a pierdut părinţii la o vîrstă fragedă, nu 

este căsătorit şi nu are copii. Este doctor în Drept 

Internaţional şi Managementul Afacerilor, preşedinte sau 

membru în consiliile de administraţie de la cîteva zeci de 

companii internaţionale. Desfăşoară numeroase activităţi 
caritabile în zone defavorizate de pe toate continentele. 

Era unul dintre cele mai vagi portrete pe care le citise şi Cristina 
îşi zise că motivul nu putea fi lenea echipei de campanie a lui Corbu. 
Cine mai auzise ca locul şi ziua naşterii ori reşedinţa principală a 
candidatului la preşedinţie să nu fie trecute în nota biografică? Dacă 


acele cîteva rînduri puteau fi numite notă biografică... Adam avea 
multe de lămurit şi Cristina îi formă numărul. 

— Bună ziua, domnule Volk! Iată că ne auzim din nou. Sper că 
nu vă deranjez. 

— Bună ziua, domnişoară Man! Nu mă puteţi deranja niciodată. 
Să înteleg că aveţi o veste bună pentru mine, că aţi acceptat oferta lui 
Alex? 

Cristina se încruntă. 

— Nu, îmi pare rău. Aş avea însă nevoie de ajutorul 
dumneavoastră... 

— Sigur, e o plăcere pentru mine! Despre ce-i vorba? 

Cristina îşi spuse că tonul discuţiei era încurajator. 

— Am dori să facem un material despre domnul Corbu. Mai 
ales că, din cîte am înţeles, PNP e interesat de un contract publicitar. 

— Ce fel de material aveţi în vedere? 

O undă de gheaţă răzbătea din vocea cultivată şi politicoasă, dar 
Cristina nu se lăsă descurajată. 

— Păi, tocmai am studiat site-ul PNP şi am remarcat mulţimea 
de imagini, dar sărăcia informaţiilor despre domnul Corbu. Mă 
gindeam să le oferim cititorilor cîteva amănunte personale, nu 
neapărat picante. Sînt sigură că ar vrea să ştie mai multe despre 
omul care ar putea fi preşedinte. 

— Ce-aţi zice să ne întîlnim din nou la o cafea? întrebă Adam. 
Tot la bistroul acela, dacă vă convine. Mi s-a părut că a fost pentru 
amîndoi un loc agreabil de discuţie. 

— Sigur, de ce nu? Peste cît timp puteţi? 

— O oră e bine? Mai am ceva treburi de rezolvat şi apoi vă stau 
la dispoziţie. 

— E minunat. Vă mulţumesc pentru înţelegere, domnule Volk! 


— Nici o problemă. Şi îmi puteţi spune Adam. Domnule Volk 
sună prea oficial. 

— Atunci eu sînt Cristina. Şi putem renunţa la pronumele de 
politețe. 

— Ne vedem deci într-o oră, Cristina! 

— Da, Adam. 

Ora aceea trecu foarte repede, în încercarea de a o consola pe 
Alissa. Şi de data asta, Adam o aştepta în colţul cel mai îndepartat al 
salonului. Din nou, erau singurul cuplu din încăperea cuprinsă de o 
penumbră melancolică şi Cristina se gîndi că afacerile locantei nu 
începuseră prea promiţător. Adam se ridică la apropierea ei, iar 
Cristina descoperi că se bucura de acea revedere. De fapt, oare nu ai 
căutat un pretext ca să te întilneşti cu el? Nu-şi răspunse la întrebare, 
dar îi zîmbi mai larg decît ar fi vrut. 

— Îmi pare bine să te revăd, Adam! 

— Şi mie, Cristina! Deşi, recunosc, speram ca motivul 
următoarei noastre întilniri să fie altul. Mai avem însă timp şi pentru 
asta. Acum cu ce te pot ajuta? 

Adam îi suridea forţat, dar ochii îi străluceau în continuare a 
încurajare. Cristina îşi zise că sfîrşitul campaniei era, probabil, mai 
solicitant decît o probă de maraton. 

— În primul rînd, am văzut că nu este indicată data naşterii 
domnului Corbu şi nici locul acesteia, începu Cristina. E o informaţie 
cu care, de obicei, îşi încep prezentarea aspiranţii la un post mult 
mai puțin răsărit... 

Adam o privi lung, şi Cristina aşteptă răspunsul lui, din ce în ce 
mai nedumerită. 

— Alex e născut pe 6 iunie, spuse Adam. E adevărat, nu-i place 
să-şi afişeze data naşterii, din mai multe motive. Principalul e 
dorinţa de a evita atenţiile admiratoarelor prea îndrăzneţe. Cu toată 


paza, s-a mai întîmplat ca oameni politici marcanţi să găsească în pat 
o domnişoară gata să se ofere drept cadou aniversar. Deşi e mereu 
prezent în atenţia publică, şeful meu e o persoană foarte discretă. 

Explicaţia lui Adam suna frumos, însă Cristinei îi era greu să o 
împace cu imaginea pe care şi-o făcuse despre Alex. Mai degrabă ar 
fi zis că omului îi plăcea să fie asaltat de admiratoare. 

— Şi a venit pe lume în Anglia? continuă Cristina să smulgă 
informaţiile cu cleştele. 

— Da, răspunse Adam. A fost o naştere după tradiţia seculară a 
familiei, în casa părinţilor, nu la spital. Din câte am înţeles, mama a 
suportat foarte bine sarcina, iar travaliul s-a terminat repede. Din 
păcate, părinţii i-au murit cînd avea doar un an, într-un incendiu 
devastator. Focul a luat cu el patru vieţi şi a distrus casa. E o tragedie 
pe care Alex nu a vrut să o exploateze pentru a stîrni simpatia 
publicului. Ar simţi că întinează memoria părinţilor săi. Toate 
informaţiile astea ţi le-am oferit cu titlu confidential. În nici un caz 
Alex n-ar vrea să fie publicate! 

Acea lumină din privirea lui Adam se stinsese şi Cristina îl 
prinse de mînă. Nu ştia de ce îl încuraja, dar era sigură că avea 
nevoie de un cuvînt bun sau măcar de o atingere. Pentru o clipă, 
Adam se agăţă de degetele ei, cu ochii aţintiţi în cana de cafea. 
Cristina lăsă clipele să se scurgă şi, după un răstimp pe care nu-l 
putea măsura, Adam se desprinse uşor, într-un gest care reuşi să 
pară firesc. Cristina apucă paharul. Lucrurile mergeau cu totul altfel 
decît crezuse. 

— Uite ce e, reluă discuţia Adam, îmi pare rău că te 
dezamăgesc, dar nu cred că articolul de care vorbeai poate ieşi. După 
cum am zis, Alex nu e omul căruia să-i placă să-şi dezvelească 
sufletul. Nu-l pot convinge să povestească despre poneiul favorit, 
fanteziile cu cine ştie ce profesoară sau despre primul sărut. Ar fi 


trebuit să-ţi spun asta încă de la telefon. Pot doar să sper că nu-ţi voi 
face prea multe necazuri... 

Cristina decise să dea cărţile pe faţă. 

— De fapt, am şi eu o mărturisire de făcut. Adevărul e că şeful 
meu voia să fie sigur de încheierea contractului de publicitate. 

I se păru că-l zăreşte pe Adam răsuflînd uşurat. 

— Nu e cazul să-ţi faci probleme! Uite, am să dau un telefon ca 
să văd cum stau lucrurile, dar cred că deja contractul a fost semnat. 

Confirmarea veni într-un minut, iar Cristina se declară 
mulțumită. E drept, discuţia îi zgîndărise curiozitatea, în loc să i-o 
astimpere, dar îşi dădea seama că nu era cazul să facă valuri. Nu 
avea să afle nimic în plus, doar să-şi stinjenească interlocutorul. 


Capitolul 14 


ACCIDENTUL 


Cînd se întorcea de la bistro, Cristina putea doar spera că 
semnarea contractului cu PNP îi mai potolise hachiţele lui Andrei, 
scăpat astfel de răsuflarea în ceafă a şefilor. lar dacă nu... Dădu 
abrupt din umeri la gîndul unei alte după-amieze presărate cu 
reproşuri. Nu avea ce face şi învățase de ceva vreme să nu se 
angajeze în bătălii dinainte pierdute. Adincită în gînduri, nici nu 
observă cum ajunse în capătul străzii. Tresări cînd zări redacţia. 
Porţile larg deschise lăsau să se vadă dîrele de noroi ale maşinilor. 
Aruncă o privire la ceas şi mări ritmul. Indiferent dacă dispoziţia lui 
Andrei se îmbunătăţise sau redactorul-şef încă tuna şi fulgera, 
Cristina nu voia să piardă timpul. 

Din capătul opus al străzii îl zări şi pe Mihai grăbindu-se. O 
salută cu o fluturare uşoară de mină, la care Cristina îi răspunse la 
fel. Încă nu puteau vorbi, erau pe trotuare opuse, ea tropăind pe cel 
de lîngă redacţie. Mihai înainta cu paşi mari, iar Cristina îşi spune că 
oricine îl văzuse măcar o dată nu i-ar fi confundat niciodată silueta. 
Mereu cobora uşor umărul drept, obişnuit să suporte greutate unei 
genţi în care se îngrămădeau agende, cumpărături pentru masa de 
seară, vreo pereche cîrpită de şosete şi cine ştie câte alte nimicuri. 
Dacă îi oferea cineva o bomboană ori nişte ciocolată, şi acelea luau 
tot drumul genţii, ca să ajungă în cele din urmă în palma juniorului. 

Mihai bombănea mărunt şi Cristina îşi notă în minte să-l întrebe 
cine-l enervase. Era o adevărată performanţă, ştiindu-i firea blajină. 
Încă puţin şi Mihai se uită în lungul străzii. Era timpul să traverseze. 


Făcuse un prim pas pe caldarim, cînd monstrul pe roți țişni 
scrişnind pe lîngă Cristina, din curtea fostei băi comunale. Era un 
camion vechi, vopsit într-un verde brotăciu, iar Cristina nu mai 
apucă să vadă chipul şoferului. Totul se întîmplă într-o clipă. Încă 
încerca să înțeleagă de unde apăruse năluca aceea, cînd camionul 
ajunse în stradă. Cu figura albită, Mihai încercă să se ferească, 
aruncîndu-se spre stînga. Cristina auzi bufnetul trupului său care 
lovea asfaltul, văzu roata trecîndu-i peste piciorul stîng şi strigă 
odată cu el. Parcă ea fusese lovită, aşa i se opri răsuflarea. Nici ea nu 
pricepu cum ieşi din înţepeneală. În vreme ce camionul îşi continua 
nepăsător drumul, se repezi spre corpul frînt al lui Mihai. Singele i 
se scurgea ireal pe asfalt şi Cristina îngenunche lîngă el, fără să se 
gîndească la ce va urma. Dacă ar fi făcut-o, nu s-ar mai fi putut 
mişca. După o clipă de groază pură, îi observă pleoapele mişcîndu- 
se, apoi Mihai gemu. Cristina încercă să-şi dea seama cît de rău 
fusese rănit. Panica îi strînsese un cerc de oţel în jurul pieptului şi 
ziarista icni. Din blugii lui Mihai, tibia ieşea nefiresc printr-o gaură 
însîngerată. 

— Mihai, îngăimă Cristina, totul va fi bine! Unde te mai doare? 

Îşi purtă uşor mîinile de-a lungul trupului său şi-l văzu 
schimonosindu-se de durere. Nu ştia dacă era bine să-l mişte măcar 
cu un centimetru. Nu era însă timp pentru îndoieli, îşi dădu seama 
cînd auzi scrişnetul frînelor, urmat de zgomotul inconfundabil al 
motorului turat. Ridică privirea şi văzu incredibilul: şoferul făcuse o 
întoarcere la 180 de grade. Avea să se năpustească iar asupra lui 
Mihai, pentru a-şi termina treaba. Ce mama dracului se întîmplă? Dacă- 
l laşi în drum, e ca şi cum i-ai semna condamnarea la moarte. Mintea îi 
striga să fugă, să se gîndească la propria piele. Amîndoi puteau muri 
dacă încerca să-l tîrască din drum. Privi sîngele de pe palmele ei şi 
nu avu nevoie decît de o fracțiune de secundă pentru a se hotărî. 


Apucă umerii lui Mihai cu nădejde şi începu să tragă. Poate îi agrava 
rănile, dar era mai bine decît să-l lase la discreţia şoferului ucigaș. 

Niciodată pînă atunci nu fusese în situaţia de a tîrî corpul unui 
bărbat. Sudoarea îi țişni instantaneu prin toţi porii, urechile începură 
să-i ţiuie şi respiraţia îi deveni şuierătoare. Gemeau într-un glas, 
Mihai şi ea, de suferinţă sau de efort, iar rezultatul strădaniilor ei era 
patetic. Nu avea nevoie să mai caute camionul cu privirea ca să ştie 
că acesta se apropia. N-avea să reuşească să-l aducă pe Mihai la timp 
pe trotuar, dar continua, pentru că era singurul lucru pe care-l putea 
face. Nu se dădea încă bătută, deşi braţele îi tremurau şi haina de 
piele ponosită a lui Mihai îi aluneca din palmele ude. 

Mai aveau cam doi paşi pînă la trotuar cînd monstrul mecanic 
fu prea aproape ca ziarista să mai aibă vreo şansă. Cristina închise 
ochii, învinsă, aşteptînd să simtă durerea, să audă trosnetul oaselor 
care se rupeau şi să încerce gustul propriului sînge. Nu se întîmplă 
însă nimic şi Cristina clipi, neîndrăznind încă să spere. Camionul îi 
ocolise şi înţelese că fuseseră graţiaţi. De ce? Avea să se gîndească 
mai tirziu la asta. 

Bolborosind vorbe fără rost, atinse obrazul lui Mihai, pentru a se 
convinge că era în viaţă. Bărbatul leşinase. În timp ce-şi silea 
degetele să formeze numărul de la ambulanţă, Cristina se întrebă 
dacă acela care l-ar fi vrut pe Mihai dus pe lumea cealaltă o socotea 
şi pe ea o piesă pe tabla sa de şah. Gîndul ăsta nu o liniştea, dar îl 
dădu şi pe el la o parte. 

Aşezată pe trotuar, Cristina continua să şoptească vorbe 
liniştitoare pe care Mihai nu le putea desluşi, cînd Corina şi Felix se 
năpustiră spre ei. Cristina le auzi întrebarile, dar le alungă cu mîna. 
Avea să fie timp ca să le răspundă mai tîrziu. Dă, Doamne, să nu-i fi 
făcut rău cînd l-am tîrît! Te rog să trăiască! Dă, Doamne, să mă ierte! Doar 
pentru asta era loc în mintea Cristinei, deşi n-ar fi putut spune 


pentru ce trebuia să-şi ceară iertare cînd tocmai îşi riscase viața 
pentru el. 

Veni şi salvarea, Mihai fu aşezat pe targă şi miini grijulii o 
ajutară să se ridice. Eliberată de povară, Cristina îi privi pe ceilalţi 
încă nedesprinsă de coşmar. 

— Spune ceva! Ne bagi în toate boalele! se răsti la ea Felix. 

— Gata, nu-mi mai urla în ureche! îi răspunse. Sînt în regulă, 
pentru Mihai trebuie să ne facem griji. 

— A încasat-o rău, dar va scăpa! În schimb, tu parcă erai un 
strigoi. Ce s-a întîmplat? 

Cristina se ascultă povestind evenimentele ultimelor minute. 
Cuvintele sunau ciudat, de parcă le-ar fi rostit un străin, iar 
picioarele îi erau nesigure. De ce toate astea?Fiindcă l-ai rugat să se 
intereseze despre Rodica Mihăilescu, iar cine nu trebuia a aflat. Declaratia 
asistentei a costat deja o viață şi acum era să mai bage un om în mormînt. 
Mihai a scăpat, dar e în siguranță în spital? Imaginea greu de uitat a 
cadavrului schingiuit al lui Turda se suprapuse peste cea a trupului 
lui Stavropol, legat de pat, cu brazda hidoasă căscîndu-se din gâtlejul 
secat de sînge. Fără mai stea pe gînduri, Cristina îl sună pe Truşescu 
şi ceru protecţie pentru Mihai. 

Era tot ce putea face şi, privind lumina verzuie a telefonului 
cum se stingea, îşi dori deodată să se agaţe de umărul cuiva şi să 
plîngă. Cineva care să-i spună că ororile vor înceta şi că nu area de ce 
să-şi facă griji. Nu avea însă cine să facă toate astea şi îşi scutură 
hainele, într-o patetică încercare de a se întoarce la normal. O pată 
roşie îi apăru pe mînecă şi Cristina se duse glonţ la baie. Îşi frecă 
palmele iar şi iar, fără să-i pese că era curată, că pielea o ustura. 

Accidentul părea să fi potolit furia lui Andrei. Se priviră scurt şi 
Cristina desluşi în ochii lui un început de panică, dar vocea îi era 
sigură. 


— Slavă Domnului, contractul a fost semnat! E chiar mai 
generos decît credeam. Dezvoltaţi primele două propuneri de pe 
listă, dup-aia ne ocupăm şi de Mihai. 

Oameni în uniforme roiau pe stradă, făceau poze şi măsurători, 
iar Cristina le văzu dezamăgirea cînd se lămuriră că nu ştia mare 
lucru. Nu simţea nevoia să se scuze. Fusese prea ocupată încercînd 
să-l ţină pe Mihai în viaţă. Frîntura de imagine rămasă în minte îi 
spunea că, oricum, numărul maşinii fusese acoperit cu noroi. Dar 
totul se petrecuse atit de repede... 

Abia atunci deveni conştientă de zvicnetul renăscut al mîinii 
rănite. Mare minune că nu sîngerează. Mai mult se făcea că munceşte, 
aşteptînd apelul Corinei. lar cînd telefonul sună în sfîrşit, uită de 
durere. 

— Mihai e destul de bine, anunţă Corina. Pe lîngă rana la 
piciorul stîng, mai are o bubă la cap, dar va supravieţui. 

— Slavă Domnului! Ai mai reuşit să vorbeşti cu el? 

— Te-a rugat să ai grijă de Dănuţ. 

— Sigur, promise Cristina. Spune-i să nu-şi facă griji din pricina 
flăcăului. 

— L-au băgat în sala de operaţie, iar eu nu ştiu cît mai rămîn. A, 
şi ştii cu cine m-am mai întîlnit? Cu amica aia a ta, Amalia. 

Cu o înțepătură de reproş, Cristina îşi dădu seama că uitase cu 
totul de Amalia. Halal prietenă mai eşti! 

— Era supărată rău pe mine? 

— I-ai tras ţeapă? Nu mi s-a părut prea sictirită. Îi făceau 
formele de externare. Cică se duce la părinţi pentru tot restul 
concediului. 

Cristina nu găsi nimic de zis la o asemenea veste. Gîndurile ei se 
duceau mai degrabă spre Dănuţ, care încă aştepta ca tatăl să-l ia de 
la grădiniţă. Măcar bine că e grădinița cu program prelungit! 


Nici ea nu ştiu cum trecu prin iureşul ştirilor, cum se se urcă în 
maşina redacţiei şi goniră în întunericul cu miros de benzină 
proastă. Încă nu-şi pregătise cuvintele pentru băiat, dar timpul n-o 
mai ierta. 

Doar o lumină mai era aprinsă la fereastra grădiniţei şi 
zgomotul frînelor aduse în prag; o educatoare slăbănoagă. 

— Am venit după Dănuţ, doamnă, spuse răguşit Cristina. Tatăl 
lui nu poate... 

— Aţi întârziat. Programul trebuie respectat, o întrerupse 
femeia. 

— Îmi pare rău, dar tatăl băiatului a fost lovit de o maşină. 
Chiar nu am reuşit să scap mai repede de la slujbă. 

Pufnind, femeia i-l aduse pe Dănuţ şi se îndepărtă cu aerul 
cuiva a cărui trudă grea nu era apreciată. Cristina o lăsă în pace, deşi 
ţinea în rezervă vreo trei replici usturătoare. Avea ochi doar pentru 
Dănuţ. Părea atît de fragil, cu rucsăcelul de un roşu prea viu aşezat 
strîmb şi fesul tras pînă spre ochi. Cristina se lăsă pe vine în faţa lui, 
simțind că o părăsea curajul. 

— Dănuţ, nu te speria! îi spuse. Tata a avut un mic accident. Va 
sta cîteva zile în spital. 

— Dar mi-ai promis! scînci Dănuţ, prinzîndu-se de gîtul ei. 

Cristina se feri de asaltul propriilor lacrimi în ultima clipă. 

— Dragule, nu plinge! Tata e în regulă. M-a rugat să am grijă de 
tine pînă se întoarce. Hai să mergem acasă! 

ÎI ridică în braţe şi se îndreptă spre maşină. Cum l-ar fi putut 
privi în ochi dacă ar fi fugit, lăsînd camionul să-l zdrobească pe 
Mihai? Nu conta restul, în clipa aia ştia doar că făcuse ce trebuia. 

— Mergem să-l vedem pe tata? şopti Dănuţ. 

— Miine ne ducem la spital, promit. În seara asta tata e prea 
obosit. Trebuie să doarmă, ca să mai prindă puteri. 


— Mi-e frică să stau singur. 

— Cum să-ţi fie frică? Doar eşti căpitan de corabie de pirați! 
Oricum, rămîn cu tine... 

Dănuş îi surise chinuit, iar Cristina începu să-şi facă planuri. ÎI 
va lăsa să doarmă în patul său, înconjurat de obiectele familiare. Ea 
avea să se descurce cumva. Poate împrumuta una dintre pijamalele 
lui Mihai... Dar a doua zi, după ce vorbeau cu Mihai, avea să-l aducă 
în apartamentul ei. Amalia plecase, şocul veştii se va mai atenua. 
Viaţa va reintra în normal. 

Dănuţ aţipi repede, legănat de maşină. Nu se trezi nici cînd 
ajunseră acasă şi, într-un fel, Cristina îi fu recunoscătoare. Cu băiatul 
în braţe, căută sub preş cheia de rezervă. Intră în holul întunecat şi 
bîjbîi puţin pînă găsi întrerupătorul, apoi îl lăsă pe Dănuţ pe unul 
dintre fotoliile cu arcurile slăbite. Era atât de obosită, încît îi venea să 
se aşeze lîngă el şi să nu mai deschidă ochii pînă a doua zi. Dar mai 
avea destule de făcut. 

Aruncîndu-şi haina în cuier, se spălă pe miîini şi începu să 
cotrobăie prin frigider. Alese cîteva ouă şi o ceapă. Avea să prepare o 
omletă, alături de care mergeau crenvurştii pescuiţi de pe ultimul 
raft. Se simţea cumva uşurată trebăluind prin bucătărie. Viaţa i se 
părea mai uşoară cînd se pregătea să hrănească un copil. 

ÎI trezi pe Dănuţ şi turnă ouăle bătute în tigaie. Nu ştia care era 
ritualul lor dinainte de masă, dar părea de bun-simţ să-l pună să se 
spele şi să se îmbrace în pijama. 

— La tanc ai terminat, îi zise cînd se întoarse în bucătărie. Hai să 
mănînci! 

Omleta aburindă o făcu să-şi dea seama că îi era foame. Primele 
îmbucături le hăpăi, atentă doar la gustul cepei prăjite, apoi oftă şi 
începu să savureze combinaţia de arome. 


Abia pe la jumătatea mesei observă că Dănuţ tot privea spre 
geam. Nedumerită, se ridică de pe scaunul care scârţiia prelung, dar 
nu zări mare lucru pe uliţă. Felinarul de lîngă casă era spart de ceva 
vreme şi nimeni nu se ostenise să-l înlocuiască. Se auzea doar şuierul 
vîntului, jucîndu-se sălbatic cu ramurile celor doi pruni chirciţi de 
lîngă poartă. Se întorsese la masă cînd izbucniră urletele cîinilor 
vagabonzi. Repetiţii nocturne pentru un concert sinistru, se 
întretăiau şi se acopereau într-un cor flămînd. Cristina se surprinse 
tremurînd şi, ca să acopere zgomotul, începu să adune farfuriile şi 
tacîmurile. Se feri să se uite la Dănuţ. Era mai simplu să-şi spună că 
era firesc să se simtă amindoi tulburaţi după o astfel de zi. 

Îi deschise televizorul şi dădu sonorul aproape de maximum. 
Abia atunci riscă o privire furişă. Dănuţ fixa ecranul de parcă de 
deznodămîntul confruntării dintre Tom şi Jerry ar fi depins soarta 
lumii întregi. Cristina îl lăsă în pace, aşteptind momentul în care 
ochii i se vor închide iarăşi.. 

Se întîmpla cam devreme, dar, după un duş căliu, Cristina se 
întinse în aşternutul străin, multumind sorții că a doua zi nu trebuia 
să se ducă la slujbă. Avea nevoie măcar de o noapte de uitare totală 
şi de o zi liberă ca să-şi revină din acea gaură neagră în care intrase 
viaţa ei. 

— Şi nu doar a ta, îşi şopti, chiar înainte ca somnul să o 
cuprindă cu graba unui uliu flămînd. 

Era întuneric şi rece. Atît de rece, încît pielea parcă i-ar fi 
dispărut, măcinată de crivăţ. Atât de întuneric, încît bezna celui mai 
adînc tunel i-ar fi fost o binecuvîntare. În al oricui infern ar fi ajuns, 
căci nu se îndoia că aşa nu poate fi decît iadul, nu era însă singură. 
Nu putea vedea, dar simţea o altă prezenţă. Cineva se ascundea în 
tenebre, cineva care nu avea nevoie de lumină ca să-i afle orice 
mişcare. Compania altui suflet ar fi trebuit să se transforme în 


alinare, dar declanşă încă un val de teroare. Voia să-i vorbească şi nu 
reuşea. Voia să strige, dar buzele îi erau cusute cu sîrmă ghimpată. 
Voia să fugă şi nu se putea urni. Gîndul o duse la vechile coşmaruri, 
dar îşi spuse că acesta era altfel. Era oare vis sau realitate? 

Cineva îi sufla în ceafă. Întâi fierbinte ca seva din măruntaiele 
unei topitorii, apoi rece ca un coşciug de gheaţă, puternic şi rău. Era 
acolo, chiar în spatele ei, aproape atingînd-o, iar Cristina înţelese 
deodată că de sub buzele pe care nu le putea vedea ieşeau colți. 
Lungi, ascuţiţi, ucigători. Obişnuiţi să rupă carnea, să împroaşte 
sîngele, să lase în urmă trupuri mutilate. Neştiutori într-ale milei, 
experţi în cruzime, de care pînă şi diavolul se temea. Se făcuse şi mai 
frig. Nu fusese în Siberia vreodată, dar era sigură că şi cea mai 
cumplită iarnă de acolo ar fi părut vară pe lîngă asta. Tremurul era 
singura mişcare pe care şi-o putea permite, scîncetul — singurul 
zgomot pe care îl slobozi. Monstrul invizibil se hrănea din frica ei, se 
îmbăia în ea. Se juca deocamdată cu ea, dar răgazul pe care i-l oferea 
era mai cumplit decît moartea. 

Cristina închise ochii. Era tot ce putea face, prea puţin pentru 
grozăvia la care se aştepta. Se recunoştea învinsă înainte de a începe 
bătălia, iar el parcă o citea pe dinăuntru, savurîndu-i chinul. Oare de 
ce îi spun el? Nu am de unde şti că nu e o femeie. Că nu e o altă față a 
creaturii din umbră, o altă față a fricii mele... 

Nu-şi terminase gîndul cînd o atinse. Dură doar o clipă. Unghia 
sau poate gheara lui trecu lin peste ceafa ei, mirosul de putreziciune 
o învălui şi greaţa se luptă cu frica, pînă cînd cea dintii fu învinsă. 
Acum va muşca. Tot nu se putea clinti, tot nu putea implora iertare ori 
ajutor. Doar aştepta, victimă sigură. Buzele lui se opriră pe spatele ei, 
chiar între omoplați. Era uscate şi aspre, iar Cristina avu impresia că 
o bucată de glaspapir îi trece peste pielea suferindă. Apoi, într-un 
rictus poate mai cumplit în imaginaţia ei decât în realitate, buzele 


dezveliră colții. Era ca şi cum două junghere i s-ar fi plimbat pe 
spate, încă neînfigîndu-se adînc în carne. Toată fiinţa i se adună într- 
un icnet spasmodic, pregătind ţipătul din clipa cînd aveau să 
pătrundă pînă la os. Şi atunci vorbi pentru prima oară. 

— i se termină norocul, proasto! Ai primit ultimul avertisment. 

Vocea îi era ascuţită şi rece. Surpriza îi descleştă Cristinei buzele 
amorțite. 

— Nu înţeleg... 

— Vezi-ţi locul sau voi termina jocul început acum. Ţine minte 
asta! Fugi cît mai poţi! 

Odată cu frigul, prezența aceea cumplită dispăru deodată. Era 
singură în întuneric, dar respira în voie. A fost încă un vis, nebuno! 
Dar nici ea nu credea asta. 

— Lăsă-mă în pace! 

Strigase Dănuţ şi nimic altceva nu mai conta. Cristina fugi spre 
camera lui, lovindu-se cu umărul de tocul uşii. Aprinse lumina şi 
văzu în ochii băiatului oglindirea propriei spaime. 

— Ai visat urât? îl întrebă. 

— Era el din nou! Mereu vine la geam noaptea... 

— El? Despre cine vorbeşti? 

— Monstrul! Nu ştii? [i-am zis la ziua mea. Tu şi tati aţi spus că 
nu există monştri, dar el e adevărat. 

Cristina îl prinse încurajator de după umeri, deşi boabe de 
gheaţă îi coborau pe spinare. 

— Eşti în siguranţă acum, Dănuţ! Sînt cu tine... 

Băiatul se lipi de ea şi Cristina îi strînse palma transpirată. 
Spaimele ei se îngemănaseră sinistru cu cele ale lui Dănuţ. Oare îi 
transmisese cumva propria teroare? Visul migrase la copil, 
tulburîndu-l într-atit. Voia să creadă asta, totuşi nu putea să nu se 


întrebe dacă fusese doar un coşmar. Îl luă în braţe şi se cuibăriră 
amindoi în patul lui Mihai. 

— Uite, ai să dormi aici. lar mîine, după ce trecem pe la tata, te 
muţi pentru cîteva zile în apartamentul meu. Ce zici de asta? 

— Bine, răspunse Dănuţ cu voce pe jumătate adormită. Dacă mă 
laşi să-mi iau jucăriile. 

— Totul va fi bine... Acum, culcă-te la loc! E târziu... 

— Crezi că nu se mai întoarce? 

Cristina îşi dori să poată ride de spaimele lor, să-i ciufulească 
iarăşi părul şi să-i răspundă sincer nu. Însă nu o putea face, iar 
Dănuţ i-ar fi simţit imediat minciuna. Aşa că îi zise altceva. 

— Dacă se întoarce, vom fi doi. lar unde-s doi, puterea creşte. 

Dănuţ se acoperi cu pătura pînă spre virful nasului şi, după 
cîteva clipe, Cristina se trezi în palmă cu ceva pătrat şi lucios. 

— Ce-i asta? 

— O iconiţă, îi răspunse Dănuţ. Era a mamei. Dacă vine iar, să i- 
o arăţi. Poate pleacă. 

Cristina căută cu degetele cruciulița, dar dădu doar de pielea 
fierbinte. Nu-şi amintea ce făcuse cu ea. Poate o lăsase acasă, poate 
era în baia lui Mihai. Nu avea curaj să se ridice şi să o caute. Pînă la 
urmă, cred că Dănuţ a fost mai curajos în noaptea asta! 

Amiîndoi trecuseră printr-o experienţă terifiantă, însă Dănuţ îşi 
găsi repede liniştea, lăsînd-o pe ea să se frămînte ore lungi. Se foia, 
atentă să nu-l trezească iar, încercînd să aducă logica înapoi în lumea 
ei. Dar orele treceau şi nu reuşea decît să adune spaime şi năluci. 
Ascultind respiraţia băiatului, Cristina stringea iconiţa în căuşul 
palmei mai puternic decât strînsese orice. O putea însă apăra de 
coşmaruri? Simţea că nu mai avea dreptul să lase lucrurile în voia 
lor, că trebuia să ia o hotărîre dacă nu voia să fie înghițită de negură. 
Iar cînd ceasul arătă pîlpîitor ora patru, îşi spuse că destul încercase 


să găsească explicaţii normale pentru toate spaimele ei. Poate se 
întîmplau şi lucruri pe care o minte raţională nu le putea explica. 
Poate căutînd anormalul avea să dezlege măcar o parte dintre 
misterele care o înconjurau. Oriunde ar fi dus-o drumul bizar al 
adevărului, trebuia să pornească pe el dacă voia să-şi păstreze 
mintea întreagă. lar ceva îi spunea că trebuia să se grăbească. Nisipul 
din clepsidră se scurge tot mai repede, tu ultimul ei gînd înainte de a 
cădea în jinduita uitare. 


Capitolul 15 


CUTIA DE CHIBRITURI 


Era aproape ora zece cînd Cristina deschise ochii. Era lungită pe 
spate în patul matrimonial, cu iconiţa pe piept, ca un mort. Era încă 
o prevestire rea şi inima se prinse iar în ritmul coşmarului. Duse 
palma stîngă la piept, încercînd să o potolească, şi atunci îşi dădu 
seama că Dănuţ nu era în cameră. Într-o clipită, țîşni din pat. Se 
împiedică în papucii mai mari cu cîteva numere, îşi recăpătă în 
ultimul moment echilibrul prinzindu-se de masa şubredă şi sprintă 
spre uşă. 

— Dănuţ, unde eşti? strigă, cu panica gîlgîind în glas. 

— Aici, îi auzi vocea după ceea ce i se păru o eternitate. 

— Unde? insistă, mai domolind ritmul paşilor. 

— În bucătărie. 

Se opri o clipă înainte de intra în încăperea luminată de razele 
unui soare destul de generos pentru începutul de decembrie. Nu 
voia ca băiatul să o vadă în pragul unei crize de isterie. Respiră adînc 
şi se forţă să zîimbească. Dănuţ era aşezat la masă, cu un pahar de 
lapte în faţă. 

— Mi-era foame, îi spuse simplu. 

— Te-ai trezit demult? îl întrebă, cu o urmă de vinovăţie. 
Imediat fac ceva de mîncare... 

Băiatul dădu doar din umeri, iar Cristina se apucă să cotrobăie 
frenetic prin frigider. Pulsul îi revenise la normal, dar coşmarul nu 
avea să fie uşor de uitat. Apucă un pachet de margarină şi un borcan 


de gem de gutui, notîndu-şi în minte să se ocupe şi de aprovizionare. 
Nu de alta, dar nici acasă nu avea foarte multe de îmbucat. 

— Cite felii cu dulceaţă vrei? îi spuse, ceva mai relaxată. 

În fond, se descurca destul de bine pentru cineva fără experienţa 
maternității. 

— Două, arătă Dănuţ cu degetele. 

Îşi făcu şi ea o tartină, pe care o înfulecă scoțînd mici zgomote. 
Programul zilei îi era deja alcătuit în minte. 

— Ai chef de o plimbare? îl întrebă pe Dănuţ. 

— Aha! Mergem la tati? 

— Trebuie să facem şi nişte cumpărături, să nu ne ducem cu 
mîna goală. În plus, îţi adunăm bagajul ca să te muţi la mine. Te-ai 
gîndit ce vrei să iei? 

Dănuţ dădu din cap solemn. 

— Am pus pe fotoliu, în sufragerie. 

Cristina îl mîngiie recunoscătoare pe creştet. 

— Ce m-aş face fără tine? Hai să strîingem totul şi să ne 
dischisim puţin. 

În vreo jumătate de oră terminară pregătirile. Cristina chemă un 
taxi care să-i ducă la ea acasă şi Dănuţ păru să savureze drumul. 
Rămase cu nasul lipit de geam şi palma ascunsă într-a ei pînă cînd 
şoferul frînă. Cristina nu încercă să se lămurească dacă noutatea 
mutării îl entuziasma sau gîndul că monstrul nu avea să-l mai 
găsească. Şi pe ea ar fi îngrozit-o ideea de a petrece încă o noapte în 
casa lui Mihai. 

Biletul Amaliei îi sări în ochi imediat ce intră în bucătărie. 

Am plecat la Colţun. Mă întorc săptămîna viitoare. Ai 

grijă de tine! 

La ultima propoziţie, literele păreau mai apăsate, ca şi cum le-ar 
fi aşternut o mînă mai nervoasă. Cristina studie îndelung biletul. Ca 


oricărui condeier cu har, Amaliei îi plăcea să se întindă la scris. Să-i 
lase doar citeva rînduri, cînd aveau destule de discutat, era din cale 
afară de neobişnuit. lar felul în care încheiase era la fel de ciudat, 
chiar şi dacă aflase de la Corina despre accident. Ce ştii, Amalia, şi nu 
orei să-mi spui? Încă un punct pe lista enigmelor. 

Tîrguielile nu-l încîntară nici pe departe pe Dănuţ ca mica lor 
călătorie cu taxiul. Fiecare minut care trecea îi sporea nerăbdarea 
băiatului, aflat la o azvirlitură de băț de tatăl său. Cristina îi vedea 
cel mai bine neastimpărul din felul cum ignora dulciurile, ţintuind 
îndărătnic cu privirea casa de marcat. Nu voia să-l chinuie şi aruncă 
de-a valma în plasă fructe şi mezeluri, ferindu-se să socotească încă 
gaura din bugetul lunii. Doar nu-şi putea lăsa oaspetele să 
flămînzească! Nici măcar acadeaua strecurată la plecare nu-l făcu pe 
Dănuţ să spună ceva şi Cristinei nu-i rămase decît să mărească pasul 
spre spital. 

Cu inima strinsă, intră în holul luminat de becuri chioare, 
spunîndu-şi că devenise un oaspete prea de-al casei. Se întorcea 
pentru a cîta oară şi pentru ce fel de veşti? De data asta, nu mai eşti 
singură. Dănuţ se ţinea strîns de buzunarul ei, de parcă s-ar fi temut 
că avea să se piardă printre bolnavii cu fețe scofilcite de durere ca 
într-o pădure deasă. Trăgîndu-l după sine pe holurile mohorite, 
Cristina se întrebă dacă drumul lor nu se încrucişa cumva cu al 
asasinului lui Stavropol. Poate e doctorul ăla brunețel, care chicoteşte cu 
o asistentă. Sau sora cu trăsături severe şi sprîncene stufoase, de bărbat... 

Vederea salonului lui Mihai îi opri paranoia. Lîngă uşă adăsta 
un agent în uniformă şi Cristina îl prinse de umăr pe Dănuţ. 

— Aşteaptă aici un minut, da? Vreau să văd dacă tata nu 
doarme. 

Era clar că băiatul ar fi vrut să protesteze, dar dădu ascultător 
din cap. 


— Să vii repede! Miroase urit... 

— Mă întorc imediat, dragă. Dar să nu te mişti din locul ăsta! 
Domnul poliţist o să fie cu ochii pe tine! 

Privindu-l cum înţepenise stingher, cu spinarea rezemată de 
peretele coşcovit, pe Cristina o încercă o frică stupidă. Se simţea de 
parcă l-ar fi lăsat pradă lupilor, dar trebuia să vadă în ce stare era 
Mihai înainte de a-l aduce pe Dănuţ înăuntru. Mai ales că nu e prima 
experiență traumatizantă pe care o trăieşte într-un spital. Încercînd să-l 
liniştească, îi zimbi strimb poliţistului şi apăsă clanţa. 

Mihai era chiar în primul pat de lîngă uşă. Avea ochii închişi şi 
faţa palidă, iar de sub pătura rufoasă şi stratul gros de bandaje părea 
că strigă după ajutor. Cristina respiră adînc, neştiind dacă să mai 
facă un pas. Mihai ţinea ochii închişi şi o grimasă de durere îi 
înțepenise chipul. Se gîndi să-l aducă pe Dănuţ doar pentru cîteva 
clipe şi apoi să o şteargă, lăsînd punga cu mîncare pe noptieră. Dar, 
tocmai atunci, Mihai deschise ochii. 

— Cristina! bolborosi. Ţi-a spus Corina? 

— Da, Dănuţ e cu mine. Aşteptă pe hol. ÎI aduc înăuntru? 

— Te rog! 

— Tu cum te simţi? 

Mihai zîmbi chinuit şi Cristina îşi muşcă buzele. De ce tot punea 
întrebări prosteşti? 

— Am avut şi zile mult mai bune, şopti Mihai. 

Cristina nu-l mai lăsă pe Dănuţ să aştepte. Într-un colţ al minţii 
i se ascunsese ideea că nu-l va mai găsi pe hol şi răsuflă uşurată cînd 
îl văzu încă sprijinit de perete, cu mîinile în buzunare. 

— Nu a fost chiar aşa de greu, nu? îi spuse. Hai, tati ne aşteaptă! 

Băiatul nu-i răspunse şi Cristina anticipă un spectacol de 
bosumflări. I-l iertă pe loc. Era felul lui de a o pedepsi pentru că-l 
făcuse să aştepte. 


Cristina rămase cu un pas în spate, în încercarea de a le oferi 
tatălui şi fiului măcar un moment de intimitate. Era mai mult o 
iluzie, atita vreme cît Mihai nu era singur în salon, dar ce altceva 
putea face? Ochii Cristinei se umeziră cînd îl văzu pe Dănuţ lipindu- 
se de braţul tatălui, rămas deodată fără cuvinte. Îşi drese glasul 
pentru a-şi ascunde tulburarea şi Mihai îşi întoarse ochii spre ea. 

— Mulţumesc, îi spuse simplu, iar Cristina ştiu că nu se referă 
doar la grija ei pentru Dănuţ. 

I se puse un nod în gît. Momentul acela de bucurie pură al 
regăsirii prietenilor ei meritase toate riscurile, spaimele şi durerile 
trecute. 

- Ţi-am folosit o pijama, să ştii, zise primul lucru care-i veni în 
minte. Am cam înotat în ea... Azi am să-l iau pe Dănuţ la mine, să- 
mi ţină companie pînă ieşi din spital. 

— Mă tem că va mai dura ceva, şopti răguşit Mihai. Dănuţ, eşti 
cuminte, da? 

— Sînt cuminte, spuse băiatul, dar mi-e dor de tine. Cînd te 
întorci acasă? 

Cristina îşi întoarse faţa spre perete, pentru a ascunde o lacrimă. 
Dănuţ îşi afundase obrajii în pătura care acoperea trupul tatălui său, 
dar ea nu-şi putea permite luxul ăsta. Trebuia să fie tare pentru 
amindoi. 

— Nu ştiu încă, Dănuţ. Depinde ce zice doctorul. Eu am să fiu 
cuminte, am să iau toate pastilele, iar el îmi va da drumul cît de 
repede poate. Tu poţi să mă ajuţi să mă fac bine ascultind de mătuşa 
Cristina... 

Un spasm îl scutură pe Mihai şi Cristina decise să scurteze 
vizita. Nu ştia cât de des i se administrau calmante, dar sigur nu ar fi 
vrut ca Dănuţ să-l vadă chircindu-se de durere. Mihai icni şi îşi 
îndreptă privirea rugătoare spre ea. 


— Cristina, poţi să mai vezi de ăsta micu'? Măcar câteva zile, 
pînă găsesc altă soluţie... 

— Nu-ţi face griji în privinţa asta! Eu şi Dănuţ ne vom 
gospodări de minune. Uite şi nişte mîncare, o pun pe noptieră. 

Se ridica de pe scaun, dar Mihai o prinse de mînă. După 
grimasa ce-l însoţi, gestul îl costa destul. 

— Cristina, ştiu cîte îţi datorez! Dacă nu erai tu... 

Îi răspunse cu un zîmbet pe care îl voia cît mai senin. 

— Ssst! Nu pomeni de asta! Mai venim mîine să te vedem... 

ÎI desprinse cu greu pe băiat de patul tatălui şi îl lăsă să se 
smiorcăie puţin. Vorbi abia cînd ajunseră din nou în stradă. 

— Ce zici, ne mai plimbăm puţin? Nu ti-e frig? 

— Unde mergem? 

Era o întrebare bună şi Cristina cedă încă unui impuls subit. 
Voia să vadă locul unde fusese găsită Amalia. Era o prostie, în nici 
un caz o alegere potrivită pentru plimbarea cu un copil, dar nu avea 
să dea înapoi. 

— Întâi ne ducem într-un loc mai puțin frumos, răspunse, dar nu 
stăm mult. lar apoi te scot la o prăjitură. Ce zici de planul ăsta? 

Spre surprinderea ei, Dănuţ nu protestă şi urcară în tramvai. Ce 
avea să găsească în fosta zonă industrială, nu ar fi putut spune. Dar, 
ultima dată cînd acţionase aşa, făcuse o descoperire importantă. Cine 
ştie, poate şi de data asta... 

Cînd, după un sfert de oră de mers pe jos de la capătul liniei de 
autobuz, ajunseră chiar acolo, îndoielile o cuprinseră. Îi aruncă o 
privire scurtă lui Dănuţ: peisajul nu părea să-l sperie, ci doar să-l 
plictisească. Îi înconjurau ochii orbi ai halelor părăsite, peşteri 
prădate de comorile lor, care poate ascundeau încă monştri nesătui. 
Pe drumul crăpat nu se mai vedea ţipenie de om, dar, după numai 
un minut petrecut acolo, Cristina era convinsă că locul acela uitat 


pînă şi de diavol era sălaşul perfect al criminalilor şi al disperaţilor. 
Ai fost nebună să vii aici cu un copil! Orice vi se poate întîmpla şi nimeni 
n-ar afla... Venise să caute nici ea nu ştia ce, dar nu-şi dorea decit să 
plece de acolo înainte să se întîmple o tragedie. 

Vîntul hăulea printre hale şi se înfigea în pielea lor cu cruzimea 
unui inchizitor, iar Cristina îl trase pe Dănuţ mai aproape de ea. 
Aveau să se întoarcă în staţie. Să meargă pînă în centrul oraşului şi 
să se oprească la cofetărie, iar Mihai nu avea să afle vreodată despre 
nebunia ei. Îi aranjă fularul lui Dănuţ, ocolind cu privirea canalul 
descoperit din care lucea ceva. Poate oase? Un schelet de mîță ori de 
ctine. Doar n-are cum Să fie.... 

— Gata, am văzut destul! spuse. Mergem înapoi în oraş. Cred că 
te-ai zgribulit cu totul... 

Băiatul îi răspunse printr-un fornăit şi Cristina grăbi pasul. Asta 
mai lipsea, ca Dănuţ să răcească... Mersul ei se apropia de alergare, 
dar trebui să se oprească abrupt. Dănuţ nu putea ţine pasul cu ea. 
Zări cu coada ochiului o mişcare furişată în stînga. I se tăie 
respiraţia, dar nu se opri. Zgomotul o convinse că nu se înşelase. Un 
morman de cartoane putrezite şi bucăţi de plastic vechi se scutura, 
parcă înviat. Decise să-l ignore. Poate e un cîine... Prostii, ştii că e un 
om! Şi ce dacă? Atita vreme cît ne lasă în pace, nu mă interesează! 

Nu era însă singura care observase mişcarea. Dănuţ se smuci 
din mîna ei şi, înainte să-l poată opri, fugi spre grămada mizerabilă. 

— Uite, poate e un cuţu acolo! Hai să vedem! 

Cristina nu putea decît să înjure în gînd şi să-l urmeze. Ajunse 
lîngă el cînd avea doar un pas pînă la grămadă şi îl prinse de mînă. 

— Lasă-l, Dănuţ! Hai să plecăm. 

Era prea tirziu. Din mijlocul movilei de resturi, răsări un bărbat. 
Era mult mai murdar decît cîinele, aşa că nu-i putea nici măcar ghici 
vîrsta. Apariţia puturoasă îşi acoperise goliciunea cu o pereche de 


pantaloni de trening scorţoşi de jeg şi vreo trei straturi de pulovere. 
Îşi trăsese un fes mov pe creştet, iar în jurul mijlocului avea 
înfăşurată o pătură maro mîncată de molii. Cristina pur şi simplu se 
blocă, dar Dănuţ nu dădea vreun semn de frică. În schimb, îşi 
acoperise nasul cu degetele. Mimica nu-i era însă de ajuns, pentru că 
prinse glas. 

— Nene, de ce nu faci baie? îl întrebă pe un ton didactic. 

Cristina nu ştia dacă să-l admonesteze ori să-l ia pe sus şi să 
fugă de acolo. Chiar cînd era pe punctul să aplice ultima idee, 
arătarea izbucni într-un hohot dogit. 

— Ştii că ai dreptate, piciu'? Aş sta într-o cadă cu apă caldă o 
săptămînă. Nu mi-ar strica nici o friptură, un vin roş, biştari în bancă 
şi o casă. N-am însă decît ce vezi pe mine. Bun şi-aşa, dacă mai 
respir. lar dacă mai găsesc din cînd în cînd gologani de-o cinzeacă... 

Autoironia muşcătoare îi era contrazisă de blindeţea privirii. 
Orice urmă de circumspecţie îi dispăru Cristinei şi oftă sonor. Era 
atît de uşor să uiţi de oamenii de dincolo de zdrenţe... Pînă atunci, 
boschetarul o ignorase, de parcă Dănuţ ar fi fost singur, dar acum se 
întoarse spre ea supărat. 

— Ăsta nu e loc de plimbat copiii, cucoană! Nu-l ispitiţi pe 
Necuratul. 

— Ai dreptate. Am vrut să găsesc un loc anume, dar e clar că a 
fost o prostie. Dănuţ, ia-ţi la revedere de la nenea! Cere-i scuze că ai 
fost nepoliticos. 

Îi însoţi scuzele cu o bancnotă mototolită. Nu se îndepărtaseră 
prea mult cînd bărbatul o strigă. 

— Stai puţin, cucoană! Ce voiai să găseşti? 

După un moment de cumpănă, Cristina decise că nu avea ce 
pierde dacă îi spunea. 


— O prietenă a fost batjocorită de nişte descreieraţi şi aruncată 
pe aici pe undeva. Voiam să caut locul unde au lăsat-o. 

Expresia lui se schimbă fulgerător. O cântări din ochi, oscilînd 
între frică şi dorinţa de a o ajuta, iar Cristina aştepta în tăcere să se 
hotărască. Nu voia să-l grăbească. Bănuia că asta ar fi stricat totul. 

— Fie, îţi zic, spuse boschetarul, fiindcă ai un ţînc simpatic. Dar 
te-ai apucat de o trebşoară a dracului de periculoasă. Ar fi bine să ai 
grijă, că e păcat de tine şi de năpirstocul ăsta. 

— Mă poţi duce acolo? îndrăzni Cristina. 

— N-ai ce vedea! Doar asfalt şi buruieni. Nu, am să-ţi povestesc 
ceva ce nu ştie nimeni. Ascultă aici! Mă durea capul de muream, că 
mă matolisem noaptea. Am auzit un zgomot de maşină mare şi mi- 
am scos uşurel nasu’ afară. Numai nasu’, că nu poţi şti ce zărghit 
mai vine. Am văzut doi marţafoi cum deschideau uşa din spate a 
unui camion şi scoteau o gagică leşinată. 

Cristina fu cuprinsă de greață. Era cumplit să audă povestea din 
gura unui vagabond rufos. 

— Cînd s-a întîmplat asta? Întrebă suspicioasă. 

Omul se scărpină în creştet prin fesul putred şi socoti pe degete. 

— Apoi, pe-un miercuri, crez. 

Cristina îl lăsă să continue, strîngînd puternic pumnii. Dănuţ îşi 
găsise de lucru aruncînd cu pietre după ciori. 

— După cum ziceam, stăteam io pitit. Ăştia doi nu m-au 
bunghit, da’ nu mi-au plăcut deloc. l-am urmărit. Au aruncat-o ca pe 
un sac la marginea şoselei şi au întins-o. Eu am rămas ascuns o 
vreme şi, chiar cînd să ies, a apărut un gagiu cu o rablă. A ginit-o pe 
tipă şi a încercat să o ridice, da’ era prea prăpădit... 

Cristinei nu-i era deloc greu să-şi imagineze scena. Gîndul că 
Amalia zăcuse pe şosea, sub privirile lui indiferente, nu i-l făcea 


deloc simpatic pe vagabond, dar trebuia să-şi ascundă iritarea. Poate 
mai ştia ceva. 

— Şi n-ai mai ieşit pînă a apărut salvarea? îl întrebă. 

— Nu! Abia după ce au luat-o pe targă. N-am aşteptat să mă ia 
copoii la întrebări, mi-am găsit altă gaură. Că tare le place să-şi bată 
joc de noi, amărăştenii. 

— Poţi să-i descrii pe marțafoii ăia? 

Încă o scărpinare prelungită în creştet însoţi codeala 
vagabondului. 

— Unul era mătăhălos, cu mîini lungi şi faţă boţită, de boxer. Al 
doilea era înalt şi cu figură de mahăr. 

— Altceva? Ochii cum îi aveau? Şi părul? 

Bărbatul dădu din umeri. 

— Da cine-i ştie! Atita mai ţiu minte, că unul avea o dungă pe 
frunte. Ala grasu. 

— O dungă? 

— Da, una lungă şi groasă. Aşa, ca o arsură... 

— Şi numărul camionului nu-l ştii? 

— Habar n-am! Era înspre verde, atîta pot zice. În schimb, am 
găsit asta pe jos. Cre’ că o scăpă ăla vînjosu'. 

Îi întinse o cutie de chibrituri şi Cristina o studie destul de 
confuză. Părea o cutie obişnuită, doar că avea trecut pe ea un nume. 
O scutură uşor şi simţi ceva zdruncinîndu-se înăuntru. Nu chibrituri, 
ceva mai solid. O monedă? Una veche, tocită şi zgîriată pe o faţă. 

— Ţine-o matale, cucoană! De cînd o am, aproape n-am pus 
noaptea geană peste geană. Parcă mă arde la buzunar. Dacă adorm 
oleacă, îmi fulgeră lumini roşii prin fața ochilor şi mă ia cu 
transpiraţii fierbinţi. Am vrut s-o vînd, da parcă mi-e frică. Azi mă şi 
mut de aici. Crez că ar trebui şi mata să-ţi iei tălpăşiţa. Locu’ ăsta zău 
că-mi miroase a moarte. 


— Mulţumesc, spuse simplu Cristina. Noi plecăm, ai grijă de 
tine! 

Cu o înclinare repezită a capului, boschetarul îi întoarse spatele. 
Redevenise invizibilă. Cristinei nu-i rămase decât să se îndeparteze, 
trăgindu-l după sine pe Dănuţ. Din buzunar, cutia îi lovea coapsa şi 
parcă o încerca şi pe ea o febră uşoară. Dar la asta avea să se 
gîndească mai tirziu. Deocamdată, îi datora băiatului o prăjitură şi 
era cazul să se ţină de cuvînt. 


Capitolul 16 


DESENE 


Abia a doua zi, spre seară, Cristina scoase moneda din cutie. Le 
aşeză pe amîndouă pe birou şi le mîngiie stingaci. Banul părea bătut 
din argint, într-o formă destul de ciudată, între oval şi rotund. Pe o 
față se mai vedeau citeva semne, poate litere, pe alta — un călăreț cu 
lance. Era înnegrită şi zgîriată, iar ea nu se pricepea deloc la 
numismatică. Dar măcar moneda şi cutia erau indicii adevărate, 
palpabile, care ar fi mulţumit şi cea mai raţională minte, nu umbre 
de monştri în noapte. Numai că ei nu-i spuneau mai nimic. 
Glamorous. Parcă e un salon de frumusețe. Dar la cum arăta tipul... Un 
ins mătăhălos, cu față de boxer. O căută cu privirea pe Alissa. 

— Mă poţi ajuta cu o chestie? o întrebă. 

Alissa puse deoparte pila de unghii şi-i zîmbi. 

— Cu ce, dragă? 

— Ei bine, apelez la cunoştinţele tale de expert monden... 

— lauzi! Sună promițător. Bagă! 

— Ştii un salon Glamorous? 

Alissa fluieră băiețeşte. 

— Ai spart o bancă sau ţi-a murit mătuşa bogată din America? 

— E chiar aşa de exclusivist? spuse Cristina. 

— Cel mai cu moţ din tot tîrgul, dar se va deschide abia de 
Crăciun. De ce te interesează? 

Cristina decise că o parte din adevăr era cea mai bună soluţie. 

— Am găsit numele lui pe o cutie de chibrituri. 


— Da, s-au împărţit luna trecută flecuşteţe promoţionale. Pixuri, 
calendare, alte prostii... 

Alissa o fixa atît de curioasă, încât Cristina îi ocoli privirea. După 
ce se întimplase cu Mihai, nu avea de gînd să mai implice pe nimeni 
în cercetările ei. Făcu vînt unei foi către ea. 

— Scrie-mi adresa salonului, te rog! 

— Să-mi zici şi mie dacă-ţi faci programare, spuse Alissa. E bîrfa 
sezonului. Promiţi? 

Cristina făcu o promisiune pe care ştia că nu o va ţine. Dar nu 
era prima şi, probabil, nici ultima, iar ea avea alte griji. Oare dăduse 
peste o pistă înfundată? Nimic nu avea logică. Privi ceasul şi fluieră. 
Ca de obicei, era în criză de timp. Trebuia să mai tragă o fugă la 
spital şi, de data asta, nu era doar o vizită prietenească. 

Fu bucuroasă să vadă că Mihai era mai puţin ameţit decît data 
trecută. Şi surisul îi semăna mai puţin cu un rictus, iar Cristina 
îndrăzni să-l descoasă. 

— Cum te mai simţi? Văd că păstrează agentul la uşă... 
Truşescu s-a jurat că nu te va scăpa din ochi. 

Mihai o privi cu o undă de îngrijorare. 

— Deci şi tu crezi că nu a fost un simplu accident! 

Cristina ridică din umeri. 

— Tu ai vreo îndoială? Ştii cine ar vrea...? 

— Să mă vadă între patru scînduri? completă Mihai. Habar n- 
am! Am călcat pe bătături destulă lume, dar să pună la cale aşa ceva 
nu prea cred! 

Clipi şi durerea lui o izbi pe Cristina. 

— Auzi, cum îl găsesc pe amicul tău restaurator? întrebă în timp 
ce se ridica. Poate a aflat ceva despre desenul nebunei. 

— Volodea Smirnov îl cheamă, e basarabean naturalizat aici. 
Sună la muzeu, la 522.766! 


— Mulţam. Pe Dănuţ îl aduc data viitoare. 

Din prag, Cristina se întoarse. Doar n-ai să uiţi de întrebarea cea 
mai importantă? 

— A, încă un lucru. Nu e prea cuşer, dar trebuie să ştiu. Cine ţi- 
a dat pontul cu spargerea de la Centrul de transfuzii? 

Sprincenele lui Mihai se arcuiră şi, preț de aproape un minut, 
tăcu posomorit. 

— Dacă accidentul e o pedeapsă pentru asta, au aşteptat cam 
mult, nu? îi răspunse. Ce vrei să faci de fapt? 

Cristina îşi învinse exasperarea şi îi surise. 

— Nu te-aş întreba dacă n-ar fi foarte important. Crede-mă! 

Ar fi vrut să-i poată povesti totul, dar omul pătimise deja destul. 
Încerca să nu-l zorească, deşi tare i-ar fi venit să-l scuture straşnic. 

— Îţi zic, mormăi Mihai, dar nu poţi transmite informaţia asta 
nimănui. Nici măcar poliţiştilor! 

— Promit, fu imediat de acord Cristina. 

— E femeia de serviciu de la Autoritatea de Sănătate Publică. O 
bătrînică simpatică, despre care mulţi cred că n-are toţi boii acasă. 
Are însă o minte brici... Lumea nu-i dă atenţie cînd trece cu mopul, 
dar ea vede şi aude o mulţime de lucruri. Îi mai dau cîte un pol, deşi 
nu cred că o face pentru bani. E singură şi aşa se simte un fel de 
James Bond, cu fustă şi artrită. Baba Duţa o cheamă. 

Abia ieşită pe poarta spitalului, Cristina formă numărul 
Muzeului de Artă. Poate avea noroc şi amicul lui Mihai muncea încă 
de-i săreau capacele... Telefonul sună prelung şi Cristina îşi spuse că 
fusese proastă dacă îşi închipuise că omul îşi petrecea seara la slujbă. 

— Alo? îi răspunse o voce răguşită tocmai cînd voia să se lase 
păgubaşă. 

— Domnul Smirnov? întrebă Cristina. 

— Eu mi-s. 


— Cristina Man mă numesc, sînt o colegă a lui Mihai. A avut 
zilele trecute un accident şi acum e în spital. 

— Vai de mine! se tîngui bărbatul. Cum aşa? 

— E în afara oricărui pericol, îl linişti. Ştiu că vă dăduse un 
desen şi mă întrebam dacă pot să trec la la dumneavoastră... 

— Vă aştept. 

Convorbirea se întrerupse şi Cristina, suprinsă, verifică dacă nu 
i se terminase bateria. Nu, totul era în regulă. Fluieră, nu prea 
deranjată de derapajul basarabeanului de la o elementară politeţe. Se 
putea şi mai rău! 

Ascuns într-o încăpere de la subsolul unei clădiri căreia nu i-ar 
fi stricat nişte reparaţii capitale, Volodea Smirnov era un tip pirpiriu, 
ras în cap, cu ochelari cu dioptrii mari. Chelia îi lucea de parcă 
fusese unsă cu untură, ochelarii adăugau şi ei ceva reflexe, iar efectul 
era că omul dădea impresia că din gât îi iese un bec. Oprindu-şi 
pentru cîteva secunde răsuflarea, Cristina îşi muşcă buzele ca să 
rămînă serioasă. Facu doar doi paşi şi se opri. 

— Bună seara! Vă mulţumesc că v-aţi găsit timp pentru mine, îi 
spuse. 

— Am totdeauna timp pentru colegii lui Mihai, răspunse 
bărbatul cu o voce groasă ce contrasta izbitor cu puţinătatea făpturii. 
Chiar voiam să-l sun. Dacă nu era el, nu reuşeam să mă stabilesc aici. 

Mare afacere ai făcut! Vorbele rămaseră doar în mintea ei. 

— Desenul mă interesa... 

Bărbatul se întoarse rapid spre un dulap şi scoase producţia 
Ilonei. 

— Nu ştiu ce veţi înţelege din asta, dar am găsit ceva! 

Îi întinse coala şi Cristina scoase un fel de gâjiit. Trasat din doar 
câteva linii, un chip pe care nu l-ar fi uitat vreodată rînjea la ea. 
Odată cu imaginea necunoscutei de la supermarket, camera începu 


să se clatine, iar o mină nevăzută se închise în jurul gîtului ei. 
Cristina se cutremură şi tuşi. Făcu un efort uriaş ca să-şi mute 
privirea pe perete şi să uite de orice în afara întrebărilor care o 
puteau duce mai departe pe calea adevărului. 

— Deci asta era, îngăimă. 

Ar fi vrut să-i smulgă desenul şi să-l rupă în sute de bucăţi, 
distrugînd pînă şi amintirea necunoscutei. Nu făcu însă nimic din 
toate astea. O altă criză de isterie. Minunat! 

— Uitaţi-vă şi pe spate! o îndemnă basarabeanul. 

Cristina nu îndrăzni să atingă hirtia decît după ce el o fixă 
nedumerit. Linii fine ca pînza de păianjen se întretăiau în profilul 
botului unui cîine. Sau, poate, lup. 

— Asta de unde a apărut? şopti. 

— Cind Mihai mi-a dat desenul, am zis să nu mă uit doar la 
colţul ăla. Am avut dreptate! Ce însemnează însă nu pot şti... 

— Nici eu, din păcate! Mulţumesc însă pentru ajutor. 

Duse palma devenită prea rece în buzunar, după batistă şi 
degetele întilniră moneda. 

— Dacă tot am apelat la dumneavoastră, pot abuza cu încă o 
întrebare? spuse Cristina. 

Gura basarabeanului se lăţi cu un entuziasm ce ar fi fost mai 
degrabă la locul lui într-o arenă romană. 

— Despre ce e vorba? 

În tăcere, Cristina scoase din buzunar moneda şi i-o puse în 
palmă. Smirnov se duse gonţ la masa cu instrumente şi făcu o serie 
de manevre din care Cristina nu înţelese nimic. În fine, bărbatul se 
întoarse spre ea. 

— Pot întreba de unde o aveţi? întrebă Smirnov. 

— De la cineva care a găsit-o în drum. 


— Ciudat! Dacă aş avea o astfel de monedă, cred că aş fi mai 
atent cu ea... 

— Adică e rară? 

— E o kopeică de pe la jumătatea secolului al XVI-lea. Destul de 
bine păstrată. 

— E din argint, nu? Ce-mi puteţi spune despre ea? Recunosc, nu 
mă pricep deloc la numismatică... 

— Kopeica e copilul Elenei Glinski, soţia lui Vasilii al Treilea şi 
mama lui Ivan cel Groaznic. Knezatul Moscovei avea nevoie 
disperată de o reformă monetară, iar la 1535 marea cneaghină chiar 
asta a făcut. 

— De ce? 

— Păi, în ţară circulau o mulţime de monede diferite, multe 
false, ceea ce ameninţa economia. Aşa că Elena a interzis toţi ceilalţi 
bani şi a introdus kopeica din argint, pe care o emitea monetăria 
statului. Banul şi-a căpătat numele de la imaginea călăreţului cu 
lance. Elena a murit în 1538, dar kopeica i-a supravieţuit, iar reforma 
ei a fost continuată de Ivan cel Groaznic. 

— Înţeleg. Foarte interesant, spuse Cristina cu jumătate de gură. 

Restauratorul ţinea moneda cu grija unei mame care şi-a luat în 
braţe pruncul pentru prima oară. Cristina nu se îndura să i-o ceară 
înapoi şi îşi drese diplomatic glasul. Omul se încruntă brusc. 

— Ştiţi ce mai e interesant? Zgîrieturile astea... Parcă ar fi litere 
chirilice — un I, un F, iar a treia nu prea se înțelege... Poate un ci. 
Dacă mi-o mai lăsaţi vreo două zile, voi fi sigur. Am putea avea de-a 
face cu încă o trimitere la perioada lui Ivan cel Groaznic. 

— Cum anume? 

— Sînt inițialele uneia dintre victimele cele mai cunoscte a 
cruzimii țarului. Cei care i s-au opus ori pe care i-a bănuit de trădare 
— şi avea o fire extrem de suspicioasă — au fost exilați sau ucişi. 


Printre ei s-a numărat şi Ivan Fiodorov Celiadin, acuzat că a încercat 
să-l dea jos pe ţar. A fost executat în 1568, împreună cu alţi 30 de 
oameni, consideraţi complicii săi. 

Cristina avea nevoie de ceva timp pentru a asimila atitea 
informaţii. După sclipirea din ochii restauratorului, bănuia că tare ar 
fi vrut să se mai joace cu moneda. Nu găsea nici un motiv pentru 
care să nu-i permită să o facă. 

— Vă las atunci kopeica şi mai sun într-o zi, două? 

— Da, ar fi minunat. 

— Pînă una alta, nu-mi împrumutati vreo carte despre epoca lui 
Ivan cel Groaznic? Am senzaţia că nu mi-ar strica oleacă de 
documentare. 

— Staţi puţin! 

Cu aceeaşi viteză de şoricel lovit de streche, bărbatul scotoci 
prin dulap şi scoase de pe raftul din mijloc două volume rufoase. 

— Citiţi-le pe astea, ar trebui să vă ajute! 

Tomurile şi desenul Ilonei abia îi încăpură în geantă. De ceva 
vreme nu mai avusese parte de o asemenea temă pentru acasă. 

Timpul i se scurse printre degete prea repede şi nu reuşi nici 
măcar să deschidă o carte pînă a doua zi, la ora vizitei la doctorul 
Sorescu. Cărămizi încă nefolositoare, cărţile îi făceau geanta să atîrne 
greu. Ascunsese în volumul cel mai gros desenul Ilonei, pe care nu 
se putuse sili să-l privească încă o dată. Curiozitatea rămînea însă 
trează, slăbind strînsoarea terorii. Fusese pe punctul de a-l ruga pe 
Dănuţ să mai facă un portret al monstrului care îi tulbura nopţile, 
dar se oprise la timp. Era o dovadă de cruzime să-i ceară aşa ceva. 
Liniştea băiatului era mai prețioasă decât orice şi Cristina ar fi trebuit 
să le mulțumească tututor sfinţilor că, de cînd Dănuţ se mutase la ea, 
coşmarurile amîndurora dispăruseră. 


Cristina bătu şi uşa cabinetului se deschise imediat, de parcă 
Sorescu ar fi aşteptat chiar în hol apariţia ei. Se aşeză iar pe bătrina 
canapea şi încercă să-şi ordoneze ideile. Acum, că hotărise să nu-şi 
mai facă griji pentru viziunile ciudate şi să se lase mînată de instinct, 
îi era parcă mai greu să vorbească. Preferă să scoată din mapa 
subțirică desenul Ilonei. 

— După cum am promis, am adus ceva. Chiar mai bun decît o 
poză, e originalul. 

George o privea cu expresia cuiva care ştia că trebuie să înghită 
un castron întreg de untură de peşte. Iar cînd vorbi, părea că tocmai 
luase prima înghiţitură. 

— După ce ai plecat, am vorbit cu mai mulţi colegi care tratează 
copii. l-am întrebat dacă au pacienţi care să se plîngă de coşmaruri 
similare. 

Cristina aproape sări de pe canapea. 

— Şi? 

— Pe lingă fetița de care îţi ziceam, am mai găsit trei. Aparent, 
nu se cunosc între ei. 

Cristina scurmă în poşetă după agendă şi pix. 

— la să facem o socoteală! Fata ta, Steluţa, Dănuţ şi încă trei, ies 
şase, nu? 

— Aha! Trei fete şi trei băieţi, din cartiere diferite, de la şcoli 
diferite. Şi toţi fac desene ciudate. 

— Tare aş vrea să le văd! 

— Aşa m-am gîndit şi eu. 

Cu gesturi de magician care scoate iepurele din joben, doctorul 
luă de pe birou un dosar. Cristina apucă desenele unul cîte unul şi le 
aşeză alături, pe canapea. Primul era al llonei, apoi cele patru ale 
copiilor. În toate desenele, măcar un ochi se holba, ameninţător şi 
roşu. 


După şocul primei impresii, Cristina întoarse capul spre George. 

— Nu se poate să nu fi văzut şi tu asemănarea. Nu pot crede că 
e doar rodul fanteziei celor mici. 

Sorescu o fixă cu un amestec de enervare şi resemnare. Era 
prima dată cînd îl vedea renunțind la rezerva profesională. 

— Ce vrei să zici? o întrebă. 

— Că, privindu-le, am senzaţia că toţi copiii ăştia au trecut prin 
aceeaşi experienţă, au văzut acelaşi lucru. 

— Un Bau-Bau cu ochi roşii? se interesă placid doctorul. 

Poate altădată Cristina ar fi roşit la o astfel de întrebare, dar 
acum nici măcar nu-şi feri privirea. 

— Poate... Ştiu că sună total irațional, George, dar nu cred că 
asta mă mai deranjează. Nu atita vreme cît nu găsesc altă explicaţie. 

Aruncase mănuşa şi aşteptă replica. Sorescu însă nu o ridică. 

— Ai mai avut coşmaruri în ultimele nopţi? 

Înainte de a răspunde, Cristina îşi frecă de pulover palmele 
brusc transpirate. 

— Doar unul. 

Îi făcu un rezumat al celor trăite vineri noapte, mirîndu-se şi ea 
cum putea găsi cuvinte pentru a descrie teroarea. Totul suna altfel în 
încăperea scăldată în lumină prietenoasă. Îl văzu pe George că 
rămăsese cu gura căscată şi îl lăsă să-şi revină. Profită de răgaz 
pentru a studia din nou desenele. Ceva o făcu să întoarcă fiecare 
coală cu faţa în jos şi se dovedi că, încă o dată, trăsese locul 
cîştigător. 

— Ai văzut chestiile astea de pe spate? întrebă. 

Doctorul se apropie, nedumerit. Aproape îşi lipi nasul de hirtie 
şi fornăi nerăbdător. 

— Doar nişte mizgălituri, Cristina. Poate a vrut să înceapă ceva 
şi s-a răzgîndit. Poate şi-a încercat pur şi simplu creionul. 


— Nu fi aşa grăbit să le dai deoparte! Eu cred că e ceva aici! 

Pe spatele a două desene era cîte un cerc. Un soare? O roată? Un 
colac? Sau, oare, o monedă? Alte întrebări fără răspuns... 

Doctorul părea că-şi pierduse de tot răbdarea, ba chiar lăsa să 
răzbată, din felul în care stringea ceaşca sa de cafea, o urmă de 
îngrijorare. 

— Hai să ne întoarcem la visul tău! spuse Sorescu. 

Ea nu-l lăsă să schimbe vorba. 

— M-am săturat să fiu rezonabilă. Şi nici nu cred că toţi copiii 
aştia sînt zărghiţi! 

— Nu am vorbit de asta, Cristina. Nici la ei, nici la tine. Doar de 
un nivel mai ridicat de stres, cu manifestări poate înspăimîntătoare, 
dar care nu-s o tragedie. Nu atita vreme cît găsim cauza şi o 
eliminăm. 

— George, ştiu că îmi vrei binele. Sînt de acord cu partea despre 
eliminarea cauzei, doar că nu mai cred că terapia e calea. 

— Sper că nu te gîndeşti să întrerupi şedinţele noastre! Nu e o 
idee bună. Hai să luăm pur şi simplu o pauză de câteva zile. Între 
timp, îţi prescriu nişte pastile împotriva anxietăţii. Din somniferele 
pe care ţi le-am dat ai folosit vreunul? Fă-mi serviciul ăsta, te rog! 

Acceptă, cu jumătate de gură. Nu de alta, dar avea impresia că, 
dacă n-ar fi fost de acord, Sorescu ar fi chemat salvarea să o ducă 
pachet la nebuni. Îngrijorarea lui o făcu să zîmbească. Era tot mai 
simplu să se lase în voia valului supranatural. Cuvintele de rămas 
bun i-ar fi fost chiar mai zglobii dacă n-ar fi vrut să evite o ultimă 
grimasă a doctorului. 

Lăsînd în urmă cabinetul lui Sorescu, Cristina îşi spuse că nu 
strica să-i facă o vizită lui Truşescu. De la vii, la morți. Un mod 
minunat de a începe ziua. 

La Poliţie, un subofițer burtos îi reteză sec elanul. 


— Nu puteţi urca! 

— De ce? 

— De la prima oră, toată lumea e în şedinţă, cu alegerile astea. 

— Şi cît mai durează? 

— De unde să ştiu? Dar, pînă se termină, nu vă pot lăsa sus. 
Oricum n-aveţi cu cine vorbi. 

— A venit cumva şi vreun şef din capitală? încercă să-l tragă de 
limbă. 

— Don'şoară, asta nu-i treaba dumneavoastră! V-am zis că nu 
puteţi intra şi asta e! Aşteptaţi şi lăsaţi-mă să-mi fac treaba. 

Cristina îşi spuse că treaba lui era, probabil, să se răstească la 
ziarişti, fiindcă nu-l vedea făcînd altceva. Se aşeză însă cuminte pe 
un scaun incomod, decisă să pîndească momentul prielnic pentru a 
se strecura pe scări. Deocamdată, sub privirea vigilentă a paznicului, 
scoase din geantă unul dintre tomuri. ÎI răsfoi la întîmplare. Ochii i 
se opriră pe tabloul unui bărbat. Avea chip lunguieţ, ochi albaştri, 
pătrunzători şi barbă roşcată, bogată. Ioann Vasilievici, supranumit de 
contemporani Ivan cel Groaznic, a fost primul țar rus. S-a născut pe 25 
august 1530, la Kolomna, în apropierea Moscovei şi a murit pe 18 martie 
1584. Nimic din figura acelui om nu te făcea să ţi-l doreşti drept 
conducător, iar descrierea care însoțea imaginea i-ar fi stirnit fiori şi 
unui asasin profesionist. E atît de înclinat spre mînie că, atunci cînd îl 
cuprinde, face spume, ca un cal, şi parcă înnebuneşte. Cruzimea sa, pe care 
o revarsă adesea asupra oamenilor, poate avea rădăcini fie în firea sa, fie în 
răutatea supuşilor. Are maniere grosolane, stă cu coatele pe masă şi nu 
foloseşte tacîmuri, ci mîinile, iar uneori pune restul de îmbucătură înapoi în 
farfurie. 

Ridicîndu-şi privirea din carte, Cristina îşi spuse că Ivan părea 
greu de mulţumit, dar habar nu avea cum o ajutau hachiţele unui 
nebun mort de mai bine de 400 de ani să rezolve enigmele 


prezentului. Subofiţerul era însă tot cu ochii pe ea, aşa că dădu 
pagina. Prima condamnare la moarte a dictat-o la doar 12 ani, cînd a 
pecetluit soarta boierului Andrei Şuiskii. Trupul gol al mortului a fost 
aruncat dincolo de porțile palatului, ceea ce i-a făcut pe unii istorici să 
vorbească despre înclinațiile homosexuale ascunse ale lui Ivan. Mai ales în a 
doua parte a domniei, țarul a ordonat execuții în masă şi distrugerea mai 
multor oraşe, printre care şi Nowgorodul. Toate acestea s-au întipărit în 
memoria colectivă mai adînc decît reformele sale politice importante. 
Hotărit lucru, Ivan nu fusese un băiat bun, concluzionă Cristina. Dar 
de ce ar păstra cineva o monedă cu inițialele uneia dintre multele 
sale victime? Un bătăuş pe care îl interesa cel mai şic salon de 
frumusețe din tîrg... 


Capitolul 17 


DILEMELE COMISARULUI LRUŞESCU 


Cristina se săturase să aştepte, dar agentul morocănos parcă era 
lipit de scaun. Ziarista nu putea sta în holul acela cu orele, aşteptind 
un dram de noroc. Îşi aruncă înapoi în poşetă cărțile şi se pregăti de 
plecare, anticipînd zîmbetul acid al cerberului. Apucase să se ridice 
de pe scaun, cînd auzi murmurul mai multor voci pe scări. Chicoti. 
Se părea că, pînă la urmă, ghinionul i se terminase. 

Truşescu apăru împreună cu alţi ofiţeri şi Cristina îşi dădu 
seama imediat că nu era în cea mai bună dispoziţie. Se abţinu să dea 
din umeri: după ce aşteptase atît, nu avea să dea înapoi doar pentru 
că polițistul era supărat. Comisarul o văzu şi se încruntă, dar 
Cristina făcu abstracţie de mimica lui. Se apropie cu pas hotărît, însă 
Truşescu îşi continuă drumul ca şi cum Cristina ar fi fost doar un 
scaun ori o scuipătoare. Cristina ţopăi pe lingă el spre ieşire, reuşind 
cu greu să ţină ritmul acela infernal. 

— Ce vrei? se răsti comisarul, fără a încetini, cînd ajunseră în 
stradă. 

— Bună ziua, îi răspunse Cristina. Mulţumesc pentru o 
asemenea primire caldă. 

Truşescu îi aruncă o privire scurtă şi îşi mai domoli tonul. 

— Bună, Cristina! Ai picat într-un moment foarte nepotrivit. 

— Am înțeles că aţi avut o şedinţă cît o zi de post. Dar eu nu am 
nevoie decât de cinci minutele. 

Mergeau în josul străzii şi Cristina zări privirile amuzate ale 
trecătorilor. În curînd avea să înceapă să gâfiie. Truşescu o făcea să 


alerge. 

— Ce te interesează? o întrebă. 

— Orice noutate despre vreuna dintre anchetele pe care le-am 
urmărit. Sînt atitea, că nici nu ştiu de unde să încep cu întrebările. 
Familia Stavropol, Turda, Amalia... 

— Nu am noutăţi, răspunse polițistul. 

— Ei, nu se poate! spuse Cristina. Nimic în atitea dosare? A 
trecut doar destulă vreme! 

— Mă iei acum la rost? îi sări muştarul comisarului. Mi-ai 
stabilit cumva şi un grafic de lucru? 

Azi e cu capsa pusă rău de tot! 

— Nu, departe de mine gîndul ăsta! Ştiu cum munceşti şi, 
tocmai de aia, sînt sigură că ai mai dezgropat ceva. Hai, comisare, nu 
mă lăsa chiar în ceaţă! Îmi eşti dator... 

Polițistul se opri atit de brusc, încît Cristina mai făcu vreo doi 
paşi pînă să-şi dea seama că-l lăsase în urmă. Într-un fel, se simţea cu 
musca pe căciulă, fiindcă şi ea ştia multe lucruri pe care nu i le 
spusese şi nici nu avea, cel puţin deocamdată, de gînd să o facă. Asta 
nu o împiedica însă să păstreze o mină inocentă. 

— Foarte bine! zise comisarul. Am să-ţi spun cîte ceva, dar nu te 
mai poţi baza pe mine ca sursă! 

Vestea o făcu să fluiere fals. 

— Da” ce s-a întîmplat? întrebă Cristina. 

Miînia schimonosi trăsăturile comisarului şi Cristina se gîndi că, 
orice ar fi fost, îl atinsese rău. 

— Tocmai am fost tras pe linie moartă, spuse Truşescu. 

— Cum aşa? 

Truşescu scuipă dezgustat într-o parte. 

— Mi s-a cerut să-mi iau concediu după alegeri. Apoi voi fi 
trecut la alt departament. Cică psihologul a spus că am fost sub prea 


mult stres în ultima vreme. E o goangă, fireşte. Nu m-am plîns 
vreodată de surmenare. 

— Motivul adevărat care crezi că e? 

— Am deranjat pe cineva. Dar asta rămîne între noi! 

Cristina încuviinţă cu o clătinare scurtă a capului. 

— Şi-ai să pleci în vacanţă? 

Polițistul oftă încet. 

— N-am cum refuza concediul. Nici detaşarea la Furturi. 

— Cine preia dosarele? 

— Agrişan se va ocupa în continuare de cazul prietenei tale. 
Restul ajunge pe masa unor tipi veniţi de la Bucale. 

Cristina se încruntă. 

— Dar de cînd vin anchetatori din capitală să ne rezolve 
crimele? 

— De cînd răspunsurile de care ne apropiem s-ar putea dovedi 
incomode. 

— Pentru cine? 

Truşescu cîrmi spre stînga, arătîndu-i uşa unui bar. 

— Hai să bem o cafea! spuse comisarul. 

Asta însemna că ea avea să facă cinste, dar nu o deranja. Tot mai 
intrigată, Cristina îl urmă în locanta în care măcar era călduţ. 
Truşescu şi ea se aşezară faţă în faţă, în cel mai întunecos colț al 
barului. Cristina îşi aşeză coatele pe muşamaua neagră, aşteptind 
cafeaua comandată. Mirosea a ţigări şi a rachiu prost, iar Cristina 
nici nu voia să se gîndească la cât de curate erau ceştile. Preventiv, 
scoase un şerveţel din buzunar. Sigur va găsi ceva de şters. 

— Uite cum stă treaba! vorbi Truşescu. Hîrtia pe care ai găsit-o 
atunci era scrisă de o asistentă de la Centrul de Transfuzii Sanguine. 

Cristina făcu un efort să păstreze o expresie interesată. 
Comisarul îi spunea ceea ce ea ştia deja. 


— Bineînţeles, am căutat-o pe tipă, dar şi-a luat concediu şi a 
dispărut. Nu are rude prin oraş, vecinii nu ştiu nimic de ea. Am 
intrat în apartamentul ei, sperînd să dăm de o urmă. 

— Şi? 

— Am găsit un singur lucru interesant. Ţii minte poza aia pe 
care o avea Turda înrămată? 

Dură puţin pînă Cristina recompuse în memorie fotografia. 
Turda, în varianta sa tînără şi fericită, stringea de mînă o fată 
brunetă. 

— Da! spuse Cristina. Era doar una în toată casa... 

— Ei bine, am găsit o alta exact la fel în apartamentul asistentei. 
Tipa din fotografie e chiar ea, dar cu vreo 20 de ani în urmă. 

Asta era într-adevăr o surpriză pentru Cristina. 

— Turda şi asistenta au fost iubiţi? Înseamnă că omul a rezistat 
la tortură pentru a o apăra... 

— lar înainte a pus-o în gardă, a sfătuit-o să se facă nevăzută. 
Am dat-o în urmărire naţională, însă parcă a devenit invizibilă. 

— Şi celelalte dosare? insistă Cristina. 

— Nici aici progresele nu au fost spectaculoase. Sîntem siguri că 
Ilona a fost ucisă de soţ, dar nu ştim şi cine l-a lichidat pe el şi, mai 
ales, de ce. 

— Cum aţi ajuns la concluzia asta? 

— La Ilona, arma crimei a fost un bisturiu. L-am găsit într-un 
coş de gunoi de lingă spital. Era plin de amprentele lui Stavropol şi 
urme de sînge de la doi oameni: el şi Ilona. Legistul a spus că întîi 
bărbatul şi-a secţionat degetul, apoi a întors bisturiul spre nevastă. 

Cristina mai înghiţi cu noduri nişte cafea. Nu putea înţelege o 
asemenea nebunie. 

— Totul s-a petrecut ziua în amiaza mare, într-un spital, fără ca 
nimeni să bage în seamă, şopti. E oribil! 


— Se pare că omul a venit pe la ora 11 să o vadă pe nevastă-sa, 
continuă imperturbabil Truşescu. Femeia era deja singură în salon. A 
stat ceva timp cu ea şi nimeni nu l-a zărit cînd a ieşit. Asistenta care a 
intrat cu a doua tranşă de pastile a găsit-o pe Ilona ţeapănă. În tot 
acest timp, nici măcar un singur zgomot suspect nu s-a auzit. 
Nimeni nu a bănuit că, doar la cîţiva metri distanță, cineva îşi dădea 
duhul. 

— Tot nu pricep mare lucru. Bine, omul era nebun şi şi-a omorît 
nevasta. Dar de ce să-l ucidă cineva pe el? zise Cristina. 

— Din păcate, în direcţia asta nu am ajuns prea departe. Dar nu 
mai e treaba mea, nu? 

Cristina se făcu că nu-i observase obida. Întrebările i se 
înmulţeau. 

— Orice ar fi fost în mintea zurliului, m-a luat pe mine în vizor. 
Indiferent că voia doar să mă sperie sau chiar să mă omoare, de ce a 
aruncat bisturiul? A venit la redacţie cu un cuțit... 

Truşescu dădu din umeri. 

— E greu să găseşti logică la nebuni! Poate avea şi cuțitul, dar, 
ajuns în spital, a apucat bisturiul. E o încâlceală îngrozitoare! Dar 
măcar aici am găsit urme clare. La Turda şi la Septimiu Stavropol, 
asasinii au fost foarte atenţi. Nu au lăsat amprente, salivă sau alte 
urme care să conțină ADN uman. 

Încă o grimasă a Cristinei marcă un alt moment de nedumerire. 

— Uman? întrebă. Adică a apărut altceva, neuman? 

Truşescu învirti de cîteva ori cana pe farfuriuţa de un alb 
îndoielnic. 

— La Turda în curte, într-un tufiş, erau prinse cîteva fire de 
blană. Am crezut întîi că erau de la un cîine, dar s-a dovedit că nu e 
aşa. 

Cristina se mulțumi să-l privească întrebător. 


— Cică sînt de la un lup, de prin pădurile Rusiei centrale. 

Un semn de exclamare se aprinse în mintea Cristinei. Din nou, o 
referire la Rusia. 

— Cum putea să ajungă lingă mort un lup? gîndi cu voce tare. 

— Dracu’ ştie! Poate şi l-a adus cineva pe post de cîine. Sau 
asasinul are o haină din păr de lup... 

Cristina continuă raţionamentul. 

— Aşa s-ar explica şi rănile de pe trupul lui Turda... 

Truşescu oftă. 

— Aşa am sperat şi eu. Dar nu! Parcă îşi bate cineva joc de noi 
cu toate minunile astea, pe cuvînt. 

— V-aţi interesat, întrebă Cristina, dacă sînt comercianţi sau 
proprietari de fiare exotice prin zonă? 

— Nici urmă! Lupul a fost adus probabil prin contrabandă. 

Comisarul aruncă o privire la ceas şi sorbi ultimele înghiţituri 
de cafea. Cristina pricepu mesajul şi puse o ultimă o întrebare. 

— Da' de desenele acelea ciudate pe care le făcea Ilona aţi aflat 
ceva? 

Truşescu trînti lingurita de farfurie. 

— Te credeam mai raţională, Cristina! Cine ia în seamă 
timpeniile alea? 

Cristina îşi muşcă limba, oprindu-şi cuvintele. Ar fi putut să-i 
povească despre discuţia cu doctorul Sorescu, dar instinctul o 
avertiza că nu avea nici un rost. Se ridică şi aruncă pe masă banii 
pentru cele două cafele. În câteva clipe, erau afară şi Truşescu o privi 
foarte serios. 

— Vezi cum foloseşti ce ţi-am spus! Nu vreau mai multe 
necazuri. 

Cristinei i se înfipse un ghimpe în inimă cînd îi întoarse spatele, 
de parcă îşi luau la revedere pentru totdeauna. Îi oferise destule 


informaţii cât pentru un articol foarte bun, dar nu voia să le 
folosească pe toate. Nu încă. 

În redacţie o întîmpină o Iîncezeală generală. Tolănit pe scaunul 
cel mai apropiat de uşă, Felix fluiera fals o melodie, Val citea 
Dimineaţa devreme, iar Alissa îşi refăcea machiajul. 

— Ce e cu liniştea asta? întrebă Cristina. 

Ghici singură răspunsul. Ecranele monitoarelor erau întunecate, 
neonul nu mai clipea chior. 

— lar s-a întrerupt curentul, spuse. 

— Vezi că ştii? îi replică placid Alissa. Să nu fim însă cîrcotaşi! E 
prima oară săptămîna asta. 

Cristina plescăi supărată. Din nou, toată treaba se dădea peste 
cap şi nu aveau ce face. Primăria nu făcuse investiţii în rețelele de 
curent de ani buni, iar ei se obişnuiseră să aştepte şi cîteva ore pînă 
se puteau întoarce la lucru. Cristina apucă ziarul abia lăsat pe birou 
de Val. Nu avea rost să-şi facă sînge rău pentru lucrurile pe care nu 
le putea schimba. 

Ultimul pe lista neagră era, de data asta, un furt. 

Doi puştani, unul de 14 şi altul de 115 ani, au lăsat un 

şofer de tramvai fără încasările de ieri. După-amiază, 

omul a oprit la capăt de linie ca să vizeze fişa de parcurs şi 

a lăsat geanta cu bani pe bord. Poliţiştii au stabilit că 

minorii au pătruns în interiorul tramvaiului prin 

deschiderea uşii şi au plecat cu geanta. Cu ocazia 
cercetărilor, în aceeaşi zi, cei doi au mai spart un 
autoturism. 

Cu starea de spirit îmbunătăţită de bilbele altora, Cristina se 
ridică şi începu să măsoare încăperea cu paşi săltăreţi. Mişcarea o 
ajuta să-şi pună ordine în gînduri şi începu să pună cap la cap 
crimpeiele de informaţie. Primul punct era, fireşte, spargerea de la 


CTS. Deci, pe 24 noiembrie, cineva fură 20 de pungi de sînge, tocmai în 
noaptea în care Rodica Mihăilescu era de serviciu. Femeia este audiată de 
procurori, iar declarația îi e consemnată de Turda. Nu spune ceva ce a 
văzut... Spargerea e ținută secretă pînă vineri, cînd baba Duta îi povesteşte 
lui Mihai. Felix intră pe fir şi smulge o confirmare de la Turda. Povestea 
intră în ziar şi lucrurile o iau razna. 

Cristina se opri din acel du-te-vino obositor. Presupusese mereu 
că exista o legătură între apariţia articolului şi moartea lui Turda, 
care i-ar fi făcut pe asasini să intre în panică şi să regleze conturile. 
Dar poate că soarta bietului grefier fusese hotărîtă cînd primise 
biletul de la Rodica. Cristina îşi înfipse pumnii în buzunarele 
blugilor cu atîta hotărîre, că îi auzi pirtind. 

Făcu stînga-mprejur şi-şi reluă mersul cadenţat, ţintuind cu 
privirea, fără însă să-l vadă cu adevărat, posterul cu chipul lui Alex. 
Pe 29 noiembrie, grefierul e atacat. Făptaşul îl torturează ca să afle unde e 
Rodica şi ce ştie. Turda rezistă şi duce taina în mormînt? Pentru binele 
Rodicăi, sper că aşa a fost. 

Acest film al evenimentelor avea sens. Mesajul scrijelit în carnea 
lui Turda fusese destinat nu ziariştilor, ci Rodicăi. Ţine-ţi gura, dacă 
vrei să trăieşti. Care e însă legătura cu celelalte crime? Cristina se lăsă 
greu în scaun. În ziua crimei şi luni, nu pot căuta în casă. Marti însă, se 
apucă de răscolit. Apoi vin eu şi găsesc borcanul, îi dau foile lui Truşescu, 
iar a doua zi îl rog pe Mihai să se intereseze pe la CTS. Ce se întîmplă 
imediat? Amalia e batjocorită, Stavropol o ia razna, iar Ilona moare. 

Erau o grămadă de nenorociri, dar care era punctul lor comun? 
Unul singur. Cel despre care vorbea şi comisarul. Eu. Amalia e prietena 
mea, Stavropol a venit la mine de două ori... Cu gesturi absente, scotoci 
în geantă după pachetul de biscuiţi. Desenul Ilonei foşni trădător sub 
degete. Îl scoase şi îl aşeză pe masă. Pe poliţişti pista asta nu i-a dus 
niciunde. Să vedem ce-mi va spune mie... 


Pilpiiala neonului, urmată de aprinderea unui monitor rămas 
deschis, îi întrerupse şirul gîndurilor. Totuşi, înainte de a se apuca 
de treabă, mai notă un punct pe lista treburilor pentru a doua zi. 
Trebuia să dea o raită prin mahalaua Trei Boieri. În pădure 


apăruseră în ultima vreme lupi. 


Capitolul 18 


O GAZDĂ NEOBIȘNUITĂ 


Cristina se oprise în faţa grădiniţei, meditînd la mijlocul de 
transport potrivit pînă în mahala, cînd sună telefonul. Era cam 
devreme pentru un apel de la colegi, chiar şi în ziua alegerilor, şi 
Cristina fu ispitită să nu răspundă. Alungă însă repede tentaţia, 
uitîndu-se chiorîş la ecranul verde. Adam Volk, pilptiau literele şi 
Cristina, după un moment de înțepeneală, duse aparatul la ureche. 

— Bună, Cristina, auzi glasul de acum familiar. Adam sînt! Sper 
că nu te-am trezit... 

— Bună ziua. Nu, sînt deja pe drum. Ce surpriză plăcută! Te pot 
ajuta în vreun fel? 

— Am un mesaj din partea lui Alex. 

— Ascult, spuse Cristina scurt. 

— Va vota la prima oră şi apoi vine în laşi. Rămîne aici pînă 
după anunţarea rezultatelor. 

— Şi care era mesajul? 

— Ar dori să te invite la cină, dacă eşti disponibilă. Nimic 
simandicos, doar o discuţie relaxată, la un pahar de vin bun şi o 
gustare. 

Cristinei i se părea că Adam îi poate auzi bătăile inimii. Acoperi 
aparatul cu podul palmei, încercînd să gîndească limpede. 

— Despre ce-ar vrea domnul Corbu să discutăm? 

— Nu cred că-ţi pot răspunde la întrebarea asta. Vei afla dacă 
spui da. 


Chipul lui Alex îi răsări în minte, seducător şi uşor arogant, 
aplecîndu-se asupra ei pentru un sărut. Imaginea era atit de vie, încât 
Cristina aproape îi simţi răsuflarea. Dorinţa o năpădi, covîrşitoare, 
răscolindu-i pîntecele. Îşi opri cu greu un geamăt. Oare cît din 
excitarea ei stupidă răzbătuse pînă la Adam? 

— În principiu, aş fi liberă pentru o cină târzie, bolborosi. 

— Minunat! exclamă Adam. Vin, atunci, să te iau de la redacţie. 

Abia la vreo cinci minute de la terminarea convorbirii, Cristina 
îşi dăduse seama că mersese în neştire spre stînga. Îşi privi reflexia 
în vitrina goală a unui magazin închis de vreo trei ani. Nu era 
îmbrăcată potrivit pentru o cină cu cel mai sexy om din ţară. Purta 
iarăşi blugi, o maletă maro şi o flanelă cu nasturi. Îi trebui toată 
voinţa ca să nu cheme un taxi şi să dea o fugă pînă acasă, ca să se 
schimbe. Doar Alex nu se aştepta ca ea să lucreze în rochie de seară! 

Încercînd să-şi aducă mintea pe un făgaş mai bătătorit, Cristina 
se întrebă de ce Alex Corbu ţinea să urmărească, în acea seară, 
rezultatele estimărilor electorale tocmai în tirgul lor. Ca să te invite pe 
tine la cină, îi sugeră repede vanitatea un răspuns. Nu zău? Vino-ți în 
fire, femeie! Tocmai pentru că nu dorea să se mai perpelească pe tema 
întilnirii, Cristina îşi făcu un plan de acţiune. Întîi, Trei Boieri. Mai 
rămăsese o babă nebună cu care nu a discutat nimeni. Dar dacă mi-aş fi 
povestit la redacție toate coşmarurile, sigur aş fi fost catalogată tot drept 
zurlie. 

După trei sferturi de oră de hurducături în autobuz şi ceva mers 
pe jos, Cristina îşi spuse că nu ar fi lăsat doi copii să umble singuri 
pe ulițele înguste, pietruite ca de la ţară. Casele erau rare, prin curțile 
împrejmuite de garduri scunde se vedeau crescînd în voie buruieni. 
Toată mahalaua avea un aer părăginit, de cătun în care au mai rămas 
să-şi trăiască ultimii ani doar bătrînii. Pietrele străzii era acoperite cu 
straturi groase, suprapuse, de nămol îngheţat. De pe coşurile strimbe 


ieşeau fuioare anemice, semn că stăpînii moţăiau în spatele 
perdelelor groase. Un cîine lătra stingher într-o cuşcă la fel de 
dărăpănată ca gardul cenuşiu pe care-l păzea. 

Cristina se înfioră. Era singură pe uliţă, iar dinspre pădure 
cobora o ceaţă verzuie ca răsuflarea unui balaur bolnav. Grăbi pasul. 
Casa familiei Stavropol părea deodată imposibil de găsit în mica 
lume decadentă ce-o înconjura. Ruina căpăta accente molipsitoare şi 
Cristina îşi privi palma stingă, din nou dureroasă, aşteptîndu-se să o 
vadă îmbătrînind. 

Găsi casa doar printr-o minune. Nu se deosebea de altele şi, 
dacă n-ar fi fost inscripţia de pe cutia poştală, ar fi trecut tremurînd 
pe lingă ea. Era scundă şi uşor înclinată într-o parte, cu cele două 
geamuri acoperite de perdele crem ponosite. Banda galbenă nu se 
mai vedea, doar şuieratul vîntului însufleţea locul. Inima Cristinei se 
strînse. I se părea imposibil să mai nutrească vreo speranţă că Steluţa 
era în viaţă. 

Încercînd să nu se lase copleşită de gînduri negre, îşi luă casa 
drept punct pe plecare. O porni spre stînga, dar poarta vecină era 
închisă şi în zadar Cristina bătu preţ de vreo cinci minute. Singurul 
răspuns fu hămăitul mînios al cîinelui. La fel se întîmplă şi la a doua 
încercare, apoi la a treia. Un fel de apăsare se simţea în aerul cu 
miros de lemn umed, de parcă o umbră putredă s-ar fi întins peste 
tot cartierul, făcîndu-i pe oameni să caute siguranţa în spatele uşilor 
ferecate. Frigul şi umezeala o pătrundeau pînă la os şi îşi dădu 
seama că nu fusese o idee prea bună să meargă pînă acolo, căutînd 
nici ea nu ştia ce. Ceaţa ieşise de tot din pădure şi îşi schimbase 
culoarea. Contururile obiectelor deveneau neclare, iar dimineaţa se 
transforma în amurg. Soarele parcă se săturase să-i ajute pe toți şi îşi 
lua o vacanţă. 


Nu era singură în ceaţă. Ceva periculos a coborit dintre copacii 
bătrîni? Pulsul i se accelerase iarăşi şi tot îi venea să se întoarcă pe 
neaşteptate. Era o prostie, oricum nu zărea nimic la mai mult de doi 
metri. Se împiedică de marginea colțuroasă a unei pietre şi fu cît pe 
ce să cadă. Noroc cu lemnul pe jumătate putrezit al unui gard că îi 
permise să se redreseze. Începea să-şi piardă şi simţul orientării. 

Se opri, încă rezemată de gard. Al cîtelea atac de panică era 
ăsta? O poartă scîrții chiar lîngă ea şi o voce repezită de femeie se 
auzi. 

— Intră, don'şoară. Eşti în siguranţă înăuntru! 

O ascultă şi trecu pe poarta ruginită într-o cărare şerpuită. În 
faţa ei se afla o bătrină. Purta un halat pînă spre genunchi, roz 
bombon, peste care trăsese un ilic îmblănit, de un verde strident. 
Părul, surprinzător de bogat, îi era prins în două cozi lungi, de 
şcolăriţă, terminate cu cîte o fundă violetă. Papucii de casă, un 
număr de copil, erau ornaţi cu cîte un virf roşu de codiţă de iepuraş. 
Toată alăturarea de culori făcea ochii să doară şi Cristina nu avu 
nevoie de mai mult de zece secunde pentru a-şi da seama că dăduse 
peste baba nebună. Se întrebă dacă nu ar fi fost mai în siguranţă pe 
uliţă decît împreună cu ea, dar o urmă printre grămezi de pietre 
albicioase, pînă la casa cu pereţii de culoarea frunzelor de toamnă. 

Intrară în bucătăria în care ardea vesel focul. Cristina îşi roti 
ochii prin încăperea micuță. Din tavan atirnau zeci de mănunchiuri 
de plante uscate, unele total necunoscute. De pe rafturile unui dulap 
înalt sticleau borcane cu un conţinut la fel de ciudat. Nu erau 
murături sau dulceţuri, îşi zise în vreme ce se aşeza pe taburetul 
scund, în faţa mesei acoperite cu o muşama verde. De fapt, era greu 
de zis ce erau -— alifii maro, negre sau gri, mici sfere albicioase, care 
semănau cu o grămadă de ochi, bucăţi de carne uscată, zbircită şi 
contorsionată. O oală mare aburea pe plită, slobozind clipoceli 


prelungi. Dacă ar fi avut zece ani, ar fi fost sigură că intrase în 
bîrlogul unei vrăjitoare. 

Gazda sa era o femeie aţoasă, nu prea înaltă, cu pielea uşor 
întunecată, trăsături regulate şi sprincene groase. Surprinzător de 
puţine riduri se adunaseră pe frunte şi în jurul ochilor căprui, 
pătrunzători, care o examinau fără sfială. 

— Uite nişte ceai, că pari să fi îngheţat, fetiţo! îi spuse bătrîna, 
întinzîndu-i o cană aburindă. 

— Mulţumesc, răspunse Cristina încet, încă nereuşind să-şi dea 
seama dacă gazda era întreagă la minte. 

Îşi zise că, dacă ea nu înnebunise de tot, n-ar fi trebuit să soarbă 
din licoarea fierbinte. Bunul-simţ o îndemna să lase cana uitată pe 
masă, dar îşi apropie prudent buzele de ea. Personaje ale unei piese 
absurde, amîndouă aşteptau momentul primei înghiţituri, ca şi cum 
de el ar fi depins desfăşurarea următorului act. Era pregătită pentru 
un gust oribil, iar surpriza o făcu să scoată un mormăit. Ceaiul avea 
parfum de mentă şi de trandafir. Lichidul i se scurse pe gât şi tot 
corpul i se încălzi într-un minut. Ceaţa de afară devenea o simplă 
toană a începutului de iarnă şi Cristina zimbi. Bătrîna îi întoarse 
surisul. 

— E foarte gustos! Vă mulţumesc pentru că m-aţi invitat în casă. 
Cristina Man mă numesc, şi sînt de la ziarul... 

— Nu contează! flutură din mînă baba. Te aşteptam, fetiţo! 

Primul gînd al Cristinei fu că trecuse ceva vreme de cînd cineva 
o numise fetiţă. Următorul, că totuşi femeia era dusă cu sorcova. 

— Crezi că am fluturaşi la bibilică! spuse bătrîna. Nu te grăbi să 
tragi concluzii după ce vezi, aşteaptă să simţi gustul. Ca la ceaiul 
ăsta, lucrurile nu sînt întotdeauna cum par. 

— Nu mi-a trecut prin minte una ca asta, negă nu foarte 
convingător Cristina. De fapt, voiam să vă întreb despre familia 


Stavropol. 

Mai sorbi o înghiţitură de ceai, mult mai liniştită decât ar fi 
trebuit să fie într-o asemenea situaţie. Pur şi simplu, nu se putea 
convinge că femeia, chiar dacă vorbea în dodii, i-ar fi dorit răul. Era 
o lumină încurajatoare în ochii ei, de parcă ar fi citit-o pe dinăuntru 
şi i-ar fi atins, cu degete blinde, toate spaimele. Ceva se frecă de 
picioarele ei şi, pînă să apuce ziarista să se sperie, un motan gras şi 
vărgat ateriză pe masă. I se aşeză în faţă tacticos, ca un stăpîn al casei 
şi o lăsă să-l dezmierde. Baba îi puse în faţă motanului un castron cu 
lapte şi se întoarse spre Cristina. 

— Ooo, mult am aşteptat ziua asta! Ai vise întunecate, nu? Frică 
şi dorinţă, umbre şi durere. Toate-s ale tale. 

— Da, îi răspunse Cristina. Ultima dată am fost atît de 
aproape... Nu ştiu... Mă tem... 

Motanul ridică încetişor capul, gîdilînd-o în palmă cu mustăţile 
stufoase, iar femeia rise cu clinchet de clopoțel. O atinse uşor pe 
umăr pe Cristina. 

— Nu trebuie, spuse baba. Va rămîne o părticică de lumină în 
tine unde umbrele nu vor pătrunde. lar cînd va veni momentul, vei 
şti ce să faci. 

— Nu înţeleg, îngăimă Cristina. Despre ce vorbim? 

Motanul torcea lin, cana era aproape goală, bătrîna arunca în 
oală frunze subţiri, uscate. 

— Nu eşti încă pregătită să ştii, draga mea. Soarta are mersul ei. 
Nu e bine să-i împiedici paşii! Am încercat şi eu, cu mult timp în 
urmă, şi am greşit. 

Cristina făcu un efort să se scuture de moleşeala care o 
cuprindea. Nu avea timp de şaradele unei vrăjitoare. Coşmarurile ei 
nu puteau fi citite în frunze de ceai. 


— Hai să lăsăm ghicitorile la o parte! spuse. Ce-mi puteţi zice 
despre Steluţa? 

Baba căzu pe gînduri, cu ochii întredeschişi şi Cristina se întrebă 
dacă n-ar fi fost cazul să-şi pregătească ieşirea. Cotoiul îi linse 
degetele, iar Cristina tuşi. 

— Da, Steluţa! păru să revină la realitate bătrâna. Încă e în viaţă, 
dar e slăbită, sărăcuţa. Au luat-o doi bărbaţi. Unul mare, cu nasul 
spart şi o dungă pe frunte, celălalt subţirel, genul intelectual. Mai 
avea poate un metru pînă la poartă... 

Cristina țişni de pe scaun, speriind motanul. După toată acea 
învălmăşeală de fantasmagorii, amănuntele seci, conturînd două 
portrete de acum cunoscute, erau şi mai ciudate. 

— I-a mai văzut cineva? bolborosi. 

— Nu ştiu! dădu din umeri bătrîna. Poate da, poate nu. 

— Aţi spus cuiva ce aţi zărit? Poliţiştilor, de exemplu? 

— Nu poliţiştii o pot salva, fetiţo, e timpul să pricepi asta! Viaţa 
ei, şi nu doar a ei, e în mîinile tale, dar firul se scurtează cu fiecare zi. 

Ameţeala o încerca pe Cristina. Să fi fost ceaiul de vină? 

— l-aţi mai zărit pe oamenii ăia, înainte sau după incident? 
întrebă. Au spus ceva, aveau vreo maşină? 

Baba o privi lung, dar nu-i răspunse. În schimb, se apropie de 
dulap şi trase energic sertarul cel mai de jos. Cristina nu-i putea 
vedea conţinutul şi nici nu-i era clar dacă ar fi vrut să o facă. Se 
pregătea să repete întrebările, cînd gazda se întoarse la masă cu un 
săculeţ de pînză de in gri, destul de umflat. I-l întinse fără o vorbă şi 
Cristina, surprinsă, îl luă. În primul moment, se gîndi că bătrîna îi 
oferea vreo selecţie proprie de leacuri, după ce-i lăudase ceaiul. 
Totuşi, pe fundul săculețului se ghicea şi un obiect mai voluminos 
decât ierburile sau fructele uscate. Începu să tragă de sfoară, pentru a 
dezlega misterul. 


— Nu-l deschide! E pentru tine, dar deocamdată pune-l bine, 
spuse baba. 

Tot mai mirată, Cristina se holbă la ea. Vorbea serios, deşi era în 
continuare binevoitoare, iar Cristina o ascultă. 

— De ce? întrebă. 

— Nu a venit încă timpul! Acum mai mult te-ar încurca... E de 
ajuns că mi-ai băut ceaiul. Va deschide poarta dintre lumi. Poate, va 
închide alta. 

Începea să se sature de atîtea mistere. Probabil că gazda îi citi 
lehamitea în ochi, fiindcă zîmbi a dojană. 

— Of, tinereţea asta! Mereu nerăbdătoare... Ascultă o femeie 
bătrînă, chiar dacă ţi se pare că îndrugă numai prostii. Cînd va sosi 
clipa, vei şti. Nu doar că trebuie să-l deschizi, ci şi ce să faci cu ce e 
înăuntru. 

Nu zău? Cine zice, mama Omida? Replica se topi însă pînă la buze 
şi Cristina îndesă darul în poşetă. 

— Şi dacă n-am să ştiu? întrebă. 

— Eeei, fetițo, asta n-ar fi bine! Ar însemna că iar m-am înşelat. 
Dar, la nevoie, mă vei găsi aici. Oasele astea bătrîne nu pleacă 
niciunde. 

Cristina se uită la motanul care se ridicase şi se lingea tacticos. E 
de ajuns pentru azi. Mai văd eu dacă trec pe aici... 

— Da, e tîrziu, răspunse bătrîna gîndului ei. E timpul să ne luăm 
rămas bun. Să ai noroc, fetiţă! 

O scuipă de trei ori, atît de rapid că nu-i dădu timp să 
reacționeze, şi o împinse spre uşă. Pe jumătate amuzată, pe jumătate 
scîrbită, Cristina se lăsă condusă fără să protesteze. Nu credea că 
avea să povestească în curînd despre vizita asta cuiva. 

Cînd păşi pe uliţă constată că ieşise soarele, iar orice urmă de 
ceaţă dispăruse. Ogrăzile erau tot pustii, dar asta n-o mai deranja. 


Nici drumul spre staţie nu i se mai părea greu de găsit. Păşind atentă 
pe pietrele lunecoase, îşi zise că nici nu ştia cine era mai zurliu: 
gazda care vorbea în dodii sau oaspetele care o asculta. Totuşi, nu 
credea că inventase ceva atunci cînd îi vorbise despre bărbaţii care o 
răpiseră pe Steluţa. Aceiaşi care îşi bătuseră joc de Amalia? Cum 
Dumnezeu se leagă toate astea? Nu o deranjase pe Amalia cu întrebări, 
dar poate era cazul să o facă atunci cînd se întorcea de la ţară. 


Capitolul 19 


ACASĂ LA ALEX 


Ziua aceea lungă se apropia de sfîrșit, iar la televizor se repetau 
doar cîteva scene. Alex, îmbrăcat cu pantaloni negri de catifea şi un 
pulover violet, dădea drumul buletinului prin deschizătura îngustă, 
urmărit de privirile fermecate ale tuturor femeilor din încăpere. 
Actul plicticos al votării se transforma într-un fel de însămînţare 
ritualică. 

— Pentru ce aţi votat? îl întreba agitat un reporter. 

— Pentru un viitor mai bun, pe care-l merităm cu toţii, 
răspundea simplu, privind direct în cameră. 

— Uită-te ce adorabil e! suspină lîngă ea Alissa. l-aş da nu un 
vot, ci o mie. Norocoaso, tu ai dansat cu el! 

Cristina lăsă replica să treacă pe lîngă urechi, hotărită să nu 
sufle o vorbă despre invitaţia la cină. Era tot mai tentată să-l sune pe 
Adam şi să anuleze totul. Ce rost avea întîlnirea lor? Dacă pînă în 
acea zi poate avusese nevoie de ea, din ziua următoare avea să fie 
preşedintele, omul pentru care o ziaristă oarecare de provincie conta 
cât o ceapă degerată. Pentru birourile electorale urma noaptea albă a 
numărării voturilor, însă ei puteau vedea rezultatele exit-poll-ul. 

- Gata, anunţă! îşi ţuguie Alissa buzele. 

Linia roşie a procentelor lui Alex părea că nu se mai opreşte, 
înțepenind în cele din urmă lîngă incredibila cotă de 90 la sută. PNP 
avea să fie lider în Parlament cu o confortabilă majoritate de 80 la 
sută. Uimită, Cristina nu-şi putea desprinde privirea de la cifre. 


— Mă gîndeam la maxim 55 la sută, şopti, chiar şi asta mi se 
părea enorm. 

— Aşa-i, spuse Val. Nu ştiu dacă rezultatul ăsta e liniştitor sau 
trebuie să ne speriem. Nu vor mai fi veşnicele ţigăneli, e drept, dar 
sîntem toţi în mîinile unui singur om. 

— Eu zău că n-aş obiecta să intru în mîinile lui Alex! L-aş lăsa 
să-mi facă tot ce vrea, mormăi Alissa. 

— Hai să terminăm textul pentru prima! zise Cristina. A fost o 
zi grea. 

Nu le luă mult. Orice comentarii pe marginea cifrelor erau de 
prisos. Îşi strîngeau lucrurile, cînd telefonul Cristinei sună. 

— Am parcat maşina în curte, o anunţă Adam. Cînd eşti gata... 

— Vin imediat. 

Simţea privirile curioase ale Alissei, oprită în uşă, dar nu era 
pregătită să-i ofere nici cel mai mic amănunt. Adam o aştepta lîngă 
limuzina neagră, iar Cristina ştiu că a doua zi nu avea să mai scape 
de interogările nesfîrşite ale Alissei. Dar pînă a doua zi era cale 
lungă. 

Adam îi deschise portiera şi Cristina se aşeză încă 
neîncrezătoare pe bancheta acoperită cu o piele albă, fină. 
Matematica procentelor făcea invitaţia şi mai ciudată. Îi venea greu 
să adopte o poză lejeră, în ciuda luminii aurii care se revărsa din 
plafon şi a muzicii ritmate. Maşina se urni lin şi Cristina îl surprinse 
pe Adam studiind-o în oglinda retrovizoare. Nu părea deranjat să 
joace rolul de şofer, ba chiar îi surise liniştitor, iar Cristina drăcui în 
gînd. Nu voia să facă din țînțar armăsar. Atunci cînd ai trecut de 
treizeci de ani, arăţi ridicol dacă o cină cu un tip fermecător te face să 
te simţi ca o şcolăriţă timidă. 

— Tocmai am văzut exit-poll-ul, rupse ea tăcerea. Domnul 
Corbu a obţinut un rezultat extraordinar. 


— Da, am ieşit bine, admise Adam. Le datorăm multe 
voluntarilor noştri. 

Sigur că da! Care ar fi făcut cît o frecție la picior de lemn dacă nu era 
Alex. 

— Oricum, Alex aşteaptă rezultatele oficiale înainte de a-şi da 
friu emoţiilor, continuă Adam. 

Se lăsă din nou tăcerea şi Cristina îşi întoarse faţa spre geam. Se 
îndreptau spre periferie. 

— Credeam că mergem la un restaurant... 

— O, nu! Alex tocmai a cumpărat o vilă într-o zonă foarte 
pitorească. Nu i-a plăcut niciodată aglomeraţia, preferă să fie mai 
departe de zgomotul oraşului. 

— Da? Nu înțelesesem asta... 

Adam îi aruncă încă o privire lungă. 

— Îmi cer scuze dacă nu am fost destul de explicit. Te 
deranjează? 

Cristina zăbovi doar o clipă cu răspunsul. De ce ar fi deranjat-o? 
De fapt, ar fi scăpat de posibilele momente penibile de la un 
restaurant de lux. Poate asta înseamnă că atunci, la banchet... Opri 
gîndul înainte să-l termine. Nu trebuia să-şi facă prea multe iluzii în 
privinţa asta. Nu era Cenuşăreasa. 

Mai trecură vreo cinci minute pînă cînd maşina intră pe aleea cu 
pietriş fin, mărginită de felinare cochete. În capăt se zărea o clădire 
cu linii clasice, lipsită de zorzoane. Cristina înghiţi în sec, încercînd 
să-şi potolească emoția. Limuzina opri chiar în faţa scărilor şi, 
aşteptîndu-l pe Adam să-i deschidă portiera, îl observă pe Alex 
zîimbind larg. Deşi era doar în sacou, frigul nu părea să-l deranjeze. 
Lumina unui felinar cădea pe faţa sa, accentuind sclipirea ochilor şi 
negrul părului bogat, iar Cristina se rugă în gînd să nu se împiedice. 


Înainte să apuce să respire adînc, era în faţa lui Alex. Acesta îi 
prinse mina şi o duse la buze, cu o aplecare de o eleganţă neglijentă. 
Sărutul lui convenţional aproape îi arse pielea şi i se păru că trecuse 
o veşnicie pînă se încheie. Palma ei era încă prizonieră într-a lui cînd 
Alex vorbi. 

— E o onoare pentru mine că mi-aţi acceptat invitaţia, 
domnişoară Man! 

O secundă, Cristina crezu că avea să rămînă ţeapănă şi mută, 
agăţată de braţul lui ca o umbrelă. Reuşi totuşi să-şi găsească vocea 
înainte ca momentul de pauză să devină motiv de jenă. 

— Vă mulţumesc pentru invitaţie, domnule Corbu. Şi cred că 
trebuie să vă felicit pentru victorie. Rezultatul exit-poll-ului nu lasă 
loc de îndoială. 

Abia atunci îi descătuşă palma, după o ultimă atingere ca o 
mîngtiere. Deşi ochii nu-l trădau, felul în care degetele sale le 
ferecaseră pe ale ei, ceva din zîmbetul lui îi spuneau că îi simţise 
tremurul. O conduse înăuntru, pe scările de marmură de un roz pal, 
iar Cristina îşi zise că habar n-avusese de existența unei clădiri atit 
de opulente la marginea oraşului. Trecură printr-un fel de hol, mai 
spaţios decît dormitorul ei. Pe o măsuţă scundă se odihneau cîteva 
cărţi vechi, dintr-o vază neagră răsărea un aranjament cu trandafiri 
albi şi roşii, iar lumina unei veioze cu picior lung cădea discret pe 
portretul unui bărbat cu trăsături severe... Erau deja în fața unei uşi 
şi Cristina păşi ca în vis pe covorul în care piciorul i se afunda, la 
braţul lui Alex, conştientă mai mult ca oricînd de atingerea lui. 

În centrul încăperii se vedea o masă rotundă, cu doar două 
scaune. Pe faţa de masă aurie, două seturi de tacimuri şi farfurii 
negre aşteptau, despărțite de un bol scund de cristal în care pluteau 
trandafiri roz. Zeci de luminări scînteiau în candelabrul cu braţe fine, 
reflectindu-se în peretele dintr-un singur geam, care dezvăluia 


tabloul îndepărtat al oraşului. Efectul era copleşitor şi Cristina îşi 
dori cu disperare să fi purtat o rochie de seară, să-şi fi înfoiat părul 
moale într-o coafură sexy, iar în decolteu să-şi fi picurat măcar un 
strop de Chanel. Tot acel decor şi amfitrionul său meritau un oaspete 
care să taie răsuflarea, nu o tipă obişnuită să dea toată ziua ochii cu 
poliţişti şi cu golani, acum emoţionată şi obosită, îmbrăcată în blugi 
roşi la genunchi şi flanelă de lînă. Ai uitat să spui care-şi plînge de milă 
de cînd a venit, în loc să se bucure de momentul ăsta. 

— Îmi cer scuze pentru dezordine, spuse Alex. De abia am 
cumpărat casa şi n-am apucat s-o aranjez cum se cuvine. 

Îşi bate joc de mine? O privea calm, cu acea siguranţă a bărbatului 
conştient de furtuna de emoţii pe care o stirneşte în sufletul femeilor. 
Dar ochii lui transmiteau mai mult decît sex appeal aproape 
animalic. Putere. Da, asta se simte! 

— Nu am remarcat nici o dezordine, îi răspunse. Poate o 
apetenţă mai mare pentru spaţiile libere... 

— Da, îmi place să nu fiu îngrădit de obiecte. Lucrurile, oricât de 
preţioase ar fi, sînt doar metal, lemn sau pînză. Le poţi pierde, strica, 
lăsa în urmă. Nu contează cu adevărat şi nu e bine să fii prea legat de 
ele. 

Cristina îşi aminti povestea lui Adam despre incendiu. Alex 
fusese însă atunci prea mic atunci ca să-şi aducă aminte. Sau nu? 

— Cum de aţi hotărît să vă cumpăraţi o casă la laşi? spuse 
Cristina. 

Alex turnă cu gesturi experte vinul în pahare şi îi răspunse cu 
voce joasă, meditativă. 

— Intenţionez să petrec aici multă vreme de acum încolo. 

Cristina privi pocalul cu picior subţire şi luă o înghiţitură din 
licoarea scînteietoare. Putea să se înşele, dar parcă semăna cu cea 
savurată la banchet. Alungă însă repede din minte subiectul acela. 


Nu era timpul potrivit pentru a-şi aminti de atingerea străină, de 
degetele fierbinţi alunecînd pe sînii abia eliberaţi din strinsoarea 
rochiei şi apoi tot mai Jos... 

Ochii lui parcă îi pătrundeau în minte, buzele schițară un 
zîmbet fugar în vreme ce mîngiia absent paharul. Cristina nu-şi 
putea desprinde privirea de degetele lui, urmărindu-le cum se 
plimbă în jos şi iar în sus. Era ca şi cum vibraţiile cristalului se 
transmiteau în trupul său, împrumutînd căldura pielii lui. Îşi înfipse 
unghiile în palma stîngă ca să se oprească din acel delir pînă nu se 
făcea de ris. Reuşi cu greu să estompeze pulsaţia sîngelui din timple. 
Alex puse brusc paharul pe masă şi scutură energic din clopoțel. 

— Unde-mi sînt manierele? spuse Alex. Trebuie să fiţi obosită şi 
flămîndă, iar eu nu v-am oferit nimic. Încă o dată, îmi cer scuze. 
Hotărit, nu e cea mai bună seară a mea ca gazdă! 

Răgazul oferit salutar de platoul cu bunătăţi îi permise Cristinei 
să-şi facă măcar un pic de ordine în minte. Pentru ceva vreme, 
conversaţia curse plicticos, dar sigur. Erau la desert, cînd Alex puse 
linguriţa deoparte şi o fixă hotărît. 

— Probabil, vă întrebaţi dacă, dincolo de plăcerea de-a împărţi 
timpul cu o domnişoară încîntătoare, invitaţia mea a mai avut vreun 
scop. 

Era rîndul Cristinei să zimbească. 

— Da, gîndul ăsta mi-a trecut prin minte, şopti. 

— Ei bine, v-am făcut o propunere cu ceva vreme în urmă. 
Acum e timpul pentru un răspuns. 

Cristina îl fixă neîncrezătoare. 

— Oferta e încă în picioare? 

— Măjigniţi, domnişoară Man! Sigur că e în picioare. 

Cristina nu ştia cum să reacționeze. 

— E tentant şi foarte măgulitor, desigur... 


Alex o întrerupse ridicînd palma stingă. 

— Am să răspund la toate obiecţii pe care le-aţi putea ridica. 
Sînt sigur că nu aş putea alege o persoană mai capabilă. Nu trebuie 
să vă mutaţi, nu se aşteaptă de la dumneavoastră nici un fel de 
compromisuri şi nu trebuie să vă faceţi griji că o veţi trăda în vreun 
fel pe Amalia. Pentru ea am pregătit o altă slujbă. 

Cristinei i se uscase gura. 

— Ziceaţi că nu e nevoie de mine în capitală? Nu pricep. 

— Departamentul media va funcţiona aici. De fapt, multe alte 
instituţii o vor face. Dar despre asta vom vorbi mai tirziu. 

— Aha, fu singurul cuvînt pe care-l putu scoate Cristina. 

— A, şi ar mai fi ceva. Sper să-mi înţelegeți corect gestul, 
domnişoară Man. Tocmai am cumpărat Incomodul, aşa că, într-un 
fel sau altul, tot veţi lucra pentru mine. Ar fi păcat să n-o faceţi cu un 
salariu mult mai mare şi dintr-o funcţie care să vă permită să 
străluciți. 

Cristina apucă paharul şi-i sorbi conţinutul dintr-o suflare. Alex 
îl umplu imediat pentru a treia oară, dar Cristina nu-şi mai apropie 
mîna de el. Băuse destul pentru o seară. Fixă îndărătnic faţa de masă, 
apreciind, într-un colț îndepărtat al minţii, faptul că Alex nu mai 
spunea nimic. În fine, îşi ridică privirea spre el. 

Alesese o formulare foarte elegantă, dar Cristinei nu îi era greu 
să înţeleagă alternativa nespusă. Sînt de azi patronul tău şi, dacă vreau, 
te pot arunca în stradă. Şi să văd cine te mai angajează cînd ai fost 
concediată de preşedinte... La urma urmei, era aşa de rău să scape de o 
slujbă pe care o privise adesea ca pe o corvoadă? 

— Domnule Corbu, spuse, cred că tocmai mi-aţi făcut o ofertă 
pe care n-o pot refuza. 

Bucuria lui părea adevărată şi bărbatul îi prinse impulsiv palma 
dreaptă. Cristina nu putu să-şi desprindă ochii de ai lui. 


— Alex, nu domnule Corbu! Acum, că vom lucra împreună, pot 
îndrăzni să-ţi spun Cristina? 

Ea dădu doar din cap. Încă o dată, lucrurile o luau razna. 

— E o seară minunată, nu-i aşa? Voi avea grijă să nu-ţi regreţi 
alegerea, promit! 

Un fel de febră iradia din pielea lui, iar Cristina se lăsă cuprinsă 
de ea. Degetele i se mişcau încet peste palma ei şi momentul de 
bucurie fără cuvinte se prelungea, iar Cristina nu reuşea să-i pună 
capăt. Ca o păsăruică slăbită de furtună, rămînea nemişcată pe ramul 
care-i oferise în ultima clipă protecţie. Parcă un curent trecea din 
degetele lui în palma ei, răspindindu-i-se de-a lungul braţului, 
cuprinzîndu-i fiecare nerv, fiecare muşchi. Se temea să vorbească, 
fiindcă ştia că vorbele i se puteau transforma atit de uşor în 
geamăt... 

Nu îşi dădu seama cît timp trecuse cînd o lipi de el. Fără a-i 
elibera palma, o întoarse lin în sus şi o apropie de buzele pline. 
Cristina îl urmărea tăcută, ca şi cum toate astea nu i se întîmplau ei. 
Alex îşi lipi buzele de podul palmei ei şi fiorul care o străbătu fu 
imposibil de oprit ori de ascuns. Răsuflarea îi era la fel de caldă şi 
mîngiietoare ca atingerea şi, învinsă, Cristina se lăsă în voia lui. Alex 
surise şi îi atinse obrazul încet, coborînd spre gât. Cristina îi simţea 
sîngele clocotind. Nu se juca doar, oricare ar fi fost motivul pentru 
care privirile lui se opriseră asupra ei. 

Buzele lui urmau degetele şi îi descoperiră repede locul acela de 
la baza gâtului unde fiecare dezmierdare declanşa o cascadă de 
palpitaţii. Cristina gemu şi îi căută gura cu buzele. Palmele ei se 
mişcau acum pe pieptul lui, simţindu-i sub mătasea fină a cămăşii 
bătăile năvalnice ale inimii. Trupurile le erau înlănţuite, într-un 
spectacol scandalos pentru oricine ar fi intrat în încăpere, însă 
Cristinei nu-i păsa. 


În sfîrşit, buzele li se întîlniră. Răsuflarea lui se învălmăşea cu a 
ei, buzele intraseră în jocul atingerii şi al aşteptării. O gusta, o muşca, 
o sorbea, o dezmierda cînd molcolm, cînd grăbit, acum tandru şi 
apoi brutal, în timp ce degetele îi alunecau fremătător pe spatele ei. 

Cuprinsă de cea mai plăcută ameţeală pe care o încercase, 
Cristina aproape îşi pierduse răsuflarea cînd o tuse uşoară se auzi 
chiar lîngă ei. Gura lui şovăi o secundă, dar îşi continuă mîngiierile. 
Tusea răsună iar, mai puternic şi Cristina începu să revină cu 
picioarele pe pămînt. Ceva din crisparea ei bruscă i se transmise şi 
lui Alex, care se opri. Se îndepărtă încet de el, îmbujorată, şovăitoare, 
ca trezită dintr-un vis pe care ţi-e ruşine să-l povesteşti prietenelor a 
doua zi, dar ai vrea să se repete noapte de noapte. Cu privirea fixată 
discret pe colţul cel mai îndepărtat al încăperii, Adam aştepta 
încăpăținat. 

— Ce e? se răsti răguşit Alex. Am cerut să nu fiu deranjat! 

Adam continua să le ocolească privirile. 

— Îmi pare rău, dar e ceva care necesită atenţia ta imediată. N- 
aş fi îndrăznit să intru dacă nu era necesar... 

Se purta ca şi cum şeful său ar fi fost singur în încăpere, iar 
Cristina îi era recunoscătoare pentru asta. Acum, că vipia din cuget 
şi din trup începea să se retragă, îi era greu să-l privească în ochi. 

Alex însă o privi lung şi îi cuprinse iarăşi palma, blagoslovind-o 
cu un sărut aproape cast. 

— lartă-mă, Cristina! spuse Alex. Mă întorc cât pot de repede. 

Rămasă singură, cu picioarele transformate deodată în gelatină, 
Cristina se aşeză în doi timpi. Avea nevoie de o înghiţitură de apă 
rece şi dărîmă paharul. Îl prinse cu o mînă uşor tremurîndă şi sorbi 
ultimele picături. Închise ochii şi încercă să-şi controleze respiraţia, 
lăsînd gîndurile să alunece spre grijile zilnice. Se întrebă ce se 
întîmplase atît de important cât să-l facă pe Adam să dea buzna în 


încăpere. Era imposibil să nu-şi fi dat seama ce se întîmpla între ei şi 
că-l va supăra pe Alex. 

Minutele treceau, lungi cât orele, şi Cristina nu-şi mai găsea 
locul pe scaun. Nu ştia încă dacă era cazul să se simtă prost că, după 
ce aproape se devoraseră unul pe altul, era lăsată să aştepte, în 
încăperea pustie. Era cel mai sigur duş rece de care ar fi putut avea 
parte şi, în cele din urmă, nu putu decît să ridă de sine. Se ridică şi îşi 
roti privirea prin odaie. 

Lîngă perete, pe o măsuţă cu un singur picior, văzu un portret 
vechi, cu ramă subțire, aurie. Se apropie şi ridică ovalul micuţ de pe 
lemnul lăcuit. Era chipul unei femei. Cristina simţi un val de 
simpatie inexplicabilă faţă de necunoscuta cu sprincene groase, 
obraji palizi şi păr nisipiu. Ţinea capul drept şi schiţa un început de 
zîmbet, ghicit mai mult din privire decît de pe buze. Ochii căprui îi 
mijise uşor, de parcă nu vedea foarte bine. Îmbrăcămintea îi era 
simplă, un fel de sarafan roşu. Începea să aibă senzaţia că scurmă 
prin viaţa lui Alex, dar curiozitatea era prea mare ca să renunţe. Încă 
un minut de studiu al portretului o făcu să-şi spună că femeia avea 
un aer uşor obosit, dar hotărît, al cuiva care a trecut prin multe şi a 
reuşit să iasă la liman. 

O dregere uşoară a glasului o făcu să tresară violent şi, cu aerul 
unei şcolăriţe prinse chiar cînd aşeza pioneza pe scaunul 
profesorului, puse repede portretul la loc. Încă o dată, Adam era 
lîngă ea. Acum însă o privea cu o urmă de amuzament, iar Cristina 
îşi dădu seama că obrajii i se acopereau iarăşi de o roşeaţă 
trădătoare. 

— Alex îşi cere scuze, dar a trebuit să plece, spuse Adam. Speră 
că-l vei ierta şi promite că se va revanşa în zilele următoare. 

Cristina îl fixă timp, întrebîndu-se ce-i trecea de fapt prin minte. 

— E în regulă, răspunse. S-a întîmplat ceva grav? 


Adam ezită înainte de a răspunde. 

— O problemă de familie. Îmi pare rău, nu pot spune mai multe. 
După cum îţi ziceam, Alex e o persoană foarte discretă. 

Cristina îşi înghiţi replica usturătoare. Cu un oftat resemnat, se 
pregăti de plecare. 

— Desigur, te conduc pînă acasă, îi ghici intenţiile Adam. Cit 
priveşte formalităţile legate de noul post, ne vom ocupa de ele mîine 
dimineaţă. 

— În regulă, spuse Cristina! Şi mulțumesc... 

— Plăcerea e de partea mea. 

Adam o escortă cu discreţia şi politeţea unui majordom bătrîn, 
învăţat cu aventurile stăpînului, iar Cristina ajunse la concluzia că, 
probabil, chiar rolul ăsta îl juca, pe lîngă cel de secretar, asistentă, 
mînă dreaptă... Se aşeză iar pe bancheta din spate a limuzinei şi, 
aproape imediat, scoase o exclamaţie de surpriză. Buchetul uriaş de 
trandafiri roşii, prins cu o fundă aurie, ocupa jumătate din banchetă. 

— E minunat! şopti. 

— O, Alex a vrut să-şi ceară iertare şi în felul ăsta. Sigur însă, 
ştie că nu e de ajuns... 

Cristina îşi îngropă faţa în flori, evitind un răspuns. Gîndul că 
Adam o văzuse într-unul dintre cele mai intime momente rămăsese 
înţepenit într-un ungher şi, deşi aprecia felul în care se purta, nu 
avea să dispară prea repede. 

Ochii li se întilniră în oglindă, doar pentru o fracțiune de 
secundă. Păru că face un efort să zimbească, iar oboseala se citi pe 
trăsăturile de acum familiare Cristinei. 

— Am văzut că ţi-a plăcut portretul acela... Cînd ne vom 
organiza şi Alex va aduce la vilă mai multe lucrări din 
impresionanta sa colecţie, vei vedea opere de Rembrandt, Repin, 
Matisse. 


Abia acum Cristina înţelegea că, din clipa în care acceptase 
propunerea lui Alex, viaţa i se schimbase radical. Se va învîrti în cu 
totul alte cercuri, va deschide alte uşi şi va lua decizii cu o miză 
diferită. Şi vei putea intra fără probleme în clubul acela păcătos! De fapt, ai 
avea toate resursele ca să descîlceşti itele tuturor dosarelor lui Truşescu. 
Numai să vrei... 

Maşina se opri în fața blocului ei şi Cristina se jucă puţin cu 
ideea de a-l invita pe Adam la o ceaşcă de cafea. Renunţă imediat: 
după cele întîmplate la vila lui Alex, propunerea ei ar fi sunat sordid. 
Oboseala o lovi şi ziarista îşi mişcă greu picioarele pînă la etajul al 
treilea. Abia reuşi să-şi scoată hainele şi să se spele cu nişte apă ca 
gheaţa, înainte de a se prăbuşi sfirşită în aşternut. 

Adormi aproape instantaneu, întinsă pe spate şi cu braţele 
aruncate spre marginile patului, o pasăre gata să-şi ia zborul. 

Era într-o pivniţă întunecoasă. Pe pereţii de piatră, apa se 
scurgea în pîriiaşe subţiri, şerpuind printre petele fosforescente de 
ciuperci şi muşchi gros. De undeva, din bezna fetidă, răzbăteau 
foşnituri şi chiţăieli, iar Cristina înțelese, cu un fior de scîrbă 
amestecată cu teamă, că şobolanii mişunau nestingheriţi pe pietrele 
băloase. Nu ştia ce căuta acolo, dar înainte să intre în panică, un 
geamăt prelung reduse la tăcere ghemele de blană. Nu era singură! 
Cineva suferea cumplit chiar lîngă ea şi dorința de a înţelege ce se 
întîmpla acoperi frica şi dezgustul. Avea nevoie măcar de flacăra 
palidă a unei lumînări, dar nu se putea mişca să o caute. Era ca şi 
cum s-ar fi transformat într-o fantomă, un martor fără trup al unui 
spectacol al cărui rost nu-l pricepea. 

Un scârțiit prelung o anunţă că uşa acelei temnite, fiindcă nu se 
îndoia că asta era, se deschidea. lar odată cu zgomotul, o rază de 
lumină pătrunse înăuntru. Două matahale cu fălcii, înveşmîntate 
într-un fel de rase negre, flancau un bărbat în caftan boieresc. Se 


apropiau de peretele cel mai îndepărtat şi abia atunci Cristina 
desluşi figura deţinutului. Bărbatul era pironit de perete cu lanţuri 
groase, acoperite de sînge şi rugină. Tortura îi transformase obrajii, 
nasul şi fruntea în carne vie, pieptul era acoperit de arsuri 
monstruoase. Doar ochii mai sclipeau stins, strigîndu-şi chinul. 
Omul era pe moarte, dar asta nu părea să-i impresioneze pe gîzi, nici 
pe căpetenia lor. Unul dintre ei îi aruncă în faţă apă dintr-o vadră, iar 
după urletul care urmă, Cristina bănui că era sărată. 

— Care-s numele celorlalţi trădători? Hai, doar vrei să pui capăt 
durerii! Doar de tine depinde... 

Cristina auzea cuvintele, le pricepea fără greş sensul, dar ştia că 
erau rostite în altă limbă. Omul doar gemu şi unul dintre temniceri îl 
prinse de părul lung, ridicîndu-i chipul în raza făcliei. După felul 
cum se lăsase moale în mîinile lui, Cristina îşi spuse că ameninţarea 
cu alte schingiuri era deşartă. Încă o lovitură putea să-l trimită pe 
lumea cealaltă, zădărnicind eforturile gîdelui. Omul îşi miji ochii şi 
nu-l mai atinse, ci doar îl scuipă. 

— Mă tem că e cu un picior pe lumea cealaltă, stăpîne, spuse 
temnicerul. 

— Aşa e, răspunse sec boierul. Aduceţi-o pe muiere! 

Cristinei i se păru că vede o urmă de panică trecînd prin ochii 
cețoşi ai osînditului, în vreme ce boierul rînji sinistru. Cei doi se 
repeziră spre uşă şi, în minutul de linişte care urmă, Cristina simţi 
teama schingiuitului crescînd. Căpetenia se gîndise bine: încă mai 
era ceva care i se părea victimei sale mai cumplit decât tortura. Dar ce 
putea fi? Răspunsul veni repede: o femeie fu împinsa în pivniţă şi 
aruncată brutal la picioarele boierului. Avea sarafanul rupt în mai 
multe locuri, părul nisipiu învălmăşit şi tălpile goale. Era femeia din 
portret, doar că privirea nu-i mai era liniştită, ci frămîntată de 
umilinţă şi durere. Pieptul i se ridica şi cobora în ritmul frînt al unei 


respiraţii şuierătoare şi nefericita avu nevoie de aproape un minut ca 
să-şi ridice ochii spre bărbatul pironit de perete. 

— Dragul meu, ce ţi-au făcut! 

Vru să se apropie de el, dar căpetenia o lovi cu piciorul în spate, 
aruncînd-o pe pietrele ude. Osînditul se contorsionă, încercînd 
zadarnic să scape din lanţuri pentru a-i sări în ajutor. 

— E arătoasă roaba asta! De unde ai luat-o, de la cuhnii? 

Cei doi gemură într-un glas şi torţionarul surise. 

— Au încercat-o şi oamenii mei... A gemut ca o scroafă. la să 
vedem şi ce culoare are sîngele ei! Poate asta îţi va dezlega limba. 

O prinse pe femeie de păr şi o smuci, ridicînd-o pînă ajunse faţă 
în faţă cu osînditul. Miinile gizilor îi rupseră şi resturile sarafanului, 
dezvelind un trup pietros, acoperit de dungi vinete. O înlănţuiră de 
perete, chiar lîngă muribundul căruia îi răsărise pe buze o spumă 
roşie. 

— Nu, lăsaţi-o! horcăi bărbatul. Jur, nu ştiu nimic! Nu am 
jinduit la tron. 

Cristina încerca să se ciupească pentru a se trezi din coşmar, 
însă părea că-i era sortit să urmărească scenele acelea cumplite pînă 
la sfîrşit. Se pregăti pentru momentul torturii, înspăimîntată ca şi 
cum spatele ei ar fi trebuit să simtă şfichiul biciului. Mina bărbatului 
în negru începu să coboare, iar femeia prinse, tremurînd, palma 
iubitului ei într-o ultimă strîngere. 

Deodată, totul se învălmăşi. Trupul gidelui atinse podeaua 
înainte ca tartorul său să înțeleagă ce se întîmpla. Cînd căpetenia zări 
mînerul jungherului ieşind din spatele călăului şi duse palma spre 
cuțitul de la brîu, era deja prea tirziu. Fălclia îl lovi drept în faţă, 
aprinzîndu-i părul şi cuşma de blană de samur. 

Omul urlă şi se împletici. Îngreţoşată, Cristina îl urmări cum se 
izbea de pereţi, cum se învîrtea înnebunit şi se prăbuşea la picioarele 


celui de al doilea gîde. Abia atunci ucigașul său îşi termină treaba cu 
o lovitură în inimă. Rămase apoi nemişcat cîteva clipe, de parcă ar fi 
fost uimit şi el de ce făcuse. 

Respirînd greu, se apropie de femeie şi o eliberă cu mişcări 
delicate. Ea îl privea fără cuvinte, crispîndu-se la fiecare atingere a 
lui. 

— Hai, trebuie să plecăm! spuse gidele. 

Ea clătină din cap de trei ori. 

— Nu-l las pe Ivan aici! 

Trăsăturile salvatorului se crispară şi Cristina crezu că o va lua 
pe sus. În schimb, se apropie de bărbatul încă înlănţuit, luminîndu-i 
chipul. Ivan arăta ca un mort, deşi mai răsufla hîrîitor. 

— Nu avem cum să-l cărăm de aici, spuse gîdele. Ar năpădi 
străjerii pe noi, iar drumul l-ar ucide mai sigur decât sabia. 

Cu ochii pe jumătate închişi, Ivan şopti şuierat: 

— Marfa, pleacă! Îţi cer iertăciune dacă ţi-am greşit. Te-am iubit 
cum am ştiut... 

Marfa hohotea, sprijinită de braţul gidelui. 

— Dar tu? 

— Eu sînt pe drumul spre Domnul. Te rog, doar aşa pot muri 
împăcat! Ne-om vedea pe lumea ailaltă. 

Marfa îşi lipi buzele de fruntea lui însîngerată, dar gidele o 
smulse de lîngă Ivan. Marfa gemu şi se zbătu, gata să-l zgârie pe faţă. 
El avea însă braţe puternice şi femeia îi cedă. 

— Rogu-te, termină! spuse Ivan. 

Vocea i se stinse, de parcă ultima rămăşiţă de putere o folosise 
ca să o convingă. Salvatorul nu zăbovi prea mult. Jungherul său îi 
curmă suferinţa lui Ivan şi, înainte ca Marfa să mai poată scoate un 
sunet, gidele o ridică în braţe şi porni spre uşă. 


— Să purcedem la drum! Avem cale lungă de străbătut pînă 
dimineaţă. Nu-i putem lăsa să ne prindă... 
Uşa scîrții pentru ultima dată şi Cristina se trezi cu un suspin. 


Capitolul 20 


SCHIMBĂRI 


Sunetul deşteptătorului o găsi pe Cristina undeva la granița 
dintre somn şi veghe. În ciuda acelui vis, se simţea bine. Habar n- 
avea ce o făcea să zîimbească, gîndul că Alex o dorea sau anticiparea 
unei schimbări importante în carieră, dar nici nu mai conta. Îşi 
pregătea fluierînd obişnuita tartină, cînd Amalia intră în bucătărie. 

— “Neaţa! spuse Cristina. Aseară, cînd am ajuns, dormeai. 

Amalia îi aruncă o privire albă. Urmele chinului se estompaseră 
de pe faţa ei, dar asta nu însemna şi că sufletul îi era împăcat. 
Cristina ar fi vrut să o mîngiie, dar nu îndrăznea. Aşa că o puse la 
curent cu partea „oficială” a întâlnirii cu Alex. Nu suflă o vorbă 
despre sărut, după cum nu o făcuse nici după banchet. Amalia 
rămase tăcută. 

— Uite, spuse Cristina, ştiu că ţi se poate părea ciudat. La urma 
urmei, colaborezi cu PNP de ceva vreme... Însă acum câteva zile 
ziceai şi tu că ideea de a rămîne în echipa lui Alex e bună! 

Amalia se aplecase deasupra chiuvetei. Părul îi acoperea faţa şi 
Cristina nu putu vedea dacă zîmbea ori trăsăturile îi erau întunecate. 

— Felicitări! spuse Amalia. Nu sînt deloc invidioasă, dacă la 
asta te gîndeşti. Meriţi să scapi de ziarul ăla care ţi-a mîncat zilele! 

Cristina o privi atent. 

— Eşti sigură că nu te deranjează? Oricum, Alex are ceva special 
pregătit pentru tine. Şi ar fi minunat să lucrăm împreună... 

Amalia nu-şi schimbă poziţia. Freca tot mai repede un castron 
deja curat. 


— Eu cred că am să spun pas! Mi-a ajuns agitația din campanie. 
Am nevoie de mai multă linişte, chiar şi cu bani mai puţini. 

Cristina era convinsă că, încă o dată, prietena ei nu-i spunea tot 
ce avea pe suflet. Ar fi vrut să insiste, însă telefonul sună stăruitor. 
lar cât puse la cale o întîlnire pentru prînz cu Adam, Amalia dispăru 
din bucătărie. Cristina fu gata să intre în camera ei, dar se răzgîndi. 
Amalia putea fi extrem de încăpăţinată şi dacă, dintr-un motiv sau 
altul, nu voia să vorbească, nu avea şanse să o facă să se 
răzgîndească. Putea doar să spere că pe seară avea să fie mai 
guralivă. Pînă atunci însă, o aştepta încă o zi de alergătură. lar 
primul punct în traseu era muzeul. 

Nu-l mai sună înainte pe Smirnov. Omul era destul de obsedat 
de muncă încât ziarista să fie sigură că-l va găsi acolo, şi chiar aşa se 
întîmplă. 

Basarabeanul era cu nasul aproape lipit de masă, surd la orice 
întrerupere. Cristina încercă un salut, dar se lămuri repede că vorbea 
în pustiu. Se apropie de el şi-l atinse uşor pe umăr. Restauratorul 
ţipă şi se îndepărtă de masă cu spatele, ca o broscuţă panicată. 
Violenţa reacției o surprinse pe Cristina, care nu apucă să facă pasul 
înapoi. Omul se ciocni de ea, cît pe ce să o dea cu fundul de podea. 
Într-un fel de duet dezarticulat, se clătinară şi îşi regăsiră amîndoi 
echilibrul. 

— Aoleu, n-am vrut să vă sperii! se scuză Cristina. Am salutat, 
nu m-aţi auzit... 

Smirnov o privi încurcat. O pată lată, roşie îi apăruse pe frunte 
şi Cristina se făcu că nu o observase. 

— Eram absorbit de treabă, spuse Smirnov. 

— Ei, totul e bine cînd se termină cu bine. Aţi mai aflat ceva 
despre monedă? 

Revenit în elementul său, Smirnov surise agitat. 


— Tocmai de asta mă ocupam! E foarte interesant... 

Cristina îl îmboldi din priviri să-i zică mai multe. 

— Deci, vă pot confirma că nu e un fals. Datează de undeva de 
la jumătatea secolului al XVI-lea. lar zgtrieturile de pe ea sînt literele 
I, F şi Ci. 

— Îmi puteţi spune de cînd au apărut pe monedă? 

Bărbatul îşi drese glasul, mutîndu-se de pe un picior pe altul. 

— Nu e un act de vandalism contemporan. De fapt, aş zice că s- 
a petrecut nu mai tirziu de începutul veacului următor. 

— Asta scade valoarea piesei, presupun... 

— Puțin, dar oricum nu te îmbogăţeai de pe urma ei. În rest, 
moneda rămîne extrem de bine conservată. 

— Banul a tot trecut din mină în mînă, n-ar fi trebuit ca semnele 
alea să se fi estompat? Sau să fie acoperite de multe altele? 

Smirnov îşi înclină capul spre stînga, ca şi cum ar fi ascultat o 
voce şoptindu-i ceva la ureche. 

— Ba da! Şi aici e partea ciudată... Arată de parcă pentru toţi 
care au avut-o în mînă, literele astea ar fi însemnat ceva. Or, e 
imposibil să se întîmple asta vreme de patru sute de ani. 

Cristina se încruntă. Încă o enigmă, de parcă nu avusese parte 
de destule! 

— Religia e un factor important în mentalul colectiv. Sînt legate 
inițialele astea de un cult, de o sectă? 

Smirnov îşi țuguie femeieşte buzele. 

— Bineînţeles, şi eu m-am gîndit la asta. Singurii care au rezistat 
sute de ani au fost staroverii. Ar corespunde poate ca arie de 
răspîndire, dar ei au apărut după 1650. lar dacă ne gîndim şi cât de 
complicate au fost timpurile lui Ivan cel Groaznic şi cele de după 
moartea lui... 

— Adică? 


— Păi, cam în perioada cînd a fost bătut banul, ţarul împărţise 
statul în două — Opricina, partea din nord-vest, cu mai puţini boieri, 
şi Zemstvo. Ivan s-a stabilit în centrul celei dintii şi îşi trimitea 
oamenii, opriciniki, să facă tot felul de mişelii. A fost cea mai neagră 
perioadă a domniei sale. 

— Ai zice că ruşii au răsuflat uşuraţi cînd a murit, nu? 

— Numai că, după ce a intrat în pămînt, au venit vremuri şi mai 
tulburi. Între 1598 şi 1613, ruşii au trecut prin tot felul de catastrofe 
naturale, prin intervenţia polonezo-suedeză şi o criză de proporţii a 
statului. 

Cristina îl asculta atent. Poate lecţia de istorie avea să se 
dovedească foarte folositoare. 

— Din 1600 pînă în 1603, nu s-au făcut recolte. A fost îngheţ 
pînă şi în lunile de vară, iar în septembrie a căzut prima zăpadă. 
Cum foametea ucidea oamenii pe capete, mulţi s-au adunat la 
Moscova, pentru a primi bani şi piine. Moştenitorul tronului, 
Feodor, era slab de minte, iar frate-su, Dimitrii, a murit la doar opt 
ani. Ţara era cîrmuită de fapt de cumnatul lor, Boris Godunov. 
Numai că prin poporul greu încercat de foamete a început să circule 
zvonul că Dimitrii era viu. A apărut un fals Dimitrii, căruia regele 
polonez Sigismund i-a recunoscut dreptul la tron. Ba chiar a promis 
să-l ajute în schimbul unor pămînturi ruseşti. Şi atunci totul s-a dus 
dracului. 

— Şi a urcat pe tron Dimitrii ăsta? 

— A strîns o armată şi a trecut graniţa. În toiul ostilităţilor, 
Godunov a murit, iar soldaţii lui au trecut imediat de partea lui 
Dimitrii. Da, a ajuns pe tron, numai că, după un an, boierii au stîrnit 
o revoltă împotriva lui şi a fost ucis. 

— Cu asta s-au terminat frămîntările? 


— Nici pe departe! A mai domnit un boier, Vasilii Şuiskii, între 
1606 şi 1610, dar blestemul falşilor Dimitrii nu se terminase. A 
apărut încă unul. Pământurile ruseşti erau acum trecute prin foc şi 
sabie de polonezi, lituanieni şi tătari, iar Vasilii Şuiskii a apelat la 
ajutorul suedezilor. Au fost mai multe lupte încrîncenate, dar pînă la 
urmă boierii l-au dat jos pe ţar, jurînd credinţă regelui polonez 
Vladislav. 

Pe Cristina începea să o doară capul de la atîta informaţie. 

— Bieţii oameni! Probabil că atunci cînd ieşeau din casă habar n- 
aveau dacă vor trăi pînă seara. Totuşi, cînd s-a terminat totul? 

— Abia în 1612. O oaste condusă de Kuzima Minim şi Dimitrii 
Pojarskii a intrat în Moscova, silind garnizoana poloneză să 
capituleze. Au fost chemaţi apoi trimişi ai oraşelor, ca să aleagă ţarul. 
A ieşit Mihail Romanov şi aşa a început o nouă dinastie, pe care au 
terminat-o abia bolşevicii. Acel deceniu şi mai bine de frămîntări a 
costat statul destul. Numărul terenurilor cultivate a scăzut dramatic, 
la fel şi cel al ţăranilor. 

Concluzia era la mintea cocoşului. 

— Oricine ar fi zgtriat banul, spuse Cristina, probabil că a trăit 
puţin şi a murit violent. lar şansele pentru urmaşii săi erau la fel de 
subțirele. Cînd supraviețuirea era o loterie, să te chinui să păstrezi 
inscripţia de pe kopeică zău că pare o utopie. De fapt, erai norocos 
dacă ţineai banul în buzunar cîteva zile... 

— Exact! chiţăi Smirnov. 

— Şi atunci? 

— Nu ştiu... 

Schimbînd vorba, Cristina îi povesti lui Smirnov ultimul său vis 
şi văzu cum, după lentilele groase, ochii îi sticleau de surescitare. 

— Ei, ce vă spune toată aiureala asta? îl întrebă. 


Rapid, omul se pişcă de lobul urechii stîngi. Repetă gestul o 
dată şi încă o dată, pînă urechea i se înroşi, iar Cristina se abţinu cu 
greu să-i strige să se oprească. 

— Marfa, dacă era într-adevăr o slugă de la cuhnii, e puţin 
probabil să fie pomenită undeva. 

Cristina îl asculta atentă, într-un fel mirată că nu-i spunea să-şi 
bage minţile în cap. Smirnov se sprijini cu mîinile de masă. 

— Mai e ceva ce nu mi-aţi spus? Un nume, un detaliu de 
îmbrăcăminte, orice... 

Cristina închise ochii, încercînd să se cufunde din nou în 
atmosfera închisorii. 

— Pe el îl chema Ivan, zise după o pauză lungă. lar hainele 
călăilor erau simple, lungi, ca nişte rase. 

Îi vedea iar, umbre negre făcîndu-l pe nefericitul Ivan să urle. 

— Aveau şi un fel de cingători, cu un pămătuf de lină la capăt. 

Smirnov chiţăi. 

— Păi, ăsta e un lucru foarte important! 

— Da? De ce? 

— Opriciniki se îmbrăcau aşa. 

— Tare aş vrea să aflu mai multe despre Marfa şi Feodor, spuse 
Cristina. 

Smirnov se apucă iar de ureche şi Cristina îşi bagă pumnii în 
buzunare ca să nu-l prindă de degete. Îşi luă rămas-bun nu cu mult 
mai dumirită decit intrase. Privi ceasul şi oftă. Trebuia să se 
grăbească la şedinţă. Şi ce-ţi mai pasă? o lovi gîndul cu întârziere. Ar 
trebui, de fapt, să-l anunti pe Andrei că vei primi o nouă slujbă. 

Şi totuşi, nu-i plăcea să încalce regulile după care se ghidase 
atita vreme. Urcă în primul tramvai, o rablă cu geamurile aburite. 
Adam încă nu sunase şi, dintr-un impuls superstiţios, decise să nu-i 
zică nimic lui Andrei pînă nu primea acel telefon. 


Cînd intră în încăperea răcoroasă, prima pe care o văzu fu 
Corina, gheboşată în faţa monitorului. 

— Întreba de tine Andrei, îi spuse Corina fără să se întoarcă. 

— Demult? 

— Acum vreo jumătate de oră. 

Cristina se îndreptă spre Biroul Oval, pregătită pentru o nouă 
explozie a redactorului-şef. Apăsă clanţa cu prudenţă şi dădu ochii 
cu ochi de Adam, aşezat confortabil în scaunul lui Andrei. Surpriza 
o făcu să înţepenească în apropierea uşii. 

— Bună dimineaţa, Cristina! Arăţi mai mirată decit mă 
aşteptam... Te rog, aşază-te! 

Adam zîmbea, iar Cristina îşi şnurui buzele, imaginîndu-şi 
propria mină uluită. 

— Bună! îi spuse. Parcă ne înţeleseserăm să vorbim la telefon în 
dimineața asta. 

— Alex a vrut să facă repede primele schimbări. M-a trimis pe 
mine să pun treaba pe roate. 

— Şi ce are în vedere? 

— Ziarul ăsta va deveni oficiosul preşedinţiei. Pînă sînt anunţate 
rezultatele alegerilor şi Alex îşi ia scaunul în primire, învîrtim puţin 
lucrurile pe aici. 

Cristina îl privi în tăcere, aşteptind explicaţiile. 

— Vom începe, fireşte, cu nivelul de conducere. 

— Adică? De fapt, unde e Andrei? 

— A ieşit să ia puţin aer. Nu-i ia nimeni postul, dacă la asta te 
gîndeşti. Doar să vrea să rămînă în echipă.. 

Cristina oftă uşurată, iar Adam surise încă o dată. 

— Ştii, eşti o persoană ciudată, Cristina! Pari atit de puţin 
invidioasă, atît de reticentă la urcatul pe scara ierarhică, în vreme ce 
alţii ar ucide pentru funcţii înalte. 


— E un compliment sau un reproş? 

— Fără îndoială, un compliment. Revenind, Andrei va răspunde 
în faţa altor doi oameni. 

— Cine? 

— Tu şi cu mine. 

Încă o dată, Cristina rămase fără replică. 

— Poftim! lar parcă te-am aruncat într-un cazan plin cu ulei 
fierbinte. Şi totuşi, e o postură normală pentru şeful 
Departamentului Media al preşedinţiei, nu? 

Cristina nu găsea ce să replice la asta. Într-adevăr, ideea avea 
noimă, dar nu-i plăcea deloc. 

— Şi Andrei ce-a spus? 

— Are nevoie de puţin timp de gîndire. Va da răspunsul pînă 
după-amiază. Pînă una alta, uite o hîrtie pe care te rog s-o semnezi 
ca să oficializăm chestia asta. 

Cristina studie atent documentul. Nu era nimic în neregulă cu 
el, dar ezita să pună vîrful pixului pe hîrtie. Nu fi proastă! Numai ce ai 
fost pusă şi tu la colt şi ai luat singura decizie logică. Mergi pe drumul pe 
care l-ai ales şi nu te mai lamenta! 

— Am făcut-o şi pe asta! spuse Adam, împăturind hiîrtia. Păi, 
cred că treaba mea pe aici s-a terminat deocamdată. Te las pe tine să 
te ocupi de mărunţişuri. 

Cristina îl fixă aiurită. 

— Stai o clipă! Nu ar trebui să discutăm despre politica 
editorială, cea de investiţii şi personal? 

Adam se ridicase deja din scaun şi dădu din mînă neglijent. 

— Pînă la înscăunarea lui Alex, lucrurile rămîn aşa cum sînt. 
După aceea, vom mai vedea. 

Mintea Cristinei era prinsă într-un carusel care se învîrtea 
ameţitor. Venise la redacţie cu gînd să-şi dea demisia şi se trezea în 


capul mesei. 

— Şi şedinţa de sumar? îi veni cu întîrziere ideea. Andrei nu se 
ştie dacă ajunge... 

Adam păru confuz. 

— După cum am spus, asta e bucătăria ta, Cristina. 

— Totuşi, nu ar trebui să anunţi schimbarea angajaţilor? Eşti 
reprezentantul noului patron. Ar suna chiar ciudat dacă aş face-o eu. 

— Dacă e important pentru tine... 

Discursul lui Adam fu scurt şi, cînd se termină, o tăcere 
apăsătoare se lăsă în redacţie. Ochii tuturor erau aţintiţi pe figura ei 
şi Cristina îşi drese glasul. Ar fi fost cazul să spună ceva, iar 
întrebarea care îi chinuia nu era greu de ghicit. Voi rămîne fără slujbă? 

— Muncim ca de obicei, spuse Cristina. Schimbarea asta nu 
trebuie să fie motiv de panică pentru nimeni! Deocamdată, sărim 
peste şedinţă. 

Ar fi trebuit să zică mai multe, dar încă nu-şi făcuse ordine în 
gînduri. 

— Cristina, acum chiar vă las! Mai vorbim după-amiază, după 
ce primim şi răspunsul acela, spuse Adam. 

Odată închisă uşa în urma lui, Cristina se apropie cu paşi mici 
de biroul său. După o asemenea dezvăluire, încăperea ar fi trebuit să 
zumzăie ca un stup, dar toţi tăceau. Nu ştiau cum să reacționeze în 
prezenţa ei. Fiecare îşi simțea scaunul nesigur, cum şi l-ar fi simţit şi 
ea. Dacă aş avea polite de plătit, acum ar fi momentul ideal... 

Alissa fu prima care se apropie de ea. 

— E o adevărată lovitură de teatru. la spune, cum ai reuşit să-l 
vrăjeşti pe Alex? Credeam că la banchet aţi schimbat doar cîteva 
cuvinte. 

— Aşa a şi fost, dădu din umeri Cristina. 

— Şi ce i-ai spus, dragă, de l-ai impresionat în halul ăsta? 


Cristina îşi întoarse capul spre fereastră, încercînd să-şi ascundă 
zîmbetul. Chiar şi într-un asemenea moment, Alissa nu-şi putea ţine 
gura. 

— Asta ar trebui să-l întrebi pe el, nu pe mine, îi răspunse. 

Nasul de vulpiţă al Alissei fremătă uşor, buzele i se strînseră 
într-un botic bosumflat. Nu părea deloc mulţumită, dar nici nu 
îndrăzni să facă aluzie la ce bănuiau cu toţii. 

Orele trecură în agitația obişnuită, dar Cristina privea tot mai 
des la ceas. Bravo ție, fată dragă! Te-ai ales cu o căruţă de treabă în plus şi 
cu un titlu pompos. Bună afacere ai făcut! Exagera. La urma urmei, se 
alegea şi cu un salariu baban. 

Obrajii îi ardeau şi îşi desprinse privirea obosită de ecran Era 
timpul pentru o pauză şi, trăgîndu-şi haina pe spate, ieşi pe prispă şi 
respiră adînc. Aerul rece o învioră şi Cristina îşi zise că Adam avea, 
măcar într-o privinţă, dreptate: era o fiinţă ciudată, care putea să-şi 
plîngă de milă pentru o promovare. Mai ales că avea acum destulă 
putere ca să-şi găsească ajutoarele dorite... 

Ajunsese aici cu socotelile, cînd îl zări pe Andrei intrînd în 
curte. Se priviră lung, iar stînjeneala opri cuvintele Cristinei. 

— Cred că ar trebui să-mi suflec mînecile, vorbi în fine Andrei. 

— Îmi pare bine că ai decis aşa, spuse Cristina. 

Redactorul-şef se opri chiar înainte de a deschide uşa Biroului 
Oval. 

— Ar fi nimerit, probabil, să te întreb, în ce priveşte biroul... 

Un nod gros se puse în gâtul Cristinei. Pentru ea, figura lui 
Andrei se putea vedea doar pe fundalul încăperii pline de fum. 
Simpla idee că i-ar putea cere să-şi găsească alt loc îi făcea rău. 

— Nu cred că are rost să facem vreo modificare, spuse Cristina. 

Andrei dădu nelămurit din cap şi deschise uşa. 

Zilele se topiră una în alta, într-o sarabandă nebună. Prinsă în 
plasa ţesută de grijile reorganizării, de privirile furişe ale colegilor şi 
şuşotelile care încetau cînd intra ea în birou, de tonul plat cu care 
Andrei îi vorbea, de aşteptarea momentului instalării lui Alex, 
Cristina uita uneori să respire. Nu mai avea timp de enigme. 
Singurele momente liniştite erau cele petrecute cu Dănuţ şi Amalia, 
cărora nu voia să le împărtăşească nimic din haosul acelor zile. 

În fine, veni şi clipa în care în redacţie totul era pus pe roate. Cu 
frică şi speranţă, Cristina îl urmări la televizor pe Alex jurînd că va 
deveni preşedintele care va salva greu-încercata lor ţară. Se încruntă 
doar o secundă, apoi izbucni în ris. Nu-şi mai putea permite să 
strimbe din nas la retorica politică. La urma urmei, treaba ei era 
tocmai să-l facă pe preşedinte să arate cît mai bine! Sorbindu-şi 
cafeaua de dimineaţă, cu gîndul la viaţa nouă care o aştepta, Cristina 
privi calendarul. Era 14 decembrie, iar o pătură groasă de omăt de 
aşternuse pe străzi, acoperindu-le urîţenia. Prima zi... Trebuie să te 
gîndeşti la reînnoirea garderobei. Vremea blugilor s-a dus! 

Cât de bine i-ar fi prins o glumă a Amaliei! Plecase mai devreme 
la şcoală, cum făcea de cînd se întorsese acasă. Încă un motiv de 
îngrijorare pentru Cristina, care vedea umbra întinsă peste sufletul 
Amaliei, dar nu reuşea să o risipească. Ar fi vrut să lovească în zidul 
ridicat între ele, să-l dărîme, dar privirea Amaliei o oprea. Aşa că 
discutau despre fleacuri, ascultau istoriile lui Dănuţ despre prietenii 


de la grădiniță, găteau împreună. Pentru orice străin care le-ar fi 
privit, totul mergea bine, dar amîndouă ştiau că nu era aşa. 

Cînd maşina opri lîngă clădirea impozantă, Cristina nu era încă 
pregătită să-şi joace noul rol. Numără în gînd pînă la cinci şi 
deschise uşa. Holul larg, bine luminat, cu uşi prea lucioase pe 
ambele părţi, mirosea a var proaspăt. Din capătul celălalt se apropia 
de ea Adam. 

— Uite că ai ajuns! îi spuse. Sîntem pe ultima sută de metri. 
Chiar acum termină băieţii de adus mobila şi de montat aparatura. 
Hai să facem un tur, să vezi cum am amenajat biroul tău şi să trecem 
prin ultimele acte. Miine va veni toată lumea la lucru. 

Cristina îi întoarse surisul şi îl urmă, sărind printre găleți goale 
şi cutii rupte. Se opriră în faţa ultimei uşi, iar Cristinei i se tăie 
respiraţia cînd îşi văzu numele trecut pe plăcuţa roşie, strălucitoare. 
Privind literele fine, decupate în relief, simţi că o lua cu ameţeală. 
Parcă acum pricepea la ce se înhăma. Cît şi-ar fi dorit ca lîngă ea să 
stea Alex! Dar nu mai dăduse nici un semn de viaţă de la cina lor 
întreruptă şi Cristina începea să se întrebe dacă nu cumva visase 
sărutul. 

Adam tuşi discret şi Cristina puse capăt momentului de 
slăbiciune. Apăsă pe clanţa aurie şi interiorul încăperii i se dezvălui 
încet. Pereţi de un albastru delicat, un birou de lemn simplu, cu 
calculatorul şi telefonul încă aşteptind să fie montate, un dulap care 
lăsa jos loc generos pentru dosare şi ascundea un televizor, un radio, 
BluRay player. Încadrată de două fotolii comode, o măsuţă joasă 
fusese aşezată lingă fereastră, iar pe ea poposise un buchet de 
trandafiri. Cristina nu putea decît să se declare mulţumită. 

— Am adus doar strictul necesar, spuse Adam. Pentru restul, 
am zis că e mai bine să alegi ce te va face să te simţi ca acasă. Sper să 
îţi placă. 


— E foarte bine! Serios... 

Nu îşi duse gîndul pînă la capăt: dacă ar fi fost să compare cu 
spaţiul meschin de care avusese parte la redacţie, se instala într-un 
palat. Mîngñie petalele roz ale trandafirilor, imaginîndu-şi că erau 
buzele lui Alex. Abia atunci observă plicul prins de coş. 

— Un mesaj de la Alex, îi ghici întrebarea Adam. 

Obrajii Cristinei se înroşiră instantaneu. Ezită o secundă, apoi 
deschise plicul. 

Aş fi vrut să pot fi alături de tine în această zi. Din păcate, 

trebuie să las florile să-ţi spună bun venit. Dar ne vom 

vedea curînd... 

— Ne vom vedea curînd? repetă Cristina, privindu-l pe Adam. 

Adam îi oferi un surîs enigmatic înainte de a se uita la ceas. 

— Peste o oră, Alex va ţine primul lui discurs ca preşedinte. 
Nelămurirea ta îşi va găsi răspunsul atunci. 

Cristina înţelese că nu avea rost să aştepte altceva. Se mulțumi 
deci să semneze ultimele acte şi petrecură următoarea jumătate de 
oră discutind despre organigramă, dotări şi alte amănunte 
plicticoase, oarecum nefamiliare. I se lăsa destulă mînă liberă, 
înțelese asta repede, dar se simţea încă nesigură. 

Cînd veni ora discursului lui Alex, Cristina şi Adam se mutară 
în camera presei. 

Alex Corbu era îmbrăcat într-un un costum albastru, deloc 
ostentativ. Era aşezat la un birou la fel de simplu ca acela al Cristinei 
şi privea direct în cameră, fără să clipească. O lumină blindă îi cădea 
pe chipul serios, ochii îi străluceau energic, iar în pauza care îi 
precedă primele cuvinte, Cristina simţi furnicături pe şira spinării. 
Nu se îndoia că aceeaşi senzaţie o încercau milioanele de oameni 
care aşteptau încordaţi vestea salvării, femei şi bărbaţi disperaţi şi 
atit de dornici să creadă într-o minune. 


— Bună ziua! începu simplu Alex. 

Doar două cuvinte, însă în ele e atita forță! 

— V-am promis că voi fi preşedintele pe care acest popor obidit 
îl merită. Acum e momentul să vă împărtăşesc viziunea mea. Vă voi 
vorbi fără ascunzişuri despre poteca subţire ce ne poate scoate din 
mlaşină. E un drum lung, la marginea căruia întunericul pindeşte 
neobosit, dar împreună îl putem străbate pas cu pas. Voi fi alături de 
voi şi vă cer să aveţi curajul de a rămîne alături de mine, ca să clădim 
împreună o lume nouă. Este acolo, în inimile voastre, trebuie doar s- 
o scoatem la lumină! 

Vocea îi vibra, ochii îi fixau pe telespectatorii nevăzuţi, dînd 
impresia că îi vorbeşte fiecăruia. Lăsă apoi tăcerea să se 
înstăpînească din nou, iar Cristina expiră cu zgomot. 

— Dumnezeule, te lasă fără aer! spuse încet. 

— Sîntem înconjurați de hoţi, izbucni Alex. 

Nu-şi ridicase vocea, dar parcă ar fi strigat şi Cristina îşi opri cu 
greu imboldul de a sări în picioare. 

— O mină de oameni s-a cărăţat în cîrca milioanelor. Trăiesc din 
sudoarea şi sîngele celor mulţi, lăsîndu-i într-o sărăcie lucie. 
Magnatii zilei s-au îmbogăţit prin învârteli, aranjamente şi afaceri 
dubioase. Fabrici s-au închis, ogoare altădată mănoase au devenit 
pîrloagă, infrastructura a fost lăsată în paragină. Eu şi premierul 
desemnat vom schimba toate acestea! 

Cristina zimbi. Premierul desemnat, şeful PNP, era doar o anexă 
a preşedintelui, o altă gură care rostea gîndurile sale. 

— Trebuie stirpită buruiana otrăvită a corupţiei, care şi-a înfipt 
rădăcile la cel mai înalt nivel. Şi vom face asta printr-o reformă 
radicală, care va salva trupul neamului de viermii care îl rod. Vom 
lăsa în urmă cetatea asta putredă pînă în miezul ei, vom lăsa în urmă 
cercurile oculte de interese. O vom lua de la capăt şi ne vom clădi 


administraţia într-un oraş mai curat. O urbe care a avut curajul de a 
se sacrifica pentru a înfăptui o naţiune, care respiră istorie 
necîrmuită de bani minjiţi. Vom muta capitala în Iaşi! 

De data asta, Cristina chiar sări de pe scaun. Enormitatea 
măsurii anunţate îi iuţise pulsul. 

— Dar costurile, complicațiile? şopti. 

Alex parcă o auzise. 

— Să nu vă temeţi că aşa vom secătui bugetul ţării! Spusele mele 
despre sacrificiu nu sînt vorbe goale. Eu, familia mea şi prietenii 
vom asigura o parte din fondurile necesare. În plus, avem în vedere 
şi o restructurare a aparatului administrativ. Sigur, toate aceste 
schimbări nu se pot face de azi pe mîine. Vorbim despre un proces 
laborios, dar îl vom începe azi şi nu ne vom da bătuţi pînă nu-l 
terminăm. Ne vom sufleca mînecile cu toţii şi vom trece la treabă. 
Dumnezeu ne va ajuta dacă ne ajutăm singuri! 

Cînd locul lui Alex fu luat de prezentatoarea evident bulversată 
de discurs, Cristina îl privi uimită pe Adam. Chiar nu ştia cum să 
reacționeze la ideea că Alex putea pocni din degete şi spune că mută 
capitala. Tot aştepta să-l audă pe Adam izbucnind în ris, dar 
bărbatul nu scotea un sunet. 

— E o sarcină uriaşă, zise Cristina în cele din urmă cu voce 
spartă. Sînt atitea instituţii... 

— Să nu crezi că Alex nu e deplin conştient în ce se bagă. De 
altfel, te vei convinge de asta la următoarea discuţie cu el! 

În ce ne bagă pe toți, îl corectă în gînd Cristina. Dar, la urma urmei, 
e aproape imposibil să ne fie mai rău! 

— Cred că ajunge pentru azi, nu? o întrebă Adam. 

Cristina aprobă. Oricum, avea nevoie de ceva timp să-şi vină în 
fire. 


La ieşirea din clădire, zări un Mercedes negru şi, rezemat de el, 
un bărbat la vreo patruzeci de ani, chelios şi mic de statură. 

— A, era să uit! Şoferul tău... 

Totul era atît de plicticos la el, încît Cristina se întrebă dacă nu 
fusese ales tocmai din pricina asta. Îndepărtă gîndul repede. Lumea 
nu se învîrtea în jurul ei, chiar dacă uneori i se părea aşa. lar dacă 
omul era şofer bun şi angajat conştiincios, chiar nu trebuia să-i pese 
cît de chipeș era. 

— Mergem la o cafea, o aştepţi pe domnişoara Man! îi spuse 
Adam şoferului, care înclină docil din cap. 

Se aşezară la o masă robustă de stejar, într-un local micuţ, cu 
tentă rustică, de vizavi. Încă un loc pe care Adam mă ajută să-l 
descopăr... Nici nu ştiam că mai sînt atîtea... Cafeaua era chiar 
gustoasă, la fel şi fursecurile şi, pentru prima dată în acea zi, Cristina 
se relaxă. Îl privi pe Adam cum sorbea din licoarea aburindă. Deşi 
nu-l cunoştea de prea multă vreme, îşi spuse că îi devenise mai 
apropiat decit oameni alături de care lucrase ani întregi. Era o 
ciudățenie, mai ales că firea ei nefericită nu o ajuta să se 
împrietenească prea repede. 

— Totul e în regulă? îl întrebă. Pari supărat... 

Îşi muşcă imediat limba. Nu dăduse dovadă de prea mult tact 
spunînd ce-i trecea prin minte. Adam ridică privirea din ceaşcă şi 
surise obosit. Toată energia de care dăduse dovadă mai devreme se 
topise odată cu discursul lui Alex. 

— Nu-i nimic, doar o migrenă rebelă. M-am obişnuit cu ea de 
ceva vreme: dispare, se întoarce. Asta e! 

Cristina nu credea că era vorba doar de o durere de cap. 
Schimbă însă vorba. 

— Mă gîndeam cît de puţine ştiu despre tine. De fapt, chiar mai 
puţine decît despre Alex. Şi totuşi, de la prima noastră întîlnire am 


avut senzaţia că eşti un om bun. 

O umbră trecu pe chipul bărbatului, îmbătriînindu-l, iar Cristina 
se întrebă dacă nu-i înţelesese greşit cuvintele. Ar fi fost într-adevăr 
jenant să pară că-i face avansuri, mai ales după ce o văzuse 
sărutindu-se cu preşedintele. 

— Mulţumesc, spuse Adam, dar nu ştiu dacă merit o asemenea 
apreciere. Ce ai vrea să ştii? 

— Orice! De exemplu, cum ai ajuns să lucrezi cu Alex? 

Adam începu să adune firimiturile unui fursec de pe faţa de 
masă. Nu părea deloc dornic să se spovedească. 

— A fost demult, parcă în altă viaţă, rosti tărăgănat. De fapt, mi- 
am început ucenicia la un adversar de-al său. După ce ne-am 
încrucişat armele de cîteva ori, Alex a ajuns la concluzia că trebuia să 
mă aibă în echipă. Mi-a făcut o ofertă pe care nu am putut-o refuza... 

Cristina învîrti absentă lingurița prin cafeaua de pe fundul 
ceştii. Răspunsul fusese destul de criptic, dar oare nu primise şi ea o 
asemenea ofertă? Nu erau multe de povestit despre ea... 

— Şi ai regretat vreodată că i-ai acceptat propunerea? spuse. 

Adam încă nu-şi ridicase ochii spre ea. Dădu din umeri, după o 
pauză destul de lungă. 

— Cele mai multe decizii le regretăm măcar o dată în viaţă, nu? 
A ştiut să mă facă să rămîn alături de el. Asta contează... lar acum, a 
ajuns la momentul pentru care a muncit atît de mult. E un motiv de 
bucurie pentru amîndoi. 

Atunci de ce nu se simte bucurie în vocea ta? Încă un gînd care nu-şi 
găsi drumul pînă la buze... 

— De unde eşti? Părinţii mai trăiesc? Sper că nu te superi, dar 
am impresia că tu ştii cam tot ce se poate despre mine. N-ar strica 
puţină reciprocitate... 


— Cînd te porneşti cu întrebările, eşti greu de oprit, nu? Dar ai 
dreptate, meriţi nişte răspunsuri. Am crescut într-un sătuc uitat de 
lume, cu doar cîteva case. Părinţii s-au îmbolnăvit şi au murit cînd 
eram copil. M-au ajutat călugării de la mănăstirea din apropiere. M- 
au învăţat o mulţime de lucruri folositoare. 

Întrebările se buluceau în mintea Cristinei, dar tristeţea din 
vocea lui Adam le opri. Nu putea să-i răscolească amintirile, deşi îi 
era imposibil să şi-l închipuie ducînd vitele la păscut sau buchisind 
versetele sfinte. Nu se îndoia că-i spunea adevărul, însă era la fel de 
sigură că primea doar frînturi. Puse totuşi o ultimă întrebare. 

— Cum a fost ieşirea în lume? 

Adam privea undeva departe, iar Cristina nu putea spune dacă 
imaginile care-i treceau prin faţa ochilor erau vesele sau triste. 

— Mi-au zis că am mai curînd suflet de războinic decît de 
monah. Şi se pricepeau la asta fraţii mai bine decât oricine, aşa că i- 
am crezut. A fost totuşi un şoc să înţeleg că nu voi rămîne acolo. 

Cristina le dădu dreptate călugărilor: îi era mult mai uşor să-l 
vadă purtînd sabie decît mătănii. Cafeaua se terminase, dar ziaristei 
nu-i venea să se ridice de la masă. Era ceva reconfortant în acea 
depănare de amintiri, chiar şi una plină de lucruri nespuse. Îi plăcea 
că nu se emoţiona privindu-l pe Adam, că nu trebuia să-şi facă griji 
pentru fiecare gest al ei, pentru fiecare privire a lui. Doi proaspeţi 
camarazi stăteau cu coatele pe masă, la o şuetă fără regrete şi griji. 
Adam ceru însă nota de plată şi Cristina oftă. Trebuia să-şi ia rămas 
bun. 

Cu portofelul plin şi întreaga după-amiază la dispoziţie, 
Cristina se simţea ciudat. Nu avusese prea des luxul timpului liber şi 
chiar cîteva ore fără treburi urgente o descumpăneau. Şoferul sări să- 
i deschidă portiera cu o grabă care o suprinse. Omul aştepta ca ea să- 


i indice o destinaţie şi Cristina ezită cîteva clipe înainte de a-i da 
adresa de acasă. 

Apartamentul era gol. Amalia avea ore pînă spre seară. 
Camerele strigau parcă a singurătate şi Cristina închise ochii pentru 
un minut, întrebîndu-se ce se va alege de viaţa ei. Cu o slujbă ca a ei, 
rareori avusese răgaz pentru introspecţie. Acum, tăcerea îi făcea 
urechile să-i ţiuie. Să spere că lucrurile aveau să se schimbe prea 
mult după ce trecea prin patul lui Alex era, ştia, o dovadă de uriaşă 
naivitate. Nu trăia într-un basm. De fapt, nici nu s-au spus prea multe 
între noi. Nu s-au făcut nici declarații de dragoste, nici promisiuni. A fost 
doar dorință. lar cînd se va fi consumat, ce va rămîne? 

Cristina simţi deodată că i se făcea greață de la atita agitaţie, 
îndoieli şi speranţe neclare. Parcă viaţa era mai simplă cînd gonea 
după ştiri. Apoi veniseră enigmele şi toată nebunia asta. Dar nici 
măcar misterele nu au fost desluşite, nu? În materie de sulă, logica e 
nulă, obişnuia să spună maică-sa, iar ce se întîmpla cu ea în ultima 
perioadă era cea mai bună dovadă. 

Se ridică smucit de pe pat. Era sigură că nimic nu avea să o facă 
să se simtă mai bine decît să se întoarcă la ceea ce ştia mai bine: 
scurmatul printre gunoaie. Baba Duta! Da, era o idee numai bună 
pentru ora următoare. Şi, la urma urmei, cine ar fi văzut ceva rău în 
vizita proaspătului şef al Departamentului Media la Autoritatea de 
Sănătate Publică? Decise să nu cheme şoferul pentru drumul ăsta. 
Ceva nu-i plăcea la omul acela, atît de supus şi de politicos, dar care 
căuta mereu prilej să-i arunce o privire în oglinda retrovizoare. 

Abia ieşi în faţa blocului, şi vechea ei prietenă, senzaţia că e 
urmărită, reveni. Se uită cercetător la stînga şi la dreapta: nimeni, 
doar boscheţii şi luminile tremurătoare de la ferestrele blocurilor. 
Apunea şi cerul se umpluse de sînge, iar un vînt tăios îi brăzda 
obrajii. Deja, palmele îi căutau căldura relativă a buzunarelor. O 


clipă, cochetă cu ideea de a se întoarce şi de a-şi pune la încercare 
slabul talent culinar, în aşteptarea Amaliei. Leneşo! Puțin frig şi gata, 
dai bir cu fugiţii? 

Staţia de tramvai nu era departe şi porni spre ea în pas săltăreţ, 
încercînd să se încălzească. Zări în drumul său doar o babă cu 
pardesiu tocit care străjuia uşa singurului second hand din cartier, 
mereu pe punctul de a-şi da duhul, niciodată răpus. Baba molfăia un 
biscuit şi părea tare flămîndă. 

Cristina traversă spre refugiul din care banca dispăruse de 
multă vreme, probabil dată la fier vechi. Paşii nimănui nu stirneau 
ecouri pe asfalt în urma ei, dar Cristina nu se linişti. Privi în lungul 
liniei, sperînd în zadar că va zări farurile tramvaiului. Vîntul 
răscolea nepăsător cele cîteva frunze uscate rămase lîngă gardul viu 
de pe trotuarul din spatele ei. Foşnetul lor semăna cu cel al unui 
giulgiu desfăcut de degete osoase, nerăbdătoare. Un punct de la 
mijlocul spinării începu să o doară, de parcă un cui ascuţit ar fi atins- 
o. Îşi imagină tîmplarul nebun potrivind cuiul şi ridicînd ciocanul. 

Cristina tuşi forțat şi îşi umezi buzele. Ar fi preferat să împartă 
aşteptarea cu cineva. Vîntul se învîrteji prin spatele ei şi, dincolo de 
foşnetul frunzelor, urechea îi desluşi altceva. Paşi? Sau poate i se 
năzărise? Cristina începu să se mişte înainte şi înapoi pe asfaltul 
ciobit, privind cu jale în lungul liniei. Punctul dureros de pe spate se 
transformase într-un ghem şi Cristina era sigură că pielea i se 
înroşise. Te-o fi muşcat vreo gînganie, nu face din tînțar armăsar! 

Era mai uşor de spus decît de făcut şi Cristina se opri chiar în 
mijlocul refugiului, încercînd să pună capăt asaltului panicii. 
Căldura buzunarelor nu-i mai putea opri palmele să tremure, iar 
inima îi începuse încă o luptă cu secundele. Se întoarse cu spatele la 
linii şi fixă gardul viu. Nu mai fusese tuns de o veşnicie, iar crengile 
se învălmăşiseră într-un amestec înalt cam cît ea. Înconjura ceea ce, 


cu ani în urmă, fusese un fel de grădiniţă, o oază de verdeață chiar la 
uşa blocului. Acum era doar un pătrat de buruieni şi mizerii. Îşi 
plimbă ochii de-a lungul lui, încercînd să se convingă că, în cel mai 
rău caz, dincolo de crengile desfrunzite era o javră vagaboandă ori 
un boschetar care numai grija ei nu o avea. Oare? O ramură se curbă, 
apoi cea de alături, de parcă un corp greu încerca să-şi facă loc pînă 
la ea. Între ele se vedea doar întuneric, totuşi Cristina făcu un pas 
înapoi, gata să cadă de pe refugiu. Îi părea rău că nu-și chemase 
maşina. Acum nu putea decît să aştepte tramvaiul sau să fugă înapoi 
în casă. Dar ar fi trebuit să treacă pe lingă boscheţi şi nu se putea 
convinge să facă asta. 

Se uită cu fereală spre crengi şi zări o lucire roşiatică, apoi încă 
una. Apropiate una de alta, cam la nivelul ochilor ei. Nu-şi putea 
desprinde privirea de cele două puncte micuţe. Încerca să se 
convingă că nu le vedea şi, cu fiecare clipă care trecea, era mai sigură 
că nu se înşela. 

— Cuţu, cuţu! spuse tremurat. Eşti un căţel, nu-i aşa, urîtule? 

După ce sunetul glasului ei se stinse, îşi spuse că era o proastă. 
Doar javra care-şi găsise sălaş acolo nu-i putea răspunde. Un cîine cu 
ochi roşii? Un lătrat ar fi făcut-o să-şi spună că aşa erau ochii tuturor 
maidanezilor, dar nu auzea decît foşnetul. Iar din el se desprinse un 
fel de gilgiit, ris şi geamăt în acelaşi timp. Reverberă nefiresc 
secunde lungi cât zilele şi Cristina îngheţă. Era ceva atît de familiar în 
sunetul acela straniu, încît i se înmuiară picioarele. Ar fi dat orice ca 
să nu-l mai audă încă o dată. Nu venea de la un animal pe care să-l 
cunoască, nici de la un om. Crengile se curbară cu violenţă îndoită, 
petele sîngerii se apropiară şi, încă înţepenită, Cristina aşteptă să 
vadă monstrul năpustindu-se spre ea. Respirația i se revărsă într-un 
icnet neputincios, contopit cu hirşiitul prelung al unor gheare 
puternice, gata să îndepărteze obstacolul ce le despărțea de inima ei. 


Cristina închise ochii, simţindu-şi vezica periculos de aproape de 
punctul descărcării. Chiar şi prin pleoape strălucirea roşie, cu 
fulgerări vineţii, pătrundea în mintea ei, iar odată cu ea veni şi 
gîndul. Te voi sfirteca. Încet, atît de încet.. Sîngele tău va fi pe buzele mele, 
îți voi scuipa oasele în țărînă! Cristina se îndoi, muşcîndu-şi limba pînă 
la sînge. 

Auzi zdrăngănitul atit de cunoscut şi nu se bucură. Venea 
tramvaiul, dar ea simţea doar sfişierea. Te doare? E doar începutul. 
Suferinta care te aşteaptă e mai presus de orice închipuire, de orice coşmar. 
Nu ai nici o cale de scăpare. Doar tortură şi moarte. Gifiia, prinsă în 
chingi nevăzute, nu mai putea respira. Lungă tortură, o da, luuungă! 
Pînă cînd vei rămîne fără glas, pînă cînd moartea va părea dulce ca mierea 
şi mă vei implora să ţi-o dăruiesc. Nu ai nici o scăpare. Poate doar o moarte 
mai rapidă. Ştii ce trebuie să faci pentru asta? Hai, du-te! 

Da, ştia. Era atît de simplu să scape de colții lungi care îşi vor 
croi drum prin ea, o vor hăcui, o vor transforma într-un ghem 
mizerabil de durere şi nebunie. Doar un pas, un singur pas... Cu ochii 
încă închişi, Cristina îşi mişcă piciorul stîng. Tramvaiul era chiar 
acolo, lîngă refugiu. Îşi repezi corpul înainte... 

O palmă rece o prinse de braţ, oprind-o în ultima fracțiune de 
secundă, 

— Domnişoară, sînteţi bine? Ce aţi păţit? 

Cristina deschise ochii la timp pentru a vedea tramvaiul oprind 
în scrişnet de frîne. Bărbatul de lîngă ea, cu faţa ascunsă de gluga 
crem, nu-i dădea încă drumul. Cristina îşi găsi cu greu vocea pentru 
a-i răspunde. 

— Da, mulțumesc. M-a luat cu ameţeală. 

— Am crezut... 

Cristina ştia prea bine ce voia să spună. Fusese pe punctul de a 
se arunca în faţa tramvaiului. 


— Voiaţi să urcați? spuse grijuliu necunoscutul. 

— Da, îi răspunse pierit. 

Abia cînd ajunse pe primul scaun din tramvaiul pe jumătate gol, 
omul renunţă să o mai ţină de mînă. 

— Am să fiu în regulă, spuse Cristina. Vă mulţumesc încă o 
dată! Dacă nu eraţi dumneavoastră... 

Încă o replică al cărei sfîrşit nu mai avea nevoie să fie rostit. Tot 
nu înțelegea ce se întîmplase. Cu doar un minut în urmă, fusese pe 
punctul de a se sinucide. Respiră adînc, încercînd să se potolească. 
Cum de se putuse întîmpla aşa ceva? Era ca şi cum o forţă străină ar 
fi pus stăpînire pe mintea şi pe trupul său, determinînd-o să facă un 
gest inimaginabil. Şi tot nu ştia cum i s-ar fi putut împotrivi. Ce faci 
cînd nu mai eşti tu? Cum te împotriveşti, cum recapeti controlul asupra 
sinelui? La ce renunti ca să redevii iarăşi ce erai? Poate la un deget?.. 

Gîndul era atît de neaşteptat, încît Cristina îl respinse în prima 
clipă. Şi totuşi, după încă un minut în care privi pe geam fără să 
vadă cu adevărat oraşul cufundat în întuneric, se întoarse la el. 
Stavropol îşi ucisese soţia, dar înainte îşi tăiase un deget. De ce era 
deodată convinsă că omul nu era pur şi simplu nebun de legat, ci 
încercase să se împotrivească gîndului crimei? N-ar fi putut-o 
spune... Asta ar însemna că în tufişul ăla chiar a fost cineva care ţi-a dorit 
moartea. Acelaşi cineva care a vrut-o pe nevasta lui Stavropol dusă într-o 
lume mai bună. Ce încercare jalnică de a te convinge că nu o iei razna... Îşi 
dădea prea bine seama că era la marginea nebuniei, dar nu se putea 
opri să dea tot mai mult credit acelei teorii. În nici un caz nu le pot 
spune despre asta lui Adam sau Alex. Domnule preşedinte, tocmai v-ati 
procopsit cu o zăludă care se ocupă de imaginea dumneavoastră! Ce vă 
puteaţi dori mai mult? Poate să mai angajăm nişte oameni de la balamuc? 


Capitolul 22 


BABA DUTA 


Cînd tramvaiul ajunse la staţia din apropierea Autorităţii de 
Sănătate Publică, picioarele Cristinei încă tremurau uşor. Avu nevoie 
de multă putere ca să părăsească siguranţa relativă a tramvaiului 
îngheţat, pentru a se adinci în umbrele înşelătoare ale trotuarului. 
Măcar nu se mai vedeau boscheţi şi asta era foarte bine, fiindcă 
foşnetul cel mai mic ar fi făcut-o să se piardă cu firea. Şi nu e deloc 
potrivit pentru persoana care are grijă de imaginea preşedintelui să-şi ude 
chiloţii în plină stradă. Doar simţul umorului o putea ajuta să nu dea 
în isterie şi Cristina încercă să suridă. 

Avea un drum scurt de străbătut şi totuşi i se părea că deo 
eternitate trotuarul suna dogit sub botinele ei. Cînd clădirea 
pătrăţoasă, cu un singur etaj, se zări la colțul străzii, Cristina îşi 
spuse că de multă vreme nu fusese atit de fericită să dea cu ochii de 
o mînă de funcţionari acriţi. Lîngă uşă se opri însă brusc. Trebuia să- 
şi tragă puţin răsuflarea, să-şi compună o mină calmă. Nu voia să 
intre ca o zăludă, gifiind şi privind împrăştiat. Cu gesturi maşinale, 
îşi corectă ţinuta. Totul părea în regulă şi ziarista scotoci în poşetă 
după legitimaţia nou-nouţă. Măcar, de data asta, era puţin probabil 
să o ţină cineva la poartă! 

Paznicul, un bătrînel care părea în pragul unei crize de 
lombosciatică, privi cu ochii cît cepele antetul prezidenţial. 

— Multă lume a plecat, spuse şi glasul îi semăna perfect cu 
scîrțiitul uşii. Cu cine doriţi să vorbiţi, domnişoară? 


— Mă descurc singură, mulţumesc, i-o reteză Cristina, 
depăşindu-l cu pas olimpian. 

Moşul privi pierdut şi o lăsă să treacă. Becurile slabe abia 
reuşeau să lumineze holul îngust, care după vreo trei metri coti 
abrupt spre stinga. Nimeni nu se zărea prin birourile ale căror uşi 
erau deschise. Se întrebă dacă nu fusese o prostie să-şi facă apariţia 
în fapt de seară. Probabil, baba Duţa plecase demult acasă. Se opri 
nehotărită. 

— Sigur lucrurile nu stau aşa de rău, domnişoară! 

Cristina tresări şi privi în jur. Cea care vorbise era pe jumătate 
ascunsă de o draperie neagră, în chiar capătul holului. O găsise pe 
baba Duta! 

Era o femeie adusă uşor de spate şi destul de firavă, dar nici o 
clipă Cristina nu s-ar fi gîndit că era şi neajutorată. Poate senzaţia de 
încredere venea de la ochii albaştri, luminoşi, poate de la zîmbetul ei 
şăgalnic de fetiţă. Purta obişnuitul halat gri şi se sprijinea de un mop, 
iar Cristina îi surise fără să vrea. 

— Aşa e mai bine! Cum te poate ajuta baba? 

— De fapt, chiar pe matale te căutam, spuse Cristina. Sînt o 
prietenă de-a lui Mihai, am lucrat împreună la ziar. 

Ochii bătrinei căpătară deodată o lucire prudentă. 

— Aşa... 

Cristina privi conspirativ întîi spre stînga, apoi spre dreapta. 

— N-are rost s-o dau după busuioc! Mihai mi-a spus că aveţi o 
minte prea pătrunzătoare pentru asta.. Probabil că aţi auzit că a avut 
un accident... Am înţeles că l-aţi ajutat de mai multe ori şi de aia vă 
rog să-mi răspundeţi la nişte întrebări. Poate aşa îi vom descoperi pe 
ticăloşii care au intrat în el cu maşina. 

Cristina aşteptă, lăsînd-o pe femeie să-i cîntărească rugămintea. 
Nu prea ştia cum îşi putea dovedi bunele intenţii şi, mai ales, dacă 


Duţa nu avea să privească oricum toată tărăşenia ca pe o trădare din 
partea lui Mihai. Ochii ei o cercetau atent şi Cristina avu senzaţia că 
e conectată la firele unui detector de minciuni. 

— Ce mai face copilaşul? întrebă baba pe un ton netru. 

— Dănuţ? Slavă Domnului, e bine! Stă la mine pînă iese Mihai 
din spital. A fost supărat la început, dar şi-a revenit cît să se întoarcă 
la jocurile cu pirați. 

Duţa mai zăbovi câteva clipe, dar părea mulţumită de rezultatul 
necruțătorului examen. Dădu scurt din cap şi îi făcu semn să o 
urmeze după perdea, în debaraua strîmtă. Înghesuită între mături, 
cîrpe, cutii de detergent şi un scaun şchiop, Cristina fu încercată 
deopotrivă de o undă de jenă şi de haz. 

— Ce vrei să ştii? o interogă Duţa. 

— Mă interesează tot ce-mi puteţi spune despre zilele dinaintea 
spargerii de la CTS şi cele imediat următoare. Cumva, cred că 
accidentul lui Mihai are legătură cu asta. 

— Nu e mare lucru de zis. După spargere au fost vreo două 
şedinţe, nişte telefoane de la minister şi cam atît. Şeful le-a frecat 
ridichea trepăduşilor, poliţiştii mai mult s-au făcut că anchetează şi 
toată zarva s-a terminat repede. 

Cristina oftă uşor. 

— A venit cineva pe aici în zilele dinaintea spargerii? întrebă 
fără prea mari speranţe. Cineva care altfel era oaspete rar? 

Baba Duţa se scărpină în urechea stingă. 

— A fost şarpele ăla după care îşi pierd capul fetele. A venit cu 
flori şi ciocolată. 

— Cine? 

— Doctorul Zaharia! Arătos nevoie mare, haine de domn, dar 
sub coaja asta poleită eu văd un cuib de viermi. Uneori, chiar am 
impresia că miroase ca un mormînt abia deschis după şapte ani. 


Cristina ciuli urechile. 

— Ce treburi avea pe aici? 

— Vorba vine, legate de aprovizionare. 

— Şi după spargere? 

— A apărut şi atunci, val-vîrtej. Părea speriat. A stat în biroul 
şefului vreo jumătate de oră. 

— S-o fi temut omul că-şi pierde slujba. 

— Nu, întotdeauna s-a comportat de parcă avea fundul prins cu 
clei de scaun. 

Cristina scutură din cap, nedumerită. 

— Nu înţeleg... 

— Eu îţi spun ce-am văzut, fată dragă! se răsti bătrîna. Nici 
măcar procurorului ăluia cu privirea tulbure şi nasul roşu nu i-am 
zis asta. Păstorel sau cum îl cheamă... Sigur trage zdravăn la măsea! 

Cristina ştia despre cine era vorba, iar băbuţa avea dreptate. 
Credeam că l-au trecut pe linie moartă de cînd a făcut-o lată. De ce să-i dea 
un dosar cu o asemenea miză? Răspunsul veni de la sine. Pentru că era 
uşor de controlat. Ajungea iarăşi la teoria conspirației. 

Îi mulţumi femeii şi îşi găsi drumul spre ieşire, aproape fără să 
se uite pe unde călca. Pasul următor era evident, dar cum putea să se 
înțeleagă cu procurorul, cînd tocmai ei i se datora dizgraţia lui din 
ultimii ani? Dar n-ar fi scris articolul acela... Probabil că Păstorel 
avea să-i trîntească uşa în nas, nu să stea la taclale. Ea aşa ar fi făcut. 

Nu găsi rezolvarea dilemei nici cînd ajunse acasă. Aşezată pe 
canapea, alături de Amalia şi Dănuţ, îşi bătu degeaba capul pînă 
cînd privirea i se încețoşă şi Cristina se pregăti de culcare. Somnul 
nu-i aduse însă liniştea dorită, ci o întoarcere la coşmar. 

De data asta, bărbaţii se luptau cu încrîncenarea celui care ştie 
că doar moartea poate pune capăt înfruntării. Lama se lovea de 
lamă, strălucind rău prevestitor în soarele dimineţii. Trupurile se 


învălmăşeau, se apropiau şi se depărtau doar pentru a se întilni din 
nou, sudoarea uda deopotrivă frunţile şi veşmintele. Marfa îi privea 
placidă, de parcă despărţirea de Ivan ar fi secătuit-o nu doar de 
putere, ci şi de dorinţa de a trăi încă o zi. 

Gidele fugar se retrase prudent, încrucişîindu-şi sabia cu trei 
urmăritori. Se mişca fulgerător, dar Cristina ghicea oboseala în ochii 
lui. Încă se descurca de minune, respingînd loviturile celorlalţi, 
căutînd cu lama găurile din plasa pe care o ţesuseră în jurul său, dar 
era rănit. Singele i se scurgea pe brațul stîng, cel în care ţinea 
pumnalul. Avea să fie doborit, sigur o ştia şi el, dar părea hotărît să 
lupte pînă la ultima suflare. Cu un icnet din rărunchi, salvatorul 
fandă şi unul dintre adversari se prăbuşi pe iarbă. Unul mai putin! 
strigă mintea Cristinei. Oare chiar s-ar putea...? 

Clinchetul oţelului care întilnea un tovarăş pe măsură umplea 
poienița de ecouri ciudate. Toţi bărbaţii gifiiau, stacojii la chip, şi 
fugarul sări într-o parte, cu jungherul unui urmăritor trecînd la doar 
un fir de păr de pieptul său. Se împiedică de un bolovan colţuros, se 
clătină şi se îndreptă în ultima clipă. Pară cu tăişul cuţitului încă o 
lovitură perfidă. Şi ceilalţi începeau să obosească, iar Cristina simţi 
crescînd în ea un firicel de speranţă. 

Unul dintre duşmani se desprinse din încleştare şi gidele profită 
de răgaz pentru a se retrage. Făcu doi paşi mari şi atinse cu spatele 
scorța unui stejar rămuros. Cristina îşi desprinse privirea de la 
combatanți pentru a-l urmări pe cel ce păruse să dea bir cu fugiţii. Îşi 
dădu seama ce voia să facă atunci cînd îl văzu apropiindu-se de 
Marfa. Şi salvatorul femeii îi ghici gîndul, iar Cristina zări o urmă de 
disperare în căutătura lui. Trebuia însă să înfrunte o sabie pricepută 
şi nu putea să-i sară în ajutor. 

Oşteanul era la doar un pas, cînd Marfa se trezi din amorţeală. 
Cu un urlet neomenesc, se repezi la el. Unghiile Marfei, transformate 


în gheare nemiloase, îi brăzdară adînc fruntea şi sîngele izbucni. 
Omul se clătină orbit şi Marfa i se prinse de gît, într-o stranie 
îmbrăţişare. 

Cristina îşi întoarse privirea spre tovarăşul ei de fugă şi inima îi 
tresăltă. Gidele îşi rănise adversarul, dar o spumă roşie îi curgea pe 
bărbie. Cristina gifiia şi ea, sperînd încă într-un deznodămînt fericit. 
O căută iar pe femeie şi o găsi în iarbă, prinsă de gâtul soldatului ca 
însăşi moartea. Omul încă era cu ochii pe sabia căzută mai încolo, 
cînd încremeni. 

Marfa se ridică clătinat şi privi în jur cu un amestec de uimire şi 
durere. Cristina îi urmări ochii şi strigă odată cu ea. Lîngă stejar, 
două trupuri era întinse unul peste altul. În prima clipă, Marfa păru 
că va pleca pur şi simplu, fără să-i pese ce se întîmplase cu tovarăşul 
său, dar îşi schimonosi chipul într-o mască a suferinţei şi, cu pas 
şovăielnic, se apropie de copac. Se chinui să arunce în lături trupul 
ultimului soldat, eliberîndu-şi însoţitorul. Îşi apropie chipul de cel 
însîngerat al bărbatului, îi ascultă răsuflarea şi zîmbi slab cînd 
bărbatul tuşi. Încă trăia! 

— la un cal şi fugi! şopti rănitul. Eu nu o mai duc mult. 

Marfa clătină din cap. 

— Nu te las aici! Nu şi pe tine! Mi-ai salvat viaţa. 

Bărbatul horcăi. 

— Nikolai, spuse. Aşa-mi zice. Am vrut să ştii... 

Cristina putea zări chipul hîd al morţii rînjindu-i peste umăr. 
Ştia că şi Marfa îl vedea, dar din înţepeneala ei resemnată nu mai 
rămăsese nici urmă. Îi doftorici rana cum se pricepu şi apoi se opinti 
din greu, tîrînd trupul bărbatului spre bidiviii care-i aşteptau. Era 
masiv şi tot sîngele îi năboise Marfei în obraji, dar nu se oprea. 
Muncea într-o tăcere posomorită, trăgîndu-l pe Nikolai preţ de un 


pas şi încă unul, tot mai aproape de cai. lar cînd ajunse acolo, 
înțelese că nu-i ajungeau puterile să-l urce pe Nikolai în şa. 

Marfa privi în jur, suflînd greu, şi Cristina uită să respire. Nu 
putea să nu o admire pe femeia aceea care pornise o luptă fără sorţi 
de izbindă. După un răgaz lung de scrutare posomorită, Marfa se 
îndreptă spre un mesteacăn tînăr. Cu buzele strînse pungă, începu să 
rupă ramurile fragede. Abia cînd strînse atît de multe că se îndoia 
sub greutatea lor, se întoarse la rănit. Îi puse uşor mîna pe frunte şi o 
umbră fugară trecu peste chipul ei. Dar nici acum nu-l abandonă. 
Cristina o văzu rupînd fişii lungi din sarafanul şi aşa zdrenţuit şi 
surise. Putea să ghicească de acum ce voia să facă. 

Marfa adună şi hamurile cailor, meşterind o targă rudimentară. 
Încă o dată, trudi cumplit pentru a-l prinde pe Nikolai de ea şi 
Cristina îşi spuse că era norocos că-şi pierduse cunoştinţa. Cruţat 
deocamdată de durere, omul n-avea să o mai ducă mult, dar Marfa 
părea hotărită să-i rămînă alături pînă la sfîrşit. Se urcă în şa şi 
îmboldi armăsarul. 

Cristina se răsuci între pături şi deschise ochii pentru o clipă. 
Buzele îi erau uscate, dar sfîrşeala îi era mai puternică decît setea. În 
loc să se ridice din aşternut, se întoarse pe partea cealaltă şi se 
afundă din nou în vis. 

Soarele, abia ridicat pe boltă în timpul încleştării, îşi găsise 
drumul spre apus. Oboseala şi foamea îşi puseseră pecetea pe faţa 
Marfei. Ca să-l mai cruțe, mergea alături de roib, aruncînd din cînd 
în cînd o privire la chipul lui Nikolai, care semăna izbitor cu cel al 
unui mort. 

Ochii Marfei deveniseră sticloşi şi Cristina îşi spuse că în curînd 
avea să se prăbușească şi ea. Mergea pe un drumeag care tăia o 
pădure nu prea deasă şi urletul unui lup se auzi de aproape. Marfa 
tresări şi calul fornăi încet. Marfa struni bidiviul, privind spre 


capătul drumeagului, pierdut între arborii rămuroşi. Pentru prima 
dată, părea pe punctul de a abandona lupta. Cristina o auzi oftînd în 
vreme ce se apleca — a cîta oară? — asupra lui Nikolai şi îi ascultă 
răsuflarea. Cămaşa lui era scorţoasă de la singe, dar bărbatul încă 
respira. Ochii Marfei spuneau însă adevărul: dacă nu se întîmpla o 
minune, sufletul gidelui avea să-şi caute drumul spre o altă lume în 
acea noapte. 

Singura minune care veni fu o căruţă şubredă, din care atîrnau 
tot felul de tingiri şi cosoare. Era trasă de o mirţoagă atît de slabă 
încât te îndoiai că-şi putea căra şi propriile oase, iar pe capră stătea o 
bătrînă aţoasă, cu broboadă roşie şi fustă largă. Avea în poale o 
pisică neagră, a cărei coadă flocoasă era plină de scaieţi. Marfa nu 
schiţă nici cel mai mic gest de fugă sau de apărare. 

— Ce cauţi în locul ăsta uitat de Dumnezeu, duşka? o întrebă 
baba, oprind căruţa cu mînă sigură. 

— Caut adăpost, mătuşă, spuse Marfa. 

Baba o privi atent pe sub sprîncenele groase şi negre. Se aplecă 
spre ea şi salba de galbeni de la gît zornăi. 

— Ai nevoie de ajutor... 

— Nu ştiu dacă mă poţi ajuta, mătuşă. Dar sînt la capătul 
puterilor, iar omul ăsta nu cred că va mai vedea alt răsărit. 

— Poate că da, poate că nu. Multe spuse-n fapt de seară nu se 
adeveresc dimineaţă. la să oprim aici, şi să se uite baba Rada la el! 

Îşi făcură sălaş între doi mesteceni şi Rada meşteri la foc. Scoase 
apoi din căruţă un ceaun ars la fund şi o vadră. 

— la adu tu nişte apă, duşka! Aud un izvor susurînd pe 
aproape. 

Deşi abia se putea ține pe picioare, Marfa o ascultă. În vreme ce 
ea se îndepărta cu pas şovăitor, Rada se apropie de rănit. Dintr-o 
singură mişcare, îi dezveli rănile. Ochii îi luceau ca unui ris şi 


bolborosea ceva, frecîndu-şi mîinile. Flăcările aruncau umbrele lungi 
pe chipul ei, acum bătrîn, acum ca de codană. Atinse pielea asudată 
a bărbatului şi tăcu. 

Se ridică şi începu să cotrobăie pe sub coviltir. Ridica un săculeţ 
şi-l dădea la o parte, apuca altul... Erau mulţi săculeţi şi o ţinu aşa 
pînă ce se întoarse Marfa. 

— Umple, duşka, pustiul ăsta de ceaun! Eu am să torn nişte 
ierburi de leac. Fiertura poate l-o ajuta pe omul tău. 

Marfa o ascultă şi amîndouă ţintuiră în tăcere vasul în care apa 
prinse a bolborosi deasupra limbilor de foc. Țiganca scoase dintr-o 
tolbă o bucată de slănină şi o jumătate de piine. Un coltuc şi-l păstră, 
iar restul i-l întinse Marfei, împreună cu un hartan de slănină. 

— Mănincă, ai nevoie! 

Marfa duse ca în somn prima îmbucătură la buze. De la a doua 
începu să se mişte tot mai repede. 

— Şi Nikolai? ÎI poţi salva, mătuşă? întrebă după ceva vreme. 

— Dacă peste noapte nu-şi dă duhul... Miine i-om găsi alt leac, 
mai greu de meşterit. Dar pînă mîine e cale lungă. 

Luă ceaunul de pe foc şi turnă lichidul verzui în două căni. Pe 
una i-o dădu Marfei, iar pe fundul celeilalte aruncă un gologan 
desprins din salbă, împreună cu o mină de ierburi cu miros de 
balegă. Abia cînd fiertura se răci, o apropie de buzele gidelui şi-l 
făcu să o înghită pînă la ultima picătură. lar cînd cana se goli, şi visul 
Cristinei se sfîrşi, lăsînd restul nopţii pustiu. 


Capitolul 23 


FEBRA 


Cristina stătea pe bancheta din spate a limuzinei, ascultîndu-şi 
bătăile speriate ale inimii. Avea să cineze cu Alex. Caleidoscopul 
străzii trecea pe lingă ea neobservat. Maşina înghiţea prea repede 
metru după metru. Ziarista încă nu reuşise să-şi pregătească un 
zîmbet senin, o replică şugubăț-inocentă cînd pătrunseră pe pietrişul 
aleii. 

Alex o aştepta tot pe scări. Era îmbrăcat mai puţin protocolar, 
dar părea atit de chipeş, în lumina argintie a felinarelor, încât 
Cristinei i se tăie răsuflarea. Şoferul îi deschise uşa şi Alex îi cuprinse 
palma într-a sa, cu familiaritatea posesivă a unui amant. Îl văzu 
făcîndu-i semn şoferului că era liber şi Cristina nu protestă. Se 
simțea la fel de puţin pregătită pentru acea întîlnire ca atunci cînd 
plecase de acasă. 

— Bună seara, Cristina! De data asta, nu voi mai lăsa nimic să ne 
întrerupă. 

Reuşi să-i răspundă cu un salut chinuit şi îl lăsă în tăcere să o 
conducă înăuntru, cu inima încă zbătindu-se năvalnic, pasăre 
speriată. 

— Arăţi minunat în seara asta! spuse Alex. Dar sînt convins că o 
ştii deja. 

— Tu arăţi minunat oricînd şi, în mare parte, ai fost ales tocmai 
de asta, îi răspunse pe negîndite, îmbujorîndu-se instantaneu. 

Alex izbucni într-un hohot lung şi o îmbrăţişă cu privirea. 


— "Trebuie să recunosc, nimeni nu mi-a mai desfiinţat aşa de 
uşor platforma politică. Ai însă perfectă dreptate. 

— Uneori mă cam ia gura pe dinainte, spuse Cristina. 

— Sinceritatea ta e cu adevărat reconfortantă. 

— Mulţumesc, cred... 

— Nu ai de ce să-mi mulţumeşti. Încă. 

— Poate pentru un pahar de şampanie? 

Din nou, replica îi ieşea singură şi Cristina se întrebă ce avea să 
spună peste cinci minute ori peste jumătate de oră. În drumul spre 
sufragerie, Alex îi păstrase palma într-a sa şi o apropie poruncitor de 
el. 

— Ajungem şi acolo! îi spuse Alex. 

Trupurile li se atinseră, chipul lui se apropie de al ei. Buzele i se 
plimbară încet de-a lungul obrazului Cristinei. Se simţea legată cu 
un fir invizibil de el şi nimic altceva în afară de fiinţa lui nu mai 
exista în cameră. Toată lumea se întunecase, orice amintire, orice 
grijă, orice speranţă pălise în faţa atingerii lui calde, stăruitoare. 
Repede, tot mai repede îi pulsa sîngele. Voia să se piardă cu totul în 
sărutul lui şi îl atinse cu buze tremurînde. Alex îi răspunse fugar şi 
apoi se retrase, jucîndu-se, sporindu-i nerăbdarea. Îşi plimbă încet 
degetul mare peste buza ei de sus, apoi pe cea de jos, urmărind-o 
cum se aprinde. Cu ochii întredeschişi, Cristina îi lăsă palma să 
coboare pînă în curbura decolteului. 

Abia atunci, gura lui plină o găsi iarăşi, iar Cristina se pierdu în 
ea, în desfătarea oferită cu generozitate. Îi răspundea mîngiierilor 
febrile, într-un fel de delir al cărnii, în care totul era plăcere, geamăt 
sugrumat. Nu ştiu cum ajunse, goală, în patul lui. Dar Alex era 
deasupra ei, îşi plimba buzele peste trupul său fremătînd. Cristina îi 
răscoli părul în timp ce aluneca spre pîntecele ei, zăbovind la 
îmbucătura coapsei. 


— Doamne, îngînă Cristina, ridicîndu-se spre el. 

Alex lăsă palma să ia locul buzelor. 

— Nu mi s-a spus încă aşa! Ziceai ceva de nişte şampanie? 

— Acum? întrebă Cristina. 

— Ai altceva în minte? 

— Nu mă face să te rog, Alex! 

— Meriţi oare? Ia zi, ai votat cu mine? 

— Ce? 

— Mă interesează, zise mişcîndu-şi lin palma înainte şi înapoi. 

— Nu, n-am votat deloc. 

— Hm! Nu te-am convins... 

— Alex! 

Era pe jumătate dojană, pe jumătate implorare şi, în sfîrşit, Alex 
îşi croi drum în ea. Cristina îl cuprinse cu picioarele şi se adînciră în 
dansul trupurilor, ca două sălbăticiuni pentru care nu mai exista 
ziua de mîine. Doar cuvinte disparate mai treceau prin mintea 
Cristinei, străfulgerări fugare ce nu risipeau ceața groasă a plăcerii. 
Era gata să facă orice i-ar fi cerut, numai să nu se oprească iar. Şi nu 
se opri, nici chiar cînd Cristina îşi strigă extazul. Continuă pînă 
Cristina reuşi doar să ofteze sacadat, uimită de energia lui, 
recunoscătoare pentru desfătarea pe care i-o dăruise, atît de 
apropiată de acum de durere. După doar un minut, îl văzu 
ridicîndu-se. 

— E momentul pentru ceva de băut, spuse Alex. 

Vocea îi era la fel de liniştită de parcă ar fi petrecut seara 
discutînd strategii postelectorale. Întinsă în aşternutul mototolit, 
Cristina îl privi cum, deloc ruşinat de goliciunea sa, se plimba prin 
cameră. Muşchii îi jucau prin pielea bronzată şi Cristina nu-şi putea 
lua ochii de la el, măsurîndu-l cu o poftă neruşinată pe care nu şi-o 
putea explica. Alex dispăru doar pentru cîteva minute, iar, cînd se 


întoarse cu două cupe, ceva din zîmbetul lui îi spuse că îi ghicise 
gîndul. Alex îi întinse fără vorbe pocalul. Sorbi primul, aşezindu-se 
neglijent pe marginea patului. 

Cristina apropie paharul de buze şi luă prudent prima 
înghiţitură. Semăna cu vinul încercat la banchet, dar se ghiceau 
ingrediente noi. Era în acelaşi timp dulce şi amărui, gros pe buze, 
subţiindu-se cînd aluneca pe gitlej. Mai gustă o dată, savurînd 
senzaţia de libertate, de renunțare la orice îngrădire conştientă. 
Culorile îi păreau mai vii, atingerea mătăsii pe pielea ei mai apăsată. 

Atunci Alex o sărută. Era doar o îngemănare a răsuflărilor, dar 
felul în care buzele lui se atingeau de ale ei o robea iarăşi. lar cînd se 
desprinse în sfîrşit, Cristina ştia că îşi pierduse cu totul capul. 

— Nu te teme, va fi bine, şopti el. Voi avea grijă de tine! 

Încă palpitînd, Cristina se ghemui în braţele lui. 

— Atunci, după recepţie, spuse ea cu glas răguşit. M-am 
întrebat... 

— Da, eu am fost! 

— De ce? 

— De ce am făcut-o sau de ce m-am oprit? 

Cristina se întoarse pentru a-l privi în ochi. Amintirea nu o mai 
făcea să se ruşineze. 

— Amiîndouă, cred, spuse. 

— Am făcut-o pentru că am ştiut că te vreau de cînd te-am 
văzut. Şi m-am oprit tot de asta. 

Cristina scutură încet capul, sperînd în zadar că-şi va limpezi 
mintea. 

— Nu înţeleg! 

Alex îi mîngiie fruntea ca unui copil bolnav. 

— Vei înțelege totul în curînd. Acum însă n-avem nevoie de 
cuvinte! 


Palmele lui îşi reîncepură jocul pe rotunjimile ei şi Cristina îi 
întoarse dezmierdările, îi auzi gemetele împletindu-se cu ale ei. 
Mişcîndu-se într-o dulce agonie, deveniră un singur trup. Primeau şi 
ofereau plăcere, amestecîndu-şi sudoarea şi fierbinţeala, într-o uitare 
de sine nemaiincercată de Cristina. lar cînd seva lui o inundă, se 
surprinse spunindu-şi că, în acea noapte, nu ar mai fi putut-o lua de 
la capăt. Alex părea însă inepuizabil. 

— Mă duc să fac un duş. Dacă vrei să mi te alături... 

— Nu, rosti răguşit Cristina. Acum vreau doar să stau 
nemişcată. 

Îl auzi o vreme fluierînd sub duş, dar somnul o dobori. Şi visul 
reîncepu. 

În poala pădurii era dimineaţă. Focul mai pîlpîia, dar Rada nu 
se zărea nicăieri. Marfa se apropie cu paşi mărunți de rănit şi îl fixă, 
cu pumnii strînşi. Chipul îi era mai puţin pămiîntiu şi o firimitură de 
speranţă se citi în ochii Marfei. 

— Mătuşă, unde eşti? spuse Marfa, rotindu-se. 

Doar miţa mieună drept răspuns şi Marfa se aşeză lingă 
salvatorul său,. Îi şterse cu mîneca fruntea asudată iar şi iar, cu 
privirea pierdută în desiş, pînă cînd un trosnet puternic o făcu să se 
ridice. Nu apucă să facă nici un pas, că o mînă dădu deopoarte 
crengile şi Rada se ivi, întimpinată de animalul care se gudura 
slugarnic. În mîna stîngă, baba ţinea cu nădejde un castron în care 
clipocea ceva roşu, iar în dreapta — un cuțit. 

— Nu te speria, duşka! spuse Rada, şi abia atunci Cristina văzu 
petele de pe fustele-i largi. 

Pe cine ai omorît, babă nebună? 

— 'Toate-s cum trebuie, mătuşă? întrebă cu glas alb Marfa. 

— Totu-i cum a dat AI de sus! Iar în blidul ăsta am un leac 
pentru omul tău. Dacă nici asta nu-l întremează, nimic n-o va face! 


— Ce e? 

— Cred că ştii deja, fato! Vin şi sînge. Sînge de la un corb bătrîn 
şi înțelept, de la un lupuştean tînăr şi plin de vlagă. Dar îi mai 
trebuie ceva... 

Rada îşi puse mîna scofilcită pe umărul Marfei. 

— Restul trebuie să vină de la un om cu inima dîrză şi sufletul 
curat. Eşti gata să-mi dai o părticică din tine? Leacul trebuie 
amestecat repede! 

Palidă ca rănitul, Marfa se uită la blid şi strînse din dinţi. 

— Da, zise. Da! 

— Bine! Întinde mîna dreaptă, porunci Rada. 

Lama luci pe pielea Marfei, făcînd sîngele să năboiască în 
castron. Bolborosind vorbe doar de ea ştiute, baba ţinea blidul, 
atentă să nu irosească nici o picătură. Marfa rămase dreaptă, cu 
brațul nemişcat, fără să scoată un sunet. Strigă abia cînd baba 
îndepărtă blidul şi cuțitul înroşit în foc îi atinse rana. Carnea fumegă, 
iar Marfei i se îndoiră genunchii. 

Marfa încă nu-şi revenise cînd scîrboasa licoare fu turnată pe 
gitul rănitului. Bărbatul horcăi, de parcă leacul l-ar fi ars pe 
dinăuntru, dar mîinile Radei nu şovăiră nici măcar o clipă. Cînd 
blidul se goli, Rada rămase lîngă Nikolai. Un minut prea lung, omul 
rămase inert, apoi zvicni ca tras de o aţă nevăzută. Ochii îi erau 
închişi, dar acum părea doar adormit. 

— Aşa, odihneşte-te! şopti Rada. Dormi fără vise, ca să trăieşti o 
viață nouă. 

Cu un icnet, Cristina reveni în încăperea cufundată în 
penumbră. Lîngă ea, Alex dormea tun şi, privindu-i chipul liniştit, 
Cristina cugetă la cele întimplate. Trebuia să fie sinceră cu sine: 
legătura dintre ei, fie şi pasageră, ar fi făcut deliciul ziariştilor. 
Cristina ştia prea bine că, doar cu o lună în urmă, ar fi vînat o 


asemenea ştire pînă-n pînzele albe. Presupunînd deci că Alex dorea 
să continue relaţia, trebuia să se păzească bine de ochii vulturilor. 
Numai că astfel de istorii picante sînt, în cele din urmă, imposibil de 
ascuns, o ştii prea bine! 

Autoadmonestarea o făcu să se dezlipească instinctiv de trupul 
lui Alex. El continuă să sforăie încet, întors spre ea şi Cristina își 
înfrină cu greu pornirea de a-l mîngiia. Aceeaşi sinceritate 
mugşcătoare care o costase destul îi spunea că Alex ar fi trebuit să fie 
nebun să nu o joace pe degete. La urma urmei, ea nu făcuse nici o 
încercare de a-i rezista, i se oferise fără a-l întreba nimic şi, mai ales, 
fără a aştepta nimic... Nu voia să devină femeia care, după o noapte 
pasageră de amor, îşi urmărea prada cu ferocitatea unei leoaice 
flămînde. 

Firul gîndurilor îi fu întrerupt de o ghiorăială profundă. Zîmbi. 
Preşedintele o invitase la cină, dar nu mai ajunseseră să mănînce. 
Stomacul îi dădea de înţeles că fusese neglijat prea multă vreme. 
Atentă să nu-l trezească pe Alex, se ridică din aşternut. Papucii de 
casă, şterpeliţi de la Alex, se cufundau silențios în covorul moale şi 
Cristina începu explorarea nocturnă a vilei. 

În sufragerie, masa fusese strînsă, iar Cristina îşi dădu toată 
silința să nu se întrebe cît auzise sau văzuse cel care se ocupase de 
asta. După cîteva clipe de contemplare tăcută, nu-i rămase decît să 
dea din umeri. Oricare ar fi fost răspunsul, faptul era consumat şi ei 
îi era foame. Continuă să se plimbe prin încăperi, întrebindu-se unde 
se aflau gărzile de corp ale preşedintelui. Sau menajera, bucătarul, 
şoferul... Curaj sau inconștientă? O fi el preferatul nației, dar nu poti şti ce 
nebuni sau pur şi simplu oameni disperaţi pîndesc în noapte! 

Cînd se pregătească să facă o pauză, ameţită de învirteala fără 
folos, deschise uşa bucătăriei. Era visul oricărei gospodine — spaţiu 
larg, aragaz nou şi mobilă comodă, ustensile de tot felul atîrnate pe 


pereţi, un frigider uriaş. Îi deschise larg uşa şi instantaneu gura îi 
lăsă apă. Chiar şi cel mai pretenţios mesean ar fi găsit aici ceva pe 
gustul său. Fructe şi legume proaspete se învecinau cu iaurturi 
îmbietoare, felii rozalii de friptură de porc şi pulpe de pui rumenite 
aşteptau să-şi găsească drumul spre farfurie, vreo trei feluri de salată 
erau gata să le slujească drept garnitură, alături de un platou cu 
brînzeturi fine, chifteluțe dodoloaţe şi rotunjimi de mezel. Mai jos, îi 
făceau cu ochiul prăjituri izvodite de o mînă de maestru. 

Era o etalare a belşugului aproape indecentă, dar Cristina nu-şi 
mai chinui mintea cu dileme morale. Înşfăcă o farfurie şi înghesui pe 
ea o felie de friptură, salată de cartofi, două chifteluţe şi, în ultima 
clipă, apucă şi o prăjitură cu blat pufos şi frişcă. Udă totul cu nişte 
apă minerală şi îşi termina cina tîrzie cu un oftat de satisfacţie. 

Nu voia totuşi să se întoarcă în pat. Alex dormea, iar ei puţină 
mişcare avea să-i ajute la digestie. Şi apoi, doar nu s-ar supăra! Mai 
arunc şi eu o privire pe ici, pe colo... 

Păşind mărunt pe marmura rece, Cristina îşi spuse că, deşi 
putea descrie în cele mai intime amănunte înfăţişarea lui Alex, nu 
ştia mai multe despre el decît atunci cînd era pentru ea doar o figură 
pe un poster. În tot periplul ei nocturn, nu dăduse peste nici o 
fotografie. Sigur că, atunci cînd eşti în centrul atenţiei, nu afişezi 
imagini cu tine în fundul gol pe blăniţă, nici poze compromiţătoare 
de la vreo orgie studenţească. Totuşi, nici măcar un portret de absolvent, 
o fotografie veche a părinților sau a primei iubite? 

Vedea, în schimb, multe tablouri, în birou, în sufragerie, în 
bibliotecă... Doar unul însă o făcu să se oprească. Un grup de boieri 
privea un ins în straie bogate, aşezat pe tron. În faţa lui 
îngenunchease, fără a părea supus, un alt bărbat care ţinea strîns un 
jungher. 

— E minunat, nu? spuse Alex. Musteşte a tragedie. 


Cristinei îi scăpă un strigăt de spaimă la auzul glasului lui. Alex 
apăsă pe comutator şi se apropie de ea. 

— N-am vrut să te sperii. Nu credeam că-ţi place să bîntui prin 
noapte... 

Cristina puse lanterna de acum nefolositoare pe o măsuţă. Îi 
ocoli privirea gazdei, simțindu-se ca o şcolăriţă poznaşă prinsă în 
timp ce ungea cu clei scaunul învăţătoarei. 

— Mi se făcuse foame, spuse. Am căutat bucătăria şi m-am 
trezit explorînd puţin. Sper că nu te-ai supărat. 

— Să mă supăr? întrebă Alex. De ce? Fiindcă te plimbi ca o 
fantomă, în timp ce eu dorm? 

Cristina nu putea ghici din vocea lui dacă avea să-i facă 
reproşuri ori să izbucnească în rîs, aşa că se întoarse spre tablou. 

— Ai dreptate, îţi opreşte inima. Cine l-a pictat? 

— Nikolai Nevrev, un artist moscovit din secolul al XIX-lea. 

— Despre ce e vorba? 

— Momentul dinaintea unei crime. Ţarul Ivan cel Groaznic se 
pregăteşte să-l ucidă pe Ivan Feodorov Celiadin, omul pe care-l vezi 
aşezat pe tron. Ţarul e cel îngenuncheat. 

Cristina îşi lipi umărul de Alex. O aştepta încă o lecţie de 
istorie? 

— Ivan era un om crud, imprevizibil, spuse ca să arate că nu era 
chiar neştiutoare. 

— Era un monstru! lar cei care-l slujeau au fost croiți după 
chipul şi asemănarea lui. 

Cristina şovăi, surprinsă de vehemenţa lui. 

— De ce boierul e aşezat pe tron? 

Alex pufni dispreţuitor. 

— În paranoia lui, ţarul era convins că Ivan vrea să-i fure 
puterea. Aşa că l-a silit să se urce pe jilțul său, să-i poarte sceptrul, i 


s-a înclinat şi apoi i-a înfipt cuțitul în inimă. Ai vrut să-mi iei locul, 
iar acum, mare cneaz, te vei bucura de puterea pe care ai jinduit-o. 
Aşa i-a spus. lar spectatorii s-au distrat de minune! Cel puţin aşa zic 
istoricii... 

Cristina se înfioră. Pentru o vreme, împotriva oricărei logici, 
cochetase că acel Ivan din cărţile de istorie era acelaşi cu omul 
torturat în visele ei. Se înşelase, dar sfîrşitul era la fel de groaznic. 

— Ce sfîrşit cumplit! murmură. 

— Urmat de moartea la fel de groaznică a tuturor rudelor şi 
slujitorilor lui de nădejde. Toţi luaţi pe sus de opriciniki, tîrîţi în 
temniţă, schingiuiţi pentru a dezvălui trădări inexistente. Nu există 
milă şi nici pedeapsă potrivită pentru cei care au făcut aşa ceva! 

Cu amintirea prea vie a scenelor de tortură din visele ei rulînd 
încet în minte, Cristina cochetă cu ideea de a-i dezvălui straniile sale 
vedenii, dar renunţă repede. Ştia cum ar fi reacţionat ea la astfel de 
mărturisiri. Anticiparea privirii lui îngrijorate o făcea să-şi înghită 
cuvintele. Atinse rama picturii. 

— Îi poți simţi singurătatea, nu? Îşi aşteaptă moartea, cu 
măscăriciul iţindu-se lîngă el. Nimeni care să-l ajute, nimeni care să-i 
spună măcar o vorbă de încurajare. Ce suflete schiloade! 

Alex o cuprinse de după umeri. 

— Nu-i o discuţie potrivită pentru prima noastră noapte 
împreună. Hai înapoi în pat! 

Îi ascultă îndemnul. O ţinea de mînă şi Cristina era bucuroasă să 
găsească o fisură în armura siguranţei lui. Îl făcea mai accesibil, chiar 
dacă nu şi mai puţin misterios. 

— Dimineaţă trebuie să plec devreme, mormăi Cristina mai 
mult pentru sine. 

Îşi imagină figura Alissei dacă ar fi văzut-o în patul lui Alex şi 
chicoti. 


— Ce e? întrebă Alex. 

— Mi-am închipuit faţa unei colege dacă ar şti acum ce fac. 
Fireşte, am să fiu foarte discretă, adăugă repede. 

Se grăbise să-l liniştească, deşi se întreba ce se va întîmpla peste 
o săptămînă sau o lună. 

— Vom păstra deocamdată aparențele, spuse Alex, dar nu-mi e 
ruşine cu apropierea noastră. Nici ţie n-ar trebui să-ţi fie! Lucrurile 
vor intra curînd în matca lor. 

Nu era o declaraţie de dragoste, ci una de intenţie. Şi ce se va 
întîmpla atunci cînd lucrurile vor intra în matca lor? Îşi păstră întrebarea 
pentru sine şi se întoarse pe tărimul mult mai lipsit de capcane al 
slujbei. 

— Am primit o mulţime de întrebări privind noua capitală, 
mormăi. Oamenii vor să ştie totul... 

— Vor afla destule pînă la sfîrşitul săptămînii. Le poţi zice că 
Preşedinţia face prima rocadă. Voi lucra de aici, cu un aparat redus, 
condus de Adam. 

Somnul începea să-i dea tircoale. Alex o sărută aproape frățeşte 
pe frunte. 

— Eşti atît de diferită de alte femei! îi şopti la ureche. Nu mi-ai 
cerut nimic, pur şi simplu mi te-ai dăruit, fără să te gindeşti la ziua 
de miine. Şi ştiu că nu-ţi stă în obicei! 

Un zîmbet fugar răsări în colţul gurii Cristinei. 

— Bine că ştii atitea despre mine. Pentru că, în ultima vreme, eu 
nu prea mă recunosc. 

— Eşti ca o gură de aer proaspăt, de munte. Nici nu-ţi dai seama 
cît contează asta pentru mine... 

Cristina doar mormăi şi se încolăci în pat. 


Capitolul 24 


VĂRSĂTOAREA 


Sătulă de atîtea întrebări cărora nu le putea răspunde, în pauza 
de amiază, Cristina decise să facă o vizită pe la ziar. Pe hol, dădu nas 
în nas cu Felix şi Val. 

— Bună, băieţi! Ce mai ziceţi? zise Cristina. 

— O, ce oaspete avem! Da' ştiu că străluceşti astăzi, spuse Felix. 
Ţi-a bătut la poartă prinţul cu papucul de cleştar? 

Cristina surise şi lăsă întrebarea fără răspuns. 

— Ce se mai întîmplă pe aici? 

— Toate-s vechi şi nouă toate, suavă domniţă! Parcă e ceva mai 
multă plictiseală, totuşi, dădu din umeri Vlad. 

— Mai bine aşa decât fără slujbe, spuse Cristina. lar eu sînt 
prima care şi-a făcut socoteala asta. 

Sunetul telefonului lui Felix îi crescu pulsul Cristinei ca în 
vremurile cînd alerga după ştiri. După doar cîteva secunde, îl auzi 
pe Felix drăcuind de mama focului. 

— Ce-i? Arăţi de parcă ţi-a luat casa foc, se interesă. 

— Au găsit o mortăciune hăt la groapa de gunoi, iar maşina e 
dusă pe coclauri, într-un sat vorba vine bîntuit. 

Cristinei nu-i trebuiră decât cinci secunde ca să se hotărască. 

— la aparatul şi hai cu mine! Sînt cu maşina. 

— Sigur? Să n-ai probleme... 

— Hai, ce mai stai pe gînduri!? Dacă au nevoie de mine, mă 
găsesc la telefon. 


Faţa şoferului de lungi cînd Cristina îi indică destinaţia, în 
vreme ce Felix studia interiorul, cu buzele strînse. 

— Măi, da“ ştii să călătoreşti cu clasă! exclamă Felix. 

— Păi, zi şi tu, cînd ai mai fost în condiţiile astea la un mort? Că 
veni vorba, mai multe amănunte n-ai? 

Felix desfăcu palmele. 

— Nu ştiu mare lucru. Se pare că e un bărbat în pielea goală, 
găsit printre gunoaie de nişte ţigani. 

Păstrară tăcerea o vreme, fiecare adîncit în propriile gînduri. 
Căutătorii printre gunoaie, cîrduri întregi care răscoleau mormanele 
fetide pentru un cîştig insignifiant, erau disperaţi, bolnavi şi 
resemnaţi. Cristina se îndoia însă că aveau să vadă cadavrul unuia 
dintre ei, deşi asta ar fi fost cea mai logică presupunere. I se făcu frig 
şi îşi frecă umerii, inspirînd mirosul greu, de putreziciune adunată 
cu săptămînile, care ajungea de acum la ei, deşi geamurile erau 
închise. Avea să li se îmbibe în haine, poate şi în tapiseria 
banchetelor, dacă rămîneau pe acolo mai multă vreme. Cristina îi 
făcu semn şoferului să oprească atunci cînd zări echipajele de poliţie. 

— Vii şi tu? o întrebă Felix cînd o văzu că deschidea portiera. 

— Doar nu credeai că voi pierde toată distracţia! În plus, s-ar 
putea să ai nevoie de ajutorul meu. 

Avea dreptate. Un agent căruia abia îi mijiseră tuleiele le blocă 
drumul şi legitimaţia lui Felix nu-l impresionă deloc. 

— Presa n-are ce căuta aici! se răsti la ei şi le întoarse spatele. 

— Dar purtătorul de cuvînt al preşedintelui? se interesă suav 
Cristina. 

Încruntarea bruscă a poliţistului, de parcă l-ar fi apucat o durere 
crincenă de măsea, îi dovedi confuzia. Cristina nu-l invidia: oricum 
ar fi făcut, tot o dădea în bară. Îi zîmbi încurajator şi, cu o figură 


resemnată, agentul le făcu semn să treacă. De la primii paşi, se 
cufundară în mizga atotstăpînitoare. 

Printre grămezile de mizerie mişunau poliţişti cu feţele pe 
jumătate acoperite, ca la un carnaval în Curtea Miracolelor. Au o 
misiune de rahat, la propriu şi la figurat. Mirosul era greu de suportat şi 
Cristina îşi trase fularul peste nas. Nu o ajuta prea mult. Cu fiecare 
pas, tot mai multe resturi se dezvăluiau. O tigaie cu fundul găurit 
împărțea proletar spaţiul cu o păpuşă decapitată şi coji subțiri de 
cartof formau un ciudat ornament funerar peste trupul pe jumătate 
putrezit al unei pisici. Cristina încercă să facă abstracţie de viermii 
mari, albi, pe care îi zărise mişunind printre măruntaiele miţei şi îşi 
mută privirea pe un lighean portocaliu, crăpat în jumătate. 

— Ce căutaţi aici? Cine v-a lăsat să treceţi? 

Subinspectorul Agrişan venea oţărit spre ei. Din obişnuinţă, 
Cristina căută alături de el silueta comisarului Truşescu. Îi arătă lui 
Agrişan legitimaţia, zîmbindu-i în doi peri. 

— Hai, subinspectore, nu fi căpos! Avem deja o istorie împreună 
şi nu neapărat plăcută... În fond, nu ţi-ar strica un prieten sus-pus. 

Îi lăsă să mediteze la ameninţarea voalată din cuvintele ei. 

— Bine! spuse Agrişan. Dar mergeţi doar pe unde vă arăt... 

— Sigur, subinspectore. Nu mişcăm în front. 

Îl urmară, împleticindu-se printre mormanele de gunoi pe care 
înaintarea lor le făcea să se risipească în miniavalanşe încărcate de 
duhoare. Un ghem gri țişni pe lîngă piciorul drept al Cristinei. 
Coada şobolanului îi atinse glezna şi vietatea dispăru, iar Cristina 
duse palma dreaptă la pîntece. Îi venea să vomite, dar era ultimul 
lucru pe care şi l-ar fi putut permite. 

— Faună pe măsura frumuseţii locului, se strimbă Felix. 

Trupul gol era răşchirat pe o folie, cu faţa-n jos. Fusese un 
bărbat puternic, judecînd după bicepşii pe care nici moartea nu-i 


făcea mai puţin impresionanţi. Apăsînd fularul peste buze şi nări, 
Cristina îşi spuse că de un lucru puteau fi siguri. Omul nu făcea 
parte din tagma boschetarilor ori a gunoierilor. Arăta prea curat şi 
prea bine hrănit. Legistul, care pînă atunci stătuse ghemuit lingă 
trup, se ridică încet şi îi privi cu o mină dezgustată. 

— Mi-ai adus oaspeţi, Agrişane? spuse medicul. 

— Nu-i băga în seamă! Ce zici? 

— E mort de vreo cinci zile. A fost frig... Mă mir că l-au ocolit 
şobolanii şi cîinii. 

— ÎI întorci? 

— Te-am aşteptat. 

— Dă-i drumul! 

Figuranţi muţi ai unei piese sumbre, Cristina, Felix şi Agrişan 
aşteptară momentul adevărului. Cadavrul fu minuit cu grijă 
meticuloasă de legist şi de ajutorul său. Cristina privi în ochii holbaţi 
ai răposatului şi strînse pumnii pentru a-şi opri icnetul de surpriză. 
Bărbatul avea trăsături boţite, nasul spart şi o dungă groasă pe 
frunte, ce semăna cu o arsură veche. Nu putea fi nici o îndoială, 
recunoştea portretul zugrăvit de boschetar. În faţa lor se afla victima 
unei întîrziate, dar nu mai puţin fericite justiţii divine, unul dintre 
răpitorii Amaliei. Și ai Steluței, dacă e să iau în seamă cuvintele babei 
zălude. 

— Cauza morţii? întrebă posac Agrişan. 

Legistul clătină din cap. 

— Încă nu-ţi pot spune. După cum vezi, n-are răni vizibile, doar 
cîteva echimoze pe braţe. 

— Doar n-a făcut infarct şi apoi s-a transportat la vărsătoare! 

— Degeaba insişti! După autopsie, doar ştii regula... 

Polițistul pufni. 


— Aştept date noi cît mai repede, zise Agrişan. Orice ar fi păţit, 
a mierlit-o speriat rău. Numai uită-te la faţa lui! 

Nimeni nu putea să-l contrazică. Ştiind de ce era capabil 
răposatul, Cristina nu putea nici măcar să încerce a ghici ce i se 
putuse întîmpla. Nu suflase o vorbă despre ce ştia şi se uită lung la 
Agrişan. Oare să-i dezvăluie totul? Nu fi proastă! De la cine ai 
prețioasele tale informații? De la o babă dusă cu pluta şi un boschetar care 
s-a ascuns în gaură de şarpe. Chiar dacă te-ar crede, te vor întreba de ce ai 
tăcut pînă acum. Îşi umezi buzele, alungînd tentaţia. De parcă ar fi 
simţit că ziarista îi ascundea ceva, Agrişan se întoarse înnegurat spre 
ei. 

— Gata spectacolul! Orice funcţie ați ocupa, domnişoară Man, 
lăsaţi-ne să ne facem treaba. Şi tu, Şantea! Deja v-am făcut un 
serviciu pentru care aş putea-o încasa. 

Cristina nu găsi nimic de obiectat. Agrişan le suflă vigilent în 
ceafă pînă se opriră lîngă banda galbenă. Înainte de a se apleca şi a 
trece pe sub ea, Cristina se întoarse spre poliţist. 

— O ultimă rugăminte: anunţaţi-mă dacă mai aflaţi ceva! 

Agrişan nu păru prea mulţumit. 

— Mai aveţi vreo altă sarcină pentru mine? o întrebă şi îşi încreți 
fruntea. 

— Nu, şi chiar apreciez ajutorul oferit. V-am răpit destul timp... 
La revedere! 

Agrişan mai mult mîrîi drept răspuns. Întorşi la maşină, Cristina 
şi Felix se priviră în tăcere. 

— Te reped la redacţie, spuse Cristina după o pauză lungă. Ai 
făcut nişte poze? 

Felix îşi mirosi hainele şi rînji. 

— Am făcut cîteva. Doar nu m-am parfumat aşa degeaba! 


— Să-mi trimiţi şi mie pe mail cînd le descarci, îi zise Cristina. 
lar eu te anunţ dacă aflu noutăţi de la copoi. 

Privindu-şi scîrbit palmele, Felix scoase un sunet scurt, 
indescifrabil. 

Seara, Cristina se uită lung la fotografia mortului, scoasă la 
imprimantă de la slujbă. Ticălosul acela îşi bătuse joc de Amalia şi, 
poate, de Steluţa. N-ar fi trebuit să simtă vreo urmă de compasiune 
pentru el, dar teroarea întipărită pe chipul lui îi făcea palmele să 
transpire. Trebuia să aştepte rezultatele autopsiei, dar, privindu-i 
ochii goi, era sigură că n-avusese parte de un sfîrşit paşnic şi nu 
putea să se bucure la gîndul ăsta. Se întrebă dacă planul pe care şi-l 
făcuse cu ore în urmă nu era doar sămînţa unui alt dezastru. Oftă şi 
strînse buzele, regretînd că nu avea cu cine să se sfătuiască în 
privinţa asta, ori să întrebe dacă făcea bine ascunzînd atîtea lucruri 
care, poate, ar fi urnit ancheta poliţiştilor. Nu se putea baza decît pe 
propriul instinct. 

Amalia era în camera ei, cu un morman de caiete în faţă. 

— Ce mai faci? o întrebă Cristina. 

Amalia ridică privirea cu întirziere, zîimbind obosit. 

— Uite, citesc inepţiile copiilor. De la an la an, parcă sînt tot mai 
bătuţi în cap. 

Niciodată Amalia nu vorbise atît de acid despre învăţăceii ei. 
Experienţa cumplită prin care trecuse o înrăise şi, uitîndu-se la figura 
ei încă încercănată, Cristina se îndoi iarăşi de justeţea hotărtrii sale. 
Totuşi, continuă. 

— Vreau să-ţi arăt ceva. 

Desluşi o urmă fugară de teamă în ochii Amaliei. Buzele ei 
tremurau, ca şi cum femeia ar fi ghicit despre ce urma să-i vorbească. 

Cristina rămase pentru încă un moment în cadrul uşii. Ştia că, 
dacă îi arăta poza, totul între ele avea să fie altfel. Instinctul îi spunea 


de ceva vreme că Amalia îi ascundea destule, numai că se prefăcuse 
surdă la şoaptele lui. Acum avea prilejul să distrugă zidul ridicat de 
tăcerea amîndurora, să ceară şi să facă mărturisiri. Nu ştia însă ce va 
rămîne cînd va lovi cu barosul în mortarul dintre cărămizi. Fă-o 
acum, pînă nu dai înapoi! Ştii că trebuie, că e bine nu doar pentru tine, ci şi 
pentru ea... Răsuflă adînc şi făcu primul pas. 

Amalia nu se mişcă. Ar fi trebuit să se ridice, dar trăgea de timp, 
într-o ultimă încercare de a amina înfruntarea voinţelor. Cristina îşi 
drese glasul şi puse poza pe muşamaua ponosită care îi acoperea 
masa joasă. Era un prim plan greţos, neiertător, şi Cristinei îi venea 
greu să-l privească. 

— Asta... 

Încerca să păstreze un ton neutru, anticipînd inevitabila 
explozie a emoţiilor. Amalia mai rezistă doar cîteva secunde. O privi 
întîi în ochi, cu o expresie în care se amestecau prea multe pentru a 
se lăsa descrifrată, apoi se uită la fotografie. 

— ÎI recunoşti? insistă nemilos Cristina. 

Acum şi umerii Amaliei tremurau, iar Cristina o văzu 
încleştindu-şi pumnii. 

— Ar trebui? spuse Amalia cu glas spart. 

— Da! E unul dintre cei doi nenorociţi care te-au atacat. 

Amalia se întoarse cu faţa la perete şi începu să se clatine acum 
uşor, înainte şi înapoi, ca un pui de bogdaproste. 

— De unde ştii? întrebă după o vreme. 

— Am să-ţi povestesc îndată. Întâi aştept un răspuns. 

— Nu îmi amintesc nimic, ţi-am zis doar! 

Şi Cristinei începeau să i se înmoaie genunchii. Îşi repetă că 
trebuia să fie tare pentru amîndouă. 

— Îmi pare rău, dar sînt convinsă că mi-ai ascuns destule. Ca şi 
poliţiştilor. Cred că a venit vremea să ne spunem adevărul. 


Durerea chircise toată făptura Amaliei. Urmărindu-i chinul, 
Cristina se simţea ca un torţionar, unul poate animat de intenţii 
bune, dar tare priceput în minuirea biciului. 

— Orice ar fi, îmi poţi spune! şopti. Şi eu am destule secrete... 
Moartea animalului ăstuia e, în fond, o veste bună. lar dacă mi-ai 
vorbi despre ce s-a întîmplat atunci, poate am reuşi să dăm şi de 
urma celuilalt. Nu e nevoie să amestecăm şi poliţia, dacă nu vrei. Ne 
descurcăm noi două! Am făcut oricum nişte cercetări. 

Amalia se destinse fulgerător, ca un arc apăsat prea mult. 

— Nu cumva să încerci asta! Nici nu ştii cu ce oameni periculoşi 
ai de-a face. Stai cît mai departe de ei! 

Cristina surîse în doi peri. 

— Parcă nu-ți aminteai nimic... 

Amalia îi ocoli privirea. Cristina nu lăsă mila să o copleşească. 
Lupta nu era cîştigată, vorbele acelea îi scăpaseră Amaliei fără voie 
şi încă nu era pregătită să facă mărturisiri. 

Cristina făcu deci pasul înapoi. Cu glas molcolm, îi povesti ce 
aflase despre răpitori. Amalia o asculta în linişte, părînd să nu-şi 
poată desprinde ochii de pătratul de hîrtie cu chipul schimonosit. 
Robinetul ruginit lăsa să pice cîte un strop de apă rece, bocănind 
sinistru pe tabla chiuvetei. 

— Amalia, spuse Cristina, ştiu că ai trecut prin clipe cumplite! 
Te cred că ţi-e frică de monştrii ăştia. Dar uite că a rămas doar unul 
şi, dacă ne unim forţele, vom reuşi să-l descoperim. Nu ai prefera să- 
l ştii după gratii? 

Amalia tăcea îndărătnic. Cristinei îi venea să o prindă de braţe şi 
să i le sucească pînă cînd avea să scuipe adevărul ca pe un os de 
peşte rămas în fundul gîtlejului. Încercă să-şi ascundă iritarea, să-şi 
reamintească totuşi că Amalia era o victimă. 


— Indiferent de decizia ta, eu voi continua cercetările. Sînt prea 
multe în joc. Dacă Steluţa a fost răpită de ăştia doi, ştiind prea bine 
de ce grozăvii sînt în stare, nu trebuie să facem totul ca s-o salvăm? 
Şi aşa, familia i-a fost decimată. Te rog, ajută-mă! 

Epuizată, Cristina aşteptă. O presase pe Amalia cît putuse. Nu 
mai găsea cuvinte care să-i ajungă la suflet, amintirea chipului ei 
tumefiat o reducea la tăcere. Îşi fixă unghiile, lăsînd picuratul 
robinetului să umple tăcerea picloasă. 

— Bine! spuse Amalia. 

Cristina o privi atent, neîndrăznind încă să spere. 

— Dar nu cred că-ţi fac un serviciu, şopti Amalia. 

Ascultînd-o cum înşira clipele de durere şi umilinţă, Cristina îşi 
dori să nu o fi convins. Se ridică repezit, întrebindu-se cu ce o ajuta 
să ştie fiecare amănunt sordid, cumplit. Se forţă însă să rămînă 
atentă, să-i reţină fiecare cuvînt. Era deja îngrețoşată, mînioasă şi 
înfricoşată, cînd Amalia ajunse cu povestirea la mesajul primit. 

Cristina nu are nevoie de apărători, nici de vecini. Fugi de 

acolo, nu privi în urmă! Las-o să viseze! 

Restul cuvintelor se pierdu într-un fel de biziit. Cristina se 
simţea de parcă o lovise cineva cu un ciocan în moalele capului. 
Cind Amalia termină, ea era cea care tremura. 

— Era destul de întuneric acolo, spuse Amalia, dar cred că tipul 
din poză era cel cu glas de docher. 

— Şi celălalt? întrebă Cristina. 

Răspunsul nici măcar n-o interesa. Voia doar să amîne 
momentul conştientizării cumplitului adevăr. 

— Pe celălalt nu l-am văzut. Doar l-am auzit, l-am simţit... 

Amalia se înfioră şi tăcu. Cristina lovi cu pumnul în masă, 
furioasă pe alţii, dar şi pe sine. 

— Totul e din cauza mea, nu-i aşa? 


În fine, o spusese. Vorbele îi umpleau gura de pelin. Nu-i făcuse 
nimic Amaliei, totuşi vina o podidea de parcă ea ar fi mînuit cuțitul, 
ar fi aprins ţigara... 

— În noaptea dinainte, m-ai găsit în fața ferestrei, spuse. Ce 
înseamnă toate astea? 

— Nu ştiu, zău! Ar fi trebuit să-ți spun mai demult, dar mi-a 
fost prea frică. lartă-mă! 

— Iertarea trebuie să vină de la tine. Ai suferit atit! lar pînă la 
urmă te-ai întors aici. 

— N-am mai putut să rămîn acolo, ştiind că... 

În secunda următoare, erau una în brațele celeilalte. Dură ceva 
pînă se liniştiră şi Amalia o prinse de cot cu putere. 

— Acum înţelegi că nu e cazul să te pui cu oamenii ăştia? Nici 
nu vreau să mă gîndesc ce s-ar întîmpla dac-ar afla că ţi-am povestit. 

Cristina închise robinetul şi-l şterse gînditoare. 

— De ce i-ar interesa pe sceleraţii ăia visele mele? Şi de unde 
ştiau că ai întrerupt unul? Cum e legat totul de dispariţia Steluţei? E 
o harababură cumplită! 

— Cristina, ai auzit ce ţi-am spus? Uită totul pînă nu e prea 
tîrziu! 

Nu o contrazise, dar asta nu însemna că avea să o asculte. 

— Te-au mai căutat? 

Întrebase mai mult ca să arunce discuţia pe alt făgaş, dar o văzu 
pe Amalia pălind. 

— În seara cînd am ieşit din spital. O asistentă mi-a adus nişte 
flori. Am ştiut imediat că erau de la ei. Aveau un bilet... 

Cristina clipi de câteva ori. 

— Aşa, şi? 

— Cruciuliţa, spuse Amalia cu jumătate de gură. 

— Cruciuliţa? repetă Cristina. 


— Pe care ai purtat-o, cea de la bunica. Mi-au zis să scap de ea 
înainte să plec. Am aruncat-o la gunoi. 

Se ruşina parcă ar fi vorbit despre o crimă, iar Cristina nu ştia 
dacă să rîdă ori să lăcrimeze. Amănuntul acela era la fel de bizar ca 
şi restul poveştii. Din nou, nu găsea o logică în însîngeratul puzzle 
care îi guverna viaţa. Simţea însă că era tot mai aproape de răspuns. 
Dar n-avea să regrete oare amarnic găsirea lui? Destăinuirea Amaliei 
nu o făcuse să se simtă mai bine... 


Capitolul 25 


PĂSTOREL SE DESTĂINUIE 


Procurorul Păstorel locuia într-un bloc cu patru etaje din buricul 
tirgului. Cristina se gîndise toată ziua la ce-i va spune, dar îşi domoli 
pasul pe măsură ce se apropia de cubul de beton. Fusese odată 
albastru, dar tencuiala căzută de pe pereţi întruchipase insule şi 
fantomatice arhipelaguri pe oceanul imaginar. Cristina se opri în faţa 
scării şi îşi trase răsuflarea. Nu se schimbase mare lucru din zilele 
cînd pîndea prin boscheţi urmărindu-l pe procuror cum intra şi ieşea 
pe două cărări, adesea cu cîte o paraşută adunată de la gară. Geamul 
de la uşa acoperită de desene scabroase era încă înlocuit de o bucată 
de placaj, acum ceva mai scorojită. Îndreptîndu-şi fesul căzut pe o 
ureche, Cristina aruncă o privire spre etajul trei, unde o lumină 
strălucea în bucătărie. Păstorel era acasă. 

Pregătită pentru ce era mai rău, apăsă clanţa rece şi, cu un 
scîrţiit lugubru, uşa se deschise. Pe casa scării mirosea a urină şi a 
varză fiartă, iar bezna era stăpină. Cristina strimbă din nas şi scoase 
telefonul pentru a-şi lumina drumul. Parcă intrase într-o peşteră 
folosită pe post de tomberon. 

Era la etajul al doilea, cînd de jos se auzi un nou scîrțiit, ceva 
mai scurt. Cristina se aplecă peste balustradă, aşteptindu-se să audă 
paşi, poate să vadă fulgerarea unei brichete. Nu se întîmplă nimic. 
Liniştea se prelungi o secundă, două, trei şi se făcu tot mai frig... 
Deodată, Cristina fu bucuroasă că, în clipa în care uşa se deschisese, 
lăsase ecranul mobilului să se întunece. Rămase înţepenită lîngă 
balustradă, cu privirea pierdută în negură şi cu urechile ciulite. 


Durerea bruscă din plămîni o făcu să înțeleagă că îşi ţinuse 
respiraţia. Expiră, atentă să nu facă zgomot. 

Imediat i se păru că distinge un hirşiit discret. Oare mintea îi 
juca iar feste? O greutate i se lăsase pe piept şi gerul îi muşca din 
obraji. Picioarele căpătaseră rădăcini în ciment. Chiar nimeni nu iese 
din vreun apartament? strigă în gînd. Senzaţia de loc părăsit, bîntuit 
de spirite rele, o copleşea. Un mecanism nevăzut îi sugea aerul din 
plămiîni şi ameţeala se întovărăşea cu tremurul incontrolabil. Încă un 
foşnet, mai aproape, iar Cristina fu sigură că nu se înşela. Cineva 
urca scările. Cineva care se descurca perfect în întuneric şi care voia 
să-şi facă înaintarea cît mai puţin simțită. lar cînd avea să ajungă 
lîngă ea... 

Încercă să se liniştească, dar inima nu voia să o asculte şi 
degetele i se încleştau dureros de balustrada acoperită de mizgă. O 
torturau imagini vechi şi mai noi, învălmăşite într-un caleidoscop al 
ororilor. Chipul lui Turda, şanţul hidos din gâtul lui Stavropol, 
groaza nebună din privirea violatorului despuiat, ochii roşii care-i 
porunciseră să-şi ia viaţa, desenele copiilor... Îşi muşcă buzele, 
oprind în ultima secundă geamătul. Nu vedea nimic, totuşi ştia că o 
siluetă întunecată se prelingea pe lîngă pereţi, neiertătoare, pregătită 
să... Să ce? Să sfişie, poate? Să ucidă în zeci de feluri, toate crîncene? 
Acelaşi monstru care... 

Timpul se oprise, îngheţat într-o capsulă invizibilă de spaimă 
iraţională. Cristina respira spasmodic şi dureros, chircită de efortul 
de a-şi umple plămînii. Puncte luminoase începură să-i apară pe 
retină, iar ameţeala îşi găsise un nou concurent în stomacul răzvrătit. 
Era încă aplecată peste balustrada şubredă, doar că picioarele nu o 
mai susțineau. Trupul i se sprijini pierit de metalul rece şi Cristina îşi 
muşcă buzele ca să nu vomite. Bezna părea să devină viscoasă, o 
înconjura, se agăța de ea, acoperindu-i ochii, nasul, gura... Îşi simţea 


vîrfurile degetelor transformate în sloiuri, dimpreună cu picioarele, 
iar creierul i se închidea încetul cu încetul. Nu o mai deranja că 
balustrada se clătina periculos, gata să alunece în benză, luînd-o cu 
ea. Era ca şi cum un pumn invizibil o strîngea, sugrumind-o, 
risipind-o în întunericul indiferent ca pe o mînă de firimituri. Prin 
ţiuitul care-i invadase urechile, Cristina auzi risul răguşit, 
batjocoritor care vestea înfrîngerea sa. Inima-i bătea tot mai încet şi 
pleoapele i se lăsau grele. Nici un somnifer n-o făcuse să se simtă 
aşa. Nici un somnifer n-ar fi putut-o împăca atit de uşor cu moartea. 

Uşa de lîngă ea sună ca un tunet. O lumină palidă cuprinse 
palierul, în vreme ce o babă moşmondea pe lingă yală. Se repezi spre 
ea şi o trase în ultima clipă departe de balustradă şi de pericol. 

— Vai de mine, domnişoară! Pe-aici nimic n-a mai fost reparat 
de pe vremea împuşcatului. Doamne, fereşte de-o nenorocire! 

Sprijinită de perete, Cristina nu putea încă să-i răspundă. 
Strinsoarea invizibilă încetase, lăsînd în urmă doar greaţa şi 
tremurul tuturor muşchilor. Ca unui convalescent ce a luptat cu o 
boală nemiloasă, fiecare răsuflare îi părea un dar dumnezeiesc. Dădu 
doar din cap a mulțumire. Pentru a doua oară, un samaritean 
necunoscut îi salva viaţa. Începea să devină un obicei prost. 

— Vă e rău? Pot să vă ajut cu ceva? spuse baba. 

Avea ochi albaştri, atenţi şi blînzi, şi mirosea a levănţică. 

— Nu, mulţumesc, se sili să-i răspundă Cristina. M-a luat doar 
cu ameţțeală. 

— Vreţi să intraţi puţin la mine? Vă fac un ceai, staţi jos oleacă... 

Cristina îi făcu semn că nu e nevoie şi reuşi chiar să stea 
dreaptă, fără să se mai ţină de perete. 

— Mă duceam la vecinul de la trei, domnul Păstorel. 

— Vă conduc, zise femeia. 


Nu se obosi să o contrazică. Se simţea chiar mai liniştită aşa. În 
faţa uşii de la apartamentul procurorului, Cristina ezită o clipă, apoi 
apăsă prelung butonul soneriei. Nu-i putea spune însoţitoarei ei să o 
şteargă, iar ea părea decisă să nu plece pînă cînd nu o preda pe miini 
bune. Nu pentru intrarea asta se pregătise, dar trebuia să accepte 
lucrurile aşa cum erau. În fond, ar fi putut fi pe cimentul de la parter, 
zdrobită. 

Dură destul de mult pînă se auziră paşi tîrşiiţi pe lîngă uşa care 
se crăpă circumspect. Păstorel lăsase lanţul şi se holbă neîncrezător. 
Privirea i se mută de la vecina sa la Cristina şi înapoi, iar buzele i se 
strînseră pungă. 

— Bună seara, domnule procuror, luă inițiativa Cristina, cu o 
voce încă nesigură. Aş vrea să vorbim puţin. 

— Eu am plecat! Să ai grijă de domnişoara, vecine, interveni 
bătrîna. I s-a făcut rău pe scări. Tineretul ăsta zău că nu-i aşa de 
verde ca noi! 

Păstorel scoase un mormăit indescifrabil, pe care femeia îl luă 
drept aprobare. Cu o mină satisfăcută, făcu stinga-mprejur, lăsînd-o 
pe Cristina în faţa uşii. 

— Ştiu că nu prea aveţi de ce să mă simpatizaţi, dar e important, 
insistă Cristina. Măcar cinci minute dacă am putea discuta! E vorba 
despre Turda. 

Procurorul îşi păstra expresia morocănosă şi, pentru o secundă, 
Cristina fu sigură că avea să-i trîntească uşa-n nas. Firicelul de 
lumină se subţie şi trăsăturile buhăite ale omului legii dispărură. 
Asta a fost. Trebuia să încerc, îşi zise resemnată Cristina. Auzi însă un 
zornăit şi uşa de crăpă din nou. 

— Hai, intră! o îndemnă lătrat Păstorel. 

Cristina nu aşteptă ca procurorul să repete invitaţia. Se strecură 
în antreul strîmt, duhnind a rufe nespălate. După încercarea prin 


care trecuse însă, nici măcar mirosul unei gropi colective n-ar fi 
deranjat-o. Îl urmă în bucătăria mică şi dezordonată. Abia era loc 
pentru o plită cu două ochiuri, o masă şi două scaune vechi, negre. 
Dulapul fusese suspendat pe perete, deasupra mesei, iar dintr-un 
cui, lîngă chiuveta crăpată, atîrna un ştergar gri de murdărie. Pe 
muşamaua portocalie lăsaseră urme un pahar pe jumătate plin şi o 
cutie de sardele. 

— Ce vrei? se răsti Păstorel, aşezîndu-se greoi. 

Deşi nu fusese invitată, Cristina se lăsă pe celălalt scaun. Încă nu 
era foarte sigură pe picioare. 

— Mă interesează ce-mi puteţi spune despre spargerea de la 
Centrul de Transfuzii. 

Obrajii brăzdaţi de vinişoare ai procurorului deveniră brusc 
stacojii. 

— Nu am nici o treabă cu ea. Am ieşit la pensie! spuse Păstorel. 

Cristina îşi reţinu un rictus, urmărindu-l cum golea cu sete 
paharul ce mirosea a poşircă. 

— Ştiu că v-aţi ocupat de anchetă, cel puţin la început. 

Păstorel se încruntă şi îşi umplu iarăşi paharul. Ei, mai uşurel! În 
ritmul ăsta, te îmbeți criță şi chiar nu mai pot scoate nimic de la tine. 
Cristina fixa abătută muşamaua, ca să nu-l lase pe procuror să-i 
citească în ochi ce credea despre el. 

— Şi ce dacă? mormăi Păstorel. 

Cristina se înarmă cu răbdare. Nici nu s-ar fi aşteptat la o 
primire mai caldă. Bătu uşor cu palma în muşama. 

— Nu se poate să nu ştiţi ce a păţit grefierul cu care aţi lucrat! 
Şi-a găsit moartea încercînd să o apere pe femeia iubită. Ea era 
asistentă la Centrul de Transfuzii şi a dispărut. Sînt multe lucruri 
putrede aici. Cred că toţi cei implicaţi în cercetări sînt în pericol. 
Inclusiv dumneavoastră. 


Nu-şi putea da seama ce se petrecea în mintea interlocutorului 
său. Ochii apoşi ai procurorului, tulburaţi de alcool, erau la fel de 
greu de citit ca un manuscris sumerian. Păstorel se juca bezmetic cu 
degetul mare de la mîna dreaptă în băltiţa de ulei scursă de la 
conservă. 

— Dacă-i aşa, de ce îţi vîri nasul în treaba asta? răbufni după o 
pauză. De ce nu-ţi vezi de-ale tale? De ce nu mă laşi în pace? Din 
cauza ta am înghiţit destul rahat! 

Era surprinzător de coerent pentru cantitatea de tărie pe care o 
avea la bord şi Cristina îşi spuse că îi datora adevărul. Doar îi cerea 
să-şi pună gâtul în laţ pentru ea! 

— Fiindcă sînt sigură că, într-un fel pe care nu-l pot explica, am 
fost deja amestecată în toată tărăşenia. Din cauza mea au suferit 
oameni la care ţin. Trebuie să aflu adevărul, oricît m-ar costa! Nu mi- 
a fost uşor să apelez la dumneavoastră... Dar am avut parte de 
întîmplări şi mai urîte în ultima vreme. 

Păstorel pufni dispreţuitor, măturînd cu palma paharul care mai 
avea pe fund un deget de votcă. Îşi bulbucă ochii la alcoolul care se 
înfrățea cu uleiul şi îşi frecă maşinal fruntea asudată. Buzele i se 
mişcau, dar nu ieşea nici un sunet. 

— Chiar n-aţi vrea ca moartea domnului Turda să fie răzbunată? 
spuse Cristina. Jur, ce-mi veţi zice va rămîne doar pentru mine! Nu 
vreau să vă mai fac probleme. 

Procurorul se ridică şi îşi şterse palmele de şervetul jegos, făcînd 
stomacul Cristinei să protesteze iarăşi. Îi aruncă o uitătură urâtă. 

— Nu trebuie să-ţi zic nimic! Canci, o cioată! 

— Aşa e, răspunse calm Cristina. Nu trebuie. Sper totuşi că veţi 
proceda decent măcar o dată-n viaţă. 

El plescăi dezgustător, dar trăsăturile i se mai înmuiaseră. Îşi 
mută privirea pe geam şi căută o țigară. 


— Ce vrei să ştii? o întrebă. 

Cristinei nu-i venea să creadă că-l convinsese. Îşi drese glasul ca 
să-şi ascundă surpriza. 

— Mă interesează cum s-a desfăşurat audierea Rodicăi 
Mihăilescu. Ce conţinea declaraţia ei. Cum de vi s-a dat dosarul 
ăsta... 

Nu voia să termine întrebarea ca să nu-l supere. Păstorel trase 
cu sete din ţigara ordinară. 

— Nu ştiu de ce-a ajuns la mine. De cînd cu porcăria aia de 
articol, m-am ocupat de tot felul de prostii. M-a chemat la el 
generalul şi mi-a zis că-mi dă cazul. Nu aveam o zi prea bună. 

Era uşor să şi-l imagineze: debusolat, ameţit, încercînd să 
estompeze izul de alcool. Şeful trebuie să fi văzut în ce stare era, 
totuşi îl trimisese la treabă. 

— Din cercetări n-a ieşit nici o brînză, continuă Păstorel. Nu s- 
au găsit alte amprente, nici urme de forţare. Şi asistentele alea 
proaste, care se uitau la mine şi chicoteau! 

Stinse chiştocul de parcă ar fi vrut să-l închidă-n puşcărie drept 
pedepsă pentru vreun păcat ascuns. 

— Şi audierile? întrebă Cristina. 

— Ce-i cu ele? 

Cristina îşi impuse să nu se enerveze. 

— Ce a spus asistenta? Ce s-a întîmplat cu declaraţia ei? 

Urmărindu-l pe procuror cum îşi umplea iar paharul, Cristina 
fu convinsă că Păstorel nu avea să-i mai zică nimic. 

— Ce putea să spună? Nu ştia nici pe dracu'! A fost de serviciu, 
n-a văzut nimic. 

— A ieşit din clădire? continuă interogatoriul Cristina. 

Păstorel dădu din umeri, cu privirea tot mai tulbure. 


— Parcă la o ţigară. Ce contează? Era o pierdere de vreme, înşira 
doar prostii. Numai Turda nu-şi lua ochii de la ea... Nu ştiu de ce, 
era o pieritură fără ţițe! 

Amintirea numelui grefierului îl făcu să amuţească brusc. 
Cristina nu se îndoia că, măcar în privința asta, îi spunea adevărul. 
Foarte curînd, n-o să mai fie bun de nimic, iar eu încă nu am aflat mare 
lucru. 

— Vrei să mai scrii la gazetă că vorbesc în dodii? se răsti 
Păstorel. Nu-ţi ajunge cît bine mi-ai făcut? 

— Nu mai lucrez la ziar, staţi liniştit! Tot ce discutăm rămîne 
între noi. 

Păstorel aruncă la coş sticla goală. 

— Nu mi-e frică de nimeni! Aşa să ştii! 

Cristina îşi forță buzele într-un suris strimb. 

— A mai întrebat cineva despre declaraţia asistentei? 

Privirea lui Păstorel luci deodată a şiretenie. 

— Mi-au luat dosarul. Au venit şi mi l-au luat de pe masă. Iac- 
aşa! N-am avut nici o treabă cu ce i s-a întîmplat lui lon. 

Degetele i se strinseră în jurul încheieturii ei. Privirea îi era 
pierdută, întoarsă într-o amintire urită. 

— Cine a venit? spuse Cristina. 

— Erau doi. În costumele lor la patru ace... Am fost bucuros 
cînd au plecat. 

— Cine erau? 

Păstorel parcă intrase într-un fel de transă. Nu era sigură că 
măcar ceva din vorbele ei mai răzbătea pînă la mintea lui înceţoşată 
de spaimă şi alcool. 

— Nu e vina mea! N-are cum să fie! Ce puteam face? 

Cuvintele i se transformară în scîncet. Pentru prima dată, 
Cristinei i se făcu milă de el. Păstorel îşi apropie faţa de a ei, făcînd-o 


să respire duhoarea de transpiraţie şi alcool prost. 

— Nu puteam face altfel! Nu e vina mea! 

Se prăbuşi peste masă. Îngrețoşată, Cristina îi desprinse 
degetele şi încercă să-şi dea seama dacă i se făcuse rău sau îl 
doborise băutura. Sforăitul lui răsunător o convinse că nu avea de ce 
să-şi facă griji. Acum, că adormise, părea mai mic şi bolnav. Îşi 
îngropa regretele, oricare ar fi fost ele, în băutură, dar nu părea să 
facă o treabă prea bună. 

Primul imbold al Cristinei fu să iasă cât mai repede, dar se opri 
înainte de a ajunge la uşă. În loc să caute aerul curat al nopţii, se 
întoarse spre dormitor. Ascultiînd zgomotele lui Păstorel, de animal 
vătămat, luă cu virful degetelor o pătură slinoasă şi i-o aşeză pe 
spate. Nu-l putea ajuta să scape de povară, dar îşi putea urma 
imboldul nu prea cuminte. De ce nu? O altă şansă nu vei avea.. Nu ştia 
ce spera să găsească, dar nu era prima dată cînd se apuca de scotocit 
într-un apartament străin. lar data trecută avusese parte de o 
descoperire surprinzătoare. Şi de o corecție pe măsură. 

În dormitorul la fel de puţin spaţios ca bucătăria nu încăpea 
mare lucru. O noptieră oferea o privelişte deloc atrăgătoare: grămezi 
de sticle goale, chiştoace de ţigări ieftine, şomoioage de hîrtie 
igienică şi resturi de pîine acoperite de mucegai. Cristina zări cîțiva 
gîndaci maro croindu-şi drum printre mizerii şi îşi mută privirea în 
altă parte. Orice ar fi căutat, sigur nu era acolo. 

Pe perete, cîteva rafturi suspendate adăposteau bibelouri 
hidoase şi tomuri atît de prăfuite, încât Cristina îşi zise că nu mai 
fuseseră deschise de ani buni. Îşi miji ochii ca să citească titlurile. 
Literatură de specialitate şi cîteva romane polițiste, ceva clasici... Îi 
era greu să şi-l imagineze pe Păstorel delectîndu-se cu o carte bună. 
Dar poate fusese o vreme cînd alcoolul nu era singurul său prieten. 
Colţul unei poze ieşea dintre două cotoare groase, iar Cristina îl 


apucă, murdărindu-şi degetele. Fixă fotografia, cu o subită stringere 
de inimă. Păstorel şi Turda zimbeau spre obiectiv, cu frunţile mai 
puţin ridate şi ochii mai senini. Odată, fuseseră prieteni. Poate de 
aceea i s-a dezlegat totuşi limba... Păcat că nu mi-a zis mare lucru. 

Deodată, cercetarea ei părea o pierdere de timp. Cristina îşi 
dorea doar să se spele pe miîini şi să plece. Intră în baie şi regretă 
imediat. Nici vorbă de luciri prietenoase ale faianţei sau metalului, 
de alb care să-ţi ia ochii, de parfum floral ori măcar miros de 
antiseptic! Cada, chiuveta şi vasul toaletei erau acoperite de 
straturile negre şi ruginii ale aceleiaşi mizerii adunate cu lunile. 

Un horcăit puternic o făcu să tresară. Scaunul din bucătărie 
scîrţii şi Cristina ghici că Păstorel îşi schimbase poziţia. Ochii i se 
opriră pe marginea uşii. Chiar şi în lumina chioară a becului, ceva 
părea în neregulă. Îşi trecu degetele peste placaj şi simţi o adîncitură. 
Încă un scîrțiit îi dădu semn să se grăbească, dar ziarista continuă să 
pipăie pînă fu convinsă că descoperise ceva. Un fel de capac? O 
tainiță? Cu precauţie, încercă să o deschidă. O unghie i se rupse şi 
Cristina îşi muşcă buzele, dar nu se dădu bătută. Scotoci în poşetă 
după unghieră. 

Lama cuţitaşului îşi făcu treaba din a doua încercare. Cristina 
şuieră de bucurie cînd se pomeni în palmă cu o bucată de hîrtie. Încă 
se mira că Păstorel alesese o asemenea ascunzătoare, dar era greu să 
aştepţi lucruri sofisticate de la cineva cu mintea înecată în tărie. Se 
strecură spre ieşire, atentă să nu-l trezească pe Păstorel. Uşa se 
închise în urma ei cu zgomot sec de piatră funerară. 

Nu contează unde l-a ascuns. Contează ce e pe ghemotocul ăsta. Ceva 
atît de important încît să ucizi pentru el? Poate... Dar atunci n-ar fi trebuit 
să-şi termine demult treaba? Cristina se strimbă şi privi în jur. Se 
simțea în siguranţă şi trebuia să se lămurească. Despături hirtia şi o 
lumină cu telefonul. Era acoperită cu scris mărunțel, dar perfect 


lizibil. Cristina o netezi uşor, învingînd o ultimă ezitare. Gata! Doar 
nu i-ai înghițit toate mojiciile degeaba! 

Citi primele rînduri. 

N-am mult timp şi nici pe cine conta. Sper să mă ajuţi. 

Zilele trecute, cînd a fost Rodica la Parchet, nu ţi-am spus, 

dar ne ştiam demult. Istoria veche mi-a răbufnit în suflet 

cu o forţă incredibilă... Mi-a lăsat un bilet. A văzut-o pe 

femeia aia cu doctorul, o chinuiau coşmarurile... Am 

crezut că n-are importanţă. Doamne, sînt incoerent! Teama 

e de vină. Ştiu că-mi priveşte cineva peste umăr. Am 

simţțit-o toată ziua. Te rog ca pe Dumnezeu, orice s-ar 

întîmpla cu mine, ai grijă de ea! 

Restul era o înşiruire fără sens de numere. Cristina oftă. Se 
săturase să primească doar enigme, dar măcar nu avea nevoie de 
semnătură ca să ştie a cui mînă nervoasă umpluse peticul de hîrtie. 
De dincolo de mormiînt, loan Turda îi vorbea şi ea nu-l înțelegea. Nu 
putea însă decit să zimbească amar cînd se gîndea cui îi încredinţase 
soarta femeii pentru care îndurase chinuri atroce. 


Capitolul 26 


TEMERI ŞI INDICII 


Cristina savura abia primita veste a externării lui Mihai cînd 
Alex intră în birou. Era îmbrăcat ca pentru o călătorie lungă şi felul 
în care se sprijini cu spatele de uşă, studiind-o în tăcere, o lăsă fără 
cuvinte. 

— Bună, spuse Alex. 

Se apropie de ea încet, sau poate doar ei i se părea că fiecare 
secundă devenise prea lungă. Alex se aplecă şi o sărută, simplu, fără 
introducere, şi Cristina uită şi de Mihai, şi de Dănuţ, şi de propriile 
întrebări. Conta doar palma lui care îi acoperea inima, degetele lui 
care se mutau de la un buton de carne la altul şi îl dezveleau, 
neruşinat, involt, dornic să primească alte mîngiieri. Se opri însă 
prea devreme şi Cristina rămase înțepenită în scaun, fremîtînd de 
dorinţă neostoită, şi îl privi cum se aşeza pe fotoliul din faţa biroului 
ei. Părea abia ieşit dintr-o şedinţă plicticoasă, în vreme ce ea respira 
încă greu. Nu încercă să-şi ascundă tulburarea în vreme ce-şi aşeza 
bluza. Nu ar fi avut rost. 

— Într-o zi, să mă înveți şi pe mine asta, murmură. 

Alex îi lăsă cuvintele să se topească, o undă fugară pe suprafaţa 
unui lac adînc. 

— Arăţi minunat, îi spuse în schimb. 

— Mulţumesc. M-am trezit foarte bine dispusă. 

O lucire de duioşie străbătu privirea lui Alex. 

— Vreau să cred că şi eu am un merit în asta. 

— Probabil, admise răguşit Cristina. E o vizită de lucru sau... 


Nu ştia cum să definească alternativa. 

— Doar probabil? spuse Alex. Amîndouă... 

— Adică? 

— Trebuia să-mi iau rămas bun. Plec în Anglia pentru weekend. 
Am de discutat cu nişte oameni, poate punem la punct nişte 
investiţii. 

Cristina respiră adînc, impunindu-şi să nu cerşească o nouă 
întîlnire. Era de ajuns că intrase cu totul în puterea lui, că Alex făcea 
din ea ce voia. 

— Drum bun atunci! 

Alex o studie gînditor, iar Cristina îi susținu cu greu privirea. 
Citeodată, era convinsă că ochii i se transformau într-un fel de aparat 
Roentgen care făcea radiografia completă a sufletului ei. 

— Luni seară, te aştept din nou la cină, răspunse Alex gîndului 
ei nerostit. Pînă atunci, orice probleme ai avea, nu ezita să apelezi la 
Adam. 

— Citeodată, invitaţiile tale seamănă cu nişte ordine, spuse 
Cristina. 

Se ridică şi se sprijini de colțul biroului. Trebuia să se mişte ca 
să-şi păstreze calmul. De ce despărţirea asta o durea? De ce o făcea 
să se teamă? Alex o prinse încetişor de braţul drept, ducîndu-i palma 
la buze. 

— Nu cred că-ţi dai seama cît însemni pentru mine, îi spuse. 
lartă-mă dacă mai sar calul. Din păcate, m-am obişnuit să dau ordine 
şi în somn. Cînd e vorba de tine însă, sînt doar rugăminţi. 

Cristina surîse. Îl credea, deşi se simţea o puştoaică naivă. O 
bătaie scurtă în uşă o scuti de răspuns. Se aşeză iar şi rosti invitaţia 
pe un ton suprinzător de liniştit: 

— Intră! 

Era Adam. 


— Avionul te aşteaptă, Alex! 

Alex îi aruncă Cristinei un zîmbet ştrengăresc şi se ridică. 

— Ne vedem luni! 

— Călătorie plăcută, îi ură Cristina. 

Ar fi vrut să-i strige să nu plece, dar el ieşi înainte ca ea să o 
poată face. Rămasă cu Adam, Cristina îşi prinse timplele cu palmele 
şi închise ochii. Cînd îi redeschise, Adam o fixa cu privirea. Cristina 
spuse primul lucru care-i veni în minte, doar ca să umple pauza. 

— Dănuţ se întoarce azi acasă! Nu voi mai fi mamă de 
împrumut. Îmi va lipsi, dar răsuflu uşurată. Nu eram pregătită 
pentru o asemenea responsabilitate. 

Surisul lui părea mai degrabă un rictus. 

— Pentru cele mai multe dintre glumele sorții nu sîntem 
pregătiţi, răspunse. Şi tare-i place să glumească... 

— Nu ne rămîne decit să facem haz de necaz, nu? Ce altceva 
putem face cînd lucrurile o iau razna? 

— Depinde ce înseamnă că o iau razna, tărăgănă el cuvintele. 
Dar de ce vorbim despre asta? Ai nevoie de ceva? 

Personal sau profesional? Întrebarea nu-i ieşi de pe buze. 

— Sînt bine. Dar cum de nu-l însoţeşti pe Alex? 

— A vrut să rămîn aici, să fie sigur că tu... 

Cristina îşi examină stingherită palmele. Era deopotrivă uşor să 
i se destănuie şi dificil să-i audă aluziile privind relaţia ei cu şeful 
amîndurora. Buzele îi tremurară cîteva secunde, ochii i se fixară pe 
fereastră. Adam se încruntă. 

— Crezi că greşelile trecutului ne pot hăitui toată viaţa, 
Cristina? o întrebă. 

— Ce fel de greşeli? 

— O laşitate de o clipă, o alegere proastă... Le poţi apoi 
răscumpăra sau eşti condamnat să te adînceşti în hău? În 


singurătate... 

Cristina îşi permise un scurt răgaz de gîndire. 

— Mi-e greu să-ţi răspund cînd vorbeşti în parabole. Noi, 
ziariştii, sîntem oamenii faptelor, doar ştii. 

Cu mina omului care se silea să ridice capul deasupra volburii, 
Adam se îndreptă spre uşă. 

— Nu mă lua în seamă! Pe cât eşti tu de luminoasă azi, pe atit 
sînt eu de mohorît. Ai destulă treabă ca să n-ai timp de prostiile 
mele. 

— Vreau să te ajut, să ştii. Doar că trebuie să-mi spui mai clar 
care-i treaba ca să-ţi pot da un sfat. Dacă de sfaturi ai nevoie... 

Adam era deja cu mîna pe clanţă. 

— Tu doar ai grijă de tine şi caută-mă dacă ai nevoie de ceva, 
orice. Eşti foarte importantă pentru Alex. Şi pentru mine... 

Ultima propoziţie fu aproape o şoaptă. Fără să mai aştepte 
răspunsul ziaristei, Adam ieşi. 

În orele care urmară, Cristina îşi repetă de mai multe ori în 
minte cuvintele lui Adam, de fiecare dată mai nedumerită. Nu găsi 
un răspuns şi nici o altă metodă de a scăpa de stcîitoarea întrebare 
decât să caute răspuns la altele. Îi dădu şoferului liber şi se îndreptă 
spre morgă. 

Nu era locul pe care să-l vizitezi dacă nu aveai neapărată 
nevoie, iar Cristina călcase destul de rar pe acolo. De fiecare dată, 
spectacolul oferit de trupurile îngrămădite pe mese, în aşteptarea 
unui loc în frigider, alături de care un legist îşi molfăia placid 
gustarea, o făcea să jure că nu va reveni. Nici acum nu anticipa 
momentul cu plăcere, dar încă nu aflase cauza morţii boxerului şi nu 
voia să-l sune pe Agrişan. 

O pală de vînt i se strecură mişeleşte pe la spate, o ocoli, atinse 
poarta şi o făcu să scîrţiie din încheieturi. Ultima speranţă secretă a 


Cristinei, că accesul în casa morţii îi va fi blocat de un cerber 
neînduplecat, se spulberă. Cristina păşi în curtea pustie, încă 
aşteptînd să i se ceară să facă de îndată cale întoarsă. Încă vreo trei 
metri şi era la uşă. În acea zi, morga era sat fără cîini. 

În holul lat cît să treacă o targă şi un om, mirosea puternic a 
formol şi neonul clipea obosit. Cristina se opri, încercînd să decidă 
cum va proceda. Chiar şi într-o minunată zi fără morţi, tot ar fi 
trebuit să vadă şi să audă ceva. O învăluia însă o linişte sumbră, 
toate uşile erau închise. Dacă am fi într-un film, în clipa asta reporterul 
băgăreț ar primi un topor în cap. Sau un cutit... 

În pelicula proiectată doar în mintea ei, se văzu imobilizată pe la 
spate. Zări sticlirea funestă a lamei în care se reflecta lumina 
neonului, în acea ultimă clipă de dinainte de a-i secţiona gâtul. Simţi 
durerea ascuţită şi sîngele țîşni, încleindu-i hainele înainte ca ea să se 
prăbuşească, moale, pe podea. Scena era atit de veridică, încît 
Cristina se întoarse, cu răsuflarea tăiată şi horcăitul ajuns aproape de 
buze. Nimeni nu era însă în spatele său şi Cristina înghiţi în sec. Pur 
şi simplu, nu se putea sili să mai facă măcar un pas. Alternanţa de 
lumină şi umbră izvodită de neonul care-şi dădea ultima suflare o 
izbea în piept, ceafa îi era zgîriată de ochii unui asasin închipuit. 

Dar oare inima celui care-şi calcula forța primei lovituri chiar 
bătea dement ca a ei? Sau era deja încremenită, învelită într-un 
giulgiu? O pîndea un asasin de celuloid sau un amant ieşit de pe alt 
tărîim? Ochi lăptoşi şi un vierme gras ce aştepta să izbucnească din 
colţul gurii moi... Cît de rece ar fi atingerea lui, gata să o ducă şi pe 
ea în mormînt, să-i fie tovarăşă pe vecie? Îi simţea răsuflarea în 
ureche, amestec de formol şi putreziciune, auzea trosnetul unei 
ultime îmbrăţişări. Degete osoase, reci alunecau pe pielea înfiorată, 
încă vie, îi cuprindeau gîtul şi stringeau, strîngeau, strîngeau... 


Cristina era încă pironită în mijlocul culoarului, vrabie ameţită, 
cînd zgomotul liftului o făcu să iasă din transă. Ascensorul urca 
hurducăit de la subsol şi mai avea doar cîteva secunde pînă să se 
deschidă în capătul holului. Spaima încă îşi avea ghearele înfipte în 
cugetul Cristinei şi, în loc ca femeia să răsufle uşurată, îşi căută 
ascunziş. Se furişă în încăperea cea mai apropiată, scuturîndu-se fără 
să ştie ce încerca să alunge. 

Liftul se deschise şi Cristina, lipită de perete, chiar lîngă uşă, 
auzi întîi zgomot de paşi şi apoi voci. 

— Nu sufli nimănui o vorbă despre asta, ai înţeles? 

Era un timbru jos, ameninţător, de bărbat. 

— Se poate! Doar mă ştiţi, dom’ Zaharia! V-am ajutat şi 
altădată... 

Glasul celuilalt era subţire şi dulceag, de milog, însă nu asta 
conta pentru Cristina. icneala ei bruscă, sau poate pronia 
binevoitoare, îi oferiseră o şansă nesperată. 

— Bine! Acum dă-mi raportul! spuse Zaharia. 

— Ştiu şi eu... Nu vreau să am probleme. 

Urmă o clipă de tăcere, apoi Cristina auzi un geamăt. Nu putea 
decît să bănuiască desfăşurarea ostilităţilor şi presupuse că Zaharia îl 
scuturase bine pe interlocutorul său. 

— Imediat, imediat, bolborosi acesta. Tre' să fie chiar în cabinet! 
Acuma intru, daţi-mi drumul! Mă doare... 

Cristina intră în panică. Era sigură că nu voia să fie suprinsă 
trăgînd cu urechea. Îşi roti privirea prin încăpere, în căutarea unei 
ascunzători. Nu avea mult timp la dispoziţie, nici soluţii. Atentă să 
nu facă zgomot, se îndreptă spre birou, mută scaunul şi se strecură 
în spaţiul rămas. Tăblia îi ascundea cea mai mare parte a corpului, 
iar Cristina nădăjduia că omul era prea emoţionat ca să observe şi 
restul. 


Îl auzi intrînd şi foşnind hîrtiile. Îi vedea doar bocancii negri, 
scîlciaţi. Bîţiia din piciorul drept şi Cristinei se întrebă care dintre ei 
era mai speriat. În sfîrşit, păru să găsească hîrtia pe care o căuta şi 
ieşi. Uşa rămase întredeschisă. 

— la să vedem ce zice! mormăi Zaharia. Aşa, aşa... Cauza 
morţii, insuficienţă cardio-respiratorie acută... bla-bla-bla... sevraj? 

Păru să mediteze la cele citite, iar Cristina îşi ţinu răsuflarea, 
aşteptind să audă ce o interesa mai mult. Despre ce cadavru era 
vorba? 

Soarta nu-i oferea însă chiar totul pe tavă şi vocea lui Zaharia se 
pierdu într-o bolboroseală neinteligibilă. 

— Data decesului, mormăi Zaharia şi Cristina se încordă. 

— Dom’ doctor, interveni celălalt, nu vă supăraţi, dar acuşica se 
întoarce lumea din pauză. Tre' să pun totul la loc... 

— Bine... Mă anunţi dacă se mai interesează cineva de el, da? 

— Cum să nu, la urgenţă! Da' acum vă rog... 

— Bine, nu te mai văicări! Ţine, asta e pentru tine. 

— Să trăiţi, şefule! Să vă dea Dumnezeu sănătate. 

— Eu am plecat. Ştii ce ai de făcut. 

— Da, şefu'! La urgenţă! 

Cristina auzi zgomotul paşilor lui Zaharia care se îndepărtau şi 
îşi struni nerăbdarea încă un minut nesfîirşit înainte de a se furişa 
afară. Se opri doar la ceainăria basarabeană. 

Ceaiul era dulce şi fierbinte, dar n-avea nici măcar urmă de gust 
de lămîie. Cristina luă prima înghiţitură şi puse paharul deoparte. 
Avea atitea lucruri la care să se gîndească... Era sigură că mortul de 
care se interesase Zaharia era boxerul, iar asta îi stirnea o mulţime de 
întrebări. Dacă a murit din cauza sevrajului, de ce avea o figură atît de 
speriată? O criză de delirium tremens? La urma urmei, alcoolicii văd şerpi 
ieşind din pereţi. Dădu din umeri şi începu să se joace cu lingurita. 


Poţi ucide pe cineva lipsindu-l de drogul favorit? Da, însă de ce să apelezi la 
o metodă atît de complicată, cînd poți să-l termini dintr-o lovitură bine 
tintită? Mai simplu şi, în primul rînd, mai rapid... lar dacă scopul tău e să 
nu pară o crimă, de ce să-l arunci la gunoi? 

Cristina încercă să-şi ducă raţionamentul mai departe, dar nu 
reuşi. Cu un zîmbet resemnat, bău încă o înghiţitură de ceai şi decise 
să lase subiectul la o parte. Oftă şi scoase din buzunar hiîrtia găsită la 
Păstorel. Ce însemnau cifrele? Cod numeric personal — ar trebui încă 
şase. Număr de mobil — lipsesc două. De fix? Pentru unul local, două cifre 
sînt în plus, pentru interurban sau internațional — iarăşi prea puține. Cod 
poştal sau doar serie de bulentin — prea multe! Cifrul de la o căsuță de 
valori? Unde? Un cifru care să dezlege restul mesajului? Avea timp 
pentru asemenea jocuri? 

Le silabisi încă o dată. 20068192. Încercă să le despartă, să le 
mute, să le citească pe sărite. 02.1860.29. Îşi umezi buzele. 29.02.1860. 
29 februarie 1860. E deci o dată? Ce fel de dată? A naşterii sau a morții 
cuiva? A unui eveniment? 

Nu era istoric şi singura referinţă pe care o găsea, destul de 
încețoşată, era ceva cu adunarea electivă şi Cuza. Domnitorul Unirii 
mici fusese întotdeauna printre preferaţii ei, poate şi fiindcă soarta 
fusese atît de nedreaptă cu el. Făcut să abdice în miez de noapte de 
către o coaliţie monstruoasă, silit să ia calea exilului, destinul lui i se 
părea ilustrarea perfectă a nerecunoştinței crase a naţiunii faţă de 
conducătorii săi valoroşi. Cuza a avut o relație cu Maria Obrenovici. l-a 
născut doi fii nelegitimi, a plecat cu el în exil, a luptat şi a cîştigat mai 
mereu cu soția lui Alexandru, Elena, pentru dragostea lui. Şi totuşi, Elena 
a fost la căpătiiul lui Alexandru cînd boala l-a răpus, în vreme ce Maria 
dansa la bal. lar la doar 41 de ani, Maria îşi zbura creierii, după ce aflase că 
e bolnavă de cancer. Toată istoria asta, mustind a intrigă politică şi 
amoroasă, pare apropiată de dragostea frîntă a lui Turda. Cuza e 


înmormîntat la laşi, la fel şi Maria! Pe măsură ce învîrtea acea idee, 
Cristina descoperea că-i plăcea tot mai mult. Truşescu o căutase pe 
Rodica peste tot în lumea laică. Se gîndise însă să-şi încerce norocul 
în cea a mireselor lui Hristos? Nu prea credea. 

Cristina se ridică de la masă. Centrul de Transfuzii nu era foarte 
departe şi acolo se afla, poate, răspunsul la una dintre multele 
enigme care o înconjurau. Era timpul să pună în practică o tactică 
veche. 

Apropiindu-se de centru, Cristina îşi dădu seama că avea o 
problemă. Îl auzise pe doctorul Zaharia vorbind, dar nu ştia cum 
arăta! Oare se putea întîmpla să treacă pe lîngă ea pe stradă şi să nu- 
şi dea seama că era el? Sigur, putea rezolva dilema foarte simplu, 
încercînd să vorbească cu el, dar asta ar fi redus la zero restul 
planului. Cristina nu se simţea în nici un caz în stare să-i calce pe 
urme ca o umbră, după ce-i atrăgea atenţia abordîndu-l. Se însera şi 
Cristina se zgribuli, frecîndu-şi mîinile. Ce să fac? 

Cîteva maşini adăstau în parcarea centrului, iar Cristina le 
studie, pe jumătate ascunsă de trunchiul unui copac. Butonă rapid 
pe telefon, sperînd că Mihai nu era prea ocupat ca să-i răspundă. Îşi 
tinu răsuflarea cât timp ascultă țîrtitul monoton. O dată, de două ori, 
de trei... Începea să-şi piardă speranţa cînd auzi vocea lui Mihai. 

— Da? 

— Ce bine-mi pare că te-am prins! Ai ieşit deja din spital? 

— Acum îmi fac formele. Felix e lîngă mine... ÎL ia el şi pe Dănuţ 
de la grădiniţă... 

— De fapt, voiam să te întreb ceva. Sper să nu te superi... 

— Nu, e în regulă. Ce anume? 

— Doctorul Zaharia are maşină? 

— Doctorul Zaharia? 


Perplexitatea se citea în glasul lui Mihai. Ziarista n-avea însă 
timp de explicaţii şi, poate, era chiar mai bine aşa. 

— Aha, spuse Cristina. 

— D-da. Un Renault negru, la mîna a doua. 

Cristina răsuflă uşurată. Norocul îi netezea calea din nou. 

— Îi ştii cumva şi numărul? 

— De ce-ţi trebuie? 

Nu avea de gînd să-i spună adevărul. Sigur ar fi apostrofat-o. 

— Nu-i nimic important. Dacă nu-l ştii, asta e. 

Încercase să sune convingător, dar bănuia că Mihai o cunoştea 
prea bine ca să pice în plasă. 

— Habar n-am! Dar cred că e singurul de acolo care are marca 
asta de maşină. Ar trebui să fie de ajuns. 

— Mulţumesc! Te las acum, ne vedem diseară. 

— OK. Şi, Cristina, fii atentă, da? 

Era singura indicație că Mihai îşi făcea griji pentru ea, dar 
Cristina o lăsă să treacă pe lîngă urechi. Nu voia să facă să rodească 
seminţele panicii. 

— Cum să nu? Pa, închid. 

Se apropie de parcare cu pas măsurat. Renaultul negru era chiar 
la margine. Arăta ponosit, însă Cristinei îi venea să-l sărute. Atita 
vreme cît era acolo, doctorul devenea uşor de depistat. Dar de 
urmărit? El cu maşina, tu pe jos... De data asta, Cristina nu se frămîntă 
prea mult în căutarea soluţiei. Pescui din nou în poşetă un cuţitaş de 
unghii şi se lăsă pe vine lîngă automobil. Cu mişcări stîngace, găuri 
un cauciuc şi apoi, pentru siguranţă, încă unul. Se întrebă ce ar fi 
făcut dacă ar fi surprins-o un poliţist. Purtătorul de cuvînt al 
preşedintelui, vandalizînd maşini. Asta da privelişte! Se refugie din nou 
lîngă copac, pentru a-şi continua pînda. Egalizase, măcar teoretic, 


şansele şi îi rămînea doar să aştepte. Nu avea de gînd să fie cîrcotaşă 
şi să-şi reamintească posibilitatea ca Zaharia să cheme un taxi. 

Pe măsură ce minutele treceau, Cristina încerca să facă abstracţie 
de frigul tot mai muşcător. Faptul că stătea nemişcată nu o ajuta. 
Ziarista începu să tropăie uşor, ca să-şi mai pună sîngele în mişcare. 
Curînd, avea să se instaleze senzaţia că nu se mai încălzi niciodată. 
Gîndul nu era prea îmbietor şi Cristina se întrebă ce-i venea să se 
supună unei astfel de aşteptări, cînd ar fi putut să-şi petreacă seara 
în căldura relativă a apartamentului sau a vreunui magazin. Oftă 
prelung, îndesînd mîinile înmănuşate în buzunare. Începea să se 
simtă o prelungire a copacului pe care-l străjuia. 

O încercă primul frison, preludiul unui întreg dans înghețat. Îşi 
privi telefonul şi înjură în gînd, pe sine şi pe doctor deopotrivă. 
Toată aventura avea să se lase cu o răceală sau chiar cu o 
pneumonie, tocmai în prag de sărbători. Ridică privirea de pe ecran 
la timp ca să zărească o siluetă apropiindu-se de parcare. Era un 
bărbat la treizeci şi ceva de ani, înalt, atletic, îmbrăcat nu foarte gros, 
şi Cristina se rugă să-l cheme Zaharia. Omul se opri chiar lîngă 
Renault şi drăcui cu aceeaşi voce la care Cristina ciulise urechile din 
biroului legistului. 

Cristina surise în vreme ce Zaharia lovea cu bocancul într-un 
cauciuc. Ceva mai potolit, se întoarse şi privi în jur, iar Cristina se 
lipi de trunchiul teiului. Avea impresia că privirea doctorului 
străpungea noaptea, căutindu-i pe cei care-şi bătuseră joc de maşină. 
Dacă o zărea, întîlnirea nu ar fi fost deloc plăcută. Cu inima cât un 
purice, se întrebă cît de periculos era de fapt Zaharia şi cum s-ar fi 
putut apăra de el. Cuţitaşul care îi servise atît de bine părea o 
glumiţă sinistră în faţa forței medicului. Pentru o clipă, Cristina îşi 
dori ca Zaharia să cheme un taxi şi să plece, pentru ca ea să-i urmeze 
exemplul cu inima împăcată. 


Doctorul scuipă însă într-o parte şi, după cam jumătate de 
minut de gîndire, se întoarse spre stînga. Avea să-şi continue drumul 
pe jos. Cristina îl lăsă să se îndepărteze înainte de a îndrăzni să iasă 
din adăpostul său. Curajul o cam părăsise şi, din nou, ziarista se 
întrebă dacă nu era mai bine să se întoarcă acasă. Doar amintirea 
chipului Amaliei cînd îi povestise calvarul său îi dădu puterea să 
continue. Porni în urmărirea lui Zaharia, încercînd să rămînă în 
umbra clădirilor, recunoscătoare că pătura albă adunată peste zi îi 
înghiţea paşii. 

Strada îngustă, cu multe case bătrineşti despărțite de terenuri 
virane, era pustie. De două ori Zaharia se opri şi se întoarse, scrutînd 
întunericul. Prima dată, Cristina se lăsă pe vine şi se lipi, cu 
respiraţia tăiată, de carcasa arsă a unei maşini. A doua oară, se piti 
după un tomberon, convinsă că era în zadar, că nu avea să mai scape 
de ochii ageri ai lui Zaharia. Totuşi, doctorul îşi continuă drumul, iar 
Cristina îl urmă. 

Dacă o vedeai cînd soarele strălucea într-o frîntură de acoperiş 
şi panselele se iţeau dintre buruieni, mahalaua părea încă pitorească. 
Te puteai atunci imagina călător în vremurile mai fericite cînd 
oamenii nu se înghesuiau în blocuri, turme adunate în ţarcuri croite 
din mirosuri grele, vicii şi tristeţi prost ascunse. Într-o seară de iarnă 
însă, totul părea mort şi Cristina îşi simţea pasul tot mai şovăitor. Ar 
fi vrut să-şi sufle nasul, dar nu îndrăznea. Pur şi simplu îşi tamponă 
nările, consolîndu-se cu ideea că măcar picioarele nu-i mai erau 
sloiuri. La următoarea intersecţie, se opri o secundă, ca să se 
orienteze. Dacă mai coteau o dată, ajungeau la cimitir. Cristina îşi 
muşcă buzele. Poate nu... 

Spera în zadar şi încercă să se îmbărbăteze cu ideea că, la ora 
aceea, cimitirul era probabil închis. Se apropiau de poarta înaltă şi 


ziarista remarcă o uşoară creştere a ritmului la Zaharia, ca şi cum 
apropierea morţii îl atrăgea inexorabil. 

Cînd Zaharia ajunse lîngă poartă, speranţa naivă a Cristinei într- 
un final liniştit al aventurii se nărui. Lacătul se căsca deschis şi 
doctorul se strecură pe aleea principală. Cu strîngerea de inimă a 
unui înotător de baltă care se aruncă în viltoarea mugitoare a 
oceanului, Cristina îl urmă. Fiecare pas prin pădurea de cruci şi 
cavouri îi chircea degetele ziaristei. Lumina lunii poleia cînd şi cînd 
vîrfurile crucilor şi figurile din portrete prindeau o stranie viaţă. 
Ochii lor morţi urmăreau mersul poticnit al Cristinei, parcă invidioşi 
pe tot ce mai răsufla. Îi simţea ca pe nişte sfredele, fiecare părăsind-o 
doar ca să lase locul altuia. 

Ţepii gardurilor ieşeau din stratul de zăpadă, prelungiri 
ruginite ale răposaţilor transformați în hrană pentru viermi. Cristina 
trecea pe lîngă ei, încercînd să nu-i privească. Simţea miini scheletice 
prinzind-o de pulpe şi un glas hîrşiit răsună în mintea ei. Unde crezi 
că mergi, drăguță? Rămii cu noi! Ziarista încremeni, aşteptind ca 
pămîntul să se dea la o parte şi arătarea să i se înfăţişeze, oase 
învelite în resturi fluturînde de piele şi focuri roşii aţintind-o din 
găvane. Dar era numai închipuirea ei şi tusea îndepărtată a 
doctorului Zaharia o eliberă de coşmar. 

Ceva foşni în spatele statuii unui înger, atrăgîndu-i privirea. Se 
mişcă încet într-acolo. Pe figura aplecată spre stînga, muşchiul 
desenase pete de lepros. Indiferentă la atacul timpului, făptura de 
marmură rînjea parşiv şi Cristina ştiu că, de fapt, nu era un înger. 
Degetele lungi şi subţiri strîingeau minerul unei săbii, aripile se 
deschideau, gata de zbor. Cristina uită să respire, înțepenită în 
mijlocul aleii. Oare chiar văzuse tremurul aripilor? 

Demonul lepros aştepta ceva. Avea nevoie doar de o ultimă 
sforţare ca să se smulgă din încremenirea-i prea lungă şi să-şi ia 


zborul. Să fluture ucigătoarea sabie, ca să umple lumea cu sîngele 
vinovaţilor. Sau al nevinovaților? Un zăngănit de metal care se loveşte 
de piatră o făcu să se împleticească înapoi. Cineva îi răspundea? 
Cineva se pitea de partea cealaltă a aleii? Poate ar fi leşinat, dacă un 
alt zgomot, unul perfect obişnuit, nu i-ar fi făcut picioarele să se 
mişte singure. 

Îi făcea bine să se îndrepte spre murmurul acela. Respirația şi 
pulsul i se apropiau de normal pe măsură ce glasurile deveneau tot 
mai uşor de distins. Vorbeau un bărbat şi o femeie, iar bărbatul era 
doctorul Zaharia. Cristina privi spre cer. Luna se ascunsese în 
spatele unui nor negru. Era suficient să nu facă zgomot ca să poată 
trage cu urechea. 

— Ce ai căutat acolo? strigă femeia. A fost o prostie! 

— Am vrut să văd cu ochii mei... 

Glasul lui Zaharia se sugrumă brusc şi Cristina grăbi pasul, 
uitînd de prudenţă. Voia să vadă ce se întîmpla. Şi deodată, undeva 
în lateral, zări cercul palid de lumină izvorît dintr-un felinar şi, chiar 
la marginea cercului, siluetele celor doi. Femeia aceea, oricine ar fi 
fost, era foarte puternică. ÎI lipise pe doctor de o piatră funerară şi îşi 
sprijinea degetele de pieptul lui. Zaharia mai putea doar să horcăie 
stins şi Cristina îşi zise că primea mai mult decît îşi dorise. În loc să 
afle răspunsul la o enigmă, se trezea martoră la o crimă pe care nu 
îndrăznea să o împiedice. 

Apoi, încet, necunoscuta se desprinse de medic. Pentru o 
fracțiune de secundă, lumina felinarului căzu chiar pe figura ei, iar 
Cristina îşi acoperi gura cu mîna pentru a-şi opri strigătul. Era 
femeia din magazin. Imboldul de a o lua la sănătoasa printre 
morminte, spre ieşire, deveni aproape de nestăpinit. 

Căzut în genunchi, Zaharia tremura şi gemea. Femeia îl lăsă să- 
şi revină, cu aroganţa dispreţuitoare a unei regine care a decis 


comutarea unei condamnări la moarte. 

— Cred c-ai început să-ţi uiţi locul! îi spuse. 

Pericolul încă răzbătea din fiecare inflexiune a glasului ei. 

— N-am vrut să dovedesc lipsă de respect, murmură Zaharia. 

— Şi totuşi, ai făcut-o! 

— V-am slujit amindoi cu credinţă. Am ucis, am violat... Am 
dreptul să aflu ce s-a întîmplat cu el. 

— N-ai nici un fel de drepturi! Ai fost primit în cercul iniţiaţilor, 
dar mai ai un drum lung de străbătut. 

— Am avut parte de momente deosebite, noi doi. 

Un mârtit fu răspunsul şi Cristina îşi zise că replica lui Zaharia 
fusese o greşeală. Încă o dată, instinctul i se dovedi corect. Braţul ei 
drept se ridică spre faţa lui şi Zaharia strigă. Durerea lui o bucură pe 
Cristina, în ciuda spaimei. Am ucis, am violat... 

— Ar trebui să te fac bucăţi pentru insolenţa ta! strigă femeia. 

Zaharia îi răspunse doar cu un geamăt năucit. Degetele îi 
strîngeau obrazul rănit şi legistul semăna tot mai mult cu un animal 
încolţit. Glasul femeii îi era Cristinei vag familiar, însă ziarista nu-şi 
putea da seama unde-l mai auzise. În scurta lor întîlnire, nu 
schimbaseră nici măcar un cuvînt. Necunoscuta vorbi din nou. 

— Am să-ţi arăt o îndurare pe care nu o meriţi. Pleacă de aici! Şi 
ţine minte: dacă îmi mai ieşi din cuvînt, vei cerşi moartea de care a 
avut parte Saul. 

— Kim, îngînă doctorul, încă nesigur pe picioare. Îmi voi 
răscumpăra greşeala... Dar, te implor, spune-mi de ce! 

Cristinei îi venea să sară de surescitare. Aflase numele femeii şi-l 
repeta în minte, pînă la saturație. Şi mai aflase ceva la care merita să 
cugete. Se afla în faţa unei întregi reţele criminale, al cărei scop era 
încă greu de desluşit. Iar asta o făcea şi mai de temut. Dezvăluirile 
însă nu se terminaseră. 


— Şi-a plătit cu viaţa prostia. Acum du-te! 

Cristina putea ghici că Zaharia voia să afle mai multe, dar nu 
mai îndrăznea să pună vreo întrebare. 

Se îndepărtă de-a-ndaratelea, lăsîndu-i Cristinei timpul să se 
furişeze după o cruce înaltă. Zăpada îi udă de tot încălţările, dar 
principalul era ca ziarista să treacă neobservată. Oricum, n-ar fi 
îndrăznit să-l mai urmărească, nu atita vreme cit femeia răminea 
acolo. 

Iar Kim încă nu se mişca. 

— Sînt înconjurată de nătîngi! Nătingi şi orbi, explodă. 

Privirea ei alunecă peste ogorul de cruci, sinistre roade crescute 
din măruntaiele morţilor, şi inima Cristinei îngheță. Fu convinsă că 
avea să fie descoperită, că toată mînia pe care Kim şi-o ţinuse atît de 
greu în frîu avea să se reverse asupra ei. Rămase ghemuită, mai 
degrabă din înţepeneala spaimei decît din prudenţă, şi Kim plecă. 
Cristina o lăsă să se îndepărteze, fără a încerca nici cea mai vagă 
dorinţă de a o urmări. Îi ajunsese pentru o seară! 

Călcînd ca pe ouă, îşi croi drum spre ieşirea din cimitir. Nu se 
simţi în siguranţă decît în taxiul găsit, miraculos, la vreo două străzi 
mai încolo. Tot ce voia era să ajungă acasă. 


Capitolul 27 


FRICA 


Profilul delicat al Marfei se întrezărea prin fereastra micuță, ale 
cărei acoperitori de lemn erau desfăcute larg, pentru ca în casă să 
pătrundă razele soarelui vesel de vară. Cristinei îi trebuiră cîteva 
secunde ca să-şi dea seama că scena aceea era despărțită de ultima 
nu de cîteva luni, ci de ani buni, care-şi croiseră făgaşul în colţul 
ochilor şi pe fruntea Marfei. Prietena ei se îndepărtă de fereastră cu 
un oftat ostenit, iar Cristina îşi dori să o urmeze. Ştia însă că nu-i era 
dat, aşa că se mulţumi să privească gospodăria. 

Cîteva moţate albe scurmau prin ograda înconjurată de un gard 
şubred. În stînga se vedea cocina, dintr-un şopron răsunau lovituri 
ritmice de ciocan şi Cristina îşi zise că acolo trebuia să-şi fi găsit de 
lucru Nikolai. Cumpăna unei fîntîni se itea de după şopron, o masă 
şi o bancă de lemn străjuiau cuptorul de lîngă casă. Printre dealuri 
verzi, şerpuia galben drumul ce-şi revărsa colbul în faţa gardului. 
Cristina avea impresia că picase într-un tablou. 

Începuse să-şi piardă răbdarea, cînd doi puştani ieşiră în fugă 
din casă. Primul, cu plete negre şi cu ochi întunecaţi, părea să aibă 
vreo cinci ani, celălalt, cu o claie de păr castaniu şi faţa ceva mai 
luminoasă — cam zece. Ducea o vadră goală, iar mezinul se chinuia 
să ţină pasul cu el. Un fir de fum se înălţă printr-o gaură din 
acoperişul şopronului, iar copiii se priviră scurt şi iuţiră pasul. 
Aveau o treabă destul de grea, dar se descurcară bine. Feţele le erau 
crispate de efort şi Cristina bănui că nu era prima oară cînd umpleau 
şi cărau vadra. 


Marfa nu se zărea. Cristina s-ar fi aşteptat măcar să le iasă în 
întîimpinare fiilor săi, dar nu putea decît să se mire. Bocănitul se opri 
chiar cînd băieţii intrară în casă. După câteva clipe, Nikolai ieşi din 
şopron. Chipul lui era lipsit de riduri, pielea părea chiar ciudat de 
întinsă, iar ochii aveau o lucire febrilă. Îşi îndreptă umerii, îşi şterse 
cu dosul palmei fruntea şi se lăsă să cadă pe bancă, ţintuind cu 
privirea uşa pe care dispăruseră băieţii. Ca şi cum i-ar fi simţit 
nerăbdarea, mezinul ieşi cu un hartan de pîine şi un blid de mîncare. 
I le puse în tăcere pe masă, fără să i se alăture. Nikolai goli blidul 
repede şi, cu ultima bucată de pîine, adună urmele de tocăniţă. 

Îşi rezemă apoi fruntea în palmă şi rămase aşa aproape un 
minut. Părea că se lupta cu sine, pentru a nu ştiu cîta oară, şi pierdea 
din nou bătălia. 

— Marfa, strigă răguşit. 

Silueta ei se ivi în cadrul uşii. Pentru o clipă, ochii li se întilniră 
şi un fel de îndurerată resemnare străbătu toată fiinţa femeii. Părea 
să ştie prea bine ce voia Nikolai de la ea, dar trăgea de timp, sperînd 
zadarnic să se răzgîndească. 

— Adu-mi! spuse el. 

— Ai spus că te laşi, răspunse Marfa. 

— Miine. 

Se vedea că nici el nu-şi credea promisiunea. 

— Aşa zici mereu! Te rog, ascultă-mă! Nu-ţi face bine. 

— Miine, repetă Nikolai. 

Marfa îşi împreună mîinile ca pentru o rugăciune, dar Nikolai îi 
ocoli privirea. Marfa îi întoarse spatele, îndreptîndu-se spre casă, şi 
Nikolai o urmă. Un bufnet, un strigăt de copil şi un geamăt de 
femeie se învălmăşiră, apoi Nikolai o tîrî pe Marfa afară. Femeia 
şchiopăta. Băieţii fugeau după ei şi pata de pe obrazul celui mai 
mare îi spuse Cristinei că încercase să-şi ajute mama. Mezinul se 


prinsese de poalele cămăşii lui şi părea prea speriat ca să dea drumul 
sughiţurilor ce i se buluceau în gâtlej. 

Nikolai o aruncă pe Marfa lîngă bancă şi lovi cu picioarele, 
făcînd-o să se încolăcească. 

— Unde e? strigă. Ştiu că l-ai ascuns, unde e? 

Încă o lovitură cumplită îl făcu pe băiatul mai răsărit să iasă din 
amorțeală. Se repezi spre Nikolai cu pumnii ridicaţi. Ochii îi sticleau 
nebuneşte. 

— Las-o! Vasul e-n cocină. Lături pentru porcul cel mare... 

Nikolai se întoarse scurt şi-l lovi cu pumnul. În timp ce sîngele 
năboia pe chipul fiului său, bărbatul îşi mai slobozi o dată vîrful 
ciubotei în pîntecele Marfei şi se repezi spre acareturi. Băiatul nu 
dădu nici o atenţie florilor roşii care răsăreau pe cămaşa-i albă. Cu 
chipul împietrit, căzu în genunchi lîngă Marfa. 

— Volodea, îngînă Marfa. Nu trebuia... 

Ochii lui căpătaseră culoarea nopții. 

— Nu vorbi, mamă! Odihneşte-te... lartă-mă că l-am lăsat să te 
atingă! Data viitoare va fi altfel. 

— Eu am greşit, bolborosi Marfa. Nu trebuia să-i mai dau, nu 
după ce s-a însănătoşit. Dar mă salvase... 

Copilul îşi lipi buzele de fruntea ei, înroşind-o, într-o disperată 
încercare de alinare. Ea părea că nici nu-l mai simţea. Ochii îi 
deveneau sticloşi. 

— l-am dat şi cînd n-am mai putut s-o fac aşa cum trebuia. Eu 
sînt de vină. Trebuia să-l silesc să se lase ori să plec. Da-l îndrăgisem 
şi voi aveaţi nevoie de un tată. Să ai grijă de fratele tău! 

O spumă zmeurie i se ivi pe buze. Cristina şi Volodea înțeleseră 
în acelaşi timp că vătămarea era prea cumplită. Marfa avea să moară. 
Învins de durere, băiatul începu să se legene uşor, mîngîindu-i părul. 

— Mamă, nu... 


Atît mai apucă să spună. Capul Marfei se înclină moale într-o 
parte şi, pentru Cristina, timpul înțepeni pînă se întoarse Nikolai. 
Avea pasul mai sigur şi ochii mai luminoşi, iar Cristina îşi spuse că 
aşa trebuia să arate un narcoman care-şi primise doza zilnică. 

— De ce mai zace? întrebă. E destulă treabă de făcut. 

— De ce mai zace? Ai omorit-o, ticălosule! zbieră Volodea. 

Nikolai rise scurt. 

— Ce prostii zici! Cum să fie moartă? 

Volodea îl privi în tăcere, părînd că-şi aduna puterile pentru 
ceva groaznic. Încet, înțelegerea tragediei îşi făcu loc în mintea lui 
Nikolai. Se prăbuşi lîngă Marfa, ca şi cum i-ar fi fost retezate 
picioarele. Gemu şi îi atinse fruntea. Îşi întoarse însă repede ochii, 
ars de privirea ei goală. Ca o gheară, palma i se înfipse în braţul lui 
Volodea. 

— Tu eşti de vină! ţipă Nikolai. Dacă erai cuminte, nu se- 
ntimpla asta... 

Chipul băiatului se schimonosi şi umerii i se lăsară. Dar, după 
numai o clipă, îl privi cu sfidarea celui care nu mai avea nimic de 
pierdut. 

— După ce o îngropăm, plec. 

Nikolai îl fixă cu ochi nebuni şi se întinse după cel mic. Îl prinse 
pe după gît ca pe un pui de găină, făcîndu-l să izbucnească în 
hohote. 

— Şi unde crezi că pleci? Ai să plăteşti! Ai să-mi mulțumeşti 
după fiecare lovitură. Ai să-mi pupi mîna şi gîrbaciul. 

Buzele lui Volodea se mişcară, privirea i se mută de la chipul 
mamei la cel al fratelui său şi înapoi. Închise ochii şi îşi plecă fruntea 
în faţa tatălui său. 

— Prea bine. 

— Aşa mai merge! spuse Nikolai. 


O palmă răsunătoare izvodi un nou firicel de sînge în colţul 
gurii băiatului. Degetele tatălui se întoarseră în dreptul buzelor lui 
Volodea şi băiatul sărută fără să crîcnească mîna care-l lovise. Încă 
ținîndu-l strîns pe mezin, bărbatul îi făcu semn să se ridice. Volodea 
îi urmă porunca. 

— Prinde-te cu ăsta, spuse Nikolai. 

Lanţul era gros şi ruginit, iar Volodea se legă de piciorul mesei. 
Abia atunci, Nikolai se îndepărtă, trăgînd după sine trupul Marfei. 

Cristina se trezi, înfiorată. Biata femeie... Bietul băiat... O asemenea 
tragedie îți stilceşte sufletul pentru totdeauna. 

Îşi legase inima mai puternic decât credea de soarta Marfei. O 
privise nu ca pe modelul unui pictor anonim, ci ca pe un om în carne 
şi oase, o femeie greu încercată care-şi merita măcar fărima de 
fericire. Moartea ei o lăsase fără somn şi Cristina recapitulă discuţia 
din cimitir, felul în care Kim îl pusese la respect pe Zaharia. Ar fi 
trebuit să se ducă la Poliţie, să spună în sfîrşit tot ce ştia. Dar avea să- 
şi înceapă ziua aşa cum o terminase pe cea de ieri. 

În dimineaţa senină, fără boare de vînt, Cristina nu mai era 
singura care îşi căuta drumul pe aleile troienite şi gîndul că nu o 
înconjurau doar morţii îi sluji drept calmant. Înaintă repede, fără să 
simtă nevoia să se uite în urmă, să-şi ţină respiraţia ca să nu 
trezească făpturile din subteran. Trecu atît de puţin pînă ajunse la 
demonul lepros, că începu să se întrebe cîte dintre întîimplările serii 
fuseseră năluciri. Poate şi convorbirea la care trăsese cu urechea? 
Cavoul lîngă care vorbiseră Zaharia şi Kim nu se deosebea cu nimic 
de altele, după cum făptura înaripată nu-i mai stirnea teamă, ci 
tristeţe. 

Bătu cu talpa în zăpadă şi zări câteva pete roşii. Era ca şi cum un 
pictor ar fi picurat la întîmplare tempera, iar neaua i-ar fi slujit drept 
pînză. Mintea i se întoarse spre felul în care doctorul se curmase de 


mijloc, ţinîndu-se de obraz. Oare l-a zgîriat cu unghiile? Dacă da, atunci 
rănile trebuie să fi fost destul de adînci. Nu voia să-şi găsească alte 
motive de teamă şi studie pereţii cavoului. Chiar lîngă uşă, la 
înălţimea ochilor ei, zări o adîincitură circulară. Marmura părea 
tocită, ca şi cum locul ar fi fost atins de zeci, poate de sute de ori. 
Cristina se încruntă şi începu să caute prin buzunare. Scoase moneda 
şi o aşeză pe mijlocul palmei. Atinse şovăielnic marmura şi potrivi în 
ea metalul. Un hîrîit ciudat, de parcă s-ar fi deschis pămîntul, o făcu 
să tresară. Ce mama dracului? Uşa se deschisese. Cristina apucă 
mînerul gros de bronz, meşteşugit încolăcit într-un cuib de şerpi. 
Cavoul îi făcea o invitaţie pe care ar fi trebuit s-o refuze, dar nu 
putea. Ziarista îşi învinse o ultimă ezitare şi intră. 

În locul coşciugelor, conturul unei scări metalice se vedea din 
puțul al cărui capac era tras pe jumătate. Semăna cu o scară de 
incendiu şi sigur n-avea ce căuta într-un mormînt. Curiozitatea îi 
dădea ghes Cristinei să coboare, bunul-simţ îi spunea că era o 
nebunie. Lumină puţul cu telefonul, dar nu se vedea pînă la fund. 
Încercă tăria primei trepte cu mîna, măsură spaţiul lăsat de capacul 
înțepenit. Avea loc să se strecoare şi vergeaua de metal părea bine 
prinsă în piatră. Cristina începu să coboare. 

O vergea, încă una... Se opri doar cînd creştetul îi ajunse sub 
capac. Metalul continua în întuneric şi Cristina îşi zise că-şi încercase 
norocul destul. Era gata să urce spre lumină cînd huruitul reizbucni, 
mult mai puternic. Surpriza îi făcu tălpile să alunece. 

Pentru câteva clipe, crezu că se va prăbuşi în gol. Nu apucă nici 
să tipe şi, oricum, nimeni n-ar fi auzit-o. Inima îi zvicni dureros şi 
Cristina se pregăti să moară. Dar palmele asudate nu se desprinseră 
de metal, în ciuda durerii, apoi îl regăsiră şi tălpile. Cristina rămase 
lipită de scară, răsuflind greu. Abia atunci îşi dădu seama că 


deschiderea salvatoare dispăruse. Era prizonieră în mormînt, la 
picioare doar cu bezna rece şi metalul trădător. 

Prima reacţie a Cristinei fu una de panică pură. Fără să se 
gîndească la pericolul căruia i se expunea, lovi isteric în capac. 

— Ajutor! strigă. Ajutoor! Mă aude cineva? 

Mintea înceţoşată de teroare nu voia să priceapă că efortul ei 
era inutil, că glasul nu-i răzbătea nici măcar pînă la uşa cavoului, iar 
gesturile repezite o puteau arunca în hău. Acţiona doar din instinct, 
ascultînd vocea care îi şoptea că nu-şi va găsi scăparea. Întunericul 
ameninţa să-i cotropească mintea, o arsură în coşul pieptului îi 
însoțea fiecare răsuflare, fiecare bătaie tot mai grăbită a inimii. 

Oboseala fu cea care o potoli, după minute lungi. Degetele i se 
învineţiseră, se umflaseră şi o dureau. Răguşise şi din urletele 
disperate de la început rămăsese doar un hirîit. Cu o urmă de 
luciditate, Cristina îşi zise că, dacă nu se oprea, următorul minut 
avea s-o ucidă. Se sili să rămînă nemişcată, să se concentreze asupra 
sunetului aerului expulzat din plămîni, să-şi aducă aminte că era 
încă întreagă. 

Încet, ritmul inimii i se mai potoli, respiraţia deveni mai puţin 
repezită, dar şi durerea muşcă mai puternic din mîinile ei. Muşchii 
greu încercaţi de poziţia în care stătea pulsau, dar Cristina îşi impuse 
să ignore suferința. Mintea i se mai limpezise şi ziarista trebuia să 
profite de asta. Slavă Domnului că nu-şi pierduse telefonul! Apăsă 
febril pe butoane şi drăcui. Nu avea semnal. Îşi făcu puțină lumină 
cu el, dar nu reuşi să descopere sistemul care punea capacul în 
mişcare. Amorţeala începea să-i cuprindă braţul stîng, trecut pe 
după marginea scării. Nu putea rămîne mult timp cocoţată acolo, iar 
singura cale care i se deschidea nu era greu de descoperit. Indiferent 
cînd şi cum a fost făcută, scara e menită să ducă undeva! Folclorul urban 
povestea despre tot felul de hrube şi tuneluri secrete, din vremea 


cînd cetatea îşi înfruntase năvălitorii. Misteriosul mecanism peste 
care dăduse nu era aşa de vechi, dar dacă ziarista avea noroc... Doar 
un lucru era sigur: în curînd, menţinerea echilibrului în acea lume a 
tenebrelor avea să devină o problemă. 

Cristina îşi luă inima-n dinţi şi cobori încă o treaptă, ignorînd 
furnicăturile dureroase din brațe. Pipăi conturul următoarei bare, 
încercîndu-i rezistenţa, apoi îşi mută şi piciorul drept, odată cu 
lunecarea atentă a palmelor în jos. Înainta în beznă, gemînd. Prefera 
să economisească bateria pentru momentul în care spera din toată 
inima, acela cînd avea să atingă cu tălpile pămîntul. 

Oboseala o potopea, braţele îi tremurau şi, într-o pauză cât să-şi 
mai tragă răsuflarea, Cristina riscă o scurtă inspecţie. Văzu pereţi 
pietruiţi şi un fel de brîu de cărămidă veche, acoperit de o mizgă 
verde. Era ca şi cum ar fi ajuns la graniţa dintre alaltăieri şi acum 
cîteva sute de ani. Încercă să nu se gîndească la eventualitatea ca jos 
să nu fie decît un ochi de fîntînă ori un intrînd surpat de tunel. Ştia 
că nu ar fi avut puterea să urce, nici să-şi croiască drum printre 
sfărimături. I se părea că parcursese kilometri întregi şi s-ar fi mirat 
dacă i-ar fi făcut cineva adevărata socoteală. Adîncirea de coşmar în 
măruntaiele pămîntului îi folosea toate forţele minţii şi ale trupului, 
dar ziarista încă nu ceda oboselii. 

Piciorul îi alunecă din nou pe metalul umed şi umărul Cristinei 
pulsă cînd degetele strinseră spasmodic scara. Dinţii îi clănţăneau şi 
tot trupul îi era pe punctul de a ceda. Ritmul îi încetinea cu fiecare 
pas şi era atit de obosită încît nu mai reuşea nici măcar să se teamă 
de năluci. Un braţ scheletic, o privire roşie ar fi fost o dorită 
tovărăşie, după cum cu fiecare clipă căderea în beznă părea o 
alinare. Agăţată de o treaptă al cărei număr nu-l ştia, tremura ca un 
bolnav de malarie. l-ar fi fost imposibil să repete raţionamentul care 


o împinsese la acel prim pas nesăbuit. Misterele nu mai însemnau 
nimic pentru ea. 

Îşi adună puterile pentru încă o mişcare, călcâiul stîng căută iar 
metalul, dar întîlni doar aerul. Cristina se întinse cît putu, plătind 
pentru asta cu încă un puseu de ameţitoare durere. O secundă, nu 
găsi nimic în calea sa, apoi moliciunea pămîntului o întîimpină. 
Cristina nu îndrăzni să se întoarcă, de teamă că va vedea ceva ce-i va 
spulbera proaspăta fărimă de nădejde. Rămase nemişcată, cu braţele 
lăsate neputincios lîngă trupul muncit, aşteptînd nici ea nu ştia ce. 
Cînd în fine se întoarse, văzu că peretele lăsa loc unui arc de 
cărămidă. 

Trebui să se aplece ca să treacă, iar putoarea aproape că o 
dobori. Pe ecranul telefonului mai pulsa doar o liniuţă şi Cristina nu 
putea decît să se roage ca bateria să nu se descarce. Tot nu avea 
semnal, era obosită şi înfrigurată, dar înainta. N-ar fi putut descrie 
cum se cuvenea mirosul acela. Era mai mult decît duhoarea unui 
trup lăsat pradă viermilor şi gîngăniilor de tot felul, mai rău decât 
miasma grămezilor de gunoaie zemuind strat peste strat, mai 
persistent decît izul peştelui putrezit, adunat în hainele, părul şi 
pielea unui salahor. Altădată, n-ar fi putut înainta fără să vomite la 
fiecare pas. Acum însă, disperarea îi dădea puterea să continue. Nu- 
şi permitea vreun răgaz, convinsă că în curînd se va cufunda în 
întuneric. Şi nu ştia dacă va putea să-şi mai păstreze cumpătul 
atunci. 

Pereţii erau acoperiţi cu licheni şi pînze de păianjen, dar 
pămîntul era bătătorit şi calea liberă. Gîndaci mari se strecurau pe 
lîngă ea, speriaţi de lumină, iar Cristina încerca să vadă partea plină 
a paharului: dacă gîngăniile mişunau, poate exista şi o ieşire la 
lumină... 


Poate tocmai din cauza duhorii, ciocane înroşite în foc îşi luară 
avînt spre tîmplele ei şi loviră cu nădejde. Striînse din dinţi şi îşi 
continuă drumul. Şi în privinţa asta, era neputincioasă. Poteca urca, 
fără însă ca şi tavanul să o urmeze. Trebuia să se aplece tot mai tare 
şi, cînd atinse cu creştetul tavanul, îşi muşcă buzele ca să nu se lase 
pradă panicii. 

Virful piciorului stîng i se ciocni de ceva tare şi Cristina se 
clătină. Îndreptă telefonul în jos şi văzu un prag. Ridică aparatul şi 
inima îi tresăltă de speranţă. Păşise într-un fel de cameră circulară. 
Dar soarta abia începuse să ridă de ea şi un piuit jalnic însoți o 
ultimă pilpiire. Bateria se descărcase. 

Bezna o cuprinse cu buze hulpave, o înghiţi şi o lăsă să alunece 
în pîntecele ei, gata să o digere. Mintea Cristinei se legănă preţ de 
cîteva clipe la marginea unui întuneric mai adînc decât acela care o 
înconjura. Dar ceva o salvă de la prăbuşirea în abis şi, cu o 
chinuitoare încetineală, fiinţa i se îndepărtă de marginea nebuniei. 
Respiră adînc şi căută cu degetele marginea peretelui. O găsi şi se 
agăţă de ea, îşi lipi pielea de zgrunţurii nevăzuţi, fără să-i pese că o 
puteau răni, că în orice secundă pămîntul i se putea căsca sub 
picioare. Începu să se mişte lent de-a lungul peretelui. 

lar minunea în care încă nădăjduia veni, răsplată tirzie pentru 
tăria ei. Găsi o altă scară ce ducea în sus. Cristina îşi permise un suris 
obosit, apucînd cu reînnoită energie metalul rece. Urcuşul era 
cumplit şi Cristina icnea la fiecare treaptă. Şi totuşi, îşi ridica trupul 
trudit, fără să ia în seamă durerea pătrunzătoare din timple, 
înțepeneala degetelor. Urca treaptă după treaptă, gifiind, 
transpirînd, tremurînd, urca purtată doar de încăpăținare şi nădejde. 
Nu se oprea, deşi tînjea după un răgaz. Se temea că, dacă o va face, 
nu va mai putea continua ascensiunea transformată în supliciu, că 


pur şi simplu îşi va descleşta degetele. Nu se obosea să numere 
treptele, să încerce o estimare a drumului parcurs. 

Palma nu-i întilni încă o vergea. În primul moment, mintea ei 
înceţoşată nu înţelese ce se întîmpla şi Cristina îşi mută degetele la 
stînga şi la dreapta, într-o căutare zadarnică. Domol, gîndurile i se 
limpeziră. Izbucni în ris şi îşi purtă palma deasupra capului. 

Lacrimile începură să-i curgă cînd găsi alt capac şi împinse. În 
prima clipă, obstacolul se ridică doar cu un deget şi Cristina strigă. 
Îşi puse toată forţa rămasă în următorul efort. Cu preţul unei dureri 
ce o duse aproape de leşin, reuşi să dea capacul la o parte. O lumină 
slabă îi căzu peste faţă şi Cristina îşi ridică trupul din închisoarea de 
piatră. Nu reuşi nici măcar să privească în jurul său. Doar, epuizată, 
se prăbuşi în genunchi şi închise ochii. 

Simțea răceala mozaicului şi chinul din muşchii ce parcă-i 
fuseseră răsuciţi pe roata călăului. Cristina gemu, se răsuci şi 
deschise ochii. Privirea i se limpezi după vreo zece secunde şi femeia 
zări picioarele metalice ale unei mese. Unde se afla? Drumul pe care- 
| urmase ea din greşeală era, fără îndoială, folosit de alţii mai 
pricepuţi. Care e noima lui? Sînt oare încă în primejdie? 

Ultima întrebare o făcu să-şi învingă slăbiciunea. Nu putea 
rămîne lăţită pe podea pînă cînd îşi făcea apariţia cineva. Se ridică în 
trei timpi şi ameţeala o făcu să se clatine. Reuşi totuşi să rămînă în 
picioare şi studie masa, lucitoare şi curată, cu mai multe robinete şi o 
ţeavă de la care pornea un furtun. Avea în capăt o adîncitură şi 
găurele mărunte de scurgere. Pentru sînge? Ce e asta, o masă de 
autopsie? Un fior rece o sili să-şi întoarcă privirea. 

O altă masă, lungă şi acoperită cu faianţă, era lîngă peretele din 
fața ei. Pe ea văzu un microscop, eprubete şi alte drăcovenii pe care 
nu le recunoştea... Un laborator? Se întoarse spre dreapta şi zări 
dulapuri pline cu tot felul de recipiente cu organe, ale căror 


contururi nu se putea convinge să le studieze mai îndeaproape. O 
perdea albă, ca de spital, împărțea încăperea în două. Cristina 
încercă să-şi oprească tremurul şi nu reuşi. Unde e uşa? se întrebă, 
lovită de o bruscă dorință de a nu mai afla nimic. 

Cristina se mută dureros de pe un picior pe altul. Nu avea decît 
o singură direcţie de urmat. Se apropie cu paşi mici de perdea, 
încercînd să nu se întrebe ce va descoperi în spatele ei. Cu degete 
sfioase, atinse pînza care mirosea puternic a dezinfectant. O dădu la 
o parte. Văzu alte dulapuri şi trei paturi, cu monitoare şi noptiere pe 
roţi. Doar unul era ocupat, iar trupuşorul chircit al copilei părea şi 
mai mic pe cearşaful verde. Fetiţa, din al cărei braţ ieşea acul unei 
perfuzii, dormea sau poate îşi pierduse cunoştinţa. Steluţa! Cristina 
era sigură, cu toate că nu văzuse nici o poză a copilei. lar, odată cu 
acea certitudine, o alta i se creionă clar. Era în bîrlogul unor criminali 
şi răpitori. 


Capitolul 28 


POVESTEA STELUTEI 


Cristina începu să alerge prin încăpere. După un ocol panicat, 
strînse pumnii şi aruncă încă o privire înspre copilă. Abia atunci 
văzu legăturile de la încheieturi. Steluţa era prizonieră în acel pat. 
Nu o poți lăsa aici! Trebuie să găseşti ieşirea. Şi cît mai repede! Poţi scoate 
perfuzia fără să-i faci rău? 

Avea să se gîndească la asta după ce găsea uşa, îşi promise. Îşi 
şterse fruntea de sudoare şi oftă. Făcuse primul pas înainte, cînd auzi 
zgomotul. Nu avea timp să caute o ascunzătoare şi se mulţumi să 
tragă perdeaua la loc, lăsînd doar o deschizătură minusculă. Îşi lipi 
ochii de ea şi aşteptă. 

Cu un scîrțiit, dulapul din margine se dădu la o parte şi silueta 
doctorului se ivi. Zaharia se întoarse şi roti de două ori borcanul de 
pe raftul cel mai de sus. Dulapul se mută la locul său. Slavă Domnului 
că a venit! Nu aflam care-i ieşirea nici într-un an... O voi putea însă folosi? 
Cristina căută din ochi o armă şi nu găsi nici una. Îşi frecă palmele 
asudate şi, pentru o clipă, invidie somnul Steluţei. Zaharia, cu 
obrazul brăzdat de dungi adînci, roşii, nu părea deocamdată 
conştient de prezenţa ei. 

Cristina ştia că norocul nu putea dura la nesfîrşit, că îşi epuizase 
porţia pentru întreaga viaţă. Un plan începea să se contureze în 
mintea ei şi ziarista încercă să mute măsuţa de lîngă Steluţa. Îl auzi 
pe Zaharia apropiindu-se şi se încordă. Acum! În fracțiunea de 
secundă potrivită, cînd doctorul trase perdeaua, Cristina puse în 
mişcare măsuţa. 


Îl izbi pe Zaharia cu toată puterea în vintre. Cînd doctorul se 
prăbuşi, Cristina îşi spuse că n-avea decît cîteva clipe la dispoziţie. 
Smulse cearşaful de pe patul de alături şi se prăbuşi peste corpul 
încă ghemuit al bărbatului rănit. Îi înfăşură încheietura stingă şi îl 
auzi gemînd. Era speriată şi puţin excitată, de parcă s-ar fi pregătit 
pentru un episod sado-masochist, dar începea să spere că va reuşi 
să-l imobilizeze. 

Se bucurase prea repede. Mina lui dreaptă o lovi în faţă şi 
sîngele îi ţişni din nas. Agitîndu-şi pumnul, doctorul o pocni iar, 
înainte să-şi revină din şoc. De data asta, nimeri obrazul. 

— Cum ai ajuns aici? bolborosi bărbatul. Cine eşti? 

Cristina doar icni sugrumat. Nu avea sorţi de izbîndă dacă se 
întreceau în pumni. Nu putea lăsa cearşaful şi nu se putea apăra cu o 
singură mînă. Cu ea încă deasupra, doctorul se zvîrcoli şi Cristina se 
izbi dureros cu umărul stîng de marginea dulapului. Cearşaful 
începea să-i alunece dintre degete, iar ziarista simțea că-şi pierdea 
forțele. El o lovi în stomac, zbătindu-se cu energie îndoită şi Cristina 
îşi dădu seama că o despărţeau de moarte doar cîteva secunde. 
Întinzîndu-şi degetele cu un trosnet, începu să bîjbîie pe raft după o 
armă. 

Doctorul o prinse de gât şi Cristina horcăi. Cu un ultim efort, 
degetele ei pe jumătate amorţite prinseră un borcan. Era singura ei 
şansă şi i-l izbi drept în creştet, fără să ia în seamă cioburile care i se 
înfigeau în palmă. Doctorul răcni, împroşcînd-o cu salivă 
însîngerată, şi se lăsă moale. 

Un miros înţepător cuprinse într-o clipă încăperea. Lichidul 
ardea ca un acid şi Cristina gemu odată cu Zaharia. Faţa doctorului 
fumega, pielea se rodea şi petice de carne ieşeau la iveală, 
transformîndu-i chipul într-o pictură suprarealistă. Uşurarea învinse 
greaţa şi durerea Cristinei. De data asta, Zaharia nu avea să mai 


riposteze. Dumnezeule, ce-ai făcut? Doar gîndul la Steluţa o sili să-şi 
păstreze cumpătul. 

Se apropie de fetiță şi îi mîngiie fruntea, muncită de o singură 
întrebare. O putea deconecta de la aparate fără să o ucidă? Trebuia 
să rişte, chiar dacă nu ştia răspunsul. l-ar fi fost imposibil să o lase în 
încăperea aceea, lingă un muribund, chiar şi pentru cinci minute. 
Habar n-avea dacă, în chiar acel moment, tovarăşii doctorului nu se 
îndreptau spre ele. Fiecare clipă de şovăială le punea vieţile în 
pericol. 

Poate ar mai fi zăbovit totuşi, dacă n-ar fi fost ultimele zvicniri 
ale lui Zaharia. Făcea spume la gură, îşi mişca dezarticulat braţele şi 
picioarele, lovind dulapul. Alte vase începură să cadă peste el şi pe 
podea, stîrnind un fum înnecăcios. Era semnalul de trezire pentru 
Cristina. Fără să mai stea pe gînduri, scoase acele. Fetiţa tot nu se 
trezise, respira adînc şi liniştit. Cînd o luă în braţe, izbucniră şi 
flăcările. 

Tuşind, Cristina se împletici spre ieşire. Sticle, eprubete şi 
borcane explodau, într-o cascadă de zgomote şi duhori, sporind 
puterea vilvătăii. Cercul de foc se întregi în urma ei, iar metalul 
dulapului îi fripse mîinile. Oricât de sfîrşită ar fi fost, trebuia să fugă 
mîncînd pămîntul. Văpaia neiertătoare avea să pornească în 
urmărirea ei odată ce consuma totul din laborator. 

Ochii Cristinei lăcrimau, ace de foc i se înfigeau în gitlej la 
fiecare răsuflare, braţele ostenite îi tremurau sub greutatea Steluţei. 
Era însă în viaţă şi îşi croi drum printre lăzi acoperite cu pînză maro. 
Un urlet o făcu să se poticnească, răspunsul altor animale terorizate 
o opri. Ce e în lăzile astea? 

Urletele nu se mai potoleau şi Cristina ghici că erau lupi care se 
zbuciumau la granița turbării. O lăsă jos pe Steluţa şi dădu deoparte 
pînza de pe o ladă. Ochii siluetei întunecate se pironiră într-ai săi, 


urmărindu-i sălbatic fiecare mişcare. Colţii lupoaicei se dezveleau în 
miîrîituri joase care-i ridicau părul 

de pe ceafă. Era un animal superb şi avea să fie consumat de flăcări. 
Cristina se încruntă, îşi ridică iar povara şi trecu mai departe. Nu 
avea ce face, trebuia să se gîndească la viaţa ei. Se dovedise mult mai 
puternică decât şi-ar fi închipuit, dar epuizarea părea să fie la 
distanţă de-o răsuflare. Lupul urlă a reproş, însă Cristina strînse din 
dinţi şi mai făcu un pas. lar plîngea, dar nu-i păsa. Se concentra doar 
să pună un picior înaintea celuilalt. 

Aproape nu-şi dădu seama că era în relativă siguranţă cînd se 
trezi în curtea murdară, mărginită de ziduri de beton ce semănau cu 
nişte măsele stricate. Se lăsă în genunchi, trăgînd spasmodic în piept 
aerul îngheţat şi aruncă o privire spre fabrică. Flăcări sîngerii îşi 
croiau drum spre cer prin spărturile acoperişului. Clădirea avea să se 
transforme în scrum, odată cu trupul lui Zaharia şi cele ale lupilor, 
iar pompierii şi poliţiştii vor avea de rezolvat o enigmă pe cinste. Ar 
fi trebuit să-i aştepte, să le explice tot ce se întîmplase, dar instinctul 
îi spunea să fugă. Îşi roti privirea prin curte şi tresări fericită cînd 
zări roaba ruginită. O aşeză pe Steluţa în ea cu gesturi de om beat şi 
începu să împingă. Altfel n-ar mai fi putut să o care. 

Cînd ieşi în stradă, îşi dădu seama că avea din nou noroc. Se afla 
la o distanţă rezonabilă de casa lui Truşescu. Continuă să împingă 
roaba într-un fel de piclă dureroasă, singură pe drumul întunecat. 
Era deja departe cînd sunet de sirene răzbătu dinspre fantoma uzinei 
şi Cristina nici măcar nu privi în urmă. 

În fine, ajunse la poarta unei case scunde, cu turnuri de un roşu 
fistichiu. Apăsă cu ultimele puteri pe butonul de sub plăcuţa 
decolorată şi văzu ochii încărcaţi de uimire ai comisarului. 

— Am găsit-o pe Steluţa, spuse şi căzu într-un semileşin 
dureros. 


Cînd deschise ochii, Truşescu îi ştergea fața cu o faşă îmbibată 
în spirt. 

— Fetiţa..., şopti Cristina. 

— Nevastă-mea se ocupă de ea, îi răspunse Truşescu. 

Nu era o asistentă prea răbdătoare şi Cristina sîsti de cîteva ori 
înainte ca el să termine. 

— Ai multe explicaţii de dat, şopti Truşescu. N-am vrut să-l sun 
pe Agrişan pînă nu mă lămuresc... 

— Sînt multe de zis. 

— Începe atunci! 

Tonul comisarului nu era deloc binevoitor şi Cristina, 
umezindu-şi buzele, se puse pe povestit. Sprincenele poliţistului 
formau un unghi tot mai ascuţit pe măsură ce se depăna firul istoriei. 
De data asta, Cristina nu-i ascunse nimic, dădu glas tuturor 
deducţiilor şi bănuielilor ei. La fiecare amănunt pe care ar fi trebuit 
să i-l dezvăluie mai devreme, încă o umbră se aşeza pe faţa 
comisarului. O tăcere gravă se înstăpini în încăpere cînd Cristina 
termină. 

Truşescu se ridică şi îi întoarse spatele. 

— În ce belea te-ai băgat, Cristina! 

Vocea comisarului răguşise. 

— Ştiu, îi răspunse. Am omorît un om. Un ticălos, e drept. Dar 
trebuia să mă apăr! 

— De ce ai plecat de acolo? Trebuia să rămii, să le povesteşti 
totul colegilor mei. 

— Ti-am povestit ţie, comisare. 

Truşescu strivi în scrumieră ţigara doar pe jumătate fumată. 

— Nu mie! Eu sînt în concediu şi nu mai am nici o treabă cu 
ancheta. 


Soţia sa, o femeie mărunţică şi vioaie, intră, făcîndu-l să se 
oprească. 

— Fata e bine pe moment, spuse femeia. Cred că a fost sedată şi 
i s-a luat de mai multe ori sînge. Ar trebui totuşi dusă la spital. 

— Nu! izbucni Cristina. Comisare, ştii ce a păţit taică-su. Nu e în 
siguranţă acolo. 

— Nu poţi să o ascunzi de poliţişti. Nu fără să intri tu în bucluc. 

— Doar pînă sînt prinşi toţi criminalii. Kim e liberă şi dracu’ mai 
ştie cine. 

— Nu aşa merg lucrurile, Cristina! O ştii şi tu foarte bine. Nu te 
vor crede că ai fost în legitimă apărare dacă nu povesteşti totul. Iar în 
clipa cînd pomeneşti numele Steluţei, vor vrea să o vadă. 

— Nu sînt pregătită să-i risc siguranţa. Şi aşa a fost bătută de 
soartă... Tu eşti? 

Truşescu o scutură energic de umărul drept. 

— Ce vrei de fapt de la mine? o întrebă. 

— Ştii deja. Doar în tine am încredere. Am nevoie de un răgaz 
ca să termin cercetările. 

— Exclus! Deja îmi risc slujba. 

— Măcar o zi, îl privi rugător Cristina. Am dat de urma lui Kim 
şi cine ştie... 

— Dă-o dracului de treabă! ţipă comisarul. 

Cristinei începu să-i tremure bărbia. Întîmplările acelei zile îi 
dovediseră că avea nevoie de ajutor. Dacă nu-l obținea de la comisar, 
nu ştia ce să facă. Măcar dacă Alex n-ar fi plecat... Mina soţiei atinse lin 
cotul poliţistului, iar chipul i se îmbliînzi. Femeia îi vorbi însă 
Cristinei. 

— Sigur v-ar prinde bine nişte supă caldă! Vă lăsăm singură 
puţin. Eu şi Eduard mergem la bucătărie. 


Era doar un subterfugiu ca să discute situaţia, dar pînă la urmă 
un castron de zeamă caldă nu i-ar fi stricat. Aşteptindu-i să se 
întoarcă, Cristina trase pînă sub bărbie pătura veche cu care o 
înveliseră. l-ar fi fost aşa de uşor să renunţe la orice investigaţie! 
Influenţa lui Alex ar fi trebuit să-i netezească drumul. Nu era însă 
pregătită să o lase pe Steluţa în voia sorții, nu după ce o salvase 
murdărindu-şi mîinile cu sînge. lată că baba cu ceaiurile avusese 
dreptate. 

Căldura o moleşea. Avea nevoie de odihnă şi nu încercă să se 
opună somnului. Era iarăşi în ograda dintre dealuri unde-şi găsise 
sfîrşitul Marfa. Contururile colinelor erau îndulcite de lumina 
apusului, dar casa şi acareturile păreau gata să se prăvale. Sunetele 
orătăniilor nu se mai auzeau, doar ciocanul bocănea în şopron. Un 
stilp răsărise în mijlocul ogrăzii, iar lanţul învârtit după el se termina 
la piciorul unui adolescent. Volodea avea chipul întunecat şi trupul 
muncit. Stătea rezemat cu spatele de stilp, ignorînd maldărul de 
hamuri rupte de lingă el. O expresie de sfidare mohorită îi 
încremenise în ochi. 

Paşi furişaţi răzbătură dinspre casă şi mezinul apăru, ducînd cu 
fereală un ulcior. Se opri lîngă Volodea şi-i şterse sîngele de pe față 
cu mîneca. Se mai înălţase şi el. 

— Bea, spuse şi-i întinse urciorul. 

Volodea sorbi îndelung din licoarea sîngerie. 

— În seara asta, şopti. 

— Eşti sigur? Ultima oară... 

— Nu eram pregătit, credeam că furia e de ajuns. Acum îs. Nu-l 
mai las să ne chinuie nici măcar o zi. Eşti gata, frăţioare? 

— Da. Doamne ajută! 

Bocănitul se opri cînd ultima rază de soare luci pe acoperişul 
şopronului. Mezinul se schimbă la faţă şi plecă de lîngă fratele său. 


Volodea se îndreptă. Aştepta. 

Cristina îşi dezlipi greu pleoapele şi îl văzu pe Truşescu 
privind-o sever. 

— Am dormit mult? îl întrebă. 

— Vreo oră. Te mai lăsam, dar s-a trezit Steluţa. Vreau să fii de 
faţă cînd vorbesc cu ea! 

Cristina se ridică imediat, deşi muşchii încă o dureau la fiecare 
mişcare. Îl urmă în dormitorul cu pereţii acoperiţi de tapet albastru. 
În patul lat, cu ornamente în formă de sori, Steluţa părea şi mai 
fragilă decît în laborator. Nevasta comisarului îi ştergea bărbia cu un 
şervet, dar fata părea încă speriată. Inima Cristinei zvicni dureros. 
Suferinta ei căpăta deodată sens. 

— Nu te teme, draga mea, spuse blind comisarul. Nimeni nu-ţi 
va mai face rău! 

Steluţa îşi mută privirea de la unul la altul. 

— Vreau la mami şi la tati! şopti. 

Un nod se puse în gîtul Cristinei şi ziarista văzu degetele 
poliţistului strîingîndu-se în jurul tabacherei. 

— Deocamdată nu se poate, Steluţa. Sînt bolnavi şi au nevoie de 
linişte. Noi vom avea grijă de tine. 

Cristina se lupta cu lacrimile. Comisarul îşi drese glasul şi 
continuă. 

— Am să te rog să-mi răspunzi la cîteva întrebări, dragă, apoi te 
las să te mai odihneşti. 

Faţa copilei se schimonosi, palma o căută pe cea a Cristinei. 
Spaima îi iuţea răsuflarea şi ziarista o mîngiie pe frunte. 

— Eşti în siguranţă! Totul va fi bine... 

O mintea, fireşte. Cum mai putea fi ceva bine, cînd părinţii 
Steluţei putrezeau deja? O salvase, dar acum o trăda, devenind 


părtaşă la acel interogatoriu. Nu putea decît să se convingă că era 
spre binele ei. 

— Îţi aminteşti ce s-a întîmplat cînd te-au luat oamenii răi? 
întrebă Truşescu. 

— Da, spuse Steluţa. Mă întorceam de la şcoală şi am văzut o 
maşină mare, verde, chiar lîngă pădure. Au ieşit din ea doi oameni. 
Mi-au spus că mama a păţit ceva şi mă duc la ea... Mi-au pus o cîrpă 
pe faţă şi am adormit. 

Vocea i se înecă. Cristina se aplecă şi o sărută pe frunte. 

— Cum arătau? continuă comisarul. 

— Unul avea nasul rupt şi îi zicea celuilalt „doctore”. Amîndoi 
miroseau urit. 

Truşescu şi Cristina se priviră scurt. 

— Şi cînd te-ai trezit? spuse comisarul. 

— Eram în camera aia... Aveam un ac în mină... Mă durea, îmi 
curgea sînge. Mi-au făcut aşa de mai multe ori. Cînd mă simţeam 
prea rău, îmi dădeau ceva alb şi adormeam... 

Cristina se înfioră, amintindu-şi încăperea de la capătul 
tunelului. Ce se întîmplase acolo era un coşmar aproape 
inimaginabil pentru un adult, darămite pentru un copil. 

— Numai pe cei doi care te-au adus acolo i-ai văzut? spuse 
Cristina. 

Steluţa se gîndi puţin. 

— A fost şi o tanti. 

Cristina îşi opri involuntar răsuflarea. 

— Cum arăta? 

— Slabă, cu păr mult şi ochi răi. Mi-a fost mai frică de ea. Cel cu 
nasul rupt îi spunea stăpînă. 

— Ce mai vorbeau între ei oamenii răi? întrebă Truşescu. 


— De alţi copii. Dar întîi o terminăm pe asta mică. Aşa a zis 
femeia... 

Polițistul se ridică abrupt de pe marginea patului, făcu vreo doi 
paşi prin dormitor şi se aşeză iar, prinzind palma fetiţei. Cristina 
doar îşi umezi buzele, tot mai îngrozită. Ce fel de monstru e Kim, dacă 
putea vorbi de moartea unui bot de om cu atîta uşurinţă? Ce alți copii mai 
sînt în pericol? Îi va ataca, acum că am eliberat-o pe Steluta? Se întoarse 
spre fetiță. 

— Steluţa, înainte să te ia, ai avut vise urite? Am văzut un desen 
al tău... 

Copila se zgribuli, iar Truşescu îi mîngîñie uşor palma. 

— Am văzut oameni negri. De mai multe ori. 

— Ce fel de oameni negri? 

Steluţa dădu din umeri. 

— În haine lungi, cu ochi roşii. Au fost în pădure, i-am văzut. 
Nu visam... Mi-era frică de ei, le-am strigat să plece. Cîntau ceva. l-a 
văzut şi mama... 

Truşescu îi făcu semn Cristinei să se oprească. 

— Te lăsăm să te odihneşti, Steluţa! Doamna asta drăguță care 
ţi-a dat supă va avea grijă de tine. 

Comisarul şi Cristina ieşiră împreună din încăpere. 

— Îti dau o zi, spuse Truşescu. Douăzeci şi patru de ore, nici 
mai mult, nici mai puţin! 

— Mai sînt şi alţi copii în pericol, şopti Cristina. Mă tem că şi 
Dănuţ e printre ei. Trebuie să o găsim pe Kim cît mai repede! 

Truşescu îşi frecă obosit ochii. 

— În ce nebunie m-ai băgat? Toate visele şi desenele astea... Mă 
apucă durerea de cap numai cînd mă gîndesc! 

Cristina se mulţumi să-i arunce o privire mohorită. Amîndoi 
erau prinşi într-o capcană şi rămînea de văzut dacă trebuia să-şi taie 


vreun mădular pentru a-şi afla salvarea. 

— Cît ai dormit, spuse Truşescu, l-am sunat pe Agrişan. Au 
descoperit cadavrul carbonizat al lui Zaharia. Nu avem mult timp la 
dispoziţie. 

Cristina nu putea să-l contrazică. 

— Ce vrei să facem întîi? întrebă. 

— Te simţi în stare să ieşi din casă? 

— Da. N-am de ales, oricum. 

— Buun... Mergem acasă la Zaharia! l-am luat adresa încă de 
cînd am fost la CTS, spuse comisarul. 

Cristina îl privi mirată. 

— Poţi obţine acum un mandat de percheziţie? 

Polițistul dădu din umeri. 

— Nu vom avea nevoie de mandat. Trebuie să ne mişcăm 
repede şi fără să facem valuri. Oricum, omul e mort. Nu se mai poate 
supăra. 

În cinci minute, Cristina era gata de plecare. 

— Ar trebui să vorbesc şi cu doctorul Sorescu, spuse cînd urcă 
în maşina comisarului. Ceilalţi copii ar putea fi cei cu desenele. Ar 
trebui şi ei avertizaţi. 

— Şi cum crezi că ar putea suna avertismentul ăsta fără să pară 
nebunesc? 

Cristina îşi încleştă şi descleştă pumnii. Se simţea atit de 
neajutorată! 

— Nu ştiu, dar nici nu pot sta cu miinile-n sîn. Or fi murit 
Zaharia şi boxerul, dar dacă dispare alt copil? 

— Vezi că ţi-am încărcat mobilul. E în torpedo. 

Cristina îl înşfăcă şi formă numărul doctorului. Nu primi nici un 
răspuns. 

— E sîmbătă seară. Omul o fi ieşit în oraş, spuse Truşescu. 


— Mai încerc... 

Cristina îşi putea doar imagina cît de greu pentru comisar era 
să-şi lase în urmă familia, dar şi să-şi rişte astfel cariera. Încă se mira 
că nu le aruncase, pe ea şi pe Steluţa, în braţele primului echipaj de 
poliţie sau direct pe caldarîm. Nu mai spuse nimic şi privi absentă 
pe geam. Truşescu tăcea şi el, doar motorul torcea încet. 

ÎNFRUNTAREA 


Truşescu opri în faţa blocului turn, între două rable pe care 
proprietarii nu părea să le mai fi mişcat de luni bune. 
Dreptunghiurile multor ferestre erau luminate. De undeva, din 
spatele blocului, lălăia un beţiv. 

— Să mergem! spuse Truşescu. 

Cristinei îi era greu să se ţină după el, dar nu se plîngea. Încă se 
temea că Truşescu o va lăsa baltă. Zaharia locuia la etajul al doilea, 
iar uşa birlogului său fusese schimbată de curînd. Vopseaua neagră 
îi dădea un aer sinistru, dar Cristina îşi spuse că, probabil, proiecta 
asupra ei tot ce ştia despre răposat. Îl urmări pe Truşescu 
scotocindu-se prin buzunare şi scoţind o trusă mică. Alese o unealtă 
şi se apucă să şurubărească la yală. După doar un minut, pocnetul 
anunţă deschiderea uşii şi polițistul o împinse fără menajamente 
înăuntru. 

— Nu ştiam că ai talente de spărgător, comisare, şopti Cristina. 

— M-a învăţat un moşneag care-şi petrecuse trei sferturi de 
viaţă în puşcărie. Nu-ţi dădeai nici mucii pe el, dar putea deschide 
orice încuietoare. Să nu-mi spui că ai scrupule! Doar nu eşti la prima 
vizită neanunţată... Ai grijă să nu-ţi scoţi mănuşile! 

Truşescu avea dreptate. Apartamentul acela era însă foarte 
diferit de cel al lui Păstorel ori de casa lui Turda, iar ziarista se 
convinse de asta imediat ce aprinse lumina. Pe hol, lambriuri roşii se 
îngemănau cu stampe japoneze şi o primă privire o făcu să roşească, 
iar pe Truşescu să fornăie ca un armăsar. În toate, cupluri dezgolite 


se atingeau în cele mai ciudate feluri, ca într-un manual perfect al 
perversului. 

— Ce Dumnezeu! murmură Truşescu. Cine-şi pune aşa ceva în 
hol? 

Cristina îşi drese glasul şi apăsă clanţa primei uşi întilnite. 
Aceasta se deschise uşor, dezvăluind dormitorul. De data asta, 
măcar putuse anticipa stilul proprietarului. Patul uriaş, acoperit cu 
satin negru, nu era o surpriză, nici nudul de pe peretele din faţa lui. 
Femeia care îşi mîngîia molatic sînii, întinsă pe iarbă, avea o privire 
pierdută şi forme rubensiene. Cristinei îi era uşor să şi-l închipuie pe 
Zaharia cum studiază tabloul împreună cu femeia pe care avea de 
gînd să o vîre în aşternut. N-o mai miră nici oglinda suspendată pe 
tavan, nici conţinutul scrinului delicat, din lemn de trandafir. 
Lenjerie bărbătească şi femeiască, vibratoare, bile anale, alifii erotice, 
prezervative, cătuşe, chiar şi un bici umpleau pînă la refuz cele două 
sertare. 

— Omul era obsedat de sex, spuse Cristina. Nu e greu de înțeles 
cum l-a racolat Kim. 

— Şi avea gusturi scumpe, zise Truşescu. Unele pe care nu le 
putea satisface din salariu. 

Comisarul examină încăperea cu o privire scîrbită. 

— Să mai căutăm! 

leşiră din nou pe hol, pentru a încerca uşa opusă. Dădea într-un 
cabinet cu mobilă simplă, în aceleaşi tonuri de roşu şi negru. 
Truşescu se apucă imediat să inventarieze conţinutul biroului şi 
Cristina studie biblioteca. Numără zeci de tratate de medicină, 
chimie, biologie, filosofie ori politologie, dar beletrisitica lipsea cu 
desăvărşire. Chiar şi literatura erotică fusese exilată hotărît de pe 
rafturi. 


Comisarul terminase cu sertarele şi privea fix acuarela de pe 
peretele din faţa biroului. Era o natură moartă mică şi foarte 
cuminte, cu trei maci şi o pară galbenă. Truşescu îşi îndreptă umerii, 
zîmbi şi se apropie de tablou. Îşi trecu degetele de-a lungul ramei şi, 
după douăzeci de secunde, îl dădu la o parte. Cristina surise cînd 
văzu uşa seifului. 

— Să nu-mi spui că ştii să-l deschizi şi pe ăsta! exclamă. 

— Pot să încerc măcar. Asta, dacă nu ghiceşti cumva 
combinaţia. 

Cristina ridică din umeri. Doar de un lucru era sigură: Zaharia 
n-ar fi ales o variantă uşor de găsit, ca data naşterii. Îl lăsă deci pe 
Truşescu să se desfăşoare. Ca să nu-l încurce, se trase lîngă 
bibliotecă, alegînd la întîmplare un volum gros. Studie îngreţoşată 
pozele din tomul de medicină legală şi îi aruncă o privire 
comisarului. Acesta încă trudea, cu urechea lipită de seif. Cristina se 
pregătea să pună volumul pe raft, cînd i se păru că zărise ceva între 
foi. Scutură cartea şi citeva poze căzură pe covorul subţire, negru cu 
dungi crem. Steluţa o privea serios dintr-una, Dănuţ zimbea 
ştrengăreşte din alta. În total, erau şase fotografii. Trei băieți şi trei 
fete. Cristina simţi cum inima începea să-i galopeze. Întoarse una 
dintre fotografii şi şuieră. Cu litere mari, era notată îngrijit o adresă. 
Căută febril pe spatele pozei lui Dănuţ şi zîmbetul i se lărgi. Nu mai 
avea nevoie ca Sorescu să-i răspundă la telefon. 

— Ia te uită! exclamă Truşescu. 

Cristina se întoarse rapid spre el. Deschisese seiful. 

— Ce-ai găsit? 

Polițistul răsfoia un registru gros. 

— E de la Centrul de Transfuzii! Ticălosul măsluia registrele... 
Uite, începe cu săptămîna dinaintea spargerii... 

Cristina se încruntă. 


— De ce nu l-au găsit la centru şi e aici? 

Truşescu dădu din umeri. 

— S-a întîmplat ceva şi n-a reuşit să-l plaseze. Dacă o făcea, 
furtul era acoperit. 

Cristina îşi frecă fruntea, încă nedumerită. 

— Dacă Zaharia, Kim şi cine-o mai lucra cu ei o aveau deja pe 
Steluţa, de la care luau sînge, de ce au mai pus la cale şi spargerea? 
N-are sens... 

— Poate nu le ajungea sîngele ei. Poate sînt pur şi simplu 
nebuni şi nu trebuie să căutăm logică în tot ce-au făcut. 

Cristina clătină din cap, nemulțumită de răspuns. Mai aveau 
însă timp să caute altul mai bun după ce ieşeau din apartament. 

— Mai e ceva în seif? 

Comisarul îi întinse un pătrăţel de carton. 

— Asta! 

Zimbetul Cristinei se lăţi. Era o carte de vizită. Kim Lucas. Nici 
un număr de telefon, doar o adresă şi o mai citise undeva. Îşi goli 
mintea, încercînd să-şi amintească unde. Salonul Glamorous... Şi doar 
am avut pista asta, dar nu am urmat-o pînă la capăt. 

Era timpul să plece, iar Cristinei nu-i părea deloc rău să 
părăsească apartamentul îmbibat de perversitate. Truşescu îşi privi 
ceasul şi țiţii nerăbdător. 

— Am primit o şansă nesperată, spuse. Trebuie să vorbim cu 
părinţii copiilor, să le spunem că sînt în pericol. 

— Venind de la un comisar, răspunse Cristina, avertismentul va 
fi luat mai în serios decît de la mine. Dar ar fi cazul să o căutăm şi pe 
Kim... 

Discutau în şoaptă în timp ce ieşeau pe scări. Nu ar fi vrut să fie 
auziţi de vreun vecin. 


— Va fi de durată, treaba asta cu avertismentele, spuse 
comisarul. 

— Steluţa e la tine, cu Mihai vorbesc eu la telefon. Rămîn patru. 

— Ar merge mult mai repede dac-ar intra şi colegii mei pe fir. 

— Nu e exclus să fie băgat pînă peste cap în rahat şi cineva din 
conducerea Poliţiei. Aşa s-ar explica muşamalizarea spargerii de la 
centru şi faptul că ţi-au luat dosarul. Cum putem fi siguri că, dacă 
dăm acum alarma, copiii ăştia nu vor fi într-un pericol şi mai mare? 

Truşescu drăcui şi-i aruncă o privire asasină. 

— Să nu crezi că lucrurile se vor rezolva uşor în privinţa lui 
Kim, îi spuse. În afară de cuvîntul tău şi cel al unei copile 
traumatizate, cu mama nebună, nu avem dovezi. lar fără ele, nu 
avem cum afla numele membrilor sectei ăsteia. 

— Crezi că e o sectă? întrebă Cristina. 

— Ce altceva poate fi? Răpiri, sînge folosit la dracu’ ştie ce, 
crime. Un adevărat coşmar... 

Ziarista recapitulă lista de adrese. 

— Clubul e în drumul nostru. Ne-am putea opri acolo. 

Ajunseră în zece minute. Clădirea cu un singur etaj, cu aerul 
optimist al celor abia ridicate, respira eleganţă căutată. Ferestrele 
erau întunecate, uşa încuiată, parcarea goală. Nici un zgomot nu se 
auzea dinăuntru, nici un firicel de fum nu răzbătea pe coşul centralei 
termice. Marea deschidere, pe 27 decembrie, ţipau parcă literele de- 
o palmă, în afişul pe care vîntul subţire îl făcea să se transforme în 
aripă de pasăre. 

— Nu e nimeni aici, spuse Truşescu. 

Cristina îşi opri pufnetul. Putea şi ea să constate evidenţa. 

— Te-ai aştepta la ceva agitaţie într-un stabiliment care are 
deschiderea peste cîteva zile, zise în schimb. Şi ce moment au ales ca 
să-şi înceapă afacerile! Ai de gînd să deschizi şi uşa asta? 


Polițistul clătină violent din bărbie. 

— Nici nu mă gîndesc! Riscul e prea mare. Hai să plecăm de 
aici! 

Cristina îi dădu dreptate, deşi era dezamăgită. 

— Aş mai rămîne puţin ca să ţin salonul sub observaţie. Dacă 
totuşi apare Kim? 

Truşescu o prinse de cotul sting, făcînd-o să se strimbe de 
durere. 

— Deja ai trecut printr-o întîmplare urîtă azi! Sigur n-ai nevoie 
de încă una. Oricum, stabiliserăm că nu ne despărţim. 

— Am să fiu foarte prudentă, promit. Doar privesc de la 
distanţă. 

Comisarul nu părea convins. 

— Dacă se ajunge la o confruntare şi Kim se alege măcar cu o 
zgîrietură, nu te voi mai putea scoate din bucluc. 

Cristina se înroşi. 

— Nu eu sînt răufăcătorul aici! 

— Te cred, altfel n-aş fi fost lîngă tine. Mergem însă amîndoi pe 
o gheaţă foarte subţire. 

— Ştiu asta. Dar chiar tu spuneai că trebuie să ne grăbim. 

Comisarul se mai uită o dată la ceas şi ziarista îi zîmbi timid. 

— Bine! spuse Truşescu. Rămii aici, dar nu degeaba ţi-am 
încărcat telefonul... Mă suni dacă vezi şi cea mai mică mişcare! 

— Aşa voi face, promise Cristina. 

Urmări maşina cum pleca, tuşind bătrîneşte. Ziarista ochise deja 
postul potrivit de observaţie, o aglomeraţie de boscheţi de pe partea 
cealaltă a străzii. Ramurile lor desfrunzite o ascundeau, dar îi 
ofereau totuşi posibilitatea să supravegheze salonul. Pentru o clipă, 
mintea i se întoarse la seara cînd i se păruse că ochi răi o urmăreau 


de după gardul viu. Acum, ea era spionul. Formă numărul lui Mihai, 
rugîndu-se să aibă mai mult noroc decît cu Sorescu. 

— Totul e în regulă? Dănuţ şi cu tine sînteţi bine? începu ea 
abrupt discuţia. 

— Da. Ce se întîmplă de fapt? Ce e cu telefoanele astea ciudate? 

— Nu-ţi pot explica acum totul, dar Zaharia era mînă-n mînă cu 
cei care te-au rănit. Şi cred că unii dintre ei l-ar putea răpi pe Dănuţ. 

Liniştea prelungă din difuzor o făcu pe Cristina să-şi lingă 
nerăbdătoare buzele. Înţelegea că Mihai avea nevoie de un răgaz 
pentru a absorbi veştile, dar nu i-l putea oferi. 

— Trebuie să plecaţi de acolo! spuse. 

— Eşti sigură? 

— Da. Aveau o listă de copii, Dănuţ e pe ea. 

— Şi unde să mergem? 

— Sună-l pe Truşescu şi cere-i un sfat. Lucrăm împreună ca să 
punem capăt poveştii. 

— Mulţumesc pentru avertisment. Vedem noi... 

Sunetul tot mai apropiat al unui motor puternic făcu degetele 
Cristinei să se crispeze şi trupul să se încovoaie. 

— Trebuie să închid, şopti. Fiţi atenţi, da? 

Nu mai aşteptă răspunsul. Se lăsă pe vine, trăgînd cu ochiul la 
strada din care parcarea salonului era singura porţiune bine 
luminată. Teoretic, şoferul nu ar fi trebuit să o vadă, totuşi frica o 
cuprinse cînd jeepul negru coti spre salon. Maşina opri lin, portiera 
se deschise şi femeia de la volan cobori cu mişcări de pisică sălbatică. 
Lumina îi căzu direct pe faţă, iar Cristina îşi muşcă buzele ca să nu 
scoată nici un sunet. Era Kim. 

Mergea spre uşă cu siguranţa unei suverane absolute şi Cristina, 
în ciuda bulgărelui de gheaţă dinăuntrul său, nu putu să nu-i 
invidieze silueta perfectă. Kim scotoci în poşetă, dar, tocmai înainte 


să bage cheia în yală, se întoarse şi îşi plimbă privirea de-a lungul 
străzii. Cristina făcu un pas grăbit în spate, convinsă că fusese 
descoperită. Tufişul foşni, dar femeia surise şi îi întoarse iar spatele. 
Abia la cîteva minute după ce Kim intră în clădire, Cristina reveni la 
ritmul normal de respiraţie. Ideea de a rămîne de strajă lîngă salon i 
se părea deodată foarte proastă. Dacă tot o pusese însă în practică, 
trebuia să-şi țină promisiunea şi să-l sune pe comisar. Abonatul este 
indisponibil. După a treia încercare, Cristina înjură cu năduf. Ce-i 
răminea de făcut? 

Lumina se strecura printre jaluzelele unei ferestre de la etaj. 
Aproape cinci minute, Cristina tropăi nehotărită. Cu fiecare clipă 
care trecea, dorința de a afla ce făcea Kim era tot mai puternică. 
Punea stăpinire pe mintea ei, oricît încerca ziarista să rămînă 
rezonabilă. După alte cinci minute, nu se mai putu abţine. Traversă 
strada, înaintă repede prin parcare şi, înainte să mai poată da înapoi, 
era deja cu palma pe clanţa care cobori ascultătoare. Uşa se deschise 
silențios şi, prin crăpătură, Cristina văzu un crîmpei din sala de 
primire. O ultimă urmă de prudenţă o făcu să ezite, dar o mină 
nevăzută parcă o împingea de la spate. 

Sala era cufundată într-un ispititor semiintuneric. Doar Kim nu 
ştie că ai văzut-o în cimitir, nici ce s-a întîmplat azi la ascunzătoare. Chiar 
dacă ai da nas în nas cu ea, lucrurile ar putea merge bine... Încerca să se 
liniştească, dar instinctul îi spunea că era o hibă în raţionament. Şi 
totuşi, făcea pas după pas, studiind lacom interiorul. Canapelele gri 
şi măsuţele pentru vizitatori, biroul recepţionerei şi rafturile pentru 
produse erau încă acoperite de folie protectoare, covorul persan 
rămăsese rulat lîngă perete. Un brad rămuros parfuma încăperea. L- 
au adus de prin Danemarca, bănui Cristina. Cu ghiveci cu tot. Acele 
bătute cu alb nici nu mai aveau nevoie de globuri pentru a lăsa 
oaspeţii cu gura căscată. 


O scară spiralată urca pe lingă biroul recepţionerei şi Cristina se 
întrebă încă o dată ce rost avea gestul ei. Incapabilă să plece, dar şi să 
urce, întoarse spatele scării şi începu să exploreze încăperile de la 
parter. Nu găsi nimic interesant. Grupul sanitar şi spălătoria erau 
demne de un hotel de cinci stele. Magazia gemea de cosmetice, 
cearşafuri şi prosoape de toate dimensiunile, puzderie de ustensile 
de înfrumusețare nici măcar nu fuseseră scoase din cutie. Rămasă în 
pragul ei, Cristina fu cuprinsă brusc de o acută senzaţie de 
disconfort. Se întoarse precipitat, dornică să iasă cât mai repede. Kim 
îi bara drumul. 

— Oaspeți de vază în fapt de seară, spuse Kim. 

Avea o voce rece, uşor batjocoritoare. 

— Bună seara, spuse tremurat Cristina. Îmi cer scuze că am 
intrat aşa. Uşa era deschisă... 

— Nu-i nimic! Sîntem bucuroşi de oaspeţi, chiar şi înainte de 
deschidere. 

Cristina încerca să păstreze un ton cît mai relaxat. 

— Cristina Man mă numesc, sînt... 

— O, ştiu cine sînteţi! 

De ce replica aceea îi făcea pielea de găină? Kim continua să 
suridă, dar panica se ridica în valuri fierbinţi înăuntrul Cristinei. 

— Ne pregăteam să vă trimitem o invitaţie la deschidere, dar 
acum o voi putea înmîna personal, spuse Kim. Dar poftiţi în biroul 
meu! 

Cristina nu găsi o cale să refuze, deşi o căută febril. O urmă pe 
Kim împleticit pe scări, cu mintea strigîndu-i că făcea o greşeală. Îşi 
înfrînse impulsul de a o lua la fugă. Dacă exista o şansă minusculă ca 
nebuna să nu bănuiască nimic, trebuia să o fructifice. Kim îi deschise 
larg uşa biroului. 


Era în acelaşi timp comod şi foarte funcţional, învăluit într-o 
lumină rece, vag albăstruie. Nici urmă de obiecte ciudate, arme sau 
instrumente de tortură, doar pliante, creme şi parfumuri aşezate 
într-o dezordine ce bucura ochiul. Părea ridicol să te temi 
înconjurată de atitea ajutoare ale frumuseţii şi, aşezîndu-se în 
fotoliul moale, Cristina se relaxă puţin. Kim deschise barul şi se 
întoarse spre ea. 

— Vă pot oferi ceva? Un suc, o apă minerală, poate un pahar de 
martini? 

— Nu, mulţumesc. De fapt, eu voiam doar... 

Kim îşi flutură neglijent palma, lăsîndu-i Cristinei timpul să 
observe manichiura perfectă. Unghiile erau roşii şi ascuţite, iar 
Cristina îşi aduse aminte cu o strîngere de inimă de dungile de pe 
obrazul lui Zaharia. 

— Nu contează! spuse Kim. 

Cristina simţi că i se lipea limba de cerul gurii, apoi pur şi 
simplu paraliză. Nu putea nici măcar să clipească. Kim pufni şi se 
întinse spre minibar. Apucă o sticlă de Martini. 

— Eu îmi voi turna un pahar. Nu te superi, nu? La urma urmei, 
e o seară de excepţie. 

Cristina o urmări neputincioasă cum îşi umplea paharul şi îi 
dădea pe gât conţinutul. Odată cu pronumele de politeţe, masca de 
eleganţă fusese abandonată şi rămăsese doar cruzimea. 

— Mi-ai dat ceva de furcă, recunosc, zise Kim. Mai mult decit 
mă aşteptam. Dar nu e meritul tău, ci al celor care te-au protejat. 
Acum însă, că ţi-ai băgat singură gâtul în laţ, toate se vor rezolva. 
Dar de ce mă laşi să vorbesc singură? Hai să discutăm puţin! 

Încă încremenită de la git în jos, Cristina îşi recăpătă darul 
vorbirii. 

— Ce mi-ai făcut? întrebă. 


Kim hohoti. 

— Încă nu mare lucru. Păstrăm distracţia pentru mai tirziu. Şi 
am de gînd să savurez fiecare minut din ea! 

Cristina încercă o urmă de bucurie pentru strania ei stare. Dacă 
s-ar fi putut mişca, ar fi dîrdiit de frică şi simţea că trebuia să se arate 
tare. 

— De ce? şopti. 

Faţa lui Kim se schimonosi de furie. 

— Mai întrebi? Am ştiut de atunci, de la magazin, c-ai putea fi o 
belea. Nu-ţi vezi lungul nasului. 

— Nu înţeleg, murmură Cristina. 

Kim o fulgeră cu privirea şi Cristina simţi colţi lungi scurmîndu- 
i prin piept. Strigă, iar durerea încetă în cîteva secunde. 

— Nu înţelegi niciodată, strigă Kim, dar îţi place să tulburi 
apele! Locul tău nu-i în patul lui Alex! Crezi că o toantă ca tine 
merită să simtă plăcerea puterii? 

Fiecare țipăt al lui Kim reverbera în valuri de suferinţă pentru 
Cristina. 

— Nu e vina mea că i-am plăcut, bolborosi. Nici n-am visat la 
asta... 

— Taci! De ce ochii lui s-au oprit asupra ta? De ce nu m-ai 
ascultat? Ti-am poruncit doar să fugi, să te ascunzi în gaură de 
şarpe! 

— Visele... Tu erai? 

— Nu erau vise, netoato! M-am jucat cu mintea ta de găină, cum 
mă joc acum cu trupul tău slab. Dacă nu era Amalia, te aveam din 
prima încercare. Dar a plătit pentru asta. 

— Ai încercat să mă omori. În staţia de tramvai, în bloc la 
Păstorel... 


— Ai avut noroc. Am fost întreruptă de fiecare dată. Nu şi 
acum! 

O lovi peste faţă şi unghiile ei îi sfişiară ziaristei buza de jos. 
Sîngele ţişni şi Cristina gemu. 

— Aşa, scheaună! spuse Kim. După ce-ai făcut azi, nimeni nu te 
mai poate proteja. 

Kim îşi încleştă palma în jurul gitului ei şi strînse. Era mult mai 
puternică decît Zaharia şi Cristina horcăi. Pe măsură ce plămiînii îşi 
pierdeau aerul, chipul lui Kim se tulbura, trăsăturile i se schimbau, 
se amestecau ca o plastilină, carnea dezgolea oase şi întuneric. 
Unghiile tot mai lungi ale femeii o răneau, ochii se transformau în 
bulgări de fier topit şi Cristina accepta moartea. Tortura însă abia 
începuse. 

Kim o lăsă să respire şi era iarăşi o femeie superbă. Oare 
apropierea morţii o făcuse să aibă vedenii? 

— Adunătură de nebuni, reuşi să hîrfie Cristina. 

— Nebuni? Oare demenţii reuşesc să învingă minţile gloatei, să 
transforme oamenii în păpuşile lor? Crezi că puterea absolută e o 
nebunie? Şi totul cu un preț atît de mic. Doar cîteva vieţi altfel 
risipite. Furnici care credeau că pot schimba ceva, cum era grefierul 
ăla încăpăţinat. Sau prostul de Stavropol. 

— Tu l-ai făcut pe Stavropol să-şi omoare nevasta, spuse răguşit 
Cristina. 

— Nu voia să se liniştească, proasta. Tot vîra desenele alea pe 
sub nasul infirmierelor, striga după fiică-sa, vorbea despre ritualurile 
noastre, despre mine... Era mai puternică decît bărbatu-său. 
Nevolnicul ăla n-a fost în stare de ce era mai important. Dacă te-ar fi 
schilodit, crezi că Alex se mai uita la tine? 

Cristina închise ochii. Oroarea nu o mai lăsa să-i privească 
trăsăturile lui Kim. 


— Cum aţi putut? spuse. Atita sînge... 

— Aleşii nu se ascund! Aleşii nu pun preţ pe sîngele gloatei! 

Fiecare silabă fu simțită de Cristina ca o plesnitură de bici. Îşi 
muşcă limba, simţi gustul sîngelui, dar nu-şi opri întrebările. 

— O aveaţi pe Steluţa... De ce a mai fost nevoie de spargerea de 
la CTS? 

— Să-ţi spun? De ce nu? Era planul meu secret. Vreau puterea şi 
o voi avea! Dacă nu prin dragoste, prin sînge... Trebuia să meargă 
totul ca pe roate, dar chiar şi cel mai bun plan se duce dracului cînd 
cineva încurcă borcanele. Însă nu mai contează. Cu tine hrană pentru 
viermi, lucrurile se vor întoarce în matca lor. Păcat de Zaharia. Avea 
crima în sînge... 

Cristina ştia că fiecare frază o ducea mai aproape de moarte. Dar 
voia nu să supraviețuiască, ci să afle adevărul, chiar dacă avea să-l ia 
cu ea în mormînt. 

— Cine mai e amestecat în afacerea asta? şopti. 

— Gata, am flecărit destul! 

Cristina se uită în ochii lui Kim şi ştiu că nimic nu o mai putea 
salva. Mii de cîrlige incandescente i se înfigeau în fiecare muşchi şi-i 
desfăceau fibrele, dar nu avea de gînd să ceară îndurare. Tot nu se 
putea mişca şi, resemnată, aşteptă lovitura finală. Rînjind larg, Kim 
întinse mîna spre ea. 

Telefonul ţirii din buzunarul Cristinei. Kim scoase un icnet 
surprins şi, trecînd dincolo de zidul de frică şi durere, Cristina îşi 
încordă muşchii, într-o ultimă forțare. Legăturile invizibile cedară şi 
Cristina nu stătu să se întrebe de ce. Ţişni de pe scaun, izbind-o cu 
toată puterea pe torţionara sa în piept. Răsuflarea morţii îi oferea 
necesarul puseu de adrenalină şi, cînd Kim încă se clătina, Cristina 
fugi spre uşă. Auzi urletul femeii şi nu avu nevoie să se uite în urmă 


ca să ştie că era periculos de aproape. O putea paraliza din nou? Nu 
ştia. Smulse telefonul din buzunar şi strigă: 

— Sînt la Glamorous şi Kim vrea să mă omoare. Ajutor! 

Nu-i auzi răspunsul, nici nu ştia cu cine vorbise. Aparatul îi 
scăpă din mină, în vreme ce trupul i se prăvălea pe podea. Kim era 
lîngă ea, gâfiind, cu ochii înecaţi în sînge. O izbi cu picioarele în 
stomac de cîteva ori şi Cristina se zvircoli, incapabilă de ripostă. 

— Crezi că mai poţi scăpa? urlă Kim. Te rup în bucăţi! 

Îi puse piciorul drept peste piept, pironind-o cu spatele de 
podea. Greutatea lui Kim o strivea, durerea renăscu în pîntece, de 
parcă ziarista ar fi dat naştere unui ghem de cuțite. Urlă, la un pas de 
implorarea pe care îşi jurase că nu o va rosti, cînd două detunături se 
contopiră şi Kim se legănă. Fu ultima imagine pe care o înregistră 
mintea ei înainte să-şi piardă în sfîrşit cunoştinţa. 

O NOUĂ VIAŢĂ 


La trezire, Cristina simţi întîi bandajele. Reuşi să-şi desprindă 
pleoapele dintr-a treia încercare şi îi mai trebui încă un minut ca să 
se risipească măcar în parte ceața. Încet, îşi dădu seama că era întinsă 
pe un cearşaf cu miros puternic de antiseptic. Undeva, aproape, 
piuiau aparate încă nevăzute. Imaginea Steluţei, aşa cum o văzuse 
prima oară, o făcu să se zviîrcolească. Ţiuitul alarmei îi acoperi 
gemetele, paşi grăbiţi se apropiară şi o voce de bărbat o linişti. 

— Eşti în spital, totul e în regulă! 

Cristina desluşi o siluetă familiară aplecată deasupra patului. 

— Slavă Domnului! spuse Adam. Am crezut că te-am pierdut. 
Am tras o spaimă cumplită... 

Vocea lui o încălzea, făcînd-o să se simtă în siguranţă. 

— Kim? 

— Femeia aceea e moartă. Nu te obosi, avem timp să vorbim. 

Glasul lui era încordat şi Cristina întoarse chinuit capul. Privirea 
lui Adam avea un licăr de vinovăţie. 

— Alex...? spuse Cristina. 

— L-am anunţat. Acum, dormi! 

Cînd se trezi iar, un om în halat alb îi controla perfuzia. Abia 
după cîteva secunde îl recunoscu pe doctorul care o tratase şi pe 
Amalia. Bărbatul îi zîmbi încurajator. 

— Aşa e mai bine! 

Cristina încercă să se mişte şi se strimbă. 

— Doamne, mă doare tot corpul! Nu-mi daţi nişte analgezice? 


Medicul o privi ca şi cum încerca să se hotărască asupra replicii 
următoare. 

— În mod normal, aşa am proceda, dar nu vrem să afectăm 
copilul! Aţi avut mare noroc şi aşa... 

— Copilul? 

Cristina îşi zise că mintea ei reacționa cu întirziere, fiindcă nu 
înțelegea despre ce vorbeau. 

— Sînteţi însărcinată, spuse doctorul. Nu ştiaţi? Felicitări! 

Cuvintele nu voiau să iasă de pe buzele Cristinei. A trecut atît de 
puțină vreme de cînd... E posibil? Nici o secundă nu se gîndise că ar 
putea rămîne însărcinată cu Alex. O atitudine imbecilă, atîta vreme 
cît nu folosiseră prezervativ ori anticoncepţionale. Doar nu era o 
fetişcană de 15 ani care descoperea sexul! Şi totuşi, nebunia cărnii 
îndepărtase orice altă grijă. Poate, chiar şi după ce se tăvăliseră în 
aşternut, Alex rămăsese în mintea ei inaccesibil? Trebuie să-i spun! 
Cum va reacționa? Va crede că e un tertip ca să-mi asigur o poziție mai 
bună? Un scandal e ultimul lucru de care are nevoie la începutul 
mandatului... Voi avea un copil cu preşedintele! Oare chiar vreau asta? 
Erau prea multe întrebări pentru mintea ei ameţită de durere. 
Doctorul plecase şi Cristina gemu încet. Petrecu următoarea oră cu 
privirea pironită în tavan, fără să se poată hotărî. 

— Totul va fi bine, Cristina! Voi avea grijă de tine... 

Vocea lui Alex suna mîngiietor şi Cristina zîmbi, în ciuda 
durerii îndărătnice. Era îmbrăcat neglijent, părul îi era puţin ciufulit 
şi ochii mai întunecaţi ca de obicei. Îşi aşeză palma peste a ei şi, 
pentru o clipă, Cristina simţi cum junghiurile se potoleau, iar mintea 
i se limpezea. Degetele lui îi mîngtiau încet pielea chinuită, stirnind 
chiar şi acolo, în spital, gînduri păcătoase. 

— Ai venit, murmură Cristina. Mulţumesc. 


— Adam trebuia să aibă grijă de tine. Dar cu el voi vorbi mai 
tirziu. 

— Nu fi supărat pe el! Nu e vinovat că-mi place să-mi vîr nasul 
unde nu-mi fierbe oala. 

Alex îi zîmbi, dar ceva de pe chipul său îi spuse că lui Adam nu 
avea să-i fie uşor. Un frison o făcu să se chircească, strîngînd din 
dinţi. Alex se ridică pe jumătate. 

— Unde e doctorul ăla? întrebă Alex. 

— Face tot ce poate... 

— Nu e normal să te lase să te chinui aşa! 

— Alegerea e a mea. Şi nu trebuie să mă gîndesc doar la mine. 

Cristina duse mîna stingă la pîntecele unde tocmai aflase că o 
nouă viaţă creştea. Gestul ei spuse ceea ce nu o făcuseră cuvintele. 
Un fulger trecu prin ochii lui Alex şi Cristina îl văzu întorcîndu-se cu 
fața la singurul geam al rezervei. Înghiţi în sec şi aşteptă. Cuvintele 
lui puteau înclina talgerul balanței. Alex scoase un fel de icnet 
ascuţit şi reveni lingă ea, transfigurat de surîsul cel mai larg pe care-l 
văzuse Cristina. 

— E minunat! Şi atit de repede... 

Cristina îşi linse buzele, încă neîncrezătoare în sinceritatea 
bucuriei lui. 

— În nici un caz n-am planificat asta, crede-mă! Abia acum am 
aflat şi încă mă întreb dacă să păstrez copilul. 

Alex o prinse dureros de palma stîngă, încă aşezată pe pîntece. 

— Sigur că-l păstrezi! Asta înseamnă doar o devansare a 
planurilor noastre, nimic mai mult. 

— A planurilor noastre? Nu vreau să-ţi impun ceva, Alex. Şi nici 
să-ţi fac greutăţi... 

Buzele lui îi atinseră fugar fruntea. 


— Nu-mi faci greutăţi, ci un dar nepreţuit. Am avut dreptate! 
Ne vom căsători, fireşte. Trebuie doar să pun la punct cîteva 
amănunte. 

Degetele Cristinei se desfăcură dintr-ale lui. 

— Vrei să ne căsătorim? 

— Asta am dorit de cînd ne-am cunoscut. 

Adevărul răzbătea din vocea lui. Şi totuşi, Cristinei încă nu-i 
venea să creadă. Îl privi şi ştiu că avea să accepte. Obosise să trăiască 
în cenuşa unei iubiri căreia nu-i fusese dat să se împlinească. Anii de 
zbucium neîntrerupt şi steril, lupta pentru fiecare rînd aşternut pe 
hîrtie doar pentru a fi uitat a doua zi o osteniseră cumplit. Unde o 
aduseseră toate astea? Între aparate ţiuitoare, pe un cearşaf pătat cu 
sîngele ei. Întrebîndu-se cîte nume adăugaseră de pe lista morţilor şi 
a răniților acţiunile ei. Voia liniştea şi siguranța pe care Alex i le 
putea oferi, aşa cum tînjea după mîngiierile lui. 

— Da, zise scurt. 

O sărută şi ea îi răspunse cu disperare sălbatică. Era în jocul 
buzelor şi al limbilor lor un rămas bun de la viaţa ei de pînă atunci şi 
promisiunea uneia noi. Alex se desprinse de ea abia cînd amindoi 
rămaseră fără suflare. 

— Nu vei rămîne în spitalul ăsta împuţit. Aranjez să te ducă la 
mine acasă. Pînă diseară, pregătim acolo tot ce trebuie. 

Dădu din cap, ascultătoare. Toată energia îi secase după 
confruntarea cu Kim. Abia cînd Alex era cu mîna pe clanţă, Cristina 
îşi aduse aminte de cuvintele femeii. 

— Ai putea fi în pericol, dragul meu. 

Îi spunea pentru prima oară aşa, iar cuvintele aveau un gust 
ciudat. El o privi lung. 

— De ce spui asta? 


— Nebuna aia care m-a atacat... Nu cred că era singură. Tot 
vorbea de nişte aleşi... Puseseră ochii pe tine. Dacă află ceilalţi că te 
căsătoreşti cu mine, cine ştie ce s-ar putea întîmpla. 

El zîmbi încrezător. 

— Nu-ţi face griji din pricina asta! De oricîţi dezaxaţi ar fi vorba, 
nimeni nu te va ameninţa pe tine şi pe copilul nostru. 

— Şi totuşi... 

— Îţi promit, toți vom fi în siguranţă! Apoi, ai zis chiar tu că era 
nebună. Cine ştie dacă totul nu exista doar în mintea ei. Acum, 
singura ta grijă e să te faci bine. Pentru amîndoi... 

Cristina lăsă capul pe pernă, epuizată, dar fericită. 

— Bine. 

— Mă duc să fac ultimele aranjamente, spuse Alex şi ieşi. 

Adam adăsta la uşa rezervei, cu figură de cîine bătut. 

— Am vorbit cu Amalia să-ţi adune nişte lucruri. Ai vreo 
preferinţă? spuse Adam. 

Cristina fu pe punctul să clatine din cap a negaţie, dar ceva o 
făcu să se oprească. 

— Am un săculeţ în sertarul biroului. Să-l arunce în geantă. 

Adam strînse buzele, dar Cristina se lăsa deja în voia somnului. 

Ziua următoare o petrecu tot în pat, dar în vila lui Alex. Spre 
seară, cu mintea mai limpede, încercă să-şi dea seama ce i se părea în 
neregulă în toropeala acelei zile. Strînse pumnii cînd înţelese. Cum 
de nu o căutase nici un poliţist? Oftă, spunîndu-şi că era, probabil, 
mîna lui Alex. Bine se mai ocupase de imaginea lui! 

— Ce te supără? spuse Alex, aşezîndu-se la căpătiiul ei. Nu-i 
doar durerea, se vede... 

— Mă gîndeam la tine, mărturisi Cristina. 

— Eu te-am făcut să te încrunţi aşa? Cum am reuşit? 


Cristina îşi schimbă poziţia, chiar dacă asta o făcu să scape un 
geamăt. Voia să fie cît mai aproape de el. 

— De fapt, de mine eram nemulțumită. De felul în care mi-am 
făcut treaba... 

Alex îşi trecu degetele peste fruntea ei asudată. 

— Chiar nu-i momentul să te gîndeşti la asta. 

— E greu să te răsteşti la o femeie rănită, presupun. Dar asta nu 
înseamnă că nu e adevărat ce-am zis. 

Alex o prinse de mînă şi o privi drept în ochi, punctînd fiecare 
cuvînt cu o apăsare fermă. 

— Nu vreau să-ţi faci reproşuri. Alţii sînt vinovaţii aici. Unii și- 
au primit pedeapsa, pe restul răsplata îi va găsi, îţi promit. 

Cristina îi strînse spasmodic degetele. 

— Am omorît un om. M-am apărat, n-aveam altă soluţie, totuşi 
nu pot uita asta... Vreau să-ţi povestesc totul. 

— Sigur te simţi în stare? 

— Trebuie să o fac! 

Fu de ajuns să rostească prima propoziţie şi cuvintele se 
buluciră, dornice să se elibereze de chingile minţii ei. Era a doua 
oară în cîteva zile cînd se spovedea, dar înţelegerea şi iertarea lui 
Alex erau cele mai importante. Dorea ca el să ştie cu ce tenebre se 
luptase ea, ce pericole îi pîndeau încă pe amindoi. 

Vorbi şi iar vorbi, pînă cînd vocea i se reduse la o şoaptă pierită. 
El nici nu se clinti de pe scaun. O ascultă fără să o întrerupă cu vreo 
întrebare, cu o exclamaţie de uimire, oricît de fantezistă devenea 
istorisirea ei. Deşi umbre se plimbau uneori pe chipul său, nu slăbea 
strînsoarea sigură şi caldă, care îi uşura suferinţa. lar cînd Cristina 
termină, o sărută mai mult ca un părinte decît ca un iubit. 

— Eşti una dintre cele mai curajoase femei pe care le-am 
cunoscut, spuse Alex. Poate mama să te întreacă. Nici nu-ţi dai 


seama cît semeni cu ea.... Uită tot coşmarul ăsta! Alături de mine, 
vei fi în siguranţă. 

Eliberată, Cristina izbucni în plins. Alex îi sorbi lacrimile una 
cîte una. Gura lui cobori pe gât, apoi pe sînul pe care palma îl dezveli 
fără grabă, se plimbă răscolitor peste pîntece. Ai fi zis că trupul 
femeii nu se va aprinde la atingerile lui, dar durerea era uitată. 
Cristina se deschise pentru el, mai dornică de plăcere decît oricînd. 
Alex îi dezmierdă răbdător coapsele, îşi îngropă buzele în ea, o gustă 
şi o muşcă, stirnind-o şi oprindu-se, doar pentru a o lua de la capăt. 
Uitînd orice gînd rău, Cristina termină cu un strigăt, iar Alex rămase 
lîngă ea, fără un cuvînt. 

— Mă mărit cu preşedintele, spuse Cristina încet. Nu poate fi 
adevărat. 

Rostirea nu făcea perspectiva mai reală. 

— Şi totuşi e, spuse Alex! Cred că îţi sînt dator cu darul cel mai 
important. 

Se ridică şi căută în buzunarul sacoului lăsat pe spătarul unui 
scaun. Cînd se aşeză iar pe pat, avea în palma dreaptă o cutiuţă 
îmbrăcată în catifea. 

— Nu e cine ştie ce, dar priveşte-l doar ca pe inelul de logodnă. 

Granatul scînteia singeriu, căutînd parcă să se smulgă din 
argintul inelului. 

— Martha zicea că eşti alergică la aur... Se spune că piatra asta 
te apără de duşmani şi te ajută în dragoste. 

Cristina încă nu atinse bijuteria. Se întoarse încet spre el, 
privindu-l în ochi. 

— Mai am nevoie de aşa un ajutor? 

Alex o lăsă să-i citească adevărul pe faţă. 

— Doar moartea ne-ar putea îndepărta unul de altul. 

Îi puse inelul pe deget şi Cristina oftă. Se potrivea de minune. 


— N-aş fi zis că iei aminte la semnificaţia pietrelor preţioase, 
zise cu o urmă de zîmbet. 

— Mai ai multe lucruri de descoperit despre mine, spuse serios 
Alex. 

— Numai de bine, sper, îl tachină ea. N-aş vrea să aflu că m-am 
măritat cu un ins dubios. 

El nu-i răspunse şi Cristina se cuibări în braţele lui. 

— Dormi, şopti Alex. Ai nevoie de odihnă... 

lar ziarista se afundă în vis. 

Nikolai se apropia de stîlp. De cînd Cristina nu-l mai văzuse, se 
schimbase în rău. Purta un şorţ şi o pereche de nădragi slinoşi, tociţi 
la genunchi. Trupul îi era încă puternic, pasul sigur, totuşi o otravă 
ciudată părea să-l macine, făcîndu-i chipul să semene cu un 
pergament mototolit. Bărbatul se apropie de fiul său cu hotărîrea 
călăului şi Cristina gemu. Nu voia să fie martoră la încă o vărsare de 
sînge, dar nu putea evada din vălmăşagul întimplărilor. 

Nikolai şi băiatul se priviră cu stăruința aprigă a unor duşmani 
de moarte. Mina dreaptă a părintelui, cea care ţinea ciocanul, se 
ridică lent, într-o joacă mortală. Oprit o clipită deasupra capului lui 
Nikolai, fierul cobori fulgerător şi Cristina fu sigură că va zdrobi 
chipul palid al feciorului. Băiatul se feri cu graţia feroce a unei 
făpturi a pădurii şi unealta despică doar lemnul stilpului. Pîrîitul rău 
prevestitor se topi în urletele celor doi şi Cristina văzu imposibilul 
înfăptuindu-se. Lanţurile căzură la picioarele băiatului, cu zvon de 
clopot dogit. Înainte ca tatăl său să-l poată prinde, Volodea se 
rostogoli într-o parte, dezvelindu-şi dinţii mici într-un rînjet de 
triumf. 

— Ce-ai făcut, ticălosule? se răsti Nikolai. 

— Ti-am urmat pilda, tată! 


Aruncat printre picături de scuipat, cuvîntul avea damf de 
ocară. Părintele şi feciorul hîrîiră unul la altul ca doi tovarăşi de 
haită, împinşi de foamea turbată să se sfişie. Cristina ar fi vrut să-şi 
acopere ochii, urechile, să nu afle deznodămîntul poveştii, să nu 
înțeleagă un adevăr cumplit pe care-l bănuia ascuns în miezul ei. 
Înfruntarea continua însă nemilos. Tatăl şi fiul se roteau încet, gata 
să-şi sară la beregată. 

Fierarul lovi iar cu ciocanul, băiatul se feri din nou. Nikolai se 
dezechilibră şi pumnul feciorului i se înfipse în pîntece cu forţa unui 
berbece, doborindu-l. Trupul lui Nikolai atinse pămîntul cu 
bufnitura unui sac de cartofi şi minerul ciocanului îi alunecă dintre 
degete. Cu un urlet, băiatul se aruncă peste el şi se rostogoliră 
amindoi prin praful ogrăzii. 

Cînd unul, cînd celălalt ajungea deasupra, scrişnind din dinţi. Se 
izbeau de stilpi, îşi zdreleau spatele în pietre, dar nu părea să le pese. 
Se loveau cu pumnii, se zgîriau, se muşcau, se întreceau în mirîituri. 
Erau animale, nu oameni şi o groază neputincioasă punea stăpîinire 
pe Cristina. Nu voia să vadă chipul învingătorului, să asculte ultima 
răsuflare a învinsului. ÎI căută pe mezin şi nu-l zări. De ce nu sărea în 
ajutorul fratelui său? 

Un răcnet îi alungă întrebarea. Nikolai îl pironise pe băiat. 
Horcăind victorios, tatăl îşi înfipse dinţii în obrazul fiului şi Cristina 
fu sigură că avea să-i rupă carnea de pe os, să o mestece hulpăit şi s- 
o înghită. Luna se eliberă dintre nori parcă anume pentru a lumina 
deznodămîntul, iar Nikolai ridică doar o clipă privirea spre ea. 
Cristina tresări de scîrbă. Pleoapa dreaptă îi era ruptă şi ochiul se 
scurgea din găvanul însîngerat. Victoria avea să fie scump plătită. 

— Nuuuuu! strigă Cristina, dar nimeni nu o auzi. 

O nălucă se ivi din casă, răspunzind parcă îndemnului ei. 
Mezinul fugi spre tatăl său şi lovi cu ciocanul o singură dată. Era de 


ajuns. 

— Lasă-l în pace, şopti copilul, aruncînd cît colo ciocanul 
însîngerat. 

Tată şi fiu încremeniseră în ţărină şi Cristina se temu că moartea 
îi împăcase. 

— Volodea? Volodea, eşti bine? 

Bărbia băiatului tresărea a plins, dar acesta îşi opri suspinul. 
Trudnic, gemînd ca un moşneag, rostogoli trupul lui Nikolai şi îşi 
eliberă fratele. Îşi duse urechea la pieptul lui şi prima lacrimă 
izbucni. 

— Acum ţi-aduc apă, Volodea, murmură. Ţine-te! 

Fugi în casă şi se întoarse cu un urcior şi cu o cîrpă. Cu 
îndemînarea cuiva obişnuit să doftoricească, îi udă fruntea şi obrajii. 
Nu aruncase nici măcar o privire la trupul răşchirat al lui Nikolai. 

Cristina fu cuprinsă de o milă dureroasă pentru băiatul silit să-şi 
ucidă tatăl pentru a-şi salva fratele. Cît şi-ar fi dorit să-i spună că 
totul va fi bine! Aşteptau împreună, pironind cu privirea chipul plin 
de răni al lui Volodea, iar răbdarea le fu răsplătită. Veni şi clipa cînd 
adolescentul îşi mişcă încet capul, pleoapele îi fluturară grăbit şi, în 
fine, se ridicară. Apoi Volodea prinse glas. 

— Nikolai? 

— E mort... L-am gătat pe tata. 

Sprijinit de fratele său, Volodea se ridică în şezut. 

— Îl îngropăm şi plecăm de aici. Nimeni nu va şti. Te-ai 
descurcat bine, frățioare! 

Mezinul nu se uita în ochii lui. 

— Mi-a fost frică, mărturisi. 

— El e mort, noi sîntem slobozi. Nu voi uita niciodată ce-ai făcut 


pentru mine. 


Lumina lunii se revărsă rece asupra mezinului cît timp acesta 
săpă o groapă nu prea adîncă. Se ascunse apoi o vreme printre nori, 
lăsîndu-i pe băietani să-şi adune boccelele şi să pună şeile pe doi cai. 
Îşi arătă faţa, într-un fel de rămas bun, cînd erau gata să urce în şa. 

Volodea aruncă într-o pungă de piele cîţiva gologani şi îi întinse 
ceva fratelui său. 

— Ţine! Vreau să-l ai tu. 

Cristina se încordă. Îşi tot spunea că se înşela, că oricum era 
doar un vis, dar ar fi vrut să smulgă bijuteria din palma băiatului. 
Inelul primit de la Alex era imposibil de confundat. 

— ÎI meriţi, spuse Volodea. M-ai salvat. 

Torța desenă un arc de foc şi se înfipse în stuful de pe acoperiş. 
Flăcările jucară nemilos, făcînd să scînteieze granatul. 

— Unde mergem? întrebă mezinul. 

— Unde ne-o duce drumul, Alioşa. 

Patru pinteni se înfipseră în burţile cailor, în vreme ce focul 
trosnea printre acareturi. 

Cu un icnet, Cristina se trezi. Era singură şi ultimele cuvinte ale 
lui Volodea se tot repetau în mintea ei. Unde ne-o duce drumul, Alioşa. 
Alioşa... Aleksei? 

Se ridică din aşternut şi începu să se învîrtă prin încăpere. Un 
gînd dement nu-i dădea pace, deşi încă încerca să se convingă că 
visele erau doar felul în care subconştientul reacționa la schimbările 
din viaţa ei. Măcinată de fierbinţeală, porni în căutarea lui Alex prin 
încăperile pustii şi întunecate. Doar el o putea linişti. 


Capitolul 31 


REVELAȚII 


O rază de lumină venea dinspre garaj şi Cristina se opri. Alex 
trebuia să fie acolo, dar ce făcea? Nimic n-are noimă... Strîngînd 
halatul în jurul mijlocului, se îndreptă spre uşa rulantă. O ridică şi 
ocoli limuzina şi Mercedesul. Un zumzet de glasuri răzbătea de 
undeva de jos şi Cristina se înfioră. Încă o uşă spre tenebre? Pentru o 
clipă, se gîndi să se întoarcă în pat, deşi găsise uşa. Se opri după un 
pas. Nu putea să o facă. 

Încercînd să uite iadul în care o dusese o altă scară, coborî. După 
vreo zece trepte, vocea lui Alex deveni clară. 

— Trebuia să nu o scapi din ochi! Ştii ce pedeapsă ţi se cuvine? 

Nu-l auzise niciodată atît de mînios. Pe cine dojenea? 

— Da, ştiu. 

Glasul celălalt, de un calm resemnat, nu era greu de recunoscut. 

— De ce, Adam? spuse Alex. 

Visul părea tot mai apropiat cu fiecare silabă pe care o auzea. 

— Am sperat... 

Cuvintele fură întrerupte de un vaiet scurt şi Cristina cobori 
într-o suflare pînă la capătul scării. Crăpătura altei uşi promitea 
dezvăluiri pe care Cristina se întreba dacă le putea suporta. Îşi 
apropie ochii de spaţiul îngust şi tălpile i se răciră. Lipit cu spatele 
de beton, Adam îl înfrunta pe Alex. Obrazul îi era brăzdat de o 
dungă însîngerată, iar picături roşii sticleau pe mîneca dreaptă a 
cămăşii lui Alex. 

— Ce ai sperat? 


Ochii lui Alex erau cărbuni aprinşi. Îl lovi cu pumnul peste faţă 
şi Adam închise ochii. 

— Că va înţelege... Că se va salva..., şopti Adam. 

— Că va distruge monstrul?! strigă Alex. Ai lăsat pe umerii unei 
femei misiunea pe care n-ai fost în stare să o îndeplineşti?! Eşti mai 
negru la suflet decât recunoşti! 

Cristina duse pumnul la gură ca să-şi oprească geamătul. Ce 
însemnau toate astea? Cît îşi dorea acum să se fi întors în pat, să nu-l 
vadă pe Alex lovind, să nu încerce să-i priceapă vorbele! 

— Te-am trădat, aşa e... Ucide-mă, nu mi-e teamă! spuse Adam. 

Alex îşi strînse buzele într-un zîmbet dispreţuitor. 

— Ai să trăieşti, ştiind că ai riscat viaţa Cristinei. Totul pentru o 
iluzie... 

Adam tresări mai puternic decît atunci cînd îl lovise. 

— Dar eu am salvat-o, şopti. 

Cristina nici măcar nu reuşi să clipească. Auzea prea multe, 
vedea prea multe. 

— De aceea nu te dau pe mîna fratelui meu, zise Alex. 

Adam păli. 

— N-ai fi făcut asta! şopti. 

— Oare? Kim era jucăria lui preferată. Moartea ei l-a supărat 


Cristina îşi înfipse dinţii în podul palmei. El nu poate fi amestecat 
în toată grozăvia asta. Nu are frați... Trezeşte-te! Dar nu se trezea. lar 
dacă asta era realitatea, Alex era un ucigaş. Cuprinsă de ameţeală, 
Cristina se sprijini de uşă. Pocnetul yalei care se închisese automat o 
făcu să sughiţe. 

— Cristina, tu eşti? strigă Alex. Trebuie să vorbim, nu te speria! 

Cristina îşi sili picioarele să urce scările. Mintea îi era goală, 
pasul împleticit. Nu se auzea, dar repeta printre lacrimi un singur 


cuvînt. 

— Nu! Nu! Nu! 

Zgomote surde răzbăteau de jos. Alex avea să vină după ea, 
avea să... Nici ea nu ştia la ce să se aştepte. Era bucuroasă că mintea 
i se încețoşa, că nu putea să ducă la capăt frînturile de gînduri 
dureroase. Unde se ducea? Unde era în siguranţă? Nicăieri, dacă şi 
Alex... Cu ultimele puteri, se îndreptă spre camera ei. Acolo avea să 
găsească... Sunetul paşilor lui Alex o făcu să ţipe. 

Izbi uşa în urma sa, respirînd greu. Cît putea rezista? Nu prea 
mult. Gemînd, începu să caute printre lucrurile aduse de Adam 
săculețul babei. De ce avea nevoie de el, nu ştia, dar răscolea hainele 
disperată. Un gînd negru o făcu să îngheţe pentru o clipă. Nu ai nici 
un prieten în casa asta. Adam e slujitorul lui Alex, ştie tot şi ti-a riscat deja 
viața. lar tu i-ai cerut săculețul. Chiar crezi că l-a adus? Aruncă pe podea 
pijamaua şi nişte lenjerie. Era aproape de fundul ultimului sertar şi 
îşi trecu palma peste hîrtia cerată, convinsă că nu avea să-l găsească. 
Paşii lui Alex se auzeau chiar lingă uşă. 

— Cristina, deschide! Eşti în siguranţă, ţi-am promis doar! 

Vocea lui suna mai răguşit decît de obicei. Cristina hohoti cînd 
degetele îi atinseră pînza săculeţului. Îl deschise şi se holbă la 
pumnalul care se itea ameninţător dintre ierburile uscate. Minerul îi 
era înfăşurat într-un petec de hirtie şi Cristina îl înşfăcă înainte de a 
se propti cu spatele în uşă. Alex lovi cu pumnul în lemnul acoperit 
de trandafiri. 

— Lasă-mă-n pace! Nu te cunosc... 

Era o prostie, nu-l putea opri aşa. Degetele îi tremurau, dar reuşi 
să desfăşoare hîrtia îngălbenită. Buzele uscate îi silabisiră neauzit 
slovele ascuţite. Cu pumnalul ăsta îl poți ucide. Doar înmoaie-l în sîngele 
tău...Cristina horcăi. Loviturile lui Alex îi reverberau în spate, 
zgîndărind rănile, dar altă durere era mai ascuţită. 


— Te implor, draga mea, deschide! strigă Alex, Nu vreau să te 
răneşti... Dă-mi şansa să-ţi explic totul! 

Cristina hohoti, rotind fără vlagă pumnalul. 

— Turda, Amalia, Stavropol, Steluţa... Cum poţi explica toate 
astea? 

Alex nu se mai izbea de bariera firavă dintre ei. Cristina îi 
simțea degetele mîngîind lemnul, încălzindu-l, trecînd pînă la ea. 

— Te iubesc, spuse Alex. 

Și eu te iubesc. Îi răspunse doar în mintea ei, dar era sigură de 
adevărul acelor cuvinte. Relaţia lor nu era doar strigăt de carne 
dornică de dezmierdare, fugă de singurătate ori zimbet de vanitate 
satisfăcută. Dar poți trăi alături de el cînd ştii... Ce ştii? Înghiţindu-şi 
lacrimile, trecu lama peste braţ. Era ascuţită şi sîngele udă molcom 
tăişul. Acum trebuia doar să o înfigă în el. 

— Trebuie să vorbim, zise Alex. Te-aş putea sili să deschizi uşa, 
dar n-am s-o fac. 

Vocea lui nu părea să prevestească vreun pericol. Era nebună să 
creadă asta? Cristina ascunse pumnalul în minecă şi se întoarse. 
Deschise uşa încet. Alex era mai întunecat decît îl văzuse vreodată, 
dar liniştit. O privea atent, fără să schiţeze vreo mişcare. 

— Tu, Kim.., şopti Cristina. Cine sînteţi? Ce vreţi? 

O oboseală de moarte o cuprinse. Ţinea mîinile la spate, ca o 
şcolăriţă, iar mînerul pumnalului devenea tot mai greu. Pieptul lui 
era atît de aproape... 

— Eu şi fratele meu am fost începutul. Volodea a mai prefăcut 
alţi patru acoliţi. Eu doar pe Adam. 

Cristina înghiţi în sec. Începea să ameţească iar. 

— Copiii din visele mele, Alioşa şi Volodea... Voi sînteţi! Marfa 
a fost mama voastră... Dar asta înseamnă că aveţi mai bine de 400 de 
ani?! Cum e posibil? 


Cuvintele aveau gust de pelin amestecat cu cenuşă. 

— Licoarea pe care o bem... Ne-ai visat? Nu mi-ai povestit asta. 

Cristina zîmbi amar. 

— Nu am vrut să mă crezi nebună. Evadarea din temniţă, 
întîlnirea cu Rada, moartea Marfei, a lui Nikolai... Toate s-au 
întîmplat cu adevărat, nu? 

Alex înclină bătrineşte bărbia. 

— Şi ce contează? murmură. Te iubesc... Nu cred că înţelegi cât 
de specială eşti. Locul tău e aici, lingă mine... 

Cristina încă nu găsea puterea de a mişca braţul cu arma, sau 
poate mintea nu voia să dea porunca. 

— Atita sînge... Cum aş putea ierta asta? 

El o prinse de umărul drept. 

— Kim, spuse Alex, ea a fost. Volodea a trimis-o să mă ajute, dar 
şi să mă supravegheze. Nici nu ştii cât a trebuit să lupt ca să mă lase 
să ies la lumină, prin ce-am trecut... lar ea a făcut mai mult decât i se 
ceruse. Se săturase să stea în umbră, vezi tu... Ar fi trebuit să pricep, 
să o urmăresc mai atent, dar eram îmbătat de libertate, de tine... 

Cristina icni stins. 

— Asta e scuza ta pentru atîtea vieţi distruse? Că ai lăsat un 
monstru să-şi facă de cap? 

— Priveşte-mă! Nu vezi cît sufăr? 

Cristina îşi cobori privirea, dar văzuse destul într-o singură 
clipă. Tristeţe, mîndrie rănită, ruşine, durere şi sfidare, chin atît de 
omenesc, duioşie... Nu, nu putea să-l considere un monstru. 

— Ce a făcut Kim pe ascuns? întrebă. Ce ai ordonat tu? 

Ce putea schimba răspunsul lui? N-ar fi trebuit să tragă de timp, 
dar degetele îi tremurau încă mai tare decît glasul. Alex oftă, 
căutindu-i privirea. 


— Trebuia să fie totul simplu! Aveam nevoie de sînge şi ce 
putea fi mai folositor decît un contact la Centrul de Transfuzii? Kim 
s-a apropiat de Zaharia. 

Cristina se sprijini de tocul uşii. 

— La început, treaba a mers perfect, continuă monoton Alex. 
Apoi Kim a luat-o razna, cînd s-a lămurit că nu avea nici o şansă să 
treacă din patul lui Volodea într-al meu. 

Cristina simţi junghiul geloziei. Să-şi imagineze împreunarea lor 
era un chin cumplit. 

— Cînd am aflat ce-i făcuse lui Turda, continuă Alex, era deja 
prea tirziu. l-am cerut să se potolească. 

— L-ai cerut să se potolească, repetă Cristina. Da, asta ar fi 
trebuit să rezolve totul... 

— Ai dreptate, spuse Alex, am fost jalnic. Dar de cînd te-am 
văzut atunci, la banchet, am făcut doar planuri pentru noi, pentru 
cum să-l conving pe Volodea... N-am observat o mulţime de lucruri 
pe care ar fi trebuit să le văd. Nu pot da timpul înapoi, oricît aş vrea. 

Cristina strigă. 

— Să nu îndrăzneşti să-mi arunci vina asta în cîrcă! 

El îi mîngâie obrazul, dar îşi retrase repede degetele. 

— Nu, n-am vrut să înţelegi asta! Sigur că tu n-ai nici o vină... 

— La Turda în casă cine a intrat? 

— Adam... Vezi tu, era servitorul meu cel mai credincios. L-am 
trimis să caute indicii. L-ai întrerupt... Abia după ce-am aflat despre 
despre părul de lup am fost sigur de amestecul lui Kim. Mi-a promis 
că se va linişti. 

Abia atunci, Cristina îşi aduse aminte de Adam. Îşi lăsa stăpînul 
să-şi facă poftele ori era leşinat, încă în garaj? 

— L-ai pus să-ţi facă treburile murdare! şopti. 

Alex îşi repezi pumnul în perete 


— Încă nu mă înţelegi! 

Cuvintele Cristinei se topeau într-o gîlgăială dureroasă. O parte 
din ea îşi dorea să afle totul, cealaltă — să construiască în jurul o 
carapace de care să nu mai treacă nici un sunet. Şi încă nu pusese 
întrebarea de care nu putea fugi. 

— Mihai? 

Alex zăbovi cu răspunsul, strîingînd pumnii. 

— Mihai trebuia avertizat să nu mai facă valuri cu furtul. 
Avertizat doar! Cînd am aflat ce au făcut, cum te-au pus şi pe tine în 
primejdie, am crezut că înnebunesc. A durat ceva, dar şoferul a fost 
pedepsit. 

— Boxerul? ghici Cristina. 

— Şi-a meritat soarta. Era o bestie. Din păcate, Kim a avut grijă 
ca el să moară pînă să-mi spună ceva folositor. După accident, l-am 
apărat pe Mihai. De ce crezi că nu i s-a mai întîmplat nimic rău? 

Disperarea îşi făcea loc în glasul lui, dar furia începea să-i 
răzbată din privire. Cristina îşi îndreptă spatele şi, înainte de a-şi da 
timp să se răzgîndească, repezi spre el pumnalul. Nu mai putea 
îndura nici o silabă ieşită de pe buzele lui, dar tulburarea o făcuse să 
uite cu cine îşi măsura forțele. Alex îi opri braţul înainte ca vîrful 
pumnalului să-l amenințe. Cu încheietura prinsă în menghina 
degetelor lui, Cristina scînci. El o ridică, mîrtind, şi o lipi de perete. 

— Vrei să mă omori? şopti. Crezi că Volodea nu te-ar urmări şi 
nu te-ar supune celor mai groaznice chinuri? 

Nu-i răspunse şi nu i se împotrivi. Avea impresia că braţul îi va 
fi smuls din umeri, rănile lăsate de Kim se treziseră şi ele, dar cea 
mai rea era uşurarea care o cuprindea. Nu-i mai era frică de moarte, 
nu voia să se gîndească la soarta pruncului care creştea în ea. Se lăsă 
moale în mîinile lui, învinsă de oboseala sufletului, nu de cea a 
trupului. 


Strînsoarea dispăru şi picioarele îi ajunseră iar pe podea. Simţea 
încă în palmă căldura metalului. Alex îşi desfăcu încet cămaşa, 
dezvelindu-şi pieptul. Cu cât timp în urmă îi sărutase pielea? 

— Eu nu sînt Kim, îi spuse Alex. Loveşte, dacă asta vrei să faci! 

Neîncrezătoare, Cristina ridică iar pumnalul. Alex nici măcar nu 
clipi. 

— Adam te va ajuta, şopti Alex, ştie conturile mele secrete. Dar 
fratele meu va pune acoliţii pe urmele tale. Iar cînd te va găsi... 

Vocea i se rupse. Apucă blind încheietura Cristinei şi o făcu să 
aşeze virful pumnalului pe pieptul său. 

— Nu vreau să mai trăiesc dacă pentru tine sînt un monstru. 
Aici, drept în inimă. Trebuie doar să apeşi cu putere. 

Cristina nu reuşea să-şi mişte nici un muşchi. El îi apăsă palma 
şi un prim strop tiîşni sub tăiş. 

— Hai, termină! Fără tine şi copilul nostru n-are rost... Dar ai 
grijă de amîndoi, te implor! 

Cristina strigă odată cu el. Îi trebuia doar o ultimă încordare a 
muşchilor ca să-l ucidă, dar nu-i reuşea. În mintea ei, crimpeie de 
amintiri se  buluceau nechemate. Ea şi Alex, dansind în 
semiintuneric. Buzele lui plimbîndu-se pe trupul său, chipurile a doi 
copii terorizaţi. Expresia de duioşie şi înţelegere a lui Alex cînd îi 
povestise chinul ei. Cu o ultimă zvicnire disperată, îşi trase într-o 
parte braţul. 

Lama lăsă o dungă roşie, nu prea adîncă, pe pieptul lui şi Alex 
se lăsă pe spate. 

— Nu pot s-o fac, bolborosi Cristina, îngenunchind lîngă el. 
Dumnezeu să mă ierte, nu pot s-o fac! 

Aruncă pumnalul spre perete şi acoperi rana cu palmele. Sîngele 
lui Alex îi udă degetele şi se scurse printre ele, îmbibindu-se în 
covorul gros. Avea ochii închişi şi nu scotea nici un sunet. 


— Poate sînt şi eu un monstru, spuse Cristina. 

Nu îndrăznea să se ridice şi să improvizeze un pansament. Îi 
privea chipul palid şi aştepta un final fericit, deşi nici ea nu ştia care 
putea fi acela. 

— N-ai să mori, nu-i aşa? şopti, mîngîindu-i fruntea. 

— Nu, nu moare, auzi vocea lui Adam. Nu l-ai rănit serios... 

Cristina se întoarse spre el. 

— Ştiai de pumnal, nu-i aşa? 

Adam dădu scurt din cap, fără să o privească. 

— Pe vremuri, am avut şi eu unul la fel... 

— De ce nu i-ai spus lui Alex? 

— Am vrut să-ţi ofer o şansă în plus. Am eşuat în toate, nu? N- 
am fost nici un prieten bun, nici un servitor credincios, iar pentru 
asta îţi cer iertare. 

Adam apropie paharul cu licoare sîngerie de buzele lui Alex. 
După ce-l făcu să bea, îl ridică şi-l duse pînă în patul Cristinei. 

— Îşi revine pînă dimineaţă. A păţit-o şi mai rău... 

Cristina se aşeză pe fotoliul de lîngă pat, mirîndu-se că încă nu 
leşinase. Era ciudat cum se schimbaseră rolurile. Adam, mişcîndu-se 
bătrîneşte, se apucă să şteargă urmele confruntării lor. Cristina îl 
urmări cîteva secunde şi dădu glas ultimei şi celei mai cumplite 
temeri. 

— Copilul nostru... Va fi normal? 

Adam încă îşi căuta de lucru cu pata de sînge. 

— Nu ştiu. Nimeni nu poate şti. Eşti singura care a rămas 
însărcinată cu unul dintre ei. 

Cristina se cutremură. 

— De ce eu? 

Adam ridică din umeri. 

— Încă o întrebare fără răspuns. 


Cristina umezi fruntea lui Alex cu un burete. El tresări, dar nu 
se trezi. 

— Mi-a zis că m-ai fi ajutat să fug de Volodea. 

Adam pufni. 

— Sigur, dar nu ştiu dacă am fi avut vreo şansă. Îla e nebun. 
Alex e singurul pe care-l iubeşte şi singurul care-l poate potoli. De ce 
crezi că am întrerupt atunci întîlnirea voastră? Kim îi otrăvea mintea 
lui Volodea şi Alex a plecat să-l liniştească. Dacă l-ai omorî pe Alex, 
poate ar aştepta cît să smulgă copilul din tine, după care te-ar rupe 
în bucăţi. 

Cristina îşi duse palma la gură, oprind în ultima clipă spasmul. 
Adam luă din dulap o pătură şi i-o aşeză pe umeri. 

— Nu vrei să te culci? o întrebă. Stau eu cu el. 

— Nu. 

Somnul începea să-i dea tircoale Cristinei, dar ziaristei i se părea 
că, dacă ar fi rămas nemişcată, pînă dimineaţă s-ar fi transformat 
într-o statuie de ceară din muzeul ororilor. Închise ochii şi îşi opri 
mintea pe imaginea bradului de Crăciun. Valuri de beteală argintie, 
globuri roşii ca merele... Un vaiet o trezi. 

— Cristina? 

Alex întinse palma, căutînd-o, şi Cristina îi prinse încet degetele. 

— Vreau să rămîn cu tine, şopti. Dar trebuie să-mi promiţi ceva. 

— Orice, spuse Alex. 

— Cînd copilul nostru se va naşte, nu va fi blestemat de sîngele 
de pe mîinile tatălui său. 

— Orice pot face... M-ai iertat? 

Cristina îi mîngñie palma fierbinte. 

— Avem amindoi destule de iertat altora şi nouă înşine. 

Cînd Alex adormi la loc, Adam îi arătă pumnalul. 

— Ce facem cu el? 


— Pune-l undeva. Nu la vedere, dar la îndemină. 
Adam se înclină uşor, cu faţa imobilă. 


— Cum vrei, stăpină... 
Pentru ce-l păstrez? Ar trebui să-l arunc dacă nu-l pot folosi... Alex 


sforăia şi Cristina se încălzise în sfîrşit. Un ultim gînd o făcu să se 
foiască în fotoliu înainte de a adormi. Eşti chiar sigură că nu-l vei folosi 


niciodată? 

